IMERMANIS ANATOLS

MORTONA PIRAMĪDA

ANATOLS IMERMANIS

MORTONA PIRAMĪDA

Fantastisks romāns

izdevniecība «liesma» rīgā 1971

Pirmā gramata

TELEMORTONS

1

Cilvēki izzuda. Palika balss, vienīgi balss.

—    Es esmu dievs. Sākumā bija tukšums un man bija garlaicīgi. Tad es radīju Visumu. Galaktikas uzliesmoja un nodzisa, izveidodamas katru dienu jaunu neatkārtojamu sakopojumu. Bet reiz vecais sakopojums atkārtojās. Un man atkal kļuva garlaicīgi. Tad es radīju dzīvību. Pro- toplazma pārvērtās cilvēkā, un cilvēks saskaldīja atomu, un neviena diena neatkārtoja iepriekšējo …

Vārdi — no Jaunās Bībeles pirmās grāmatas. Bet šaušalīgā, metāliskā balss, kas liek man vai zaudēt samaņu? Šī ērmīgā cilvēka līdzība, kas nolasa no ekrāna tajā projicētās svētās mikrofilmas tekstu?

—    Kas tas tāds? — čukstus vaicāju savam kaimiņam. Viņš pievērš man bārdaino, brīnumainā kārtā pazīstamo seju. Cik līdzīgs Aironam Kernam — dzejniekam, kas nebija publicējis nevienu rindu, kaut simtiem tūkstošu zināja viņa dzeju no galvas. Bet Airons taču nomiris pagājušajā gadsimtā, tātad tas nav viņš.

—     Šis te? Jaunākais mācītājs. Vai tad neesat dzirdējis, ka Tokijas īstās Ticības Vispasaules Sinode atļāvusi izmantot dievkalpojumiem robotus?

Manā atmiņā milzīga plaisa, it kā desmitiem gadu būtu pavadīts nebūtībā.

—     Vairojieties, aprij iet cits citu un nejautājiet, cik ilgi tas var turpināties, jo es, Lielais Eksperimentators, to pats nezinu, — nolasa robots, kustinot svina lūpas.

—    Āmen! — atkārto ticīgie.

Kāda akustika! Augstu, augstu virs manis caurspīdīgam jumtam cauri redzams riņķojoša milzu rata siluets.

—    Un kas tas tāds? — atkal jautāju kaimiņam.

—     «Tas, caur ko dievs rādīsies cilvēkiem», Ceturtā Grāmata, simts pirmais pants, — viņš aizdomīgi nolūkojās manī. — Vai jūs gadījumā neesat no Psihoizolācijas Zonas?

—    Esmu Mēnesnieks! — meloju viņam. — Tikko atgriezos no turienes pēc divdesmit gadiem.

—    Bijušais Mēnesnieks? — kaimiņš atvirzās no manis.

—   Vai jums jau devuši grēku atlaidi?

—    Kādu grēku?

—    Vai tiešām jūs pat to nezināt? — viņš šausminās.

—    Dalasas Vispasaules Sinode jau deviņpadsmitajā gadā pasludinājusi Mēnesniekus par ķeceriem. Tieši tad profesors Hilarijs, kas par to ieskaitīts svēto kārtā, pierādījis, ka radiosignāli, kas nāk pie mums no neiedomājamiem Visuma dziļumiem, tiek paša dieva raidīti. Mūsu radioteleskops, — viņš bijīgi norādīja uz augšu, — pats lielākais pasaulē. Ja Lielajam Eksperimentatoram labpatiksies parādīties cilvēkiem, tas notiks tieši šeit.

Ar mani kaut kas norisinās. Plaisa atmiņā aizvelkas.

Atrodos Radioteleskopiskās Atklāsmes Katedrālē, tagad ir divdesmit pirmais gadsimts, mani sauc — Trīdents Mor- tons. Baznīca ir milzīga; salīdzinājumā ar- tās bezgalību ļaudis izskatās kā lelles skudru mazuļiem. Jumta vietā — zvaigžņotas debesis trīsdesmit stāvu augstumā. Tās spīd cauri sintētiskajam stiklam — skaņu drošam, ložu drošam, radiācijas drošam. Logus no tāda materiāla var atļauties tikai ļoti bagāti cilvēki.

—     Svēto Hipij, tu, ar kura starpniecību Lielais Eksperimentators atklājies cilvēkiem, tu, kas pasludinājis ciešanu māktajai cilvēcei dievišķā eksperimenta noslēpumu, lai svētīts tavs vārds!

Tas ir vecākais mācītājs. Šoreiz miesās, kaut no tām maz kas redzams. Kopā ar tūkstošiem baznīcēnu paceļu acis augšup. Desmit stāvu augstumā virs mums karājas caurspīdīga kārba, tajā rentgena caurstarots ģindenis ar šauru krūškurvi un lielu galvaskausu. Pagājušajā gadsimtā par dieva kalpu varēja būt jebkurš blēdis. f4o tā prasīja vienīgi dievvārdus. Jaunā reliģija dzimusi bargā laikā, tā ir skeptiķu reliģija un prasa ticības apliecinājumus. Un vai iespējams labāks īstas ticības pierādījums par pastāvīgu apstarošanu dievkalpojuma laikā, kura divtik saīsina mūžu?

Rentgeniāniešu ordeņa klosterī redzēju mūkus, kuri jau vairākus gadus neiziet no rentgena kamerām. Klosteris kļuvis par svētceļotāju Vispasaules centru. Tur nav elektrības, gaismu aizstāj vitrīnās izstādīti gaismojoši svēto tēvu kauli.

—    Amen! — sauc mācītājs, paceldams pāri mums kaulus. Un tūdaļ kreisajā un labajā pusē parādās cilvēka stāvs, desmitstāvu augsts stereoskopisks fluorescents portrets. Katra rieva zem dziļi iegrimušajām acīm izskatās kā aiza, katra krunka milzīgajā, kaili nodzītajā galvā kā zemes garozas tektonisks sagruvums. Pārāk cilvēciska visintīmākajos sīkumos un tādēļ necilvēciska seja.

Svētais Hipijs, jaunas reliģijas pravietis un dibinātājs, īstenībā viņu sauca — Džons Kraufords, bet mēs saucam viņu pār Hipiju, tāpat kā kristīgie Jēzu no Nacaretes par Kristu un Pestītāju. Hipijs nomira pagājušajā gadsimtā Stambulā. Tā laika neticīgie mediķi pasludināja par nāves cēloni narkotisku saindēšanos, bet viņa dievišķīgās atklāsmes par halucinācijām.

Svētā Hipija parādīšanās jau pietiekami saelektrizējusi pūli. Ģindenis caurspīdīgajā kārbā no jauna izpleš kaulus — rokas.

—     Lielo Eksperimentator, rādies mums personiski, lai novērstu mūsu bojā eju! — viņš ekstātiski kliedz.

—    Personiski! Personiski! — kliedz tūkstoši, ieurbdamies acīm sienā. Siena pazudusi. Tās vietā neskaidri mirdzošs milzīgs ekrāns. No apakšas tā augšējā mala gandrīz nav saskatāma. Atceros, kas šodien par datumu. Nu, protams, 25. janvāris! «Hiplia Determina» apokrifiskajā

Piektajā Grāmatā pareģots, ka tieši šajā dienā dievs parādīsies cilvēkiem.

—    Personiski! Personiski! — kliedziens pāraug histērijā, raudās, neartikulētās skaņās.

Pēkšņi viss apklust. Tāda savāda skaņa. Ne jau griezīga, tieši otrādi, tikko sadzirdama šalkoņa. Kājas lokās pašas no sevis, ceļgali ietriecas sintētiskajā grīdā.

—    Radioteleskops! Skatieties! — čukst bārdainais kaimiņš.

Galvu nosver svina smagums, bet es ielieku kakla muskuļos visu savu gribu un ar grūdienu paceļu zodu. Ekrāna vizmošana it kā caurauž caurspīdīgo jumtu, bet uz tā radioteleskopa rats griežas arvien ātrāk un ātrāk. Skaņa pārtop ultraskaņā. Tā laužas ārā no ekrāna. Svars, kas pielieca grīdai, samazinās. Tūkstoši cilvēku, tupot uz ceļgaliem, urbjas skatieniem ekrānā.

—    Brīnums! — vientuļa vecīga balss sekundes daļiņu aizsteidzas notikumam priekšā.

Pa ekrānu skrien ugunīgas bultas, apļi, līnijas. Divās ailēs, kāsī, kura puses savienojas neiedomājamā tālē. Satriecošas krāsas — violetas, tumšsarkanas, zaļas, līdzīgas vulkāna izvirdumam.

Esmu it kā saskaldīts divās daļās. Dievs! — kliedz manī bijīgas šausmas. Bet atmiņa, kā eksistēdama pati par sevi, pačukst — kaut ko līdzīgu esmu jau redzējis. Tā pasaka man priekšā pat nosaukumu. «Kosmiskā odiseja», Sten- lija Kubrika filma. Bet tas nevar būt. Filma uzņemta pagājušā gadsimtā, pēdējā kopija sadegusi, Nēģeru Atbrīvošanas Armijas raķetnešiem bombardējot Ņujorku.

Kaut kas noticis. Caurspīdīgā kārba ar mācītāju krīt no galvu reibinošā augstuma. Skeleta apakšējā puse apaug ar svārkiem, biksēm, kurpēm. Joprojām caurstarotais galvaskauss atņirdz zobus briesmīgā kliedzienā. Tas viss dārdot uzkrīt virsū baznīcēniem. Asiņains jūklis, pārējie nepiegriež tam vērību, sakropļoto cilvēku brēcieni nogrimst pūļa milzu balsī:

—    Brīnums! Brīnums! Dievs! Lielais Eksperimentators!

Simboli joprojām skrien pa ekrānu, skrien ar kosmisku

ātrumu, es jau sāku tos saprast. Tieši ar mani sarunājas dievs: nav nekā drausmīgāka par netiešu grēku.

Mani grēki! To ir bezgala daudz! Pašnāvības, sabradātas dzīvības, iznīcināta laime, trūkums, simtu tūkstošu izmisums — un viss Mortonu dinastijas pasakainās bagātības dēļ. Ļaudis vairs neskatās uz ekrānu, bet uz mani. Esmu kails un bezpalīdzīgs — kā Pastardienā. Bultas un apļi izlido no ekrāna, izurbj cauri telpas milzīgumu, atrod mani, apvij ugunīgām cilpām. Auksta liesma, tā nededzina, tikai norāda:

—    Lūk, kur Lielais Grēcinieks!

Mani satver nesaudzīgas rokas, pūlos izrauties, mans bārdainais kaimiņš mēģina man palīdzēt, viņu atgrūž. Esmu bezspēcīgs, mani kaut kur stiepj — ļenganu, ar kauliem piebāztu maisu.

No manām miesām noplēš drēbes. Salti, briesmīgi salti. Ledains ūdens. Adā duras adatas.

—    Esi nolādēts, Lielo Eksperimentator! — es saucu, zaudēdams samaņu.

2

—    Vai jums labāk, efendij? — vaicā balss ar austrumniecisku akcentu.

Atveru acis. Es guļu kails uz koka lāvas, divi smīnoši turki apstrādā mani ar šarko dušu.

—    Nelieši! — izspļauju ledaino ūdeni.

—    Jūs pats tā pavēlējāt, efendij, tieši pusdeviņos!

Man atgriežas atmiņa. Deviņos man jābūt ostā. Aristotelis, kuru visas pasaules biržās dēvē par «Zelta elku», aicinājis mani uz savu salu un pat laipnā kārtā atsūtījis pakaļ jahtu.

—    Viskiju! — es pavēlu.

Pakalpīgi pasniegta glāze. Jebkurā planētas nostūri mani apkalpo ar vienādu ātrumu. Varbūt tādēļ tā riebjas būt Trīdentam Mortonam. Varbūt tādēļ Aironam izdevies tik viegli piesaistīt mani šai atstumto pasaulei.

—    Draņķis! — kopā ar pēdējo viskija malku es izspļauju šaušalīgo reliģisko halucināciju piegaršu. Pretīga lietiņa — šis nevainīgais LSD. Nekad vairs mūžā! Tā jau nu es tev noticēšu, Trīd! No lielā draņķa, ko dēvē par dzīvi, ir tikai viens glābiņš — mazāks draņķis, toties daudzpusīgā asortimentā.

—          Viskijs? Slikts viskijs? Pie mums vienmēr pats labākais! — roka, kas tur šļūteni, pat trīc liekulīgā sašutumā. Šļūtene maina virzienu. Adatas ieduras man acīs.

Šerbeta kafejnīcas saimnieks. Smagnējs tips ar noļukušu vēderu un āķiem līdzīgām acīm, kas pieradušas atrast netikumus un nocenot tos pēc tirgus vērtības. Senos laikos viņš būtu sultāna harēma galvenais apgādnieks. Tagad viņš ir pats sultāns, netīrās dibenistabas īpašnieks, par kuru kafejnīcas pieklājīgie apmeklētāji labprātāk klusē. Te pulcējas visas pasaules izstumteņi, dezertieri, kas atraugājuši moderno civilizāciju. Hipistānas filiāle, kur, guļot juku jukām uz nodeldētām grīdsegām, sapņo, filozofē, nolād divdesmito gadsimtu, bet pēc tam aiziet citā izplatījumā. LSD — lētāks par^opiju, hašišu, pat marihuānu. Vislētākie vārti uz paradīzi.

—     Vislabākais viskijs! — atkārto saimnieks. Viņš atgādina man kādu televīzijas diktoru. Tas tikpat truli smīnēja, reklamēdams autoriepas.

—     Idiot! — saku jau bez niknuma.

Patiesībā viņš nemaz nav vainīgs. Katrs griežas savā ritenī, kā prot. Bet lielais rats arīdzan griežas, un nekā tas neprot, tā ka grūti apjēgt, kam kalpo šī bezatelpas kustība. Varbūt taisnība Džonam Kraufordam — šādai absolūtai nejēdzībai tikai tādā gadījumā var būt kāda jēga, ja tas ir eksperiments. Kādas būtnes eksperiments ar mums, cilvēkiem. Viņš tieši par to runāja, kad man sākās halucinācijas.

Apmēram divdesmit gabali mēs gulējām, izstiepušies uz grīdas, un dzērām. Divlitru pudele pārceļoja no rokas rokā, glāze bija viena vienīga, pie tam Bruņa pastāvīgi birdināja tajā pelnus. Lielais vara pelnutrauks stāvēja istabas vidū, bet viņai bija slinkums stiepties tik tālu. Mums arī. Grīdsega zem manis atgādināja sietu — vienos cigarešu izdedzinātos caurumos.

Airons Kerns nedzēra. Viņš apreibinājās ar savu poēmu. Vārdi guldzēja rīklē, rudā, sen neķemmētā bārda cēlās un nolaidās ritmā. Haotisku redzējumu fantasmagorija, ko saistīja savā starpā vienīgi talanta tievais diedziņš. Bet talants bija neparasts. Gadījās tādas vietas, ka pat man, kurš jau sen noliedzis literatūru, jo tā melo, kad slēpj patiesību, un melo, kad lūko to pateikt, kļuva vai smacīgi. Airons dezertēja no amerikāņu armijas pirms nosūtīšanas uz Vjetnamu. Es teicu viņam, ka nogalināt tādu talantu tiešām ir noziegums un ka esmu ar mieru izdot viņa dzejoļus par savu naudu. Neviena Airona rinda nav publicēta, lai gan sava neprāta dēļ viņš šajā neprātīgajā pasaulē varētu būt izslavēts un pat krietni naudīgs autors.

Viņš sūtīja mani pie velna — principa pēc, kā to pasvītroja. Drukāties viņš pat nedomā, tāpēc ka tam tikpat maza jēga kā visam pārējam. Rakstīt dzejoļus, ražot zābakus vai bumbas, žūpot vai karot — vai nav vienalga? Galvenais jau nav viņa vērtīgais talants vai vērtīgā dzīvība. Vienkārši Aironam šī šerbeta kafejnīca Osmanliē ielā šķiet panesamāka par džungļiem, moskītiem un zvērīga kadru seržanta rupjiem bļāvieniem. Drukāties? Kāpēc? Kam? Tā kā tā šai pasaulei jāiet bojā; un kāda tam jēga, ja pēc simts gadsimtiem mežonīgo Zemi nejauši apmeklēs augsti attīstīti trīsstūri no Kentaura Zvaigznāja? Pieņemsim, trīsstūris ar arheoloģisku slieksmi sameklēs Kongresa bibliotēkas drupās dažas lappuses ar viņa dzejoļiem. Tam atliks tikai minēt, kas tur rakstīts — ķīmiska formula, ielūgums uz publisku ķecera dedzināšanu vai mājas cepumu recepte. Paretam Airons atļauj simpātiskiem ļaudīm ierakstīt savas poētiskās halucinācijas magnetofonā. Lai tīksminās, ja viņi tik glupi.

Mans tēvs ari nicināja cilvēkus, tikai gluži citu iemeslu pēc. Līdz pēdējai minūtei viņš bija nemainīgi laipns pret visiem — gan sev līdzīgiem, gan padotajiem, un vienīgi es, viņa dēls, zināju, kāda nāvīga nicināšana slēpjas zem gludā smaida. Viņš nicināja cilvēkus tāpēc, ka no viņiem tik viegli izvelkama nauda. Un, jo vairāk tu no tiem izvelc, jo vairāk tie tevi cienī. Manuprāt, pēdējos gados pati naudas krāšana nesagādāja viņam vairs nekādas patikas. Un tikai šī saltā nicināšana, šī tik viegli iegūstamā iespēja soļot ar laipnu smaidu pāri sagrautām eksisten- cēm samierināja tēvu ar dzīvi, kur nepalika vietas ne mazākām nepiepildītām iegribām.

Airons Kerns tāpat nicināja cilvēkus, bet cita iemesla pēc. Tāpēc ka viņi bija cilvēki. Mani urdīja sajūta, ka visvairāk viņš nicina diženākos — labsirdīgus, gudrus, tos, kuru spējas un idejas cilvēces aplaimošanai tiek izmantotas tās paverdzināšanai. Viņš nicināja tos ar visu savu ārieni, ar savu nekoptību un nemazgātību, ar atklātā absurda spļāvieniem, kas biezi izraibināja viņa poētisko atklājumu spīdošos ceļus.

—    Gribat, pastāstīšu jums kādu alegoriju! — piesmakušā balsī piedāvāja Bruņa.

—     No bībeles? Nevajag! Uzskati, ka esmu jau izvēmies. Varbūt jums tas nav zināms, bet, pirms kļuvu par hipiju, biju melnsvārcis. Cienīgtēvs Džons Kraufords! Tēva, dēla, Svētā gara un LSD vārdā — nekādu bībeļu! Jo vairāk tādēļ, ka ar vienu kāju jau atrodos viņpus ļaunuma un labuma … Ja jūs zinātu, cik tie skaisti! — Džons uzmanīgi pacēla savas dzīslainās rokas un garajiem pirkstiem saudzīgi pieskārās gludi skūtajai galvai. Šajā mazajā pasaulē, kas bija nožogojusies no lielās ar lozungu «Nost frizierus!», Džona kailais pakausis bija -anahronisms. Viņš atgādināja budistu mūku — iekritušas acis, dzeltenīga āda, smalka, askētiska seja.

—     Skaisti? Kas? — bez sevišķas ziņkāres apvaicājās pusmūža sieviete. Nezināju viņas vārdu un arī nemēģināju uzzināt. Acīm redzot, šo sievieti, tāpat kā mani, cieta šajā pasaulē kādas nicināmas, tomēr vērtīgas īpašības dēļ. Viņas naudas dēļ. Filozofija pati par sevi ir laba, bet tā neaizstāj naudu, par kuru jāpērk iluzorisķās paradīzes ikdienas porcija.

—    Ziedi, — Džons gurdeni atsaucās, — aug man tieši uz galvas. Kā medūzas mati.

—    Ļaujiet runāt Bruņai! — no miglas atskanēja Airona Kerna balss. — Spļauj nu ārā, hercogien!

Viņš droši vien nezināja, kas slēpjas aiz šīs palamas. Slepenais miljardieris firsts Turn-und-Taksiss bija viens no nedaudzajiem cilvēkiem, kurus mans tēvs pa īstam cienīja. Pirms desmit gadiem redzēju Parīzē kinohronikas kadrus no augstākās sabiedrības dzīves: Brunhilde Turn- und-Taksisa ar savu tanti, portugāļu troņa dinastisko mantinieci Helēnu Bragancu. Tagad tā bija kļuvusi Bruņa — kaut kas bezformīgs ar viduslaiku svētās acīm un staigules manierēm. Šermuļi skrēja pa kauliem, kad viņa runāja. Arī šoreiz likās, it kā viņa mehāniski nolasītu no papirusa neizprotamas, sen mirušas valodas frāzes:

—     Es būtu sākusi jaunu ēru ar lāsi, kas nejauši nokļuvusi uz Hofmaņa lūpām. Šveices ķīmiķis eksperimentēja ar vilkazobu alkaloīdiem, nemaz neapjauzdams, ka pilnīgi nejauši atvērs mums durvis uz citu izplatījumu. Pipetē var novietot piecus tūkstošus tādu nereālu pasauļu. Pietiek ielaist vienu pilienu peldbaseinā, iedzert no tā

vienu malku — un mēs jau būtu apburti. Apkārtējie priekšmeti te palielinās līdz Gulivera apjomiem, te pārvēršas rūķīšos, mēs paši vai nu uzpūšamies līdz briesmīgiem lielumiem, vai lidojam, vai kļūstam par milzīga ugunsgrēka izej punktu. Un pats galvenais — pilnīga atbrīvošanās no izplatījuma, laika un īstenības. No Džona aug ziedi, no manis — alegorijas.

—    Ja uzskata, ka lekcija par LSD-25 atklāšanu ir alegorija, tad apņemos iešļircināt sev to devu, ar kuru Hof- manis vēlāk nogalināja ziloni. Mans dievs, kāda garlaicība! Ja vien jūs zinātu, cik mikroskopiskus redzu jūs visus šai mirklī! — kāds nožāvājās.

—    Vai tad nejaušais piliens uz lūpām nav alegorija? Iedomājieties, Visuvarenais, eksperimentēdams ar savām siekalām, nospļāvās, spļāviens nejauši nokrita uz Zemes, no spļāviena — un tā jau vairs nav nekāda nejaušība — ar laiku izveidojās viņa augstība cilvēks, — Bruņa nopurināja pelnus uz grīdsegas un izstiepās ērtāk.

—    Pietiekami ciniski, bet nepietiekami zinātniski, — mazliet atdzīvojās Džons. Viņa puķes nebija vēl izaugušas līdz tādiem izmēriem, ka tās traucētu domāšanu. — Norises mikropasaulē un makropasaulē ir identiskas. Ja mēs audzējam vīrusus, kaut kur neaptveramā Visuma dzīlēs droši vien pastāv kāds, kuram cilvēce ir eksperimentāla baktērija, bet mūsu bumbiņa — barojoša vide.

Viņš iesāka attīstīt ārprātīgu teoriju, kurai tomēr bija sava loģika. Vēlāk tā pārvērtās manās reliģiskajās halucinācijās Radioteleskopiskās Atklāsmes Katedrālē.

.. . Šarko duša mīca mani caurcaurēm, pēdējie murgi pa adatiņai izlec no manis, sprauslodams mitriem nepaklausīgiem pirkstiem lūkoju iesist kafejnīcas saimniekam:

—    Pietiek, nelieši! Jūs man nevienu dzīvu vietiņu neatstāsiet!

—   Kā vēlaties, efendij! — saimnieks smīkņādams piegriež šļūtenes krāniņu. — Vēl viskiju?

—    Kokakolu ar ledu! — es pavēlu. Galva kaut cik skaidrāka, augums vēl ļengans, bet zinu, ka varēšu -sevi piespiest kustēties. — Un ģērbties!

Pirms apģērbšanās bija masāža. Viņi mani nesaudzēja. Brīžiem kliedzu, bet stateniski noliktās delnas turpināja kapāt bez žēlastības manu bezpalīdzīgo ķermeni. Un tas

pret manu gribu atdzīvojās. Redzams, mazohisti nav nemaz tik dumji.

Saimnieks ar pasvītrotu godbijību, vieglītiņām bīdīdams mani uz priekšu, palīdzēja nokļūt līdz durvīm. Tādu pašu bijību viņš izjustu pret mošeju apgānītāju cūku, ja šai cūkai būtu vietējais aģents, kas vēlāk nomaksātu jebkuru rēķinu. Līkumodami starp krustām šķērsām guļošiem ķermeņiem, izgājām cauri dibenistabai. Mani paziņas atradās jau tajā stāvoklī, ka viņu acīs mēs ar saimnieku pārvērtāmies ar pilnu sparu ritošās fantasmagorijas sastāvdaļā. Džons Kraufords nostiepa caur zobiem — sak, lai gan tu esi Lielais Eksperimentators, kāpt uz kājām nav obligāti. Airons Kerns, paskatījies manī neredzošām acīm, turpināja bubināt pantus. Viņš vispār nekad neieņēma īstu porciju — vienīgi tik daudz, lai atrautos no reālības un sajustu iedvesmu. Dzeja bija savā daiļā pretīgumā spilgti uzbāzīga un tādēļ iestrēdza atmiņā.

telefoni apskaujas zaļā maurā pilsēta tiem ausīs smiekliņus lāstus baumas strīdus izziņas par cenām mīlas strāva membrānu skavas ausīs kliedziens esmu atomugunī pilsēta mirst apaugļošanas brīdis

Uz ielas oda pēc puvekļiem, kā jau visā vecajā Stambulā. Nurī Osmana mošejas marmora minarets rēgojās aiz netīrām celtnēm. Policists modri pastaigājās kafejnīcas priekšā, gatavs savlaicīgi brīdināt saimnieku par Pret- narkotiku brigādes reidu. Mašīna jau gaidīja mani. Savā laikā tēvs, lai kur es brauktu, sūtīja man nopakaļ divus automobiļus — mazo sporta vāģi un lielo komfortablo rols-roisu. Pēc viņa nāves atcēlu šo idiotisko paradumu. Bet atsvabināties no limuzīnu ķēdēm tā kā tā neizdevās. Jebkurā vietā, kur ierados tieši no lidmašīnas, tvaikoņa vai vilciena, mani sagaidīja mūsu vietējā aģenta uz laiku nolīgtais automobilis.

Šoferis izlēca kā uzvelkamā rotaļlieta, atcirta vaļā durtiņas, nosēdināja mani, palika zem galvas porolona spilventiņu, pakalpīgi atvēra izbīdāmu kārbu ar cigaretēm un cigāriem, parādīja, kura poga jānospiež, lai tiktu pie ledus skapja ar dzērieniem, -*- un mēs devāmies ceļā.

Spilventiņu nometu zemē, smēķēt negribējās, dzert vēl jo mazāk. Pussēdus bez jebkādām domām raudzījos cirtainiem, melniem matiem aizaugušajā pakausī. Stambulā biju pavadījis trīs dienas, gandrīz neiziedams laukā no kafejnīcas dibenistabas. Līdz šim tiku pārvietojies ar automobili divas reizes. Šī te bija trešā un pēdējā. Rau, viņš aizvedīs mani uz ostu, un nekad vairs mūžā neredzēšu šo cilvēku. Bet viņš līdz mūža beigām atcerēsies, ka vedis Trīdentu Mortonu.

Ja^biju domājis, ka uz Aristoteļa jahtas mani sagaidīs ar orķestri, tad maldījos. Bet es taču labi zināju, ka vecais kraķis uztur uz katras no savām jahtām orķestri, kas varētu sacensties ar Filadelfijas filharmonijas mūziķiem. Tomēr pats kapteinis nokāpa pa ietvi, lai apsveiktu mani īpašnieka vārdā. Godbijīgā atstatumā stāvēja divi stjuarti, sagatavojušies ņemt pretī manu bagāžu. Kapteinis klusēdams nopētīja mani, tad ar žestu'aizsūtīja viņus atpakaļ.

— Vannu? — viņš vaicāja un, nesagaidījis atbildi, turpināja: — Vai tūdaļ uz bāru?

Dvēseļu pazinējs. Citādi Aristotelis viņu arī neturētu dienestā. Aiz tīras spītības paziņoju, ka labprāt iesāktu ar vannu.

Vanna bija rožaina marmora baseins ar tīra zelta caurulēm, krānu un dušu. Teicams lēciens no netīrām grīdsegām, uz kurām vāļājos pirms stundas. Aromātiskas esences sasmaržinātais ūdens putoja un burbuļoja, bet manī verda salts ienaids. Citāds nekā tēvam. Viņš arī nicināja šīs bagātības vitrīnas, kuru noformēšanā šīs pasaules varenie sacenšas līdzīgi konkurējošiem veikalniekiem. Arī tēvam personiskajā apartamentā bija tualetes istaba ar tīrā zeltā darinātu vaterklozetu. Bet to nekad netika redzējis neviens viesis, nekad to, aizrīdamies sajūsmā, nebija apdziedājuši reportieri. Tas bija it kā simbolisks iemiesojums tēva nicināšanai pret naudu, pret bagātību, pret visu, kas viņu pacēla citiem pāri.

Pēc tam mani ietērpa rīta svārkos un aizveda uz bāru, kas drīzāk atgādināja statujām un gleznām pieblīvētu muzeju. Kādreiz, kad māksla vēl likās man kaut kās vērtīgs, būtu šīs lieliskās kolekcijas dēļ piedevis vecajam kraķim viņa austrumniecisko luksusu.

Harvardas Biznesa skolā man bija mācību biedrs, kas ienīda šo iestādi ne mazāk par mani. Viņš sapņoja kādreiz,

pēc tēva nāves, iztērēt savus miljonus antīka superkuģa sameklēšanai un izcelšanai. Pie šīs brīnumgaleras airiem bija piekalti tūkstoš pieci simti vergu. Ceļotāji varēja lietot pirtis, vingrošanas zāles, milzīgu bibliotēku, dīķus ar retām zivīm, Venēras templi un Arhimeda personiskā uzraudzībā būvētos zirgu staļļus. Aristotelis, ja vien viņam rastos tāds untums, varētu sev atļauties nolīgt kaut kādu Einšteinu ne tikai būvmeistaros, bet staļļu uzraugos, tāpat piesēdināt pie airiem piecpadsmit tūkstošus vergu. Bet, būdams gudrprātis, viņš cienīja retus mākslas darbus augstāk par dzīviem sērijveida robotiem-

Taču es, kas neticēja vairs nekam, pat mākslai, pagriezu izcilajām gleznām un skulptūrām dibenu, lai aci pret aci, kā jau līdzīgiem pienākas, sastaptos ar martīni glāzi. Martīni kungs, vai tad mēs neatgādinām viens otru? Abi kādam sniedzam īslaicīgu baudu, kurai seko pretīgas paģiras, un pa šo laiku dzīve iztukšo mūs sausus, un pēc mums paliek tikai olīvas kauliņš ar svešu zobu pēdām. Uz tavu veselību, martīni kungs! Uz veselību — un vieglas smiltis!

Pamodos savā kajītē, kad mēs jau pietauvojāmies Aristoteļa personiskajā ostā. Neskaidri atminējos, it kā būtu aizmidzis, pieslējis galvu pie marmora ceļgaliem, it kā mani pēcāk būtu piecēluši un saudzīgi nesuši kā svētu šķirstu ar Jehovas dāvinātajiem baušļu galdiņiem, izģērbuši, ietinuši segā, ieslēguši ventilatoru un aizgājuši uz pirkstgaliem. Atcerējos arī orķestri. Nevarēja taču tāds smalks skaistuma cienītājs kā Aristotelis laupīt savam vie- sim šo baudu. No mirkļa, kad iegāju bārā, līdz mirklim, kad mani no turienes iznesa, aiz sienas spēlēja Bahu. Spēlēja lieliski. Spēlēja pie saviem lociņiem un taustiņiem piekalti neredzami vergi.

Aristotelis sagaidīja mani pie pusdienu galda.

— Piedod, ka neaizbraucu uz tava tēva bērēm, — viņš izskaloja muti ar vīnu, kura vecumu un cenu varēja nojaust pēc tā vien, ka to pasniedza pats mājzinis. — Ar to izdarīju viņam lielu pakalpojumu. Viņš necieta ceremonijas. Tātad tā arī sadedzināja, bet ar pīšļiem apmēsloja laukus, kā viņš to vēlējies?

Paskatījos uz viņu. Nāves jūras alās atrasts senlaiku vīstoklis, gabalu gabalos sagriezts, pēc tam nemākulīgi atkal salīmēts, tā ka viens lēveris nokarājas pāri otram.

Aristotelis bija pārāk gudrs, lai tērētu savu naudu-masieriem un brīnumhormoniem. Viņš deva priekšroku čeku kosmētikai.

—     Ne gluži. Mefistofelis sacīja, ka pie visas bijības pret tēva personiskajiem untumiem tas būtu necienīgi pret viņa lielo mūža darbu. Tēvs tagad rotājas aiz galveno direktoru muguras. Sienā izcirta īpašu nišu . ..

—    Bet urna droši vien no tīra zelta? — Aristotelis pasmīkņāja.

—     No platīna. Baumo, ka pelnu pa šiem mēnešiem kļuvis ievērojami mazāk. Lpgu tīrītāji uzskata tos par lielisku mazgājamo līdzekli. _

—    Labi vien, ka izstāstīji man, — Aristotelis delikāti izspļāva vīnu sulaiņa pasniegtajā metāla traukā. Viņš bija gardēdis, bet māga jau piederēja dakteriem. — Es . arī sapņoju par krematorijas uguni, bet lai ar mani berž jahtas klāju?! … Laipni pateicos!

Mēs paklusējām. Tad Aristotelis atkal atcerējās tēvu:

—    Toreiz ar viņa starpniecību nopirku norakstītos «Li- berty» kuģus, likums taču paredzēja, ka tos nedrīkst pārdot ārzemniekiem. Kad mani apcietināja par to kā blēdi, tavs tēvs laikam pirmo reizi mūžā uzlika cepuri, lai apmeklētu valdības muļķus. Viņš pēc paša pieredzes zināja, ja iesēdinātu aiz restēm visus negožus, brīvībā paliktu vienīgi ubagi, — Aristotelis, paurbinājies ar sudraba nazīti milzu aprikozā, iemeta to metāla traukā. — Vai esi - kādreiz padomājis, kādā ceļā daži tūkstoši, kurus tavs tēvs saņēma mantojumā, pārvērtās neaptveramā naudas okeānā?

—     Pat pārāk bieži, — vienā elpas vilcienā iztukšoju kausu. Māj zinis tikko manāmi saviebās. Bet man bija gluži vienalga, kā, ko un ar kuru dzert. Hipijs vai miljardieris, kafejnīcas saimnieka ar ļergu atšķaidīts viskijs vai vīns no Persepoles izrakumos atrastās amforas — kāda atšķirība? Aristotelis bija vismaz teicams un ne pārāk dumjš sarunu biedrs — zināja cenu pasaulei un sev līdzīgiem.

Pastāstīju viņam, kā reiz pašmocīgā patiesības meklējumu lēkmē palūdzu mūsu detektīvdienesta šefam noin- formēt mani, cik asaru pielipis Mortonu ienākumiem.

—     Un izrādījās, ka nauda ir samērā tīra? — Aristotelis no jauna pasmīnēja. Smīnēja viņš diezgan reti. Varbūt

arī bieži, vienkārši nevarēja saprast, kas paslēpies lūpu krunkainajā pergamentā. — Cik tu piedāvāji šefam par pilnīgu patiesību?

Nosaucu summu.

— Tādā gadījumā vari būt drošs, ka viņš tagad turīgs cilvēks. No tava Mefistofeļa viņš saņēmis vismaz desmitkārt vairāk.

Mans Mefistofelis īstenībā saucas Noass Erkvuds. Vecs vīrs ar sārtiem vaigiem un lielisku sirmu komponista matu kupenu, kuram nepiemīt nekā mefistofeliska, vienīgi maģiskais ātrums, ar kādu viņš padarīja manu tēvu par mūslaiku alķīmijas nūjiņas īpašnieku. It kā garām ejot viņš iebāza to tēvam rokā, un kopš tā laika it viss, kam pieskaras nūjiņa, acumirklī pārvēršas dzelzceļos, naftas atradnēs, zemes īpašumos, bankās, spēļu namos un tūkstoš firmās, kas ražo visu — sākot ar karnevāla maskām, beidzot ar prezidenta runām. Kamēr biju zēns, šim ģēnijam bija tēva galvenā padomnieka pieticīgais tituls. Bet, kad pieaugu, krustcelēs, kas ved gan pie laba un ļauna, gan pie atsacīšanās un uzkrāšanas, gan pie atmiekšķētas apātijas un nesaudzīga sitiena, manā priekšā nostājās viņš — gudrais un mēreni viltīgais Mefistofelis. Nostājās, lai vestu mani pretī vienkāršiem mirstīgiem nepieejamām augstienēm. Kā viņš ņēmās ar mani, kā nopūlējās, pa lāsītei ieliedams manī no savas pasaules uzskata indes! Es gandrīz vai devos viņam nopakaļ, bet pēcāk man kļuva nelabi, un nu jau desmit gadus kā bezspēcīga skaida mētājos pa grēku plūdiem, kur no ūdens izslienas Mor- tonu uzņēmumu nebeidzamie Ararati. Tūristu birojs, kas aprūpēja manu ceļojumu, piederēja man (ar fiktīvas firmas palīdzību). Lidmašīna, kas nogādāja mani pāri okeānam, piederēja man (ar citas fiktīvas firmas palīdzību). Viesnīca, kurā uzturējos svešumā, bieži vien arīdzan piederēja man (ar fiktīvas firmas palīdzību). Bankas, kur izņēmu naudu, piederēja man. Produkti, kurus ēdu, piederēja man. Un ļoti iespējams, riebīgais viskijs, ar kuru mani cienāja kafejnīcas saimnieks, ari bija mana paša ražojums. Bet līdz ar to man nepiederēja itin nekas. Juridiski Mortona impērijai nebija nekā kopēja ne ar preču, ne,ar naudas ražošanu. Tas bija «Holding Company» — firmu, kuru pienākumos ietilpa vienīgi citu firmu uzrau- dība, — ar lielu māku sapīts tīmeklis. Un bez tanī platīna urna nebija vienīgā atkāpšanās no tēva pirmsnāves gribas, Man šķiet, tēvam ar viņa necilvēcisko nicināšanu pret naudu būtu patīkamāk ieraudzīt no viņpasaules, _kā apmētāju zem mana loga sastājušos garāmgājējus ar tūkstoš dolāru banknošu žūkšņiem. Bet Mefistofelis arī te panāca savu. Zinādams, ka tēvam drīz jāmirst, Mefistofelis veikli iemānīja man kādu blondīni, aizsūtīja ar viņu izpriecas braucienā, bet pats tikmēr izspieda no tēva kopā ar nāves nopūtu testamenta papildinājumu. Saskaņā ar to man līdz četrdesmit gadiem bija tiesības izlietot vienīgi ienākumus no kapitāla, pie tam visai aprobežotā apjomā. Citi dumpinieki kļūst par kārtīgiem ritentiņiem jau pēc trīsdesmit mūža gadiem. Manu ienaida lādiņu viņš, acīm redzot, novērtēja mazliet augstāk.

—    Cik tev vēl atlicis gaidīt? — Aristotelis prata uzminēt svešas domas. Nez kādēļ pieņemts uzskatīt, ka veikala dižmaņi (runāju par tiem, kuri pašu rokām izspiež no ļaudīm zelta sviedrus) ir lētu triku taisītāji. Tas ir maldīgi. Viņos noteikti jābūt kādai tiesai no hipnotizētāja un pat no telepāta.

—    Sešpadsmit gadu, — es sacīju.— Laimīgā kārtā nenodzīvošu līdz tai dienai, kad būšu pilntiesīgs kapitāla saimnieks.

—    Pašnāvība? — Aristotelis sarauca pieri, kas jau tā atgādināja četrkārt saliktu ādu maisu. — Tā arī ir izeja. Personiski dodu priekšroku lēnākam ceļam. Būtībā jau sen esmu-puslīķis. Tikai tievs diedziņš saista mani ar dzīvi. Tavam tēvam tā bija naudas nicināšana, man — vara pār to. Iznīcini naudu — un es tūdaļ sabrukšu gabalos.

Blakus telpā atskanēja ritmiska teletaipa klaboņa. Gandrīz tai pašā sekundē uz sliekšņa parādījās sekretārs.

—   Tas tev! — Aristotelis ielika man rokā čaukstošo lentu.

20.30 MORTONA SAPLŪŠANA AR UNIVERSĀLO PANTEONU WALLDORF-ASTORIA VIESNĪCĀ. JŪSU KLĀTBŪTNE OBLIGĀTA. LIDMAŠĪNA IZSŪTĪTA. ERK- VUDS.

Tikko paguvu izlasīt, kad ienāca cits sekretārs:

—    Saimniek, lidmašīna lūdz atļauju nosēsties. Lidmašīnas šifrs: MORTONS PERSONISKI; galvenais pilots Heis- tons. Pieprasīju Ņujorku, viss saskan. Vai atļaut?

— Lai! — Aristotelis ar vecīgu rokas mājienu atlaida sekretāru, tad pagriezās pret mani: — Tavs Mefistofelis mums pat neļāva pabeigt pusdienas. Mans galvenais pavārs nopūlējās visu nakti. Nezinu, kas tagad ēdīs. Es nedrīkstu. Suņiem, vai, atdot? — viņš jautājoši paraudzījās tā kā mājzinī, tā kā Praksitela skolnieka izveidotajā Afro- dītē, tad pasniedza man roku, kas ļengani nokarājās locītavā, kā no eņģēm izceltas durvis.

Kad uzņēmām augstumu un aizdrāzāmies pāri salai, vēlreiz ieraudzīju viņu. Mazs cilvēciņš. Raibs mazs cilvēciņš uz zaļās salas un milzīgās debeszilās jūras fona.

3

Mortonu impērijai nebija pat savas administratīvās ēkas. Svarīgas apspriedes notika viesnīcu konferenču zālēs. Reizēs, kad manu klātbūtni uzskatīja par nepieciešamu, pat ja sēde ilga ne vairāk par dažām stundām, man tika rezervēts triju istabu apartaments. Mefistofelis nekad lieki neapgrūtināja mani, tikai tādos gadījumos, kad dzīvais Mortons, jaunākais, varēja atstāt vēl lielāku iespaidu par platīna urnu ar Mortonu, vecāko.

Šad tad mēģināju izrādīt pretestību, bet papildinājums testamentam bija uzbūvēts pēc slazdu principa: Mefistofelis varēja, atsaucoties uz kapitālieguldījumiem, samazināt manus ienākumus līdz minimumam. Bet es, kaut gan kratījos vaļā no dzīves labumiem, iztikt bez tiem vēl nebiju iemācījies. Pie tam Mefistofelis prata ierāmēt visgarlaicīgākās sēdes pievilcīgā ietvarā. Stundu pirms sākuma mans apartaments bija bāztin piebāzts glītām meičām, aktieriem un māksliniekiem, ar kuriem varēja bez sevišķas garlaicības pārmīt pāris vārdu, bet salonā noteikti atradu priekšā pirmšķirīgu džezu. Mefistofelis zināja — mūzika bija vienīgais, no kā vēl nebiju pagalam atvēsinājies. Viņa aģenti izvandīja visu zemi, meklēdami labu saksa- fonistu vai «tautiskā rokenrola» izpildītāju.

Tāpat tas bija arī šoreiz.

Atvēru durvis, mani sagaidīja smieklu šaltis, apdullinoša mūzika, kāda meitene pastiepa man pretī pilnu glāzi. Bet tai priekšā nostājās viņš. Labsirdīgs, sirms, smaidīgs.

—    Marihuana? — viņš vaicāja, smalkiem māksliniekā pirkstiem viegli 'pieskāries manam iekritušajam vaigam.

—    LSD! — nikni atcirtu.

—     Kāpēc tā, Trīdent? Saudzi sevi nākotnei! — tikai pēc tam viņš mani apskāva. Viņš tiešām mīlēja mani, mīlēja tā, kā vien var mīlēt iedvesmas pilns troņu radītājs, kurš jau uzdāvinājis valstību tēvam un tagad vēlas, lai dēls izplestu to pāri visai zemeslodei.

Noass Erkvuds ne tuvu nebija vienkāršs cilvēks. Par biznesa brīnumdari viņš kļuvis, acīm redzot, tikai tāpēc, ka te nekas — ne publikas mainīgā gaume, ne politiskas slavas īslaicīgums — neierobežoja viņa vērienu. Jaunības dienās viņš bija nodarbojies ar visu ko: mākslinieks, runātājs sociālistu sanāksmēs, ceļojoša muzikholla vadošais aktieris, sprediķotājs. Reiz viņš man parādīja tajos gados uzrakstītu filozofisku romānu — lai dievs dod mūsdienu smērmaņiem sacerēt tādu grāmatiņu! Viņš pat saprata manu dumpi pret necilvēcisko sabiedrību, kas tik veikli maskējās ar humānismu. Tomēr joprojām cerēja pievērst savai ticībai. Proti — šo pasauli nav iespējams pārtaisīt. Var tikai, spēlējot uz tās vājībām, radīt lielisku finansiālas un rūpnieciskas varas simfoniju. But māksliniekam, uzskatīt naudu par taustiņiem, no kuriem izvilina aizvien jaunas un jaunas zelta skaņas, — Trīdenta Mor- tona liktenis.

—     Šodien esmu tev sagatavojis pārsteigumu, — aplicis roku ap pleciem, viņš veda mani pie zema dīvāna, 'kur juku jukām sēdēja vīrieši un sievietes. To vidū izcēlās neparasti skaista meitene ar ugunīgiem matiem.

Kādreiz tiešām nebiju vienaldzīgs ne pret tādām sejām, ne pret- tādiem matiem, bet tas piederēja pagātnei, tagad sievietes interesēja man tikai paretam un arī tad vienīgi kā" atvēsinoša atelpa divu glāzīšu starpā. Nodomāju, ka vecums, acīm redzot, nav gājis secen pat Me- fistofelim. Senākos gados viņš nekad nebūtu pieļāvis tādu kļūdu mana noskaņojuma uzminēšanā. Taču viņš pieveda mani klāt jaunam cilvēkam ar gariem, pār velveta apkakli krītošiem, zilgani melniem matiem un tikpat melnām, mazliet iešķībām acīm.

—    Tas ir Laionels Mars! — Mefistofelis paskaidroja, acīm pēkšņi gaišākām kļūstot. — Šis te ir īstens ģēnijs, nevis 6s. Ja jums abiem izdosies sastrādāties, zemeslode pēc pusgadsimta izmainīs savu seju.

Pēc pusgadsimta uzzināju, ka viņam bijusi taisnība. Toreiz vēl nekā nezināju, pat kādas tautības šis jaunais ģēnijs, kas tik neatkarīgi sniedza man roku, it kā viņš būtu Trīdents Mortons, bet es nez kāds tur Levantes ebrejs.

Patiešām sākumā domāju, ka viņš ir ebrejs no Levantes, pārāk amerikanizēti skanēja vārds un uzvārds. Šajā brīdī sarkanmatainā protestēdama pielēca no dīvāna:

•— Apnikuši! Jūs ar saviem globālajiem mērogiem un draudiem pārveidot pasauli! Esmu redzējusi tādus atliku likām. Iesākumā apsolīs paradīzi zemes virsū, bet paši pat pieklājīgu elli neprot noorganizēt… Laion, labāk nospēlē kaut ko tādu …

Laionels Mars, strauji atmetis galvu, devās pie klavierēm. Orķestris tikko bija nospēlējis mežonīgā ritmā starpspēli, dziedātājs tikko uztvēris melodiju, pianists it kā pieaudzis instrumentam. Pēkšņi viņi ieraudzīja tuyojamies Laionelu. Bez pārejas iestājās klusums, pianists mudīgi atbrīvoja vietu.

Tobrīd sajutu — šis divdesmit gadus vecais jauneklis ir dzimis valdnieks. Bet, kad viņš sāka spēlēt, sapratu — ne viņš ir ebrejs, ne arī no Levantes. Tikai čigāns var tā izjust un interpretēt mūziku.

Pēcāk mēs ieslēdzāmies vannas istabā, cita vieta sarunai bez lieciniekiem neatradās, un Mefistofelis pavēstīja man, kādā ce]ā viņš atklājis Laionelu. Uzzināju, ka visās lielās universitātēs pastāvēja mana tēva piešķirtā stipendija (idejas autors, protams, bija Mefistofelis) sevišķi apdāvinātiem studentiem. Atšķirībā no laužu vairuma, kas tērē naudu zinātniskiem fondiem, koledžām un stipendijām sava vārda iemūžināšanai, tēvs arī te slēpās aiz savu neskaitāmo fiktīvo uzņēmumu vairoga. Pastāvēja vēl viena atšķirība — atzīmēm un uzcītībai nebija nekādas nozīmes, vienīgi jaunām idejām.

— Kad satikāmies, Laionels mācījās pirmajā kursā, — Mefistofelis uzsita viņam uz pleca. Mefistofelim vispār bija diezgan familiāras manieres, bet tikai pret ļaudīm, ko viņš ieredzēja. Visus pārējos viņš turēja zefri dzelzs papēža. — Toreiz Laionels izteica apsvērumu, ka tirgū, kas specializējies jauniešu vajadzību apmierināšanai, pārmērīgās konkurences dēļ drīzumā draud pārprodukcija. Izeja — gūt peļņu no veciem cilvēkiem, par kuru īpašām vajadzībām nav vēl padomāts. Sapirkām visā valstī, gal- venoties neapgūtajos rajonos, kur grunts gabali lētāki, desmitiem tūkstošu akru. Tur, kur klimats to pieļauj, uzcēlām paradīzes pensionāriem — savs namiņš, pilnīga apkalpošana, nekādu trokšņainu skolu, nekādu bērnu un suņu.

—    Redziet nu, Trīd! — jaunais ģēnijs kļuva ar katru minūti bezkaunīgāks. — Egoisms aizgājis pie mums tik tālu, ka bērni — vecu cilvēku lielākais prieks visos laikmetos — pārvērtušies nepatīkamā, šķērslī. Lai apjaustu šo tendenci, jābūt pāregoistam, es esmu tieši tāds. Un ir vēl viens sapnis ik amerikānim, kuram izdevies iekrāt mazliet naudas, — lai viņu pēc nāves dievinātu ne vien bērni, bet to bērnu bērni. Ieteicu Erkvuda kungam tajās vietās, kur neizdevīgi celt paradīzi dzīvajiem, radīt paradīzi mirušajiem. Panteonus, līdzīgus Parīzes Perlašēzai — ciprešu alejas, retu eksotisku ziedu smarža, skulpturālas grupas, marmora soli, lai sērojošiem radiem nenotirptu kājas, Baha korāļi svētdienās un citos baznīcas svētkos un, galvenais, firmas garantēta kapu uzkopšana simts gadu laikā. Iedomājieties, rīt jūs nomirsiet, bet vēl 2075. gadā jūsu mazmazmazdēlam iespējams birdināt asaras pāri jūsu rūpīgi koptajam, ziediem pušķotajam, visstingrākai estētiskai gaumei atbilstošajam kapam.

—    Vārdu sakot, nemirstības alkstošie birģeļi jau devuši mums vairāk peļņas nekā Anglijai minibrunči, — Mefistofelis jautri apliecināja. —r Ļaudis lien parādos, lai iekļūtu mūsu panteonā. Kolosāls bizness! Bet diemžēl, jo lielāki ienākumi, jo prāvāka konkurence.

Tad viņi man pastāstīja, kādā veidā panākuši vispirms visu sīko sāncenšu apvienošanos Universālajā Panteonā un pēc tam tā pilnīgu bankrotu, kas arī novedis pie šodien paredzētās svinīgās saplūšanas ceremonijas. Tas bija kaut kas pārāks par biržas stiķiem — rūpīgi izplānota, nežēlīga krāpšana, artistiska savā iecerē.

Uzmanīgāk pavēros Laionelā. Daudzi vēsturnieki uzskata Čingishanu par asinskāru briesmoni — bet varbūt galvaskausu piramīdas bija viņam vajadzīgas tikai tādēļ, lai sajustu savu stratēģisko lolojumu diženumu?

Mefistofelis paskatījās pulkstenī.

—    Laiks sākt! — viņš sacīja, ļaudams vērtējošam skatienam pārslīdēt manam sagumzītajam, netīrajam uzvalkam. Cits — ar mazliet mazāku vērienu — droši vien būtu licis šim svinīgajam gadījumam vilkt mugurā pašu labāko. Bet viņa varas pamats bija cilvēku psiholoģijas virtuoza pazīšana — vienīgi neprātīgi bagāts cilvēks uzdrīkstētos ierasties uz saplūšanu ar Universālo Panteonu tādā pieklājīgu drēbju karikatūrā.

Mēs izgājām cauri visām trim istabām. Cits nepiespiesti dejoja, cits apsprieda gudras problēmas, cits vairāk nodarbojās ar bezmaksas iedzeršanu. Parasti klātesošiem nebija ne jausmas, kāpēc un pie kā tie aicināti. Neviens mani neievēroja, vienīgi sarkanmatainā, kura piecēlās man pretī, un divi vareni zeļļi, kas tūdaļ pameta savas partneres, it kā atcerējušies aiz durvīm stāvošās likumīgās sievas. Tie bija mani miesassargi — Džeims I, Čikāgas jaunatnes bandas bijušais vadonis, un Džeims II, Centrālās Izlūkošanas Pārvaldes bijušais sevišķais aģents. Ja ārzemju braucieni sagādāja man kaut nelielu baudu, tad tādēļ, ka pēc tēva nāves mazais sporta vāģis, ietilpīgais rols-roiss, Džeims I un Džeims II palika mājās. Pilnīgi iespējams, ka arī aizrobežā kāds acīgi sargāja mani no dūru vai ložu kontakta ar mūslaiku civilizāciju, bet es laimīgā kārtā nepazinu šos vīrus pēc sejas.

Ieejot konferences zālē, tūdaļ apjēdzu, cik svarīgs šīsdienas pasākums. Mefistofelis nebija apmierinājies ar manu klātbūtni vien — uz īpaša sēru drānām apvīta postamenta stāvēja urna ar Mortonu, vecāko. Pirksti man niezēja vien pacelt platīna vāku un pārliecināties, cik daudz tur palicis no tētiņa.

—    Nu, ko dara Turcija? — tas bija mans brālēns Bol- duīns Mortons. Pagaidām galvenais direktors būdams, viņš tēmēja daudz augstāk. Par ko viņš mani necieta, bija skaidrs mums abiem. Bet Bolduīns nekādi nevarēja aptvert,- kāpēc Mefistofelis neieredz viņu, kurš gatavs darboties Biznesa Templī bez izejamām dienām un atvaļinājumiem. — Harēmi, odaliskas, hašiši un tā joprojām. Pazīstu tavu gaumi…

Atskanēja biezās galdauta vadmalas apslāpēts āmura sitiens. Sākumā šī līdzība ar ūtrupi uzjautrināja mani. Mefistofelis dievināja vecas tradīcijas — tās piedeva haizivju kautiņam bruņinieku divkaujas dižciltīgos vaibstus.

Bolduīns nošņaucās un, uzmetis man greizu skatienu (vispār viņam nebija acu muskuļu defekta, bet manā klātbūtnē viņš pastāvīgi šķielēja), padevīgi ieņēma savu vietu.

Juriskonsults, kā uztīdams bezgalīgu zarnu uz plēsīgu paragrāfu virtenes, apnicīgā balsī nolasīja nolīguma tekstu. Ar grūtībām man izdevās izzvejot kodolu: nobankro- tējušā Universālā Panteona aktīvs pārgāja mūsu īpašumā ar nocenojumu — tūkstoš dolāru par jaunās apvienotās firmas simts dolāru akciju. Tas attiecās vienīgi uz lielajiem akciju turētājiem, sīkie zaudēja visu. Bet tie, kuri ilgus gadu§ bija iemaksājuši naudu cerībā pavadīt pēc nāves simts ar komfortu un aprūpēšanu nodrošinātus gadus Universālā Panteona kapsētās?

Vārdu lūdza Kenela kungs. Tiku par viņu dzirdējis — sācis ar vainagu tirdzniecību vairumā, viņš pārgāja uz apbedīšanas biznesu — saliedēja visbrangākos uzņēmējus šajā nozarē ietekmīgā apvienībā, pakļāva tai vainagu, zārku un pārējo bēru piederumu sīktirgotājus un visbeidzot nodibināja Universālo Panteonu.

—     Vēlos atgādināt, ka mūsu pasākums kalpo augstiem humāniem mērķiem. Mūsu bijušajiem klientiem, kas bankrota rezultātā zaudējuši ne vien ietaupījumus, bet arī cerību, ja tā drīkst izteikties, uz nodrošinātu nākotni, vajadzētu atļaut nolaidi, noformējot jaunu līgumu. Tā būtu vislabākā reklāma mūsu nākamajai firmai, ko, godinot mūsu valsts izcilā pilsoņa piemiņu (viņš zemu palocījās platīna urnai), ierosinu nosaukt par Mortona Universālo Panteonu.

—    Nekādu Mortonu! — Mefistofelis piesita ar saliektiem pirkstiem pie galda. — Nelaiķis neieredzēja lētu popularitāti. Mūsu jaunajā luksus kapsētā «Nemirstīgo Panteons», kapa cena no desmit tūkstošiem un augstāk, tiks uzcelts tīra zelta templis, kur nelaiķa pīšļi atradīs sev cienīgu vietu. Mūsu konsultanti masu psiholoģijā apgalvo, ka šis piemērs jau pirmajā gadā piesaistīs miljonu jaunu klientu … Kas attiecas uz atlaidi. ..

—- Blēņas! — mans brālēns enerģiski uzrausās kājās. — Neesam filantropu biedrība! Jums, Kenela kungs, va- iadzēja padomāt par savu klientu interesēm pirms bankrota, nevis pēc tam. Bet jūs varat ieteikt viņiem labu izeju: nemirt!

Viens otrs aplaudēja. Bolduīns izrieza krūtis — šai mirklī viņš droši vien jau iztēloja sevi tronī sēžam.

—    Palūgšu vārdu! — es pieteicos.

—    Vārds Mortonam, jaunākajam! — Mefistofelis svinīgi pasludināja. Milzīgajai konferenču zālei pārskrēja bijīga murmināšana.

—     Varat paziņot žurnālistiem, ka esmu palūdzis rezervēt sev vietu blakus tētiņam. Tas arī noderēs reklāmai. Bet ar vienu noteikumu — ja manu brālēnu apbedīs zemeslodes viņā galā. Pilnīgi pietiek, ka man nākas ciest viņa klātbūtni, dzīvam esot.

Bolduīns nobālēja. Ja pastāvēja kaut mazākais pierādījums tam, ka esmu ko vērts, tad tas bija viņa naids. Sajutu to vienmēr un visur — nomodā un miegā. Starp citu, Mefistofelis bija daudz labāk informēts. Ne jau velti viņš tā rūpējās par manu apsardzību. Mefistofelim piemita apbrīnojama īpašība izkliedēt jebkuru negaisu ar veikli iestarpinātu anekdoti. Šoreiz viņam neizdevās nodemonstrēt savu izcilo apķērību.

Nezinu, kā un no kurienes, bet mūsu priekšā pēkšņi nostājās vecene. Viņa nokļuva zem spēcīga ventilatora strāvas, pelnu krāsas mati sacēlās stāvus, zem netīri sirmā oreola raustījās seja, kas drīzāk piederēja viņpasaulei nekā šajai. Nemaz nebrīnījos, kā viņai laimējies iekļūt pa durvīm, ko aizšķērsoja neskaitāmi šveicari un sargi. Kā zināms, ieeja Losandželosas viesnīcā «Ambas- sador» tajā vēsturiskajā vakarā bija atļauta vienīgi izmeklētām personām ar īpašām caurlaidēm. Tas tomēr nekavēja Terhanu Hanu Terhanu nokļūt tādā atstatumā no Roberta Kenedija, kad maza kalibra revolveris, gandrīz vai rotaļlieta, padarīja savu darbu ne sliktāk par snaipera šauteni.

Izbrīnu radīja sajūta, ka šo veceni, liekas, biju jau kaut kur redzējis. Nu protams! Goijas spāņu skicēs! Triecienā ieņemtās Saragosas iedzīvotāja, kurai nācies uz savas ādas izbaudīt Napoleona izcilo kaujveža talantu: meita zaldātu izvarota, vīrs pacelts uz durkļiem, māja pārvērsta degošā pagalē, iecienītā baznīca — zirgu stallī.

Kamēr šī rēga pusparalizētie Džeimsi, kā arī pārējie, kuru pienākumos ietilpst pasargāt veikalniekus no uzbāzīgiem apmeklētājiem, pārdomāja kādu rīcību, vecene ierunājās:

— Viņš! — tās trīsulīgais pirksts norādīja uz urnu ar tēva pīšļiem. — Jūs! — viņas dzelokšņainās acis ieķērās manī. — Esiet nolādēti, Mortoni! … Pusmūža taupīju! — viņa izvilka no apbružātas, kādreiz labākus laikus redzējušas somas pirmšķirīgā luksusa papīrā iespiestu sertifikātu ar iztālēm redzamiem zelta burtiem «Universālais Panteons». — Kapu, ir to jūs esat man atņēmuši! Še, aizrijies ar maniem neapbedītajiem kauliem! — viņa saburzīja papīru un iesvieda man sejā.

Viens no Džeimsiem (juceklī pat neaptvēru, kurš), pieskrējis klāt, izgrieza viņai roku. Pārējie uzgūlās virsū, stumdami uz durvju pusi. Bet viņa, izrāvusies ar negaidītu spēku, kāds iemīt ārprāta pārņemtajos, un sīkā raudulīgā balstiņā nožubinājusi «Nevajag … Es pati… Pati…», devās uz izeju. Tā mēs vismaz domājām, kamēr neierau- dzījām viņu pie atvērtā loga.

Pēc tam bija klusums. No četrdesmitā stāva mēs pat nesadzirdējām ķermeni atsitamies pret ietvi. Vienīgi brīnumainā kārtā aiz loga roktura aizķērusies soma žēlabaini noklaudzināja atslēgu un tikai tad metās savai bijušajai saimniecei nopakaļus Ņujorkas betona okeānā.

Tajā naktī piedzēros kā vēl nekad. Bāri un restorāni virmoja nelabā kaleidoskopā, un ikkatrā šveicara vietā stāvēja vecene ar savu sertifikātu, un atmodos es no rīta kaut kur ostas rajonā. Gulēju tieši uz bruģa, mana galva atdusējās uz Džeimsa I svārkiem, bet pats viņš bez svārkiem stāvēja, atbalstījies pret spīķera mūri, un neiedra- gājamā mierā smēķēja. Pēc sekundes, kad pusapmiglotā apziņa izlauzās caur blāvo paģiru un briesmīgu galvas sāpju vilni, ieraudzīju arī otru. Viņš sēdēja manā rols- roisā blakus šoferim ar žurnālu un zīmuli rokā. Džeims II cienīja krustvārdu mīklas — melš, ka pie viņiem CIP tas ietilpstot profesionālā apmācībā.

Šajā brīdī atcerējos Džeku. Džeks mācījās kopā ar mani Harvardas Biznesa skolā. Ar biznesu nekas nesanāca — viņa samērā turīgais tēvs nokļuva nabagmājā. Pavisam nesen dabūju zināt, ka Džeks atvēris privātu detektīvu aģentūru un pat iemantojis slavu, sarežģītu noziegumu atklājot.

Nākamajā dienā, patērējis ne mazums laika, lai tiktu vaļā gan no paģirām, gan no saviem miesassargiem, sēdēju viņa mazajā dzīvoklītī Bronksā.

—     Nezinu, — viņš pakratīja galvu. Iespējams, Džeks tiešām bija apdāvinātāks par citiem detektīviem, taču, spriežot pēc agri novecojušās sejas, slava ne allaž pār- kaļama skanīgā metālā. — Nezinu, — viņš atkārtoja. — Dzīties pakaļ patiesībai, ko tu no manis pieprasi, ir bīstami. Ja ielaidīšos, tad tikai tevis dēļ. Tev nav ne mazākā priekšstata, cik naudas un laika tas maksās . . . Bet varbūt tomēr labāk, ja tu nezini, kādas cilvēciskas ciešanas iesūkuši sevī tavi miljardi? Trīd, saproti mani pareizi, es vēlu tev tikai to labāko… Met šo iedomu pie malas, un iedzersim, kā veciem draugiem pieklājas. Manā ledus skapī, cerams, vēl šis tas atradīsies…

Atbildes vietā izgrābu no kabatām visu, ko izdevās realizēt tik īsā laikā. Nekādu čeku, vienīgi banknotes — negribēju, lai Mefistofelis ko saostu. Džeks ņēmās skaitīt. Kad viņš saskaitīja, zobi tam klabēja kā drudzī.

—    Tu esi prātu zaudējis! — viņš izdvesa. — Par tādu naudu Uzzināšu visu ko!

Pēc mēneša viņš man piezvanīja — izmeklēšana risinoties sekmīgi. Tad bija vēl viens zvans — Džeks uzskatīja, ka pavedieni viņam jau tikpat kā rokā. Pēc tam viņš pazuda. Kādu laiku pārlūkoju noziegumu hroniku, bīdamies uzdurties viņa vārdam. Autokatastrofa, šāviens — maz ko var izgudrot tādos gadījumos. Pēc tam, saņēmis dūšu, devos uz viņa dzīvokli. Bijušo. Kaimiņi neskaidri dzirdējuši — esot aizbraucis vai nu uz Kanādu, vai uz Eiropu. Un es vēl uzskatīju Džeku par godīgu cilvēku!

4

Briedi sašāvu tikai pirms rieta. Biju slikts mednieks, ikviens zvērs spēja apvest mani ap stūri. Bet šis te gāja uz satikšanos, un tāds ir mīlestības spēks — pat cilvēka smaka nepiespieda briedi novirzīties no ceļa. Viņš aprobežojās ar daudzu stundu līkumošanu, mēģinādams noslēpt no manis savas pēdas. Taču es biju iepriekš izdibinājis satikšanās vietu un tai pašā mirklī, kad neredzamā mātīte sadzirdēja viņa aicinošo taures signālu, ielaidu viņam visu ložu kārtu tieši mīlas tvīksmes apmiglotajās

acīs. Pa šo gadu, ko biju pavadījis nepieejamā, tuksnesīgā vietā, Kaskādu kalnu piekājē, pats biju pārvērties dzīvniekā, jo tā šķita vienīgā iespēja nesabradāt līdz galam to cilvēcisko, kas manī vēl atlicis.

Izgriezu no vēl trīcošā ķermeņa lielu gaļas gabalu, uzvēlu to uz pleca un devos ceļā. Asinis pilēja uz ādas krekla, pirkstos sajutu lipīgas sarecējušas asinis. Tomēr neapstājos ne pie viena strauta, lai nomazgātu tos. Svarīgāk bija līdz tumsai nokļūt mājās — pašdarinātā zaru būdā, kuras būve prasīja vairākas nedēļas.

Sēdēju pie ugunskura. Laikiem, kad uz nūjas cepinātās gaļas sula iešļakstēja liesmā, ogles čurkstēja. Tumšajā biezoknī aizdegās dzeltenas uguntiņas — briežgaļas smaka pievilināja bezmaksas cienasta tīkotājus. Aizraidījis tumsā dažas lodes, no jauna ķēros pie Kanta. Sārta atblāzma darbīgi lēkāja pa dziļdomīgām filozofiskām abstrakcijām, un, kad uguns pamanīja mani domājam ko gluži citu, tā nekaunīgi nolaizīja balto papīru ar sarkanu mēli. Nezinu, kāds velns mani dīdīja, bet es vis nemetos glābt Kantu. Iemetu grāmatu liesmās: «Še, rij!»

Gan veltīgās pūles atrast pie filozofiem izskaidrojumu tam, kas ar mums notiek, gan nožēlojamais mēģinājums izpirkt savu vainu cilvēces priekšā ar vientulīgu mednieka dzīvi šķita man tikpat bezjēdzīgs kā viss, kas noticis pēdējos desmit gados. Franciskāņu ordeņa mūks, Losve- gosas spēļu namu inventārs, laikrakstu korespondents Vjetnamas kaujlaukos, Antarktīdas ekspedīcijas loceklis, - «General Motors» sacīkšu braucējs — kādas tik spraugas netiku izmēģinājis, lai izlīstu no savas ādas.

Un, kad sārta dzeltenīgajā blāzmā parādījās velna — kārdinātāja tumšais siluets, biju jau līdz galam nobriedis. Pastāvēja tikai divi veidi aizmirst šo-nolādēto ādu — vai nu izurbt to lodēm (šī izrāde prasīt prasījās pēc skatītājiem), vai, uzvelkot tai virsū civilizācijas svārkus, pazust starp mūsu debesskrāpju džungļu neskaitāmajām dzeltenajām uguntiņām. ^

— Kā jūs tikāt šurp? >— skanēja mans pirmais izbrīnītais jautājums. Helikopteru būtu sadzirdējis, pie tam savu būdu biju uzcēlis tādā vietā, kur nolaisties varēja vienīgi eņģelis. Parasti pilots uz labu laimi nometa man pastu, un es atkarībā no noskaņas vai nu ielingoju to neizlasītu ugunī, vai arī ļāvu satrunēt kokā, kur tas aizķēries.

—    Kājām. Esmu izsalcis kā vilks, — Laionels Mars, ne- palūdzis man atļauju, izvilka manai jostai piekārto nazi un ar vienu cirtienu nogrieza vēl pusjēlas brieža gaļas šķēli.

Nebiju viņu redzējis vairākus gadus un tagad nezināju, par ko vairāk brīnīties. Vietējo briežu gaļa ir pacieta, man pašam, neraugoties už vesela gada praksi, nekad nav izdevies nogriezt gabalu ar pirmo vēzienu. Nebiju iemācījies arī ēst gaļu gandrīz jēlu, turpretī Laionels darīja to ar manāmu baudu. Mīklains šķita arī tas, ka viņam pieticis uzņēmības nostaigāt kājām desmit jūdžu, pie tam tumsā, nesaburzot un nesaplēšot savu dakrona uzvalku. Jauna bija arī vēlīgas cietsirdības izteiksme, kas dažu sieviešu acīs droši vien iecēla Laionelu skaistuļa kārtā. Bet visvairāk brīnījos par vienu — blakus man sēž cilvēks, pirmais šai rudenī.

—    Ar ko tad Mefistofelis cer nopirkt mani šoreiz? — apvaicājos. Kāpēc viņš nebija ieradies pats, likās saprotams bez īpašiem paskaidrojumiem. Pēc bargas desmit gadu ilgas cīņas, kad cīkstējāmies uz dzīvību un nāvi par manām tiesībām paiet secen lieliskajai nākotnei, ko viņš

' bija man iecerējis, Mefistofelis bijās no manis. Bez tam viņa gados iziet kājām nepieejamības zonu, ar kuru biju nošķīries no divdesmitā gadsimta, līdzinātos mocekļa varonībai.

—    Jūs viņu slikti pazīstat, Trīd, — Laionels pasmaidīja ar lūpu kaktiņiem. Pastāvīga saskarsme ar Mefistofeli bija uzspiedusi savu zīmogu viņa ārējām izdarībām — tas pats pusvēlīgais, pusaugstprātīgais smaids, tā pati ārējā labsirdība, kuru viegli varētu noturēt par vienaldzību. Noslīpēta vientulības asajās šķautnēs, mana iekšējā redze pamanīja arī būtisku atšķirību. Mefistofelis bija pašreizējā laika pareģis, Laionels — nākamībai pievērsts pravietis.

—    Erkvuda kungs būtu atkūlies šurp kaut vai rāpus, ja vien zinātu, ka tas kalpos gala mērķim. Gandrīz visiem liela mēroga ļaudīm ir Ahileja papēdis. Viņam tā ir īpaša godkāre. Būtu es Erkvuda kunga vietā, jūs jau sen vairs neatrastos starp dzīvajiem. Jums taču zināms, ka saskaņā ar testamentu viņš jūsu nāves gadījumā kļūst par aizbildni jūsu radiem. Jūsu brālēnam tas nozīmētu vienīgi teorētisku bagātību, bet Erkvuda kungam — ne ar ko neierobežotu milzīgu varu līdz mūža galam. Bet viņam vaja

dzīga dvēsele, jūsu dvēsele, tas viņam kļuvis par māniju, lidz pat nāvei nekas nepiespiedīs viņu atzīt sevi par uzvarētu.

—    Tieši tas ir mana mūža lāsts, — sacīju, lūkodams ar nazi gaļu, tad iemetu ugunī sausus zarus.

—     Šis lāsts ne vienu reizi vien glābis jums dzīvību, — Laionels sausi atcirta. — Vai esat jautājis sev, kāpēc Vjetnamā vjetkongieši nekad neuzbruka tām bāzēm, kur atradāties jūs?

Jā, arī tādi brīnumi bija Mefistofelim pa spēkam. Kamēr risinājās lielais karš par Rietumu prestižu, Mortonu impērija izmantoja visu savu naudu un ietekmi maza separāta kara vešanai. Katru rajonu, kurp devos kā korespondents, nedēļu iepriekš mūsu aviācijas bumbas nepārtraukti apstrādāja. Grūti saskaitīt, cik vjetnamiešu gājis bojā, lai Trīdentam Mortonam nenokristu no galvas neviens matiņš! Godīgi sakot, braucu turp ne tikai tādēļ, lai iztukšotu līdz dibenam glāzi ar «Asiņaino Mēriju», ko mūsu laiks tik prasmīgi sajauc no politikas džina un asinsvadu tomātu sulas. Iespējams, ka zemapziņā meklēju savu nāvi. Mefistofeļa pastāvīgā gādība bija laupījusi man pat šo prieku.

—    Kā tad šoreiz saucas ēsma? — vēlreiz jautāju.

—    Telemortons. Jauna veida televīzija. Jūs būsiet vadītājs. Pasaule darbībā — nekādu pārraižu mājsaimniecēm, garlaicīgu pēdējo ziņu, nekādas pļāpāšanas. Ugunsgrēks, zemestrīce, bankas aplaupīšanas, demonstrantu sadursme ar policiju, kara operācijas, autokatastrofas — tas viss pašu mājās, gandrīz vienlaikus ar notikumu, pat ja tas risinājies tūkstoš jūdžu attālumā. Nav slikta ideja, ko?

—    Jūsējā?

—     Esmu aplēsis, ka līdz gadsimta beigām televīzija izstums jebkuru citu sabiedrisku informāciju. Bet vara — tā ir pirmkārt informācija. Ko līdz raidīt pret galvaspilsētu tanku vai izpletņlēcēju vienības, apšaut dižvīrus, apcietināt pārējos? Ja jums neizdosies darīt vispār zināmu, ka agrākā valdība gāzta, lai atjaunotu kājām mīdīto brīvību un vestu valsti pret! vispārējam uzplaukumam, noturēt varu būs grūti… Erkvuda kungs savā laikā palaidis garām televīzijas iespējamības. Tagad arēna jau gladiatoru pilna, nokaut tos var tikai ar pilnīgu jauninājumu. ,

—    Tāda gadījuma vispratīgak pacienat publiku ar slepkavībām, — es pasmīnēju.

—     Tieši tā! Pēc dabas esmu ļoti cītīgs, tāpēc biju viens no nedaudzajiem laimīgajiem, kuri redzēja notikumus viesnīcā «Ambassador». Nākamajā dienā bija paredzēts kolokvijs zooloģijā «Kāpēc mērkaķis pārvērtās cilvēkā?». Lai pārlasot lekcijas neaizmigtu, ieslēdzu televizoru. Uzskatiet, ka, pateicoties Roberta Kenedija nāvei, piedzimis Telemortons. Jūs viņu labi pazināt?

—    Pietiekami, lai nožēlotu viņa bojā eju.

—    Pusvalsts staigāja sēru drānās. Man arī viņa žēl. Bet cita iemesla dēļ, — Laionels atmeta galvu. — Ir cilvēki, uz kuriem šauj, un cilvēki, kas labprātāk šauj uz citiem. Es ierindojos pēdējos. Ja panākšu savu, virs mana zārka uzcels lāstu piramīdu. Tā būs mūžīgāka un augstāka par Heopsa piramīdu.

—    Vai tas gadījumā nebijāt jūs, kas mēģināja nogalināt mani Saigonā? — es smējos.

Sen vairs neatceros nosaukumu kafejnīcai, kurā toreiz sēdējām, bet seržantu Tomsonu no «Zaļajām beretēm» bieži vien redzu sapņos. Viņš bija piekomandēts man oficiāli kā sakarnieks ar preses centru, neoficiāli — kā Mefistofeļa nolīgtais personiskais miesassargs. Nojautu to, tomēr biju gatavs piedot, ņemot vērā viņa izcilās stāstnieka spējas. Aprakstot visādas spīdzināšanas un iznīcināšanas metodes, kuras pielietojis, seržants Tomsons kļuva daiļrunīgāks par Ciceronu. Viņš bija lielisks skolotājs, pateicoties viņam, man izdevās pa īstam apzināties, kādu pilnību cilvēks sasniedzis kopš pirmatnējā kanibālisma laikiem. Tajā dienā kārtējais stāsts netika izklāstīts līdz galam — iztraucēja pa logu raidītas lodes. Sekundi iepriekš biju vēmis (seržanta daiļrunība laiku pa laikam izsauca jūras slimības lēkmi), sēdēju deviņos līkumos saliecies, lodes, aizdrāzdamās pāri manai galvai, iestrēdza seržantam kaklā. Pēdējais viņa vārds bija «mēsli», un tā arī nesapratu, vai tas-attiecās uz viņa asinīm, kas sajuka ar maniem vēmekļiem, vai uz dzīvi vispār.

—    Cik zinu, šāvējs tika noķerts un pratināts? — bez sevišķas intereses apvaicājās Laionels.

—    Viņš apgalvoja, ka rīkojies vjetkongiešu uzdevumā.

—          Varu jums pilnīgi slepeni pastāstīt, kādus rezultātus

devusi izmeklēšana, ko es pats vadīju. Šis cilvēks visu mūžu nodzīvojis Amerikā un atlidojis uz Saigonu dienu pirms jūsu liktenīgās sastapšanās. Sanfrancisko lidlauka viņam bijusi saruna ar jūsu brālēna uzticības personu… Paēdiet vakariņas, un mēs ņemsim kājas par pleciem.

Nogriezu sev gaļas kumosu un, cītīgi sakošļādams to, uzdzēru virsū ūdeni.

—     Tā gan, pie savas piramīdas tiksiet, — izgrūdu caur zobiem. — Jūs esat neparasts cilvēks. Atnākt tieši tai mirklī, kad nobriedis auglis iekrīt jums rokās.

—    Kāds vientiesis jūs tomēr esat, Trīd! — Laionels pasmaidīja. — Jūs taču pats noinformējāt mani par izmaiņām savā noskaņā. Pēdējā laikā jums, kā daudziem vientuļniekiem, radies paradums runāt ar sevi. Bet ciedru čiekuriem, ja tos apgādā ar attiecīgu aparatūru, arī ir ausis.

Iemetu līdz galam nesazelēto brieža gaļu dziestošajā ugunskurā. Vienmulīgā ēdienu karte, kam pamatā bija augstsirdīgais princips pārtikt no savu roku pūliņiem, šķita man tagad tāda pati anekdote kā mana mikrofoniem apkārtā vientuļnieka mītne. Šausmīgi sagribējās notiesāt cāli asā mērcē vai svaigi ceptu maizi ar tikko no ledus skapja izņemtu lāsmainu sviestu.

—    Tā jau domāju! — Laionels izgrāba no pelniem degošu pagali, pielika to pie būdas un, nogaidījis, kad tā aizdegas, pagriezās: — Ēdīsim vakariņas Sietlā!

Mēs gājām kā pa šauru bulvāri, ko no abām pusēm apgaismoja dzeltenas laterniņas. Tad laterniņas aizskrēja prom un nozuda tumsā. Ieklakšķējās zobi, nāvīgā ienaidā pret sāncensi gulkstēja gaļas piebāztas rīkles, varēja sajust svilinātas vilnas smaku. No būdas izšāvās dzirksteles. Tur cilvēces labākie prāti, no Sokrāta līdz Sartram, maksāja savus meslus liesmām. Un mēs ieraudzījām plēsoņas, kas lēca tieši ugunī, lai tiktu pie lielāka kumosa.

Kad bijām nogājuši apmēram jūdzi, Laionels iesvilpās. Kaut kas līdzīgs putna čivināšanai ar treļļiem. Neviens viņam neatsaucās, bet es instinktīvi sajutu, ka nebijām vieni.

—    Iznāk — mani ne tikai slepus noklausījās, bet arī apsargāja, — pateicu pēc minūtēm desmit, kad bija

izdevies apspiest pazemojošo jūtoņu. Būt bērna lomā, kuram pieaugušie atļauj jāšus uz krēsla tēlot lokomotīvi, nav nemaz tik glaimojoši.

—    Kā tad! — Laionelam bija vienmērīgs, viegls, gandrīz neskanīgs solis. — Jūs varējāt aizmirst par Bolduīnu Mortonu, bet Erkvuda kungs nekā neaizmirst.

—    Brīnos, kur jūs rāvāt tādus pārcilvēkus! Ne reizi netiku dzirdējis ne mazākā brīkšķa, nedz manījis cilvēka pēdas.

—     Indiāņi. Kaut arī viņi sadzīti rezervātos, kaut arī darina snobu iecienītās vilnas kaklasaites, kaut arī rīko kumēdiņus par tūristu ubagu dāvanām, daži no tiem pretēji mums vēl dzīvo saskaņā ar dabu.

Izgājām helikoptera prožektoru spilgti apgaismotā pļavā. Helikopters bija pa pusei sarkans, pa pusei melns, ar milzu burtiem pāri bortam:

TELEMORTONS SAVIENOTĀS VALSTIS 531

Jau grasījos iekāpt, kad ieraudzīju viņus. Viņi stāvēja mežmalā, gandrīz saplūzdami ar kokiem, — divdesmit aizsargkrāsas virsvalkos ietērpti nekustīgi stāvi. Katram pāri vienam plecam karājās vismodernākais ātršāvējs automāts, pāri otram —• loks un stops ar bultām. Tas bija tik dīvaini, ka es pat neiesmējos. Kā sliktā filmā, kur senie romieši, stāvēdami vara apkaltajos kaujas ratos, sacīkšu laikā atvēsinās ar košļājamo gumiju.

—    Kādam velnam viņiem loks? — beidzot tomēr apvaicājos, un tad jau pats sapratu. Visu šo laiku viņi bija sev sagādājuši uzturu tādā pašā vīzē kā es, bet lodes būtu viņus nodevušas.

Iekāpu helikopterā pirmais. Laionels, mazdrusciņ aizkavējies, nevērīgi pavicināja roku, un es ieraudzīju kaut ko jau pilnīgi neiedomājamu. Indiāņi saliecās ceremoniālam sveicienam. No filmām (mūsdienu cilvēku izglītība pa pusei iegūta, kino apmeklējot) zināju, ka tādā veidā senos laikos sveicinājuši cilts virsvadoni. Bet kāds tam sakars ar mani, Trīdentu Mortonu?

Mēs stateniski uzšāvāmies gaisā, un tai pašā mirklī apkārt nosvilpa it kā milzīgs gājputnu bars.

—    Nebaidieties, Trīd! — Laionels pasmīkņāja. — Tas ir tikai salūts.

5

Stāvēdams zem dušas, pa vannas istabas durvju spraugu vēroju, kā viņa uzvelk zeķes. Mati, rada ugunīgai komētas astei, krita līdz pat gurniem. Adai bija tā liegi pienainā atēna, kāda parasti mēdz būt rudmatēm. Caurspīdīgā melnā zeķe aizlīda līdz sarkanajam un kopā ar balto izveidoja gleznu, kas liks Telemortona skatītājiem zaudēt prātu. Tora Valesko skaitījās mūsu galvenā zvaigzne, un nav izslēgts, ka tieši tas iespaidoja manu lēmumu.

Gadījās īss brīdis Sietlas lidostas trokšņainajā restorānā, kad tikko nemetos bēgt.

Pati ideja piesātināt pārraides ar vardarbības ainām jau sen bija kārdinājusi mani. Jau pirms laba laika, īpaši pēc Vjetnamas, man radās pārliecība, ka šī ārprātīgā pasaule, ja tā vispār dziedināma, tad vienīgi ar paša ārprāta zirga tiesu. Man tēlojās — ļaudis, ielaizdami ar Telemortona palīdzību savos dzīvokļos briesmas, kas līdz šim slēpušās uz ielām, citās pilsētās, aiz svešām jūrām, galu galā apjēgs šī pašnāvnieciskā laikmeta šausmas.

Bet restorānā redzēju jaunu cilvēku sistemātiski iekaustām savu meiteni vakariņotāju smieklu pavadībā un tad nodomāju, ka laiks uzskatāmiem mācības līdzekļiem droši vien jau sen nosebots. Nosebots taj"ā uzvaras karogiem greznotajā gadā, kad Pirmais Pasaules Karš tika svinīgi pasludināts par pēdējo.

Un tad Laionels vispirms ar nevīžīgu aperkotu notrieca jaunekli zem galda, bet pēc tam izvilka no kabatas Toras fotogrāfiju. Poza bija gandrīz tāda pati kā patlaban, uzņēmums stereoskopisks, un, iegrimdams viņas lieliskā ķermeņa sākotnēji aukstasinīgā aplūkošanā, negaidot gandrīz vai aizrijos zem brāzmainas sarkanas bangas.

—     Iespējams, Mefistofelis, izspēlēdams toreiz savu iemīļoto triku, izdarījis mums labu pakalpojumu, — no- bubināju, noberzdamies ar raupjo, kā elektrības piestrā- voto dvieli.

—     Tu ar mani runāji? — Tora vaicāja. — Viņa bija jau pa pusei apģērbta — vismaz tāds iespaids rastos nezinātājam. Patiesībā viņai šovakar jāstājas skatītāju priekšā tieši šajā īsajā melnajā tunikā, ko rokassprādzes pagrieziens, likdams iedegties audumā ieaustajām mikr6stiep- lēm, pārvērstu sarkanā ugunsgrēkā. — Ak tā, neesi vēl atmetis nekam nederīgu parašu sarunāties pašam ar sevi? — Viņai bija savādi smiekli — vispirms skaņi iešāvās griestos, bet pēc tam, lēnām yizulodami, nolaidās kā ar izpletni. — Bet tagad tu taču vairs neesi viens.

Viņa pienāca klāt un ar visu ķermeni iespiedās manējā vēl pusmitrajā. Ik metālisku diegu sajutu kā ieaugušu savā ādā. Un tūlīt atmiņā atausa satikšanās — ne tā, pirmā, kas notikusi «VValldorf-Astoria» viesnīcā, bet otra. Tikko biju šķīries no franciskāniešu klostera, un, lai gan no miesas priekiem mūki sev nekā neliedza, viņu izsmalcinātā gaume pilnīgi izslēdza sievietes.

—    Tu biji pirmā, kas man toreiz pagadījās ceļā, — pateicu. — Tas arī viss. Toreiz un tagad. Tātad nav iemesla būt iedomīgai.

—    Neticu vis! — pārbaudīdama mehānismu, viņa pagrieza aproci. Telpā īsu mirkli it kā uzliesmoja lāpa. Bija tikai astotā stunda, un es vēl labi atcerējos laikus, kad tādā vēlā rudens vakarā varēja lasīt, neiededzinot lampu. Bet šajā gadu desmitā, kamēr biju prom, daudz kas mainījies. Ņujorkas pelēkais smogs kļuvis vai melns, turīgi ļaudis izgreznojuši savu namu jumtus ar ierīcēm gaisa filtrācijai.

Tēvs, paldies dievam, nomira pirms melnā smoga, Jbet es, uzskatīdams šo māju par īslaicīgu mitekli, neko negribēju grozīt. Kalpu jau sen nebija, vairums istabu atstāja morga iespaidu, un, kad reiz nejauši uzkūlos tēva personiskajam apartamentam, izrādījās, ka strādīgie zirnekļi izmantojuši vaterklozeta zelta podu par karkasu savam zirnekļu debesskrāpim.

—    Netici? Kāpēc? — pavaicāju, vienlaicīgi ģērbdamies.

—   Atminies, palūdzu Laionelam kaut ko nospēlēt uz klavierēm?

—     Un tad?

—    Kamēr viņš muzicēja, tu, pats to nemanīdams, visu laiku raudzījies uz manām rokām. Jau gribēju jautāt, vai neesi hiromants.

—    Un tomēr gandrīz aizgāju tev secen, kad pēc mūka celles metos Brodveja virpulī. Kur tik daudz ūdens putek- šņu, tur grūti saskatīt atsevišķu lāsi.

Atkal atcerējos to aukaino nakti. Pirms tam .tika ne mazums dzerts, un visa šī nakts it kā līgojās aiz sarkaniem dzīviem aizkariem. Grimu viņas matos, smalkiem gredzentiņiem apviju tos sev ap pirkstiem, bet pēc tam mežonīgi plēsu, un Brodveja reklāmu satracinātie zibšņi kā artilērijas ugunis pātagoja manu gultas ierakumā iespiesto bezpalīdzīgo augumu. Bet pēc tam gaidīju viņu pie Rokfellera Centra aktieru ģērbtuves durvīm, viņai tur bija jāuzstājas, bet Tora neatnāca. Tora pazuda no Ņujorkas uz mata tāpat, kā pirms tam bija pazudis Džeks, un es izmisīgu meklēju viņu, līdz sapratu, ka aiz tā atkal slēpjas Mefistofelis. Gudrs cilvēks, viņš zināja: to, kurš zaudējis dzīves ēstgribu, bieži vien dziedē vienreiz notiesāts ēdiens, ko pēc tam nevari vairs dabūt it nevienā restorānā. Bet šoreiz Mefistofelis pārcentās — tikko apjēdzu principu, pēc kura darbojās pastāvīgi projām bēgošā apvāršņa mehānisms, momentā atvēsinājos. Un ne reizes vairs neatcerējos Toru līdz tam mirklim, kad Laionels, nevīžīgi izvilkdams fotogrāfiju no kabatas, atdzīvināja to.

Pie durvīm klauvēja.

—   Bērni, laiks posties! — Mefistofelis bija kļuvis vecāks, bet ne pārāk. Tādi cilvēki parasti noveco līdz pilnīgam izplaukumam, pēc tam vienīgi pieņemdamies sirmumā, svarā un no svešām acīm rūpīgi slēptās kaitēs.

—    Man tāda sajūta, it kā tu nupat būtu pieminējis mani? — viņš pasmaidīja, pārlaizdams vērtējošu skatienu Torai. No kājām līdz galvai un vēlreiz — otrādi. Šim novērtējumam nebija nekā kopēja ar vīriešu tirgu, kur sievietes cena krīt vai ceļas atbilstoši individuālai gaumei. Mefistofeļa acīs Tora bija Telemortona zvaigzne un nekas vairāk.

—   Uzminējāt! Runāju gan par jums, bet tikai pats ar sevi. Torai nav jāzina, kā, stāvēdams aiz kulisēm, raustījāt

diegus.

—   Ak runājāt par viņas mīklaino nozušanu? — viņš pacēla no paklāja medību nazi, ko bija paķēris līdzi kā sentimentālu suvenīru, un, nogriezis cigāram galu, aizsmēķēja. Nekad agrāk viņš nebija pīpējis, un, ja darīja to tagad, tad, bez šaubām, par spīti ārstu aizliegumam.

—    Cerams, Trīdent, šis grēks man jau sen piedots. Jo vairāk tāpēc, ka jums abiem vēl pri.ekšā vismaz puse gadsimta laimīgas dzīves.

—    Kādēļ ne vesels? — Tora ķircinādamās vaicāja.

—    Nu, tik daudz jūs nenodzīvosiet, — viņš, paņēmis

Toru zem rokas, noveda to pa kāpnēm pie bruņu mašīnas, kas jau gaidīja mūs.

Bruņu mašīnas bija viens no tiem jauninājumiem, kas tā apdullināja mani — no mežu vientulības tieši progresa centrā pārvietoto mežoni. Pastāvēja arī viscaur no plastmasas darināti automobiļi un tādi ar beztrokšņainu elektrisku dzinēju. Bet bagāti ļaudis deva priekšroku bruņu mašīnām — gangsteru dēļ, kā man garām ejot paskaidroja Tora.

Šoferis, ieraudzījis mani, aizcirta «New-York Daily News Times Herald Tribune» daudzas mārciņas smago vakara izlaidumu. (Jau labu laiku šis apvienotais izdevums iznāca agrāko četru avīžu vietā.) Bet es paguvu izlasīt lielu sludinājumu pāri visai lappusei, ko šodien bijām ievietojuši itin visos laikrakstos bez izņēmuma:

TELEMORTONS PA 21. KANĀLU,

ar kuru apgādāti vienīgi TELEMORTONA televizori

Pirmā pārraide šodien pīkst. 21 pēc Austrumatiantiskā laika.

—    Tu nemaz nespēj iedomāties, cik naudas ieguldīts šajā pasākumā! — Mefistofelis, aplūkojis ielu apskates videonā, pamāja šoferim: — Braucam! . .. Teletornis, kurā jums šodien jāuzstājas, ir tikai nejauši no kabatas izbirusi sīknauda. Gadiem gatavojāmies šai kaujai, gadiem! Vislielākā televizoru rūpnīca pasaulē, astoņdesmit slīdošu lentu, no katras ik minūti nobrauc milzu kaste ar mazu noslēpumu . ..

—     Ar kādu? — Tora jautāja.

—    To jūs uzzināsiet. .. rīt…

Izrunādams vārdu «rīt», Mefistofelis tā savādi sastos- tījās.

Instinktīvi pievilku Toru sev ciešāk klat, viņas mati kutinot pieskārās manam vaigam, es iesmējos. Bet Mefistofelis jau atkal apmētāja mūs ar saviem fantastiskajiem pasākumiem. Tūkstoš helikopteru visās zemeslodes malās, diennaktī tos apkalpo divi tūkstoši teleoperatoru.

—    Kam vajadzīgs otrais operators? — atkal pajautāja Tora. Šie automātiskie vaicājieni liecināja par skatuves drudža tuvošanos.

—    Ar pirmo taču var kaut kas atgadīties! … Video- lentas piegādās piecdesmit virsjaudas reaktīvās lidmašīnas, kuras Makdonels-Duglass uzbūvējis pēc mūsu speciāla pasūtījuma. Ātrums pārsniedz trīs tūkstoš jūdžu stundā! Neviens velns nevarēs mūs apdzīt! Bet vislielākās Holivudas studijas, kuras esam uzpirkuši kopā ar visiem režisoriem un izsūtāmiem zēniem?! Jau pagatavotas simt filmas — un kādas turklāt L Nevienā pasaules kinoteātrī skatītājs tās neredzēs, vienīgi Telemortonā!

—    Līdz pārraidei atlikušas divdesmit minūtes! — Tora jau kuru reizi pārbaudīja laiku pēc mūsu saderināšanās gredzenā iemontētā pulkstentiņa.

—    Pagūsim! … Ja vien mūs neapšaudīs pa ceļam! — Mefistofelis smējās.

Joks patiesi nebija no sliktākajiem — man bija labi zināms, ka tādā pavadībā nav braucis neviens prezidents. Mēģināju iebilst, tomēr Mefistofelis pārliecināja mani: konkurenti mēģinās visu iespējamo, lai laupītu Telemorto- nam vadošo zvaigzni Toru Valesko.

—    Būtu tu redzējis manu kardiogrammu, kad Laionels parādīja pirmo tāmi! — viņš turpināja, pamatīgi izsmē- jies. — Nekad neesmu ieguldījis tavu naudu drošos pasākumos, kā to dara citi. Riskēt miljonu, pazaudēt to vai iekarot mūsu impērijai vēl vienu provinci — lūk, mana devīze! Šoreiz pat es gandrīz atkāpos, kad bija jāpāriet šī Rubikona, aiz kuras gulēja nevis nožēlojamā Gallija, bet pukstošā pasaule Telemortona savilktajā dūrē. Atceries, teicu tev kādreiz, ka Laionels Mars ir ģēnijs? Tā nav tiesa! Ģēniji rada impērijas ar savu kareivju asinīm. Viņš ar svešām asinīm radīs tev tādu, kāda Cēzaram pat sapņos nav tēlojusies.

Videonā pavīdēja televizoru darbnīcas izkārtne. Durvīs stāvošais īpašnieks žāvādamies nolūkojās mums pakaļ.

—    Vai vari iedomāties, kā mūsu televizoru pircēji ielenks viņu pirmajās dienās — palīdziet, Telemortona pārraides uztveram lieliski, taču ar citām kaut kas n*av kārtībā. Krāsa riebīga, attēls greizs. — Mefistofelis pievērsās Torai: — Rau, jūsu sievišķīgā ziņkāre par mūsu mazo noslēpumu apmierināta! Triks liekas vienkāršs, bet kādi zinātnieki nav lauzījuši galvu … Mēs, protams, pārdodam ar parasto garantiju: «Nepatīk — nauda atpakaļ!»

—    Pietiks viņiem kaut reizi ieraudzīt Toru uz ekrāna, un pārējās programmas pārstās eksistēt, — es pamirkšķināju.

Mefistofelis atturīgi pasmaidīja: ^

—    To tu labi pateici, Trīd! Visa valsts pārvērtīsies trako mājā. Sludinājums ir pasauss, — viņš norādīja uz pretī skrejošajiem milzu burtiem, kas izrotāja kāda nama fasādi. Teksts, burtiski, saskanēja ar avīžu sludinājumu — Bet tas darīts tīšām. Mūsu aģenti jau veselu nedēļu palaiž baumas, ka sagaidāma kosmiska sensācija …

Mēs apbraucām apkārt telecentra ēkai. Policistu ķēde turēja pienācīgā attālumā ļaužu tūkstošus, kas blenza uz stateniski nolikto četrdesmit stāvu augsto cigarešu kārbu. Ēkas apakšdaļa no melna sintētiska akmens, augšdaļa — no sarkana. Monolīts bez neviena uzraksta, bez nevienām durvīm, bez neviena loga. Mēs pirmie bijām ieviesuši mākslīgo dienasgaismu — tik dabisku, ka tā atvizmoja ūdens lāsi visās varavīksnes krāsās.

Bruņu mašīna ierāpās apakšzemes tunelī, videons satumsa, tad it kā izgriezās uz āru. Es pat sarāvos, tik apjomīga likās seja, kas tajā parādījās. Sargam galvā bija formas cepure ar burtiem «Telemortons». Acis bļodas lielumā kritiski aplūkoja mūs, tad milzu mute paziņoja: «Viss kārtībā.» Videons atkal pārvērtās parastajā, mēs ieraudzījām metālisko vārtu vairogu, kas lēnām pašķīrās, pavērdams šauru spraugu.

Es izlēcu pirmais. Mefistofelis palīdzēja Torai izkāpt, bet pats palika sēžam.

—    Labu veiksmi, bērni!

—    Vai tad jūs? — nekā nesapratu.

—    Redzēšu jūs pa televizoru Apvienotā Panteona konferenču zālē. Šodien apspriež manu priekšlikumu — bezmaksas vietas teleoperatoriem un pilotiem, kas gājuši bojā, pildot dienesta pienākumus. Ja Bolduīns Mortons — viņš mums pašlaik galvenais kapracis — pateiks, ka neesam filantropu biedrība, iečukstēšu viņam ausī kādu vārdiņu …

—    Kādu? — vaicāju, pa pusei jau nojauzdams, kas viņam prātā.

—     «Saigona»! . .. Starp citu, žēl gan, ka toreiz vēl nepastāvēja Telemortons! Skatītāji zaudēja daudz ko. Lodes, asinis, vēmekļi — viss mūsu laikmets pusminūtes epizodē!

6

Pie ieejas televīzijas teātrī mums ar Toru pasniedza pa cigarešu paciņai. Pa pusei melnā, pa pusei sarkanā kārba, burtiski, atdarināja ēku, kurā atradāmies. Ne nosaukuma, ne firmas vārda, ne cenas. Bet biju pārliecināts — rīt katrs zīdainis zinās, ka Telemortona cigaretes maksā divdesmit centu. -

—      Tikai pa vienam! — stingri aizrādīja mums meitene jau atkal modē nākušos minisvārciņos. Pie koķeti nošķiebtās laiviņas vizēja helikopters ar uzrakstu «Telemortons». Viņas pirksts, jau gatavs ar pogas nospiedienu iekustināt kvadrātos sadalītu metāla celiņu, atkal nolaidās.

—     Man šodien uzstāšanās, — ciešāk piekļaudamās man, paziņoja Tora.

—    Mums vienādi noteikumi publikai un aktieriem.

—     Laist iekšā, zoss! — iebļāvās man pār galvu metāliska balss. — Tas ir Trīdents Mortons, Telemortona vadītājs!

Fotoacs nodzisa, bet ripojošā gaiteņa metāla siena vibrēja vēl pussekundi.

Atvainojiet, Mortona kungs, — meitene piesarka.

—    Kontrolējošos robotus konstruējis pats Laionels Mars, viņam tas liekas esam tīrs anglosakšu humors.

—    Viņš ir čigāns, — es paskaidroju.

—    Tad saprotami, — viņa norādīja uz lielu plakātu.

—    Tas arī viņš! ,

—     Dāmas un kungi! Pie mums nodod garderobē ne tikai cepures, bet arī šaujamos. Par šaušanu parūpēsies Telemortons, — skaļi izlasīja Tora.

—     Iebraucināt jūs zālē ar lielo vai mazo ātrumu? — meitene apvaicājās.

—     Ar mazo, — es pasmaidīju. — Uz skatuves skūpstīties vairs nevarēs.

Meitene nez kādēļ atkal pietvīka. Aizbraucot redzēju, kā viņa kāri uzklupa pirmīt zem letes noslēptajai avīzei.

—      Kāzu ceļojums miniatūrā, — Tora smējās, aplikdama man rokas ap pleciem. Pēkšņi mani kāds briesmīgs spēks pielīmēja pie metāla sienas — ar to vietu, kur kabatā atradās revolveris. Biju iepriekš informēts par šiem magnētiskajiem slazdiem, bet gribēju mazliet pabaidīt Toru.

Viņa tiešām nobijās, kad gaitenis ar traku ātrumu izmeta mūs atpakaļ pie meitenes minisvārciņos.

Tā no jauna paslēpa laikrakstu, bez smaida iemeta manu ieroci plauktiņā, izsniedza man numuriņu, un mēs jau atkal braucām.

Aptuveni pēc divdesmit pēdām mūsu kvadrāts strupi apstājās, no griestiem bez trokšņa nolaidās īpaša lējuma starpsienas.

—    Nebīsties, tā ir detonācijas kamera, — aši brīdināju Toru. — Ja kāds skatītājs paķēris bumbu, viņš tūdaļ uzsprāgs līdz ar to, bet pārējie pat sprādzienu nedzirdēs.

—    Cerams, tev nav līdzi bumbas? ,

—    Ja neskaita tevi, — es pajokoju. — Gan tu sadosi viņiem šodien sutu!

Mēs pat nemanījām, kā starpsienas atkal pazuda griestos. Vēl dažas minūtes — un ripojošais gaitenis apstājās, iebraucinājis mūs tieši televīzijas teātra zālē.

Nekad līdz šim nebiju to redzējis, organizatorisku pasākumu virsuzraudzība ar Toru piedevām aizņēma visu brīvo laiku. Tagad atplētu muti aiz brīnumiem. Biju iztēlojies ko supermodernu — daudzpakāpju kosmisku raķeti. Taču Mefistofelis arī šeit izpaudis savu noslieci uz senlaicīgām formām. Zāle bija pagājušā gadsimta beigās Parīzē celtās Grandoperas kopija — apzeltījums, spoguļi, milzīgas bronzas lustras ar kristāla karuļiem, krēslu ķiršu- krāsas samts un pat benuāra ložas, par kurām zināju tikai no filmām.

Bet, tuvāk apskatoties, samts izrādījās sintētisks, krēsliem piemita dīvaina konstrukcija, no ložu barjerām, no griestiem un grīdas, pat no krēslu atzveltnēm rēgojās tele- objektīvu mirdzošie stobri.

Tādi paši kontrasti sagaidīja mūs uz skatuves. Mūzu skulpturālā māla figūras sānos, kulises vietā — metāla siena.

Pie griestiem uzliesmoja uzraksts: «Uzmanību! Kameras ieslēgtas!» Kamēr sintētiskā samta aizkars vērās vaļā ar tik šausminošu lēnīgumu, kas būtu novedis pie dusmu lēkmes pat Napoleona III laika inscenētāju, vēlreiz aplūkoju pārraides dalībniekus. To bija tieši apaļš simts — kinoslavenības, ne mazāk slaveni politiski komentatori, komiķi, dziedātāji, dejotāji. Tora sēdēja mazliet priekšplānā, viņas melnā tunika pagaidām palika vēl melna.

Neviens televīzijas raidījums nebija vēl devis skatītājiem iespēju redzēt reizē amerikāņu mākslas un politiskās gudrības ziedus. Taču es labi zināju, ka teiksmainie honorāri samaksāti ne jau par to, ko viņi šodien pateiks, nodziedās vai nodancos. Viņi bija tāds pats apzeltīts izrotājums kā mālā veidotie amoriņi pie griestiem. Visi, izņemot Toru.

Aizkars atvērās līdz galam. Zāle bija gandrīz pilna, tikai daži krēsli tukši. Piegāju pie mikrofona, vienu aci noblenzis kontroles ekrānā. Virs parastā kartona ar manu vārdu izaugu es pats. Tik pieklājīgu uzvalku jau sen nebiju valkājis. Šim gadījumam tas likās man īsti piemērots. Sakārtoju matu celiņu,'pievilku kaklasaiti un norunāju savus īsos ievadvārdus:

—    Sākam Telemortona pirmo pārraidi. Pirmo reizi pasaulē jūs redzēsiet faktus un vienīgi faktus. Nekādu māņu, nekādu mirāžu… Un tagad mūsu zvaigzne Tora Valesko iepazīstinās jūs ar pārējiem programmas dalībniekiem. Novēlu patīkami pavadīt vakaru!

Tora piecēlās. Šī kustība bija rūpīgi ievingrināta, un, tā kā repetīcijas pa lielākajai dajai bija notikušas mūsu guļamistabas spoguļa priekšā, tā man vairs nesagādāja nekādu baudu.

—     Dārgie skatītāji! — viņa iesāka, stiepdama roku pie aproces. Pagrieziens — tūlīt viņa, prožektoriem lēnām dziestot, pārvērtīsies tumšsarkanā liesmā. Bet šis skats izpalika. Izliekusies nedabiskā pozā, viņa ielūkojās kontroles ekrānā.

Es arī paskatījos. Ekrāns parādīja vienu no skatītājiem ar atšķirtu avīzi rokā.

Ieraudzīju mūsu sludinājumu pār visu lappusi, pazinu «New York Daily News Times Herald Tribune» vakara izlaidumu. Un bez tam beidzot atģidu, kāpēc gan bruņu mašīnas šoferis, gan Telemortona meitene minisvārciņos slēpuši to no manis. Sludinājums rotājās labajā pusē, bet kreisajā ar virsrakstu «Intīmas dzīves hronika» — dažas reportāžas un viens foto. Gulta, ko tūdaļ pazinu, un tajā — es uh Tora.

Tora jau bija paguvusi savaldīties, ne velti viņa skaitījās profesionāla aktrise.

—    Kā pirmo gribu jūs iepazīstināt ar amerikāņu sieviešu elku, pasaulslaveno kinoaktieri…

Turpinājumu nedzirdēju, mani kā ar vētru nopūta no skatuves. Aiz kulisēm sākās cita pasaule — kolosāls panelis ar raibām spuldzītēm un sarežģītu aparatūru. Viens no dežurējošiem dispečeriem tieši lasīja laikrakstu, cits jau bija paspējis izlasīt. Pacēlu to no grīdas un pār- skrēju acīm fotogrāfijai pievienoto tekstu. Teksts mazliet atkausēja manu niknumu — vārdi, īsas biogrāfijas un treknā šriftā: «Mūsu laimes novēlējumi sakarā ar gaidāmām laulībām!»

Varbūt tagad patiesi apsveica tādā oriģinālā veidā? Biju taču no laika atpalicis mežonis, galīgs profāns šodienas pieklājības likumos.

Ņujorkas plānā iedegās rubīna zvaigzne, vienlaicīgi iedziedājās sirēna.

—    42. austrumu ielas sektors! — dispečers nodeva man klausuli.

—    Kautiņš! Grandiozs kautiņš! — aizrīdamies pavēstīja kāda balss. — Divas konkurējošas jaunatnes bandas! Kaujas ar nažiem! .. . Esmu dzirdējis, kas pirmais paziņos par tādiem notikumiem, saņems no Telemortona žūksni naudas. Vai tā ir taisnība? — un viņš ar skubu nodiktēja savu vārdu un adresi.

Gandrīz nedomādams, ko daru, nospiedu trīs pogas. Ievizmojās trīs videoni. Pirmajā parādījās istaba. Cilvēks ērtā jakā, ar uzrakstu uz krūtīm — «Telemortons Operators 923» jau lēca ārā no gultas. Iepazīstināju viņu ar uzdevumu, tad pievērsos otrajam videonam. Tieši tāda istaba, tieši tāda gulta, bet cilvēks ģērbies virsvalkā ar uzrakstu — «Telemortons Pilots 923». Trešais videons, nenogaidījis manu izsaukumu, pats ieslēdzās tīklā.

—     Helikopters Nr. 923 sagatavots izlidošanai! — ziņoja dežurējošais aviomehāniķis. Aiz viņa muguras redzēju visu telecentra jumtu visspēcīgāko prožektoru žilbinošajā blāzmā. Četrdesmit helikopteru, pie katra — aviomehāniķis. Un katram rokā — es skaļi izlamājos — tas pats laikraksts.

—     Nekā darīt, Trīd, mēs dzīvojam sensāciju gadsimtā, — man blakus stāvēja Laionels. — Ne jau pirmo reizi kļūsti par skandāla degpunktu, tā ka laiks saprast.

—    Bet Tora … — teicu nedroši, juzdams, ka sašutums draud pāraugt histēriskos smieklos.

—          Tavai Torai no tā nebūs ne silts, ne auksts, — viņš mazliet mīklaini pasmaidīja. — Vai kaut kas interesants? — viņš parādīja uz videonu, kur aizdrāzās lifts ar teleoperatoru un lidotāju.

—    Kautiņš ar nažiem. Var būt smagi ievainotie.

Ekrāns satumsa, iedegās cits — platformātā, un mēs

jau no projām lidojošā helikoptera borta saskatījām apgaismoto telecentra jumtu, kas atgāzeniski iekrita nakts melnumā.

—    Tūlīt ieslēgt programmā? — es jautāju.

—    Pagūsim, — viņš atgaiņājās. — Dosim vēlāk video- lentā.

Atgriezos uz skatuves tai mirklī, kad Tora iepazīstināja publiku ar Drū Pirsonu. Pagājībā tāda kalibra politisks apskatnieks, ka prata iedvest bijību pat prezidentiem, viņš jau sen bija devies pie miera. Vienīgi mūsu karaliskais honorārs spēja izvilināt šo nevarīgo lauvu no tā komfortablā mājas krātiņa.

—        Kāds jūsu uzskats par starptautisko stāvokli? — -Tora vaicāja ar ironiju. Ironija bija ieprogrammēta, tāpat kā itin viss mūsu pārraidē.

Taču Drū Pirsons, nekā neievērojis, svarīgi nočāpsti- nāja, ka stāvoklis joprojām ir ļoti saspīlēts, tomēr abu pušu saprāts ļauj cerēt uz izlīgumu.

—     Ārkārtīgi interesanti! — ne bez izsmiekla pamāja Tora, tad pagriezās pret zāli. — Man šķiet, mūsu dārgie skatītāji mazliet paguruši, dzirdot tik daudz spīdošu vārdu. Ierosinu mazu starpbrīdi. Nodziedāšu jums jaunu īpaši Telemortonam sacerētu dziesmiņu «Helikopters aizlido, lai uzņemtu kadrus, bet mans mūžīgais kadrs paliec vienīgi tu».

Viņa pagrieza rokassprādzi, prožektori palēnām nomira, bet Tora Valesko ieliesmojās visā savā lieliskumā. Iedarbojās slepens mehānisms, un viscauri sarkana, no matiem līdz ceļgaliem, viņa cēlās gaisā pāri skatuvei, pāri pārsteigumā sastingušajai zālei.

Un tad sadzirdēju brīkšķi un, ne mazākā mērā neapjauz- dams, kas noticis, redzēju, ka viņa sagrīļojās. Sarkanā lāpa, izveidojusi gaisā parabolu, ietriecās sintētiskajā grīdā, kur joprojām turpināja kvēlot. Bet šaurais stabs, uz kura viņa tikko stāvējusi, turpināja slieties augšā kā nejēdzīgs obelisks.

Skatītāji pielēca kājās, pārraides dalībnieki tāpat.

Neviens vēl neapjēdza notikušo, bet visos skaļruņos jau nodārdēja Laionela balss:

— Telemortons turpina savu pārraidi pa 21. kanālu!

Pārliecos Torai un tikai daļēji vīdēju, kā dzelzs siena aiz manas muguras pašķīrās, atklādama milzīgu — mūsu televizoram pēc apdares līdzīgu ekrānu. Tajā (to man pastāstīja vēlāk) skatītāji ieraudzīja televīzijas teātra tukšo galeriju un cilvēku, kas trakā skubā metās pie durvīm. Bet cits objektīvs jau rādīja nomesto snaipera šauteni, un tūdaļ ieslēdzās trešais, un Toras četrdesmit pēdu garais pa grīdu noplātais ķermenis ar asins plankumiem, kas sūcās cauri tumšsarkanajai tunikai, metās skatītājiem virsū un miljoniem samazinātām kopijām iebrāzmoja 21. kanālā.

7

—    Policija? Te Telemortons! Slepkavība!

īsa pauze.

—    Ātrā palīdzība? Te Telemortons! Tikko sašāvuši Toru Valesko! Dažiem mūsu skatītājiem nervu lēkmes! Vēl viens! Nē, zaudē samaņu!

Esmu it kā pāršķelts uz pusēm. Līdzās man Laionels ar telefona klaususi rokā, un arī kontroles ekrānā, daļēji aizsegdams mani, kas ceļos notupies, pārliecas Torai, — viņš, Laionels. Un tūdaļ ekrānā — jau citā rakursā — tikai Tora vien, un tūdaļ skatītāju zāle, un ļaudis baltos virsvalkos ar uzrakstu «Telemortons Sanitārais dienests». Pa ekrānu aizpeld nestuves ar pavecu sievieti, viņa histēriski raustās, no plati atvāztās mutes mēģina un nevar izlēkt šausmu kliedziens. Bet kontroles ekrānā jau viešama apakšzemes, tuneļa izeja, pa kuru izsteidzas Toras slepkava.

Tas šķita pārdabiski, tas pārsniedza cilvēciska saprāta robežas. Skatītāju zālei pāršalca šņācošs izelpo jums, vienbalsīgs «Ak!», līdzīgs ar milzīgu spiedienu izgrūsta tvaika svilpšanai. Sākot ar šo sekundi, ekrāns mitējās būt vienkārša optiska ierīce. Tas pārvērtās magnētiskā laukā ar neiedomājamu pievilkšanas jaudu, sātanā, kurš bez atlikuma sagrābis miljonu dvēseles.

Es nebiju izņēmums. Rada burvim, kas, paļaudamies uz

maģiskās formulas spēku, izsaucis garu un, pašam negribot, nokļuvis tā pilnīgā varā, pārstāju uztvert realitāti. Mirusī, bet varbūt vēl dzīvā Tora, skatuve ar simts grozāmu krēslu, kuros simts slavenību sēdēja, pievērsuši seju nevis, kā parasti, publikai, bet ekrānam, — tas viss kļuva izplūdis, neīstens, iluzorisks. Vienīgā reālība visā plašajā pasaulē bija ekrāns — ar slepkavu, kurš skrēja pa ielu, ar policistiem, kas ielēca automašīnās, ar ātrās palīdzības mašīnu griezīgām sirēnām.

Pats skrūvīti aiz skrūvītes samontēju Telemortona nāvīgo aparātu, tiesa, gan ne šai ainai. Bet nekad nebiju iedomājies, ka tas spēj iedarboties kā visstiprākā narkotika. Vēlāk mani nebūt neizbrīnīja, ka tie miljoni, kas bija paguvuši nopirkt mūsu televizorus, neaizdarīja šai naktī acis.

Slepkava joprojām drāzās pa ielu, bet teātra skatuvi jau pieblīvēja sanitāri, policisti, ārsti.

Kāds atvilka mani prom no Toras, sadzirdēju policijas inspektora balsi:

—    Uzgaidiet! — Tas attiecās uz dakteriem. — Vispirms man pašam jāapskatās.

Viņš noliecās pār Toru, patiesību sakot, gribēja noliekties, bet ekrāns jau bija pasteidzies sagrābt to savās magnētiskajās ķetnās.

—     Skat, tur viņš skrien! Slepkava! Turiet viņu! — atskanēja sauciens. Kāds no pārraides dalībniekiem pat izstiepa rokas, kā raudzīdams notvert slepkavu. Tas, skriedams klāt savai mašīnai, bažīgi atskatījās. Pirmo reizi pa īstam ieraudzījām viņa seju. Mazliet apjukušu, parastu seju. Ja nebūtu redzējuši to teātra galerijā, dažus soļus no pamestās snaipera šautenes, nekad nebūtu noticējuši, ka tas bija viņš.

Bet tagad visa skatītāju zāle iebļāvās urdošā kārē pēc asinīm:

—    Viņš aizbēgs! Policija! Kurp skatās policija!

Policija jau skatījās, kur vajag, — ekrānā. Un ne jau

policija vien. Ārsti, aizmirsuši blakām mirstošo cilvēku, vēroja slepkavu, kas, ātri ielēcis mašīnā, iedarbināja motoru un, izspiezdams no- tā vislielāko ātrumu, attālinājās.

Un te nu helikoptera pilots nodemonstrēja, ka ne jau velti Mefistofelis tā rūpējies par bezmaksas vietām Apvienotā Panteona gleznainajās kapsētās. Rādījās, projām

traucošais automobilis nosvēries uz sāniem — tādā zibens ātrumā tam pietuvojās teleobjektīvs. Un tuvplānā, pāri visam ekrānam, saskatījām plāksni ar auto numuru.

Mašīnas attēlu nomainīja galva lidotāja cepurē. To pavadīja balss:

—    Jūs nule redzējāt Bobu Taunberiju, kurš pilotē helikopteru «Telemortons Savienotās Valstis 978». Pārraidi vadu es, Alvins Kārters! Mēs viņam sekojam!

Pārslēgšana. Kadrā — skatuve ar telefonu un policijas inspektoru, kas dod pa tālruni norādījumu aizturēt mašīnu.

Pēc tam …. Liekas, uz dažām minūtēm biju zaudējis samaņu.

—    Nu, vai jūties labāk, Trīd? — saklausīju Laionela balsi.

Atvēru acis. Manas galvas līmenī kāda roka baltā piedurknē noslēpa mirdzošu šļirci. Rokas kustība bija neapzināta — ārsts, kas tikko taisījis man iešļircinājumu, skatījās nevis instrumentā, nevis manī, bet šīs nereālās pasaules vienīgajā reālībā.

—    Kur Tora? — aizsmacis jautāju.

—    Iedzer! — Laionels pastiepa man pilnu brendija glāzi. — Tora? Lūk, kur viņa!

Brīnīdamies, kādēļ viņš rāda nevis uz leju, uz grīdu, bet kaut kur augšup, atbalstījos uz elkoņa un pamanīju Toru. Ātrās palīdzības mašīna. Aizdarītas acis, pierē — asiņojoša brūce, ķermeni nosedz balta sega. No segas apakšas bezspēcīgi nokarājas roka, ātrās palīdzības ārsts tausta pulsu, blakus sveša mugura baltā virsvalkā ar uzrakstu «Telemortons Sanitārais dienests». Sirēnas kaukšana, pauzēs balss:

—    Tora Valesko joprojām bez samaņas! Vedam viņu uz Svētā Patrika hospitāli! Viss sagatavots operācijai! Operēs steidzami no gultas pieceltais profesors Merkins!

Cita sirēna. Policijas mašīna iedrāžas satiksmes biezoknī, kā ar grieznēm pašķir mašīnu sablīvējumu. Policijas radiooperatora balss:

—    86. sektors! Viņš tikko nogriezies 106. ielā! Visiem doties uz 106. ielu! Noslēgt kustību!

Iela putnu lidojuma perspektīvā. Visā tās garumā. Tālumā parādās policijas mašīna. No sānielām iztraucas citas mašīnas. Tuvplānā — slepkava. Pa aizsargstiklu iz

bāzta galva, baiļu izķēmota seja. Viņš pamanījis vajātājus.

Atrā palīdzība piebrauc pie hospitāļa. Sanitāri atgrūž durtiņas. Pavīd uz muguras guļošais teleoperators. Kāpdami tam pāri, sanitāri izstiepj nestuves ar nekustīgo

ķermeni.

Ekrānā redzami dūmi. Kas tas tāds? Sprādziens? Nē, tie ir dreboši pirksti, kas tur dīvainu cigareti — sarkanu, ar garu, melnu iemuti. Smēķētājs ir viens no televīzijas teātra skatītājiem. Pārraides vadītāja balss:

— Telemortona cigaretes — drošākais līdzeklis pret miegu! Palieciet pie televizoriem! Mēs parādīsim jums Toras Valesko slepkavas sagūstīšanu un viņa pirmo nopratināšanu!

Pārslēgums. Roka ar pistoli. Šāviens. Vēl viens. Lodes apsvelpj trakā ātrumā joņojošo automašīnu. Putnu lidojuma perspektīvā — visa pakaļdzīšanās aina. Vajāšanā piedalās jau trīs policistu mašīnas. Šāvienu dūmi. Un no jauna tuvplānā — pirksts, kas nikni nospiež sprūdu, šāvēja neganti zvērojošā seja. Policisti šauj bez pārstājas. Vēl un vēl. Sirēnu ausis plosošais pavadījums. Sienām piespiedušies garāmgājēji, vaļā atrauti logi pirmajā stāvā, desmitajā, piecdesmitajā, logos drudžaini zvīlošas acis … Kāds logs tuvplānā. Bērns, pacēlies uz pirkstgaliem, vēro ielu, bet tumšas istabas dibenā visa pārējā ģimene, pie- važota televizora ekrānam. Un sīciņajā ekrānā — pakaļdzīšanās, šāvienu uzliesmojumi, neprātīgā ātrumā braucošās mašīnas.

Pārslēgums. Teātra skatuve. Holivudas slavenība ar ekrānam pievērstām nedabiski platām maniaka acīm. Nervozi pirksti uzplēš kārbu, satausta sarkanmelnu cigareti.

Slepkava, nesamazinot tempu, iebrauc tumšā pagalmā, izlec, automobilis ar apdullinošu krakšķi ietriecas namā. Stiklu šķindoņa, kliedzieni. Slepkava rāpjas pāri ķieģeļu mūrim, nolaižas blakussētā, krīt, uzraušas kājās, skrien tālāk.

Tora guļ uz operāciju galda. Seju noslēpj anestēzijas aparāts. Cilvēki baltās maskās, spalvainas rokas caurspīdīgos cimdos, ķirurģiski instrumenti.

Pagalma vārtos cita aiz citas iebrauc policijas mašīnas, no tām izbirst apbruņoti ļaudis.

Gabals atkailinātas miesas. Pienaini baltā, tik labi man

pazīstamā āda. Roka ar krāsainu zīmuli novelk noapaļotu līniju. Cita, ar skalpeli atkārtodama šīs līnijas izliekumus, sagriež ādu. Asinis. Tamponi. Vāji pulsējošs jēlas gaļas gabals. Vai tā tiešām sirds? Toras sirds?

Pārslēgums. Ekrānā — mana seja. Lūkojos uz sevi kā uz svešinieku. Kāpēc neesmu pie Toras? Kāpēc tupu šeit? Kāpēc spēju domāt par gluži citām lietām? Piemēram, par uzņemšanu infrasarkanā apgaismojumā, kuras attīstību veicinājis melnais smogs. Pateicoties tai, izrādījās iespējams publicēt vakara avīzē mūsu skandalozo foto. Mēs ar Toru bijām pārliecināti, ka smogs pasargā no ziņkārīgiem skatieniem — mīlētāji taču prāto par mīlu, nevis par tehnikas progresu. Un tie paši infrasarkanie stari tagad vajā slepkavu pa tumšiem pilsētas nostūriem. Viņu saredz miljoniem skatītāju, vienīgi policisti pilnīgā neziņā un apjukumā iekāpj atpakaļ mašīnā.

—    Cik žēl, ka policijas iecirkņi nav iegādājušies mūsu televizorus! — atskan pārraides vadītāja ironiskā balss. — Viņiem nenāktos meklēt uz labu laimi… Lai jau iet, Telemortons gatavs palīdzēt! … Alvin, kāds jums tur skats no augšas? Vai neesat viņu pazaudējuši?

Helikoptera kabīne. Tuvplānā — teleoperators. Jaka atrauta vaļā, lielas lāses tek pa sasprindzināto seju, pa kaklu ar sarkani pietvīkušām dzīslām, virskrekls tumšs no sviedriem.

■— Rau, kur viņš iet! — teleoperators rāda ar pirkstu lejup.

Pavīd maza figūriņa,.kura aši, gandrīz vai skiešus kajo pa tukšu, patumšu ielu. Slepkava reizumis tramīgi atskatās. Bet viņš skatās vienīgi atpakaļ, nevis uz augšu. Visa Ņujorkas debess piestūķēta privātiem helikopteriem, tie saista uzmanību tikai tajās reizēs, kad uzkrīt kādam uz galvas.

—    Turieties tai pašā augstumā, Alvin! — brīdina pārraides vadītājs. — Citādi vēl izbiedēsiet! Kas tā par ielu? Tūdaļ sazināšos ar policiju.

—    Tas ir kaut kur netālu no krastmalas parka! — sauc kāds no skatītājiem.

—     125. austrumu iela! — pareizina cits.

—    Paldies, Alvin, man tā bilde jaū skaidra!

Šī saruna gulstas uz kadriem ar padrūmu ielu, pa kuru steidzas slepkava.

Pārslēgums. Vadītājs uzgriež telefona numuru.

—    Policija? — viņš kliedz. — Policija? — viņš izlamājas. — Kaut kas lēcies ar telefonu! — viņš satver citu klausuli. — Kāpēc nav sakaru ar policiju? … Ko? … Visa mūsu tālruņu sistēma izgājusi no ierindas? Nolādēts! — ar gurdu žestu viņš noliek klausuli. — Redziet nu, vēl viens negaidīts pārsteigums! Tagad vienīgā cerība ir mūsu helikopters.

Vēroju skatītāju satrauktos vaibstus. Nevar būt, ka neviens nav atminējis lēto triku! Pat ja visi telefona vadi būtu pārrauti, katram idiotam taču jābūt skaidrībā, ka sakarus ar policijas mašīnām var uzņemt ar mūsu helikopteriem, kuri tās nemitīgi pavada. Bet nevienam nenāk ne prātā par to ieminēties. Neviens no tiem, kas sēž mājās pie televizora, nepadodas pirmai dziņai — pašam pazi- r ņot policijai. Viņi jūtas neredzēta notikuma monopol- īpašnieki, viņi vēlētos noildzināt to līdz bezgalībai, vairāk nekā no savas nāves viņiem bail no mirkļa, kad slepkava tiks noķerts.

It kā no jautis skatītāju noskaņu, slepkava palēnina soli, apstājas, noslauka kabatas lakatā seju, no bailēm lipīgās rokas. Tad turpina ceļu parastā, mazliet paātrinātā nevaļīga cilvēka gaitā.

īsi, gandrīz vai saplūstoši kadri: policijas patruļas pārmeklē pilsētu, Svētā Patrika hospitāļa operāciju zāle, viens no teātra skatītājiem dziļi ievelk Telemortona cigaretes dūmu, apspriede policijas priekšnieka kabinetā, atkal operāciju zāle, vēl viens satraukts smēķētājs.

Bet televīzijas teātra zālē darba pilnas rokas sanitāriem. Tā vairs nav briesmīgā sasprindzinājuma radītā histērija vai nemaņa. Tas ir nespēks, ko izsauc nervu sistēmas no- vājējums, dzīves un kinematogrāfa jebkad radītu dramatisku iespaidu gandrīz vai nebaudāms koncentrāts.

—    Cik noprotu, jūsu spēki draud izsīkt, — atsmaida no ekrāna pārraides vadītājs. — Nav izslēgts, ka mūsu teātra apmeklētājiem nāksies pavadīt šeit augu nakti. Telemortons parūpēsies par ērtībām.

Redzu ekrānā viņa pirkstu — milzu pirkstu nospiežam milzu pogu. Vienlaicīgi dzirdu aiz muguras kosmisku skaņu. Apsviežos apkārt. Pieci tūkstoši krēslu plūstoši ieņem gandrīz līmenisku stāvokli. Tad, rau, tāpēc tiem tik dīvaina forma! Un, gluži kā lidmašīnā, no atzveltnēm

izlien ozonizatoru caurules. To klusās sīkšanas pavadītas, Telemortona meitenes minisvārciņos izdala publikai ceļo-, fāna maisiņus ar sviestmaizēm un melnu kafiju plastmasas pudelēs ar automātisku uzsildīšanas ierīci.

Visu to parāda uz ekrāna, vadītāja komentāram skanot:

—    Katru dienu mūsu skatītāji saņems bezmaksas cienastu! Bezmaksas biļetes, kas dod tiesības pavadīt televīzijas teātrī divdesmit četras stundas, ir prēmija mūsu līdzjutējiem! Ik desmittūkstošajā Telemortona cigarešu paciņā ielikta viena biļete .. . Starp citu, varu jūs informēt — visu šo laiku saņemam vadošu firmu lūgumus iedalīt tām kaut pa pusminūtei reklāmai. Mums piedāvā fantastiskas summas. Bet skatītāju intereses mums svarīgākas par komerciju.

Ekrānā — tuvplānā uzņemta šautene ar snaipera tēmēkli. Ieroču eksperts, demonstrēdams patronu aptveri, paskaidro policijas priekšniekam, ka izdarīti trīs šāvieni.

Slepkava iet jau pa citu ielu, tuvojas autobusu piestātnei, bet, ieraudzījis policijas mašīnu, kas apdzen autobusu, pazūd šķērsielā.

Čaukst celofāns, kāds skatītājs baltiem, veselīgiem zobiem kož gardā sviestmaizē. Vēl dzirdama čap^tināšana, bet uz ekrāna jau parādījusies milzīga lode. Pirmais iespaids — no satelīta nofotografēta Zeme. Bet kādēļ okeāni sarkani? Kādēļ kontinenti tā vizuļo? Bumba ātri samazinās apmēros, pārvēršas lodē, no kuras noplūst asinis. Mēs esam operāciju zālē. Asiņains jūklis, kurā urbinās skalpelis.

—    Pirmā lode laimīgi izoperēta! — ziņo balss. — Profesors Merkins jau sataustījis otru.

Bet slepkava, acīm redzot, nospriedis, ka braukt autobusā riskanti, nokāpj apakšzemes pārejā, izniris viņējā galā, nogriežas, nostaigā dažus kvartālus, atkal šķērso ielu. Pazūd aiz stūra. Tagad jau skaidrs — tā vairs nav stihiska bēgšana, viņš kaut kur dodas ar noteiktu mērķi.

Uzbudinājums skatītāju zālē pieaug. Aizvien vairāk apmeklētāju ņem palīgā Telemortona cigaretes, pār telpu sabiezē dūmu padebess, ko pūlas izvēdināt kondicionieris."

Kurp viņš devies? Varbūt uz tuvāko policijas iecirkni, lai brīvprātīgi nodotu sevi tiesas rokās? Jau doma vien, ka viņam var būt šāds nodoms, satracina skatītājus. Publika gatava to nolinčot. Slepkava .pieder viņiem, vienīgi viņiem.

Pārraides režisors zibenīgi uztvēris šo noskaņu. Arvien īsāki kļūst iestarpinājumi, kur parāda ložu izoperēšanu, traucējumus sirds darbībā, mākslīgās sirds pieslēgšanu, arvien mazāk uzmanības iedala policijas nesekmīgajiem meklējumiem. Objektīvs neatlaidīgi seko slepkavam. Lūk, izgājis cauri vairākiem pagalmiem, viņš iznāk ielā ar neizskatīgām sešu stāvu dzīvojamām kazarmām. Tumši logi, tālumā dzird kuģu svilpes. Pēc kustībām jaušams — apkārtne viņam labi pazīstama. Viņš apstājas kādas ēkas priekšā, pēdējo reizi atskatās, pazūd durvīs.

Vai tiešām vairs neredzēsim viņu? Mitējusies celofāna čaukstoņa, sarunas, pat smēķētāju klepošana. Televīzijas teātris pamiris. Pieci tūkstoši cilvēku ieklausās neredzamā lifta klusajā sīkšanā, un visiem prātā tikai viena doma — tur uzbrauc augšā slepkava.

Vienā no sestā stāva rūtīm iedegas gaisma. Pie loga pienāk cilvēks. Tas ir viņš! Zālei pārlaižas skaļa atvieglojuma nopūta. Slepkava pārliecas pāri palodzei, aplūko tumšo ielu. Patālu atskan policijas sirēnas kaukšana. Slepkava atlec no loga, pieskrien pie ieslēdzēja, gaisma dziest. Viņš izdarījis to, ko instinktīvi dara katrs tramdīts cilvēks, — meklējis glābiņu tumsā.

Bet infrauzņemšana neatzīst šķēršļus. Un sekundi aiz sekundes, minūti aiz minūtes mēs turpinām sekot katram viņa žestam.. Skatāmies, kā viņš šaudās pa istabu, nespēka pārņemts nokrīt uz dīvāna, atkal raušas augšā, drebošiem pirkstiem rauga kabatā cigaretes, nevar tās sataustīt, izgriež oderi otrādi. Beidzot cigaretes atrastas! Pazīstama kārba — telecentra tornis miniatūrā. Nekā pretdabiska, ja ņem vērā — viņam, tāpat kā visiem apmeklētājiem, izdalītas šīs cigaretes. Un tomēr skatītājus pievārē mistiska jūtoņa. Cilvēks, kurš pastrādājis slepkavību Telemortona pārraides laikā, pīpē Telemortona cigaretes, un Telemortons rāda to daudziem miljoniem.

Lēnas staipīgas minūtes it kā nomērītas pa grīdu izmētātiem smēķu galiem. Bet mums, kuri pārvērtušies ekrāna nervu sistēmā, laiks joņo kosmiskā skubā. Vairums no klātesošajiem redzējis Lī Osvalda nogalināšanu, daži — Roberta Kenedija nāvi, pa šiem desmit gadiem, kamēr biju prom, televīzija droši vien nereti pielabinājusi

auditoriju ar līdzīgām scēnām, bet nekad, it nekad nav skatītājam bijusi vienreizēja izdevība — iejusties slepkavā īsu laiku pēc pastrādātā nozieguma, ar pārjutīgas acs palīdzību ielūkoties viņa it atkailinātajās smadzenēs.

Pārslēgums. Kāpieni, pa kuriem ar beztrokšņainām gumijas pazolēm uzmanīgi kājo teleoperators. Netīra kāpņu telpa ar daudzām durvīm. Blāva spuldze pie griestiem, stiepļu grozi ar atkritumiem. Teleoperators parāda kādam vienas durvis. Tuvplānā: cipars 76, zem tā vizītkarte — { Džordžs K. Vasermūts.

Un tūdaļ — policijas priekšnieka norūpējušies vaibsti, viņš apspriežas ar saviem padotajiem. Numura plāksne mašīnai, ar kuru izbēdzis slepkava, izrādījusies viltota, īsto īpašnieku nav izdevies atklāt. Aizmugurē redzams elektrisks Ņujorkas plāns ar jāņtārpiņiem, kas mudīgi pārvietojas dažādos virzienos. Tās ir patruļas. Skaļrunī dzirdamas viņu sarunas.

—    205. sektors! Nekā neatradām, lūdzam atļauju pārtraukt meklēšanu!

—    83. sektors! Kāda velna pēc velti patērējam benzīnu?!

Šajos kadros būtībā trūkst komiskuma, tomēr zāli pāršalc smiekli. Tā smejas dievi, kas no sava pārākuma augstumiem noraugās skudru nožēlojamos pūliņos. Nekas tamlīdzīgs vēl pasaulē nav bijis — policija pilnīgā neziņā, bet skatītāji, kuriem Telemortons ielicis plaukstā viszināšanas brīnumaino spēju, informēti ne tikai par slepkavas atrašanās vietu, bet pat par vārdu un uzvārdu.

Pārslēgums. Kāds man gluži neizprotams medicīnas aparāts ar ekrāniņu, pa kuru konvulsīvi viļņo mirgojoši zigzagi. Pēdējais krampjainais uzzibsnījums, ekrāniņš nodziest. Mēs atrodamies Svētā Patrika hospitālī. Medicīnas māsa norauj profesoram Merkinam marles masku, cita novelk gumijas cimdus. Profesors nekustīgi raugās uz operāciju galdu, pamāj ar galvu, asistents pārsedz palagu gabalam pienaini baltas ādas ar ķirurģisko šuvju krustiņiem, sanitāri pārliek nekustīgu ķermeni uz ratiņiem.

—    Cigareti! — piesmakušā balsī lūdz profesors, berzēdams ar rokas delnu sakritušo seju. Viņam pielec klāt teleoperators ar paciņu Telemortona cigarešu.

Ratiņi, kuros apguldīts palagā ievīstīts nekustīgs ķermenis, apstājas pie durvīm ar uzrakstu «Morgs».

Balss: — Tora Valesko mirusi! Pārraidi no Svētā Patrika hospitāļa vadīja teleoperators 972 Viltons Kresijs, man asistēja …

Droši vien uz īsu mirkli atkal biju zaudējis samaņu. Pašā sākumā vēl apzinājos, ka ķirurgi necīnās vis par kāda sveša cilvēka, bet par manas Toras dzīvību. Tās Toras, ko vēl pirms sešām stundām turēju savās skavās. Toras, kura valkāja manis dāvāto saderināšanās gredzenu. Vakarā biju vēl pārliecināts, ka mīlu viņu. Iespējams, tā tiešām bija mīlestība, taču Telemortons izrādījās par to stiprāks. Telemortons, līdzīgi vakuuma aparātam, izsūca no cilvēka dvēseles itin visas jūtas bez atlikuma, atstādams sterilu tukšumu, kurā kā mežonīgs ūdenskritums gāzās iekšā viena vienīga emocija — skatītāju emocija. Tas, kas risinājās operāciju zālē, pārveidojās tādā pašā izrādē kā pirmītējie šāvieni un noziedznieka izsekošana. Tikai tad, kad teleoperators, noslēgdams pārraidi, nosauca Toru vārdā, sapratu, ka esmu zaudējis tuvu cilvēku.

Bet narkotika jo dziļi sēdēja manī, iesūkusies asinīs, sajaucās ar hemoglobīnu, sapātagoja, dāvāja necilvēcisku izturību. Jau pēc pusminūtes izrāvos no nesamaņas — ne jau lai raudātu vai plēstu sev matus, bet lai turpinātu līdz pēdējai iespējai piesātinātu esamību vienīgajā no esošajām pasaulēm — ekrāna pasaulē.

Pacēlu plakstus. Pasaule pārvērtusies līdz nepazīšanai. Dūres, tumsā vizoši naži, nikni kliedzieni. Pusaudži kāvās uz dzīvību un nāvi, bet malā stāvoši skuķi mudināja tos spalgiem saucieniem. Asmeņa ieplēsts vaigs, no rētas šļācoša asins strūklaka, divi puiši zvēriski spārda kājām trešo — zemē guļošo.

Kolosāli! — tā skatītāji būtu vērtējuši šo ainu citā reizē. Bet tagad asiņainā sadursme šķita vienīgi neliela atsvaidzinoša intermēdija. Pārraides režisors arī šoreiz nodemonstrēja apbrīnojamu spēju iejusties publikas noskaņojumā. Tikko paguvu apjēgt — tā ir tā pati divu konkurējošu bandu ielas kauja, kuru es, vēl neapjauzdams topošo sensāciju, grasījos iekļaut programmā starp Drū Pirsona vecīgo čapstināšanu un Toras Valesko dziesmiņu, kad pārraides vadītājs jau paziņoja:

— Jūs skatāties videolentā ierakstītu notikumu, par kuru mums paziņojis Ervins Jutmeikera kungs. Tūkstoš dolāru prēmija tiks viņam izsniegta rīt. Neuzskatījām par vajadzīgu pārtraukt pārraidi, jo līdzīgus notikumus varēsiet redzēt katrā mūsu programmā ik dienas… Paši esat liecinieki tam, ka mūsu helikopters ieradies ātrāk par policiju!

Dažos kadros parādīja, kā atbrauc policija, kā gumijas steki triecas pret kaušļu galvām, parādīja bēgošos pusaudžus, dzelžos saslēgtas apcietināto puišu rokas, un jau atkal atskanēja pārraides vadītāja balss:

— Ja pamanīsiet ko līdzīgu, kas pēc jūsu viedokļa Telemortona uzmanības cienīgs, ziņojiet vispirms mums un tikai tad policijai! Par katru minūti televīzijas pārraides saņemsiet tūkstoš dolāru! Neaizmirstiet — vispirms Telemortons, tikai tad policija! … Un tagad varu jūs iepriecināt — telefona sakari atjaunoti. Policija brīdināta. Tūdaļ parādīsim jums Džordža Vasermūta — mūsu zvaigznes Toras Valesko slepkavas apcietināšanu!

Policijas mašīnas nobremzē mums pazīstamajā ielā. Slepenpolicisti ielenc ēku, nostājas postenī pagalmā. Četri ar inspektoru priekšgalā, turēdami ieročus šaušanas gatavībā, uziet pa kāpnēm.

Pārslēgums. Esam Vasermūta istabā. Spalgs zvans. Va- sermūts pieskrien pie loga, atlec atpakaļ, meklē, kur paslēpties. No jauna metas pie loga, pārsviež kāju pār palodzi. Vai viņš tiešām iedrošināsies izlēkt? Nē! Tuvplānā — viņa seja. Izmisums, bezizeja. Durvis ar blīkšķi šaujas vaļā. Slepenpolicisti skrien pie loga. Vasermūts noslīd no palodzes un, samaņu zaudēdams, garšļaukus nokrīt uz grīdas.

Tālāk? Kas bija tālāk, lāgā neatceros. Emocionālo spēku krājums rādījās līdz galam izsmelts. Pat atvieglināti nopūtos, policijas ārstam paziņojot, ka apcietinātā pratināšanu psihiskā sabrukuma dēļ nāksies atlikt līdz rītam. Mums parādīja viņu pēdējo reizi — pa cietuma kameras actiņu — guļam uz cietumnieka nāras.

Ekrāns satumsa. Atri aizvēries aizkars atdalīja zāli no skatuves. Gausums, ar kuru tas pašķīrās pirms stundām septiņām, izrādījās rūpīgi iecerēts māņu efekts.

Apdullināts, rada mēnessērdzīgam (velns viņu sazin kādu draņķi dakteris man iešļircinājis) — pat nepamanīju, kā virpuļskatuve iznesa mani kopā ar pārējiem pārraides dalībniekiem citā telpā. Tā bija piemērota ilgstošam nomodam — visur galdiņi uz riteņiem, paplātes ar bagātīgām sviestmaizēm, kafijas pudeles ar automātisku uzsildīšanas ierīci, parocīgas blašķes ar brendiju.

Kontroles ekrāns man pretī rādīja skatītāju zāli. Vieni, gurdeni staipīdamies, piecēlās no krēsliem, citi palika tai pašā pushorizontālajā stāvoklī. Bāli, drebulīgām rokām sniegdamies pēc kafijas, viņi apsprieda nebijušo notikumu, par kura lieciniekiem laimējies būt.

Negaidot aizkars atkal pavērās. .Skatuve bija pārveidota dzīvojamā istabā. Divas gultas, galds ar maltītes atliekām, daži krēsli, galdiņš ar tālruni, radiouztvērēju un parastu televizoru. Bet aizmugurē — joprojām tas pats milzīgais Telemortona ekrāns. Sceniskajā istabā atradās divi ārkārtīgi komiski cilvēciņi. Padrukns pusmūža vīrelis ar brangu vēderiņu url gludu, pilnīgi apaļu galvu, kas likās tā vien dvašojam omulīgu jautrību, un milzeņa auguma vecene ar vecmodīgu aubi papīra rullīšiem izgreznotajos sirmajos matos.

Skatītāji nesaprašanā saskatījās. Pēc tikko pārdzīvotās drāmas, kurā figurēja līķis, pakaļdzīšanās, slepkavas apcietināšana, šis skats tēlojās pārpratuma pēc iekāpis teātrī no cita izplatījuma.

—    Telemortons turpina savu divdesmit četru stundu programmu pa 21. kanālu! — iedārdējās skaļruņi.

—    Nekā prātīga viņi tā kā tā vairs nerādīs, — drukne- lis uzrunāja garo veceni. — Laiks likties uz auss, kā tu domā, mamma?

Vecene, kaut ko noburkšķējusi, ņēmās uzčubināt spilvenus.

—    Bet varbūt papriekš tomēr paklausīsimies, kas pa šo laiku noticis pasaulē? — viņš vaicāja, ieslēdzot uztvērēju.

Kontroles ekrānā parādījās plāksnes: «Cirija kungs», «Čirijas kundze».

—    Bleķis! — paziņoja Holivudas slavenība. — Manuprāt, tā ir bezgaumība — sniegt pēc traģēdijas komisku ainiņu. Jāiet mājās, — slavenība piecēlās, bet vienīgi, lai piebīdītu sev galdiņu ar uzkožamiem.

—    Nezinu. Iespējams, Telemortons vienkārši grib mums ļaut mazliet atelpot, — minēja pazīstams Brodveja komiķis.

—    Es katrā ziņā palikšu! — pavēstīja cita slavenība.

— Pēc dažām stundām nopratinās Vasermūtu, bet man nav televizora.

—    Ar 21. kanālu?

—    Nekāda. Esmu zvērināts televīzijas pretinieks. Vismaz biju līdz šodienai.

—     Es arī labprāt būtu pakavējies, — Drū Pirsons kāri iztukšoja kafijas pudeli. — Bet nav vairs tie gadi. Iešu gulēt, — viņš mēģināja piecelties, sagrīļojās, ieķēries grozāmā krēsla atzveltnē, kā palīdzību meklēdams, paskatījās apkārt. Pieskrēja divi Telemortona sanitāri un atbalstīdami izveda ārā.

Jutos savam sēdeklim pienaglots. Man trakoti gribējās gulēt, un tai pašā laikā zināju, ka aizmigt neparko nevarēšu. Kā pa sapņiem ieklausījos pēdējās ziņās, ko stāstīja radiodiktore, un pat apjēdzu saturu. Parastā buķete: saspīlējums tā kā Tuvajos, tā kā Tālajos Austrumos, streiki, premjerministra vizīte, «Lielā astoņnieka» apspriede, kāds atkal draud kādam. Nekā sensacionāla, vienīgi kuģu sadursme Lamanšā.

—    Garlaicīgi! — Čirijs kontroles ekrānā žāvādamies noklusināja radio. — Jāliekas vien gulēt, ko, mamma? Cita lieta, ja mēs spētu kā uz burvju mājienu pārcelties Anglijas krastos. Vai dzirdēji, mamma, esot ļoti daudz cilvēku upuru?

—    Kas tad tur īstenībā noticis? — neapmierināti atsaucās Čirija kundze.

—     Pārceltuves tvaikonis, kas pārvadā vilcienu ar visiem pasažieriem no Duvras uz Buloņu, sadūries ar super- tankkuģi «Atlantika», divsimt tūkstošu tonnu tilpumā. Bet mums to neredzēt kā savas ausis, labākajā gadījumā pēc nedēļas hronikā. — Viņš atkal nožāvājās, pūlēdamies atbrīvoties no ietiepīgās kaklasaites.

Pēkšņi skatuve iegrima tumsā. Iedegās lielais ekrāns. Viļņi, viļņi. Bezgalīgs ūdens klajums, iepelēks austošā rīta miglājā. Un asa balss:

—    Atrodos helikopterā «Telemortons Anglija 637», — kadrā viešama kabīne. — Iepazīstināšu jūs ar komandu. Pilots Harijs Stetsons! — kadrā lidotāja seja. — Radists Ogjusts Krāmers! — kadrā radists pie sava aparāta. — Un tas esmu es, Freds Neverkāsls, teleoperators! — redzams vīrietis, kurš ar visu seju pieplacis iluminatoram.

Klusums. Un jūra bez gala, bez malas. Tā ātri pārvietojās, tālumā jau saskatāmi kaut kādi melni punkti.

—    Harij, vai redzi? — teleoperators kliedz. Lidotājs pieliek pie acīm tālskati: — Kā tad!

—    Tie ir glābšanas kuģi no Duvras un Folkstonas. Viņi iet ar pilnu tvaiku, bet mēs būsim katastrofas vietā septiņas minūtes agrāk … Rau, un tur jau mūsu kolēgas! Kāda redzamība, Fransuā?

—    Apmierinoša! — atskan cita balss. — Atrodamies jau gandrīz katastrofas rajonā … Jā, aizmirsu nosaukt sevi. Fransuā Deklāvs, helikopters «Telemortons Francija 855». Mums pa pēdām seko glābšanas kuģi no Buloņas un Nor- mandijas ostām. Taču mēs aizsteidzamies tiem priekšā par sešām minūtēm …

Ekrānā — atkal jūra, tad skatītāju zāle. Ļaudis sēž, krēslu atbalstņos ieķērušies. Sejās jaušama dīvaina izteiksme. Saspringtība? Izbrīns? Vairāk par to. Apjukums, sastopoties ar burvību. Arī es nekā nesaprotu. No radiozi- ņojuma izrietēja, ka sadursme notikusi tikko, bet mums jau rāda to. Atminos starpību laikos, atminos Mefistofeļa pieminētās superjaudas lidmašīnas un nomierinos.

No jauna ūdens bezgalība. Bet, rau, to aizstājusi bieza, iebrūna, lipīga masa. Tāpat kā jūrai pirms tam, tai nav ne gala ne malas. Briesmīgā brūnā jūra trakā ātrumā aizslīd pa ekrānu, atduras pret pelēku sienu. Līdzīgi motociklu trekam šķībi noliekta siena ar milzīgu caurumu, no kura izšaujas spēcīga naftas strūklaka. Un viss tankkuģis no augšas — Metāla iela ar dūmeņiem, mastiem un virsbūvēm, tā gandrīz apgāzusies, slīpajā klājā ap simts sīciņu cilvēciņu, kas izmisīgi mēģina pie kaut kā turēties. Viens no tiem tuvplānā. Kādas kājas, slīdot lejup, sadragā viņa ap ventilatoru apžņaugtos pirkstus, rokas atraujas no ventilatora, šaušalīgs kliedziens, cilvēks aizvien ātrāk un ātrāk krīt, kūleniski iegāžas ūdenī. Bet tas nav ūdens, tā ir bieza nafta. Viņš lūko peldēt, taču nafta caurcauri aplipinājusi viņu, nafta aizkorķē nāsis un muti. Viņš noslāpst, pēdējā pirmsnāves agonija, galva pazūd zem naftas biezuma, vēlreiz uzpeld, bet tikai daļēji. Mirkli pavīd mati, ausis un stiklainas acis, tad pāri viņam aizvelkas eļļainā, rāmā, stabilā plēve.

Kontroles ekrānā atkal skatītāju zāle. Kāds bezspēcīgi noslīd no krēsla, atsitas pret mīksto sintētisko grīdu. Pie viņa skrien sanitāri.

Skatuve. Čirija kungs, kurš tikko kā apburts vērojis notikumus ekrānā, steidzas pie telefona:

—    Te Telemortons! Atrā palīdzība? Vēl viens skatītājs zaudējis samaņu!

Viņu pārtrauc pārraides vadītāja balss:

—    Telemortons rāda grandiozu katastrofu Lamanšā! Neesiet egoisti! Uzmodiniet savus kaimiņus!

Ekrānā cita aina. Tā ir dala pārceltuves kuģa ar dažiem vagoniem, kurus jau nogrimušie grasās aizvilkt sev līdzi dzelmē. Uz pārceltuves nedaudzi vēl dzīvajos palikušie pasažieri, sablīvēti kā siļķes mucā. Kāds ar pūlēm atbrīvo vienu roku, uztraukti māj. Kam? Telemortona helikopteram, kas karājas virs galvām. Bet Telemortons nav ieradies, lai glābtu cilvēkus. Tā uždevums — uzņemt, uzņemt, lai man blakus sēdošie slavenības, aizmirsuši brendiju un uzkožamos, urbtos skatieniem ekrānā, lai teātra apmeklētāji ģībtu, lai visā valstī cilvēki, pustraki no pārraidēm un bezmiega, rībinātu ar dūrēm kaimiņu durvis: «Ātrāk! Mostieties! Telemortons atkal pārraida.»

Pārceltuve grimst arvien dziļāk. Ļaudis sabradā cits citu, rāpjoties uz vagonu jumtiem. Vienam otram tas izdodas, pārējie jau līdz kaklam naftā. Pūlas peldēt, nespēj. Smok nost. Desmit pirmsnāves agoniju, divdesmit, trīsdesmit. Visos sīkumos, ar visiem sirdi plosošiem brēcieniem, ar cilvēcisku ciešanu galēju atkailinājumu.

Jau klāt glābšanas kuģi. Braucēji, stāvēdami uz pēdējā — vēl nenogrimušā vagona jumta, kliedz, raud aiz prieka. Bet pēkšņi atskan šausmu kliedzieni, šoreiz no tankkuģa. Milzīgais tvaikonis, jau gandrīz skardams ar mastu galiem ūdens virsmu, krampjaini nodreb, tad sāk gāzties. Pussimts figūriņu komiskās pozās krīt jūrā. Viens no matrožiem krišanas brīdī parādīts tuvplānā. Baiļu iz- vaibstīta seja, rokas ar pirkstiem — āķiem, kas nejēdzīgi grasās ieķerties gaisā.

Vēl trīsdesmit minūtes, līdz pēdējai iespējai izmisuma un nāves piepildītas, pusstunda pilnīgas līdzdalības traģēdijā, kas noritējusi viņpus Atlantijas okeāna. Nekad un nekur teleskatītājiem nav sniegts tik daudz vienreizēju pārdzīvojumu vienā vienīgā naktī.

Neatceros, kad un ar ko tas beidzās. Pašam negaidot, pamanīju, ka jūru nomainījusi skatuve un Cirija kungs. Turot vienā rokā kaklasaiti, otrā pidžamu, viņš devās pie izslēdzēja.

—    Ar labu nakti, mamma!

—    Ar labu nakti! — atsaucās vecene.

—    Tagad parādīsim jums Telemortona filmas «Kariete piebraukta» pirmo sēriju! — paziņoja pārraides vadītājs. — Kas vēlas, var apgulties. Tikai neaizmirstiet, ka aptuveni pēc pusotras stundas policijas iecirknī sāksies mūsu zvaigznes Toras Valesko slepkavas nopratināšana.

Filma bija lieliski izmeklēta. Mēreni vecmodīgs, mēreni jautrs farss, kura darbība notika vecajā Bostonā uz deviņpadsmitā gadsimta dekoratīva fona. Tā nomierināja, ieaijāja, iedarbojās līdzīgi sacukurotam baldriānam. Taču asprātīgās situācijas, dinamiskā fabula, aktieru talantīgā spēle palīdzēja bez sevišķām grūtībām aizvadīt laiku līdz tam saviļņojošam brīdim, kad Vasermūtu izvadīs no kameras un Amerika beidzot uzzinās, kāpēc viņš šāvis uz Toru.

Aizmigu filmas vidū. Pamodos savā istabā. Gulēju zem segas, aiz sienas kāds staigāja, un es pa miegam saucu:

—    Tora! Nāc šurp! Tūlīt pastāstīšu tev savu sapni! Tādus murgus laikam neviens freidists neizgudros!

Bet durvīs parādījās nevis Tora, bet Mefistofelis, un es visu atcerējos.

—     Briesmīgi! — viņš teica. — Briesmīgi! — viņš pakratīja galvu. — Telemortons vienā atvēzienā sadragājis visus konkurentus, bet kāda cena bija par to jāmaksā! Būtu iepriekš zinājis, neparko neatļautu viņai vakar uzstāties. Bet kam varēja ienākt prātā, ka tas ir viņas vīrs!

—    Vīrs? — nekā nesapratu, jo atmiņās joprojām kavējos pie mirušās. Atkal redzēju operāciju galda balto, lakoto virsmu un uz tās sarkanas ūdenszāles un pieres šauro strēmeli zem anestēzijas aparāta metāliskās stīpas. Nez kādēļ man bija tāda sajūta, it kā būtu sēdējis blakus un turējis rokā viņas sastingušos pirkstus. Taču tas bija vienīgi Telemortona baigās burvības panāktais klātesmes efekts.

. — Tā gan. Viņi pavisam nesen šķīrušies. Vīrs bijis briesmīgi greizsirdīgs. Tieši tādēļ Tora aizgājusi. Un, kad viņš ieraudzījis vakara avīzē foto, kur jūs abi… — viņš delikāti nenobeidza teikumu.

—    Bet ka viņam izdevās ienest teātrī šauteni? Ka viņam vispār izdevās tajā iekļūt?

—    Arī man tā ir pilnīga mīkla. Vasermūts kategoriski atteicies atbildēt uz šiem jautājumiem. Federālā Biroja direktors apsolījis visrūpīgāko izmeklēšanu … Toties panākumi pārsniedz visoptimistiskākās gaidas. Veikalos milzīgas rindas pēc mūsu televizoriem un Kraislera jaunajiem mini auto «21». Mašīna ne velnam neder, bet tai ir teicama priekšrocība — teleekrāns, kur var noskatīties vienīgi mūsu programmu. Varu iedomāties, kā pieņemsies skaitā satiksmes avārijas! Tabakas firmas māc panika, visi pāriet uz Telemortona cigaretēm, pat es … Kas tev, Trīd?!

Cauri miglai saskatīju Mefistofeli pieskrienam pie gultas, tad mani aprija tumsa.

8

Kad atguvu samaņu, man šķita, ka vēl joprojām atrodos tēva mājās un man pāri noliecies dakteris Paiks. Bet tas bija tumšādains iedzimtais pretgaisa aizsardzības smilškrāsas formas tērpā.

Dakteris Paiks bija vienīgais cilvēks, ar kuru slimnīcā sarunājos. Ne ar Mefistofeli, ne ar Laionelu pēc Toras nāves nevēlējos satikties. Paiks bija ne tikai dieva dots ārsts. Diez vai kāds cits spētu tik smalki diagnoscēt manu vienlaikus fizisko un psihisko slimību. Viņš palīdzēja man labāk iepazīt izmaiņas, kas notikušas manos brīvprātīgās vientulības trimdas gados. Telemortons bija vienīgi aizsteidzies garām rītdienas tendencēm. Civilizācija vairs nepastāvēja, vismaz pie mums. No cilvēku sazināšanās līdzekļa tā bija pārvērtusies tukšā tradīcijā, kas bija līdzīga koka āmuram, ar kura palīdzību Mefistofelis atklāja savus haizivju slaktiņus.

Kad izveseļojos (šaubos, vai tas atbilda patiesībai, taču dakteris Paiks apgalvoja, ka ilgāka uzturēšanās slimnīcā tikai kaitēs man), braucu uz Deli. Hindustanas un Islama republikas karš kopš pašas pirmās dienas bija kļuvis Telemortona programmas nagla. Mefistofelis labprāt piekrita, varbūt pirmo reizi mūžā ačgārni iztulkojis manu

rīcību. Riebums pret dzīvi, sakapinajies līdz īstai psihozei, dzina mani pretī aviācijas uzlidojumiem.

Atģidos bumbu patvertnē. Pretgaisa aizsardzības seržants paskaidroja, ka mani kontuzējis gaisa vilnis. Izsauca manu vāģi (pateicoties mūsu pārraidēm, gandrīz katrs Deli iedzīvotājs pazina mani pēc skata), un pēc pusstundas jau sēdēju savā ērtajā viesnīcas numurā.

«Lielais moguls» šai ziņā ne ar ko neatšķīrās no amerikāņu vai eiropiešu hoteļiem. Istabā trūka logu, neraugoties uz to, reti kāds būtu uzminējis, ka tā atrodas dziļā pazemē. Rāma mākslīgā gaisma krita uz paklājiem, gleznām, dārgām mēbelēm — tas viss atbilda augstākās šķiras viesnīcas starptautiskajam standartam. Mūsu pazemes štābs tika uzbūvēts pēc Telemortona pasūtījuma, bet administrācija, saņemdama īres maksu, uzskatīja to par viesnīcas sastāvdaļu un attiecīgi iekārtoja. Tā nu iznāca, ka no frontes atgriēžies pilots netīrā virsvalkā metās ar vissmalkāko Kašmiras zīdu pārsegtā gulta, bet operatori montēja savas asinīm piesūkušās videolentas starp mūsdienu gleznotāju audekliem un senlaicīgām vāzēm.

Izgreznošana neskāra vienīgi lazareti — sterili baltas telpas, kur centos ieskatīties pēc iespējas retāk. Taču, ejot pa garo gaiteni uz liftu, ik dienas dzirdēju vaidus. Lai cik tas savādi, pašam varbūt arī gribējās nomirt, tomēr svešas miršanas smaka izsauca vemšanu.

Mana istaba atradās tālu prom no lazaretes. Liegi šalkoja elektriskie vēdekļi, mirguļoja tikko ieslēgtais ekrāns, kas aizņēma visu sienu. Pie durvīm klauvēja.

Ar bārdu apaugušais Nevils Laruks atgādināja sikhu. Piedzimis un mūža lielāko daļu nodzīvojis Arkanzasā, viņš ātri vien aklimatizējās un teicami tika galā ar savu uzdevumu. Man viņš gandrīz pilnīgi lika mieru. Informācijas dienests bija priekšzīmīgi noorganizēts. Par jebkuru svarīgu militāru operāciju, par jebkuru bumbošanu Laruks uzzināja labu laiciņu ie_priekš. Viņam atlika vienīgi izrīkot helikopteru un bruņu mašīnu komandas, kuru skaits pieauga ar katru mēnesi.

— Kas noticis? — vaicāju, izspiezdams citronu glāzē ar ledu. Nebiju vēl gluži atguvies no kontūzijas. Ausīs joprojām plosījās bumbas grandoņa, ievainoto brēcieni, redzēju pajmtekļainu bruģi izšķaidītas asinis un tumšsārti

nokrāsojušās žāvētas melones šķēles, kas bija nobirušas nogalinātajam ielu tirgotājam.

—    Heivuds miris! — Laruks ziņoja. Heivuds tika ievainots Austrumu frontē, medicīnas personāls mums bija tikai Deli. Taču Telemortons, par spīti šī kara zvērīgajam raksturam, baudīja absolūtu eksteritorialitāti. Pārgādāt Heivudu pār frontes līniju bija tīrais nieks, tomēr ķirurģiskā iejaukšanās izrādījās nosebojusies.

—    Miris? -— pārvaicāju, truli vērodams ekrānu. Tajā parādījās kā allaž omulīgais resnelis Čirijs un viņa kā vienmēr sabozusies mamma. Šis apbrīnojamais pārītis sekmēja mūsu pārraižu milzīgo popularitāti ne mazāk par Telemortona cigaretēm. Skatītāji, divdesmit četras stun-

.das no vietas nosēdējuši televīzijas teātrī, brīnīt brīnījās par fantastisko ģimeni, kas iztika bez atpūtas un miega. Tikai daži zināja, kā Čirija kungu (viņa īstais vārds — Knuts Stefans) ik pēc divpadsmit stundām nomainīja dvīņu brālis. Kas attiecās uz viņa tā saucamo māti, tad Laionelam palaimējies izrakņāt dvīņu māsas kādā no Mor- tona veciem ļaudīm ierādītajām paradīzēm. Neviens kārdinājums nebūtu aizvilinājis vecmeitas pat neparastā pilsētā ar trokšņainiem automobiļiem, tranzistoru kaucieniem, slikti audzināto bērnu klaigām, kur nu vēl uz šausmu teātra skatuves. Bet Laionels prata atrast jebkurā cilvēkā vājo stīgu. Māsas Diksnejas dievināja dzīvniekus. Kristīgā padevībā viņas uzņēmās telemocekļu lomu — ar noteikumu, ka par pasakaino honorāru uzcels patversmi paklīdušiem kaķiem.

Nesen saņēmu no Mefistofela gada pārskatu. Ar vienu ausi ieklausīdamies Čirija pļāpāšanā, atcerējos dažas vietas tajā. Katrā desmit tūkstošajā cigarešu kārbā ieliktās biļetes kļuvušas neierobežotas spekulācijas objekts. Pirmajā Telemortona pastāvēšanas nedēļā tās pārdeva par piecdesmit dolāriem, tagad vidutāji vien rēizumis nopelnīja vairāk. Nav vēl bijis gadījuma, kad skatītāju zālē iekļuvušie laimes lutekļi būtu to atstājuši pirms viņiem atvēlētā laika. Lai atbrīvotu zāli, bieži vajadzēja aicināt talkā policiju.

—   Cik vīru esam jau zaudējuši? — saburzīju atskaiti un ielingoju to glazētas terakotas senindiešu templī, kas kalpoja par atkritumu grozu.

—        Ja nemaldos, tas ir astotais, — saskaitījis prātā, La-

ruks teica. — Kopā ar Heivudu. Pieci operatori, divi lidotāji, viens radists… Toties esam satricinājuši pasauli!

Visi Telemortona līdzstrādnieki sadalījās pilnīgos fanātiķos un pilnīgos ciniķos. Laruks piederēja pie pirmajiem. Heivuds bija tam krass pretstats. Neilgi pirms viņa izlidošanas uz kara darbības joslu sastapāmies kādā padibeņu krogā. Gluži pilnā, pudeļu un eksotisku sieviešu ielenkts, viņš tikai ar pūlēm pazina mani.

—    Ko tad gribat? — vaicāja Heivuds, diezgan rupji atbrīvodamies no jauniņas singalēzietes, kas sēdēja viņam klēpī. — Vai tad patīkamāk uzņemt par grašiem epizodes trešās šķiras filmām, no dienas dienā gaidot, kad tevi atlaidīs no darba? Te var nosist, bet līdz nāvei varēšu papilnam izbaudīt dzīvi. Un, pats galvenais, Telemortons nozīmē karjeru, slavu. Kad man apniks šī asiņainā jezga, Holivudā nebūšu vairs izsūtāmais puika, bet cilvēks.

Pēc tam Heivuds, galīgi apdzēries, ņēmās atcerēties kritušos biedrus. Upuru skaits bija samērā pieticīgs, taču mūsu ļaudis Telemortona vārdā gāja bojā visā pasaulē, un tas arī brangi noderēja reklāmai.

—    Mums nepieciešams papildinājums, — Laruks nervozi izvilka no kabatas sarkanmelno cigarešu paciņu.

Nu, saprotams, tāda nieka dēļ kā Heivuda nāve viņš nebūtu traucējis mani. Bet rūpes par dzīvā sastāva un tehnikas komplektēšanu ietilpa manos tiešajos pienākumos. Formāli taču es, nevis viņš skaitījos vadītājs. Pasūtījis sarunu ar Ņujorku, izdzēru savu augļu kokteili un, ar mēli ripinādams skābo ledus gabaliņu, truli raudzījos Laruka cigaretes dūmos. Viņš dziļi un kāri ievilka tos, no nāsīm izplūda biezas pelēkas strūkliņas.

—    Velti! Vēlāk būs grūti atradināties, — pateicu kā pārmetot, kā nožēlojot.

Mūsu divdesmit centu cigaretes saturēja marihuanu (tiesa, mazākā koncentrācijā nekā Plejboj-Huana vai Kent-Huana, kas maksāja vienu dolāru), bez tam īpašu pretmiega narkotiku. Nesen Amerikāņu ārstu asociācija maksas sludinājumā pastāstīja par Telemortona cigarešu lietošanas izsaukto masveidīgo hronisko bezmiegu, taču tas nebūt nemazināja vispārējo aizraušanos ar tām. Tajā pašā Mefistofeļa atsūtītajā pārskatā varēja atrast skaitli —- četri miljardi. Tieši tik daudz mūsu cigarešu tika izsmēķēts pa vienu nakti Savienotajās Valstīs.

—    Atradināties? — Laruks nedroši paslēpa jau izvilkto jauno cigareti. — Tādu darbu strādājot? Kamēr turpinās karš, gulēt iznāk visai reti. Bet šis te palīdz, — mazliet pamīņājies, viņš atkal aizsmēķēja.

—    Melojiet, kam gribat, tikai ne man. Un hipnomiega aparāti? Varbūt jūs atdevāt savējo viesnīcas šveicaram? Tāpēc laikam viņš krāc pat dienas laikā.

Šo Mortona patentēto aparātu iedarbību biju pats izjutis. Stundām ilgi grozījos gultā, brīžu brīžiem gandrīz vai automātiski tverdams pēc flakona ar miega zālēm, taču iekaisušajās smadzenēs bez rimas turpinājās dzīvē un ekrānā redzēto nāves skatu riņķa dancis. Pēcāk Mefistofelis atsūtīja pirmo aparātu — dāvanu manā dzimšanas dienā. Ieslēdzu to, apburošas sievietes balss pa pusei dziedāja, pa pusei čukstēja pusvārdus, pussimbolus, pēc dažām stundām atmodos no kārtējā uzlidojuma ar brīnišķīgu bezgalīgi ilga miega sajūtu.

—    Tipiskais Telemortons! — Laruks padrūmi sacīja. — Bezmiegs skatītājiem, ciešs miegs atbildīgajiem darbiniekiem. Bet esmu tāds pats cilvēks kā visi, man arī gribas redzēt. Lūk, kādēļ pīpēju šo draņķi, lūk, kādēļ neguļu naktīs. Baidos palaist garām kādu vienreizēju pārraidi. Frontē, es tur esmu katru dienu, visa šī jezga izskatās ne visai pievilcīgi. Brīžiem pat garlaicīgi kļūst — tik neizda- rīgi un neizskatīgi ļaudis slepkavo cits citu. Bet no ekrāna stundām ilgi nevaru atrauties. Pat dzeršanu esmu atmetis, lai alkohols nesamazinātu baudu. Atzīšos jums godīgi,' ja nebūtu Telomortona, vienkārši pakārtos aiz gara laika.

Beidzot savienoja ar Ņujorku. Klausīdamies Laionelu, pašķielēju uz ekrānu. Dega kāda ēka, ugunsdzēsēji ķēra izplestā brezentā no logiem izlēkušos pusapģērbtos cilvēkus, ātrās palīdzības mašīnās iestūma nestuves ar apdegušajiem. Attēla asums un krāsa bija uzslavas cienīgi — pilnīgi aizmirsās, ka atrodies tūkstošiem jūdžu tālu. Pārraidi translēja nesen palaistais amerikāņu sakaru pavadonis. Mīklainā kārtā satelīts (es personiski gan zināju izskaidrojumu) neattaisnoja cerības — visu pārējo staciju programmas uztvēra ar milzīgiem traucējumiem un izkropļojumiem. Ugunsgrēku nomainīja buljona kubiku reklāma, to savukārt pārtrauca pusvārdā, lai dotu vietu plūdiem Holandē. Telemortons neatzina standarto amerikāņu paņēmienu — iestarpināt spraigu čempionāta sacīkšu vidū atgādinājumu, ka sportisti lietojuši organismu stiprinošu vitaminizētu krēmu «Spēks». Bet mūsu pasūtītāji nesūdzējās. Pārtrauktu reklāmu atkārtojām pilnībā, pie tam pēc sensacionāliem kadriem, un tāpēc tā ilgstoši iegūlās atmiņā.

Pie durvīm klauvēja.

—    Tas droši vien viņš! Jūsu ciemiņš! Heivuda nāves dēļ galīgi aizmirsu… — Laruks devās uz izeju.

—    Paziņa? Pasakiet, ka esmu gājis bojā uzlidojumā! — man bija tāda pati vēlēšanās tērzēt ar pazīstamo, kā šķembas nosistā ielas tirgotāja atraitnei pateikties valdībai par vīram dāvāto iespēju mirt varoņu nāvē.

—    Viņš studējis kopā ar jums Harvardā!

—     Tādā gadījumā lai ienāk! — paziņoju ļaunā priekā. Biju pārliecināts, ka tas būs Sitvels (viņa firma daļēji realizēja amerikāņu piegādes Hindustanai), un jau iepriekš saliecu kāju, iedomās izbaudīdams tam sagatavoto spērienu dibenā. Sitvels ierindojās tajā ļaužu sugā, kuri jānogalina mātes miesās. Bet, tā kā mūslaiku civilizācija nav tādai humānai procedūrai pielāgota, viņu vietā nonāvē ielas tirgotājus un citus gadījuma garāmgājējus, kas negūst no kara nekāda labuma, izņemot spēju dezertēt — aizsaulē.

Bet tas bija Džeks. Džeks, kurš pirms desmit gadiem bija pazudis no Ņujorkas, līdzi paķerot ne jau mazu avansu par Mortonu dinastijas slepeno mehānismu atklāšanu. Viņš valkāja hindustaniešu formas tērpu ar majora zvaigznītēm.

\— Var apsveikt.ar karjeru? — sausi vaicāju.

Džeks klusēja. Abi neveikli blenzām ekrānā, sekodami Telemortona kārtējam trikam. Čirija kungs nule bija ieslēdzis uz galdiņa stāvošo parasto televizoru, lai parik- šotu pa citām televīzijas stacijām. Viņa izteiksmīgā žāvāšanās un jo vairāk Čirija kundzes piktie aicinājumi ātrāk izslēgt šo bleķi noderēja par ironisku ievadu diktora dimdošajai balsij:

—    Un tagad atkal rāda Telemortons!

Un tūdaļ sprādziens, gāžas mūris, vaimanā zem drupām apraktie cilvēki. Pārslēgums. Krītošas bumbas uzņemtas no islamiešu lidmašīnas, kas piedalās uzlidojumā. Atkal sprādzienu dūmos tīta Deli iela. Parasts Telemor- tona koncentrāts, kur darbību pavada vienīgi īss ziņejums par nogalināto un ievainoto skaitu.

—     Ar karjeru? — tikai tagad Džeks atbildēja uz manu zobgalīgo jautājumu. — Strādāju pretizlūkošanā, un šķiet, no tā citiem tiek kāds labums.

—    Bet monētas, ar kurām Mefistofelis aizbāza tev muti? Nožūpotas vai guļ uz droša konta Šveices bankā?

Savādi, vēl pirms minūtes neturēju uz Džeku ļaunu prātu. Ne jau tāpēc, ka būtu piedevis viņam nodevību. Nebija nemaz ko piedot. Tā būtu rīkojies ikviens šajā pasaulē, kur tā saucamā morāle dod acumirklīgu ķīmisku reakciju ar čeku grāmatiņu, neatstādama pie tam nekādus nogulšņus. Bet vārds «pretizlūkošana» simbolizēja manās acīs otrādi apgrieztu valsti, valsti, kas, maskēdamās ar pilsoņu aizsardzību, pretīgi rakņājās to visintīmākajos noslēpumos.

—    Skaties! Tas taču esi tu! — Džeks satraukti pievērsa manu uzmanību ekrānam.

Bungādiņās ielauzās apdullinoša svelpoņa, un, šim riebīgajam pavadījumam skanot, ieraudzīju sevi. Kopš uzlidojuma bija pagājis ne vairāk par stundu. Neskatoties uz kontūziju, visi iespaidi bija vēl mokoši dzīvi. Tūdaļ atcerējos plosošo nesaskaņu starp vēlēšanos izrauties no riebīgā krātiņa, kurā mani noķērusi dzīve, un dzīvnieciskām bailēm no neatvairāmi tuvāk nākošās šausmīgās svelpoņas. Tieši šo divdabību izjutu momentā, ko attēloja videolenta. Pēc tam mani kontuzēja gaisa vilnis — tā vismaz nopratu no pretgaisa aizsardzības dežuranta vārdiem.

Uz ekrāna ieraudzīju gluži ko citu. Sprādziens, palieku kā paralizēts stāvam, kād§ indietis ar visu spēku pagrūž mani, cits indietis apsedz mani ar savu ķermeni, bet vietā, kurā tik tikko biju stāvējis, guļ mans glābējs ar šķembas sadragātu galvaskausu.

—    Jūs tikko redzējāt Trīdentu Mortonu, kas atrodas pašā kara peklē, lai personiski vadītu uzņemšanu! — diktors paziņoja.

Jā, Mefistofelis prata savienot lietderīgo ar patīkamo — viņa noalgotie miesassargi, maksājot par to ar pašu dzīvību, pārvērta manus pašnāvnieciskos mēģinājumus iespaidīgā reklāmā.

—          Tu sagaidi no manis bikti? — Džeks tikai tagad piesēdās. — Nauda vien nebūtu novedusi no īstā ceļa, bet Erkvuda kungs pārliecināja mani, ka tev labāk nezināt patiesību. Pat šis karš nav prasījis tik daudz upuru, cik tavas bagātības mierīgā uzkrāšana. Pašnāvības, morāli kropļi, uz mūžu psihiatriskās slimnīcās ieslodzītie — nelielas valstiņas iedzīvotāji, ja tu visus saskaitītu.

Ko līdzīgu nojautu jau sen. Var apšaubīt dieva esamību, tomēr brīdis, kad galīgi pazaudē ticību, skaidri saredzi visugudrā taisnīgā principa vietā haotisku samudži- nājumu, allaž ir īsts satricinājums.

—    Lekcijas pār morāli? Tu esi novators, Džek. Parasti tās vispirms nolasa un tikai pēc tam piesavinās svešu naudu. Otrādi, protams, daudz efektīgāk …

—    Naudu patiešām paņēmu — gan no tevis, gan no Erkvuda. Bet tikai tādēļ, ka viņam bija taisnība. Toreiz tevi vēl apgrūtināja nekam nevajadzīga nasta — sirdsapziņa. Erkvuds nešaubījās, ka tu, uzzinājis patiesību, padarīsi sev galu.

—    Ļoti iespējams. Es vēl tagad neesmu apdrošināts pret tādu pašdarbīgu izrādi.

—    tu? Telemortona vadītājs? — Džeks ar strauju knik- šķi izsita cigareti no Laruka piemirstās paciņas.

—    Tava pastāvīgā marka? — es uzminēju.

—    Vai tad tev rādās, ka dzīvoju ārpus laika un telpas? Ja tas tā turpināsies, cilvēks pēc desmit gadiem viegli atteiksies no visnepieciešamākā — barības, draugiem, pārliecības. To visu aizvietos mākslīgi stimulatori. Katras trīsdesmit minūtes pa tabletei — un nekāda pasaules katastrofa neliekas vairs briesmīga.

—    Tu esi izmainījies, — es pateicu. — Uz labo pusi. Neatpaliec no laika, strādā pretizlūkošanā, smēķē marihuānu, nenodrebi ienesīgas nelietības priekšā. Apsveicu!

Džeks iesmējās. Smiekli skanēja ne visai jautri.

—    Negaidīju tādas runas no telemortona vadītāja! — viņš izslaucīja ar mutautu acis. — Tu ari esi pārmainījies. Ciniķis pārvērties liekulī. Lai jau! Tas gan modernāk, gan izdevīgāk.

—    Par ko tu runā? — mani tramdīja gandrīz neapvaldāma vēlēšanās sagrābt viņu aiz apkakles un izmest pa logu. Bet logu istabā nebija, bez tam man tomēr gribējās izprast viņu.

—        Par ko? — Džeks pasmīkņāja. — Par šo karu. Vēl dīvaināku par 1940. gada «savādo karu», kad franči un angļi bezdarbīgi nīkuļoja Mažino līnijas vienā pusē, bet vācieši — otrā.

Kara darbības neizprotamais raksturs mulsināja arī mani. Lielas kaujas, tankiem un kājniekiem piedaloties, notika tikai pašās pirmajās dienās, pēc tam tos pilnīgi aizstāja gaisa uzlidojumi un sīkas sadursmes. Nelielo karavīru skaitu kompensēja vienīgi to ārkārtīgā nežēlība. Islamiešu republikas kareivji ieņēma Hindustanas ciemu, dedzināja mājas, šāva, kāra. Nākamajā dienā hindu rota uz mata tāpat plosījās kādā pretinieka sādžā. Līdztekus uzliesmoja reliģijas un kastu naida epidēmijas. Brahma- nisti nonāvēja musulmaņus, musulmaņi — brahmanistus un budistus, budisti, kuriem svēts katrs dieva radījums, izdeldēdami gan vienus, gan otrus, nenonicināja pat kristīgos (ja vien tie neietilpa Telemortona personālā). Neaizskaramo kastas piederīgie, it kā pēkšņi prātā jukuši, izgrieza kājas un rokas kaimiņiem, ar kuriem līdz šim bija mierīgi sadzīvojuši. Vienlaicīgi simtu jūdžu attālumā mežonīgs, ar nūjām apbruņots pūlis linčoja neaizskaramos. Līdz šim indiešiem manā iztēlē piederēja vismiermīlīgākās tautas goda vieta. «Savādais karš» lieku reizi pierādīja, ka ticība dieva žēlastībai un cilvēka saprātam apgādājusi mūsu izsenos ilkņus ar izskatīgām plastmasas plombēm, it nemaz nenotrulinādama to asumu. Drīzāk otrādi.

—    Jocīgi, vai ne? — Džeks nikni nopurināja pelnus uz galda. — Un nekādas izejas. Tu pīpē marihuanu, lai nekļūtu ārprātīgs, un, ja kļūsti pastāvīgs brūķētājs, šā vai tā nokļūsti tai pašā slimnieku palātā … Nu, un ko tu sacīsi par miera sarunām Katmandu? Vēl viena mīkla. Tās sākušās jau ceturtajā dienā — abas karojošās puses saprot, ka ilgstošs karš tās pazudinās. Bet, tikko nonāk pie kādas vienošanās, kaut kur it kā pilnīgi stihiski sākas jauns slaktiņš.

—   Islama republiku uzkūda… — es paraustīju plecus.

—    Bet Hindustana? Kas kavē šo zemi slēgt mieru?

—    Savienotās Valstis. Kādam taču jāgūst labums, kad gaiļi kaujas! — es tikai atkārtoju plaši izplatītos uzskatus, kurus atbalstīja vairums politisko komentatoru Rietumos.

—    Vai tiešām? — Džeks pavīpsnāja. — Tādā gadījumā papriecājies!

Paskatījos ez ekrānu un momentā izslēdzos. No naksnīgām debesīm krita izpletņu baltie jumoli.

—    Uz skatītāju vēlēšanos rādām trīsdesmit ceturto reizi videolentā ierakstīto kauju Adžantas pazemes templī! — svinīgi pavēstīja diktors.

Sapratu viņus, šos ļaudis, kuri kāroja aizvien no jauna notiesāt neatkārtojamo skatu. Arī man pašam ikreizējā šo kadru noskatīšanās nozīmēja emocionālu pārslodzi, kad gandrīz izzuda-robeža starp bezgalīgu jūsmu un neizmērojamām šaušalām.

Pasaules mākslas pazinēji nepārstāj apbrīnot budistu mūkus, kas gadu desmitiem ar fanātisku iecirtību iegrau- zušies kalna iežos. Iznākumā radās kaut kas vēl nebijis — gigantisks pazemes templis ar satriecoša spēka skulptūrām un freskām. Un tas viss, gan kolosālās telpas, gan neskaitāmie akmens tēli, izveidots no monolīta.

Kāpēc islamiešiem ievajadzējās nomest desantu šajā no stratēģiskā viedokļa pilnīgi nesvarīgajā vietā, joprojām palika mīkla. Taču Laruks, kā allaž, priekšlaicīgi saņēma autentiskas ziņas. Pārkāpjot ierasto neitralitāti, viņš šoreiz brīdināja Hindustanas virspavēlniecību. Pēc īsas sadursmes izpletņu lēcēju nolaišanās vietā viņus iedzina pazemē. Un te, pustumšā svētnīcā, milzīgām statujām noskatoties, divas stundas no vietas rībēja mašīnpistoles, sprāga granātas, mežonīgi strādāja Telemortona operatori, kuriem ātrumā izsaukto helikopteru autonomās spēkstacijas piegādāja strāvu un gaismu. Mākslas mīļotāji apraudāja neaizstājamos zaudējumus, toties Telemortons jau pēc pirmās pārraides saņēma daudzu kinorežisoru apsveikumu telegrammas. Antonioni atzinās, ka viss viņa mūža darbs •— bērna šļupstiens salīdzinājumā ar šo dokumentālo izrādi.

—    Nevari atrauties? — Džeks pretīgi iesmējās. — Ja Roma tika nodedzināta, lai dotu vienam vienīgam Nēro- nam iespēju apdziedāt šo notikumu, ko tad nepadarīsi daudzu miljonu skatītāju labā?

Viņa smiekli noskanēja kā nesakritīgs pavadījums tam, kas risinājās uz ekrāna. Viens no desantniekiem, glābiņu meklēdams, ar necilvēcisku veiklību rāpās pa slīpu akmens izcilni. Tas pats kadrs tuvplānā — Būdas pārdi- mensionāls deguns, pa kuru lien sīciņa cilvēka figūriņa. Izpletņu lēcējs jau sasniedzis virsdeguni, no turienes viens lēciens līdz milzīgajai acij, kur varētu paslēpties no lodēm aiz akmens plaksta vairoga. Taču nāve pārsteidz viņu pusceļā. Telemortonam pierasts visos posmos izsekots kritiena efekts, bezformīgs, asiņains ķermenis uz grīdas, ko iegrebušas neskaitāmo ticīgo pieres.

—    Vai tā ir tava ideja? — Džeks vaicāja.

—    Ideja? — pusautomātiski atkārtoju, ar pūlēm raisīdamies vaļā no simtiem reižu skatītās epizodes burvju varas. Paklausot manam lūgumam, Laionels bija izgatavojis astoņu mm filmiņu, un es to virpinājū tik ilgi, kamēr laimīgā kārtā sabojājās projektors. Man pietika saprāta nepirkt jaunu, citādi laikam nekas nebūtu mani paglābis no otrreizējas ievietošanas daktera Paika slimnīcā.

—    Runāju par neatkārtojamo ideju pārvērst mākslas šedevru lopu kautuvē! — Džeks kļuva ellīgs. — Un vispār — otru tik kinogēnisku karu nepazīst pasaules vēsture. Parastais karš nav visai izdevīga viela. Kad plašā frontes sektorā uzbrūk vai atkāpjas tūkstošiem cilvēku, viss izplūst, saskaldās, haotiski pajūk. Objektīvam grūti izlobīt iespaidīgu momentu, izsekot atsevišķu divkauju — no pirmā «urā!» līdz pēdējai kaklā iestrēgušajai gārdzo- ņai. Tūkstoš nāvju kopplānā — kuru tas interesē? Varbūt statistiķi, bet ne skatītāju …

Ne reizi vien tiku par to domājis. Ja militāras operācijas varētu piegriezt kādā ateljē saskaņā ar pasūtītāja individuālām prasībām, ir tad Telemortons diez vai būtu dabūjis ko ideālāku. Šis te karš bija tāds atradums, ka mūsu no nejaušiem «ievainojumiem nobeigušies operatori svētīja to vēl nāves gultā.

Durvis bez klauvējiena atvērās. Ienāca Laruks.

—    Kas šoreiz? Atkal kāds miris? — nikni metu pretī. — Neesmu jums nekāds apbedīšanas biroja direktors!

" — Valdības telegramma! — apradis ar manu strupumu, Laruks jau sen vairs neņēma to ļaunā. — Pie viena atnācu pievākt savas cigaretes.

Viņš pastiepa roku, bet Džeks ar strauju, diez vai apzinātu kustību satvēra to:

—   Atstājiet! Dieva dēļ, atstājiet! Kaut vai dažas! Savējās piemirsu mājās.

Atplēsu telegrammu. Mani ielūdza senāta apakškomisijas rītdienas sēdē liecības sniegšanai. Sakarā ar ko — netika paskaidrots.

—    Tīšām piemirsu, — Džeks rūgti atzinās, kad Laruks bija izgājis. — Lai nesmēķētu. Bērnišķīgs stiķis! — Viņš kāri aizpīpēja Laruka atstāto cigareti. — Kā redzi, pat sevi neizdodas piemānīt. Varbūt tu esi tāda paša rakstura cilvēks? Dienā vadi Telemortonu, bet, gulēt ejot, iestāsti sev, ka viss notiek neatkarīgi no tavas gribas?

—    Esmu fiktīvs vadītājs … Ja nemaldos, tu apgalvo, it kā šis karš …

—    Tieši tā! — Džeks piecēlās. — Tikai tādēļ atnācu pie tevis. Man, kā pretizlūkošanas darbiniekam, uzdeva noskaidrot, kas pastāvīgi torpedē miera sarunas, kas organizē šīs ikdienišķās, no skatītāju viedokļa lieliskās zvērības … Vai tad būtu ieradies, lai pēc desmit gadu klusēšanas atklātu Trīdentam Mortonam patiesību, uz ko viņam jau sen nospļauties? Toreiz tā vēl tiešām varēja atnest kādu labumu …

—    Kam?

—    Kaut vai Hindustanai. Ja tu būtu īstā laikā nošāvies, mums, iespējams, tiktu aiztaupīts kaut vai šis skats, — viņš norādīja uz ekrānu, kur demonstrēja musulmaņu mošejas dedzināšanā apvainoto kašmiriešu publisko pakāršanu. — Bet es, auša, noticēju horoskopam.

Šajā brīdī senāta apakškomisija satrauca mani daudz vairāk par jebkādu horoskopu. Vai tikai izsaukums nav saistīts ar Džeka izvirzīto pusfantastisko apvainojumu? Nekavējoties pasūtīju divas steidzamas sarunas. Sekretārs paskaidroja, ka Laionels atrodas svarīgā sēdē un strikti aizliedzis viņu traucēt. Mefistofelis arī kavējās nezin kur, lai gan zināju, ka šajā laikā viņš allaž sastopams.

—    Vai viņš nekā nelika man pateikt? — vaicāju, instinktīvi nojauzdams kādu viltību.

—    Mirklīti! Ieslēdzu magnetofona ierakstu! — sekretārs paklikšķināja slēdzi.

- — Sveiks, Trīd! — klausulē atskanēja Mefistofeļa pie- glaimīgā balss. — Ja zvani sakarā ar šo idiotisko apakškomisiju, vari neuztraukties — rīt pat tā izputēs. Taču, pazīdams tavu ietiepību, tomēr izsūtu pretī lidmašīnu. Tā nolaidīsies Deli centrālajā lidlaukā 16.00 pēc vietējā laika.

Ne vārda vairāk. Vienpusīgi sakari. Vaicā, cik uziet, viss viens — tev nekā nepateiks. Paskatījos uz ekrānu. ^

Ik minūti tā kreisajā augšstūrī izlēca ciparnīca ar visu galveno ģeogrāfisko joslu precīzu laiku. Manā rīcībā bija gandrīz divas stundas.

—    Lidoju! — es apņēmīgi paziņoju.

—     Uz kurieni? — Džeks remdeni apjautājās. Tagad viņam gribējās tikai vienu — pa klusam nožņaugt mani, bet, tā kā tas šķita apgrūtinoši, pievērt durvis no otras puses.

—    Sākumā uz Ņujorku, pēc tam uz Vašingtonu. — Ķēros pie ceļam nepieciešamāko priekšmetu savākšanas.

—    Cēli! — Džeks devās uz izeju. — Paliec sveika, Hin- dustana, lai šie te slepkavo viens otru bez manis!

Viņam runājot, grasījos iemest ceļa somā hipnomiega aparātu. Pārdomājis sviedu ar to Džekam. Iespējams, tiešām biju nelietis, bet ne jau tāds, kāds tēlojos viņam. Šajā mirklī nodzisa elektrība. Aparāts trāpīja nevis Džekam, bet sienai. Satricinājums atbrīvoja kontakta atsperīti, un man tik pazīstamie melodiskie čuksti, ieniruši zemapziņā, izdzēsa realitāti — Džeku, karu, dzīves nejēdzību. Acumirklī aizmigu — kā allaž.

—    Viss kārtībā! — Laruks sakratīja mani aiz pleciem.

—     Kas kārtībā? — tikko biju atgriezies no paradīzes dārza, kur turēju savos skāvienos brīnišķu mākoni ar Toras liesmainajiem matiem. Manā dārzā viss vienmēr bija kārtībā — kopš aizsākuma un mūžu mūžos —, tādēļ tik absurds likās Laruka uztraukums.

—    Uzlidojums! Pavisam tuvu! Pārrauts pilsētas kabelis! . . . Esmu ieslēdzis autonomo spēkstaciju.

Tikai tagad sadzirdēju dobjus sitienus. Spuldzes lēnām aizdegās, vienlaicīgi atdzīvojās ekrāns. Nespodrā gaisma kļuva arvien spilgtāka, un beidzot aiz dūmu mutuļiem parādījās liesmojoša pussagrauta ēka. Tūdaļ pazinu to, taču doma, ka tas ir hotelis «Lielais moguls», tikai pamazām nonāca līdz apziņai. Negribējās ticēt, ka uguns pārņemtie, šķembu sakropļotie, tomēr aizvien vēl dzīvie cilvēki, kas tik šausmīgi mira manu acu priekšā, atrodas tieši' virs manis.

Šoks mitējās. Biju jau spējīgs prātot. Divdesmit pēdu bruņas pasargāja mūsu apakšzemes štābu no jebkura kalibra šāviņiem, bet vēl drošāk nerakstīts tabu. Ne vien viesnīca, bet arī viss apkārtējais rajons nekad nebija ticis bumbots. Telemortons skaitījās valsts valstī, kuras neaizskaramību svēti atzina abas karojošās puses.

—     Ieeja aizbērta! — pēc minūtes atkal atskrēja Laruks. — Nāksies atrakt. Neuztraucieties! Pat ja viņiem vajadzēs mobilizēt visus iedzīvotājus, mūsu puiši laikā dosies ceļā. To varu jums apsolīt.

—    Vai redzi? — Džeks aiztaisīja aiz viņa durvis.

—    Nē, neredzu! — ietiepīgi atcirtu.

—    Tad tu esi akls. Esmu lasījis par psihiskām slimībām, par tā saucamo bēgšanu no īstenības. Cilvēks tik ilgi mēģina nekā neievērot, līdz patiesi zaudē redzi.

—    Tukši salmi! Tu apgalvo, it kā šo «savādo karu» izraisījis Telemortons. Uzlidojums viesnīcai pierāda pretējo!

Patiesību sakot, biju to aptvēris mazliet atrak. Musu pārraižu iedarbība pamatojās uz pastāvīgiem pārslēgu- miem, uz bendes un upuru, bumbvedēju komandas un bojā ejošo mierīgo iedzīvotāju vienlaicīgu rādīšanu. Ja lidmašīnu sašāva, kopā ar to gāj'ā nāvē mūsu operators. Ja uzņemšanas kamera atradās pārāk tuvu vietai, kur krita bumba, līdzās citiem mira arī mūsu operators. Toties skatītāji vai zaudēja prātu, televīzijas kompānijas izziņoja bankrotu; citu pēc cita slēdza kinoteātrus, cita pēc citas atvērās privātas dziednīcas ar visām ērtībām — peldbaseinu, priekšzīmīgu apkalpošanu un individuālu Telemortona ekrānu virs katra slimnieka gultas. Šoreiz bumbošanu rādīja tikai no lejas — un efekts bija attiecīgi daudz bālāks. Kā sensacionāls skats, nevis kā arguments strīdā. Man kļuva gluži viegli ap sirdi. Tikai tagad atcerējos horoskopu, ar kura palīdzību Mefistofelis pārliecinājis Džeku par manas turpmākās eksistences vērtību.

Var ironizēt par zīlēšanu kafijas biezumos un tamlīdzīgiem mistiskiem jokiem, bet, kad tie aizskar tevi pašu, pārsvaru ņem ziņkārība.

—    Kas tas par horoskopu? Vai tik tas nav Mefistofeļa izdomājums?

—    Ne gluži, — Džeks saviebās. — Kad tev bija gadu piecpadsmit, Erkvuds saskatīja tevī ko neparastu. .. Vārdu sakot, viņš aizgāja pie visslavenākā astrologa, un tas sakritīgi honorāra summai pareģoja tev ne jau duci mīļu bērnu un pusduci sērojošu atraitņu, bet ne vairāk un ne mazāk par cilvēces glābēja lomu.

Mūs atraka, un Džeks aizgāja. Sekot mūsu pārraidēm man vairs negribējās. Ieslēdzu hipnoaparātu uz astoņdesmit minūtēm miega un tūdaļ nokļuvu savā paradīzes dārzā. Tajā nekas nebija mainījies pa to laiku, kamēr sagrāva mūsu viesnīcu. Sarkani mati — vai arī tas bija tumšsarkanu ziedlapiņu dedzinošs vējš — laidās gar manu vaigu, un, kad viss beidzās un ieraudzīju nevis Toru, bet Laruku, jutos tikpat nelādzīgi kā tai naktī. Naktī pēc Telemortona pirmā raidījuma.

—    Lieciet mani mierā! — gandrīz vai kliedzu. — Lai kas tur noticis, lieciet mani mierā! Vairāk nevaru!

—    Nomierinieties, Mortona kungs, viss kārtībā! Visi mūsu puiši izlidojuši savlaicīgi, mazliet nokavējies tikai viens helikopters, taču operators paguva uzņemt pašu sāli.— liesmojoši tanki pilnā gaitā ielaužas ļaužu pārblīvētā tirgus laukumā… Vienkārši jūsu tālrunis zvana jau vairākas minūtes.

Miegaini pacēlu klausuli. Tas izrādījās Džeks. Viņš pastāstīja, ka zenītartilērija notriekusi lidmašīnu, kas bumbojusi viesnīcu. Komandieris izlēcis ar izpletni un palicis dzīvs. Džeks tik tikko viņu pratinājis. Komandieris atzinies, ka pēc pavēles viņam vajadzējis kopā ar pārējo eskadriļu uzlidot naftas tvertnēm Deli ārpilsētā. Kāds amerikānis piedāvājis viņam kolosālu summu par katru uz «Lielo mogulu» nomesto bumbu.

—    Iznāk, šis karš ir tomēr Telemortona karš! — Džeks pabeidza sarunu. — Bet, kas cīnās pret Telemortonu, tas tev pašam jāzina.

Laikam viņam bija taisnība. 2ēl, ka no Mefistofeļa mani šķīra pusi dienas lidojums. Biju tieši piemērotā omā, lai ar viņu izskaidrotos.

—    Palieciet sveiks, Larņk! — noliku ceļa somu,» lai sniegtu viņam roku. Varbūt viņš to arī nebija pelnījis, bet fanātiķiem vēl var piedot.

—    Jūs braucat projām?

—    Jā! Un nekad vairs neatgriezīšos.

—   Un kad atiet jūsu lidmašīna? — viņš pēkšņi uztraucās.

Uzmetis skatienu telegrammai, pārbaudīju laiku pēc ekrāna:

—    Pēc trīsdesmit četrām minūtēm.

—          Tas nav iespējams! — Laruka ķieģeļbrūnā iedegusi seja kļuva balta kā papīrs. — Atlieciet izlidošanu! Pie visiem svētajiem!

—     Kāpēc?

—    Kamēr sazināšos ar islamiešu virspavēlniecību … — viņš iesāka nesakarīgi murmināt. — Tie savukārt ar gaisa spēku štābu .. . Bet no turienes eskadriļas komandierim … Nepagūs! — viņu kratīja drebuļi. — Bet, ja jūs nogalinās, Erkvuda kungs mani…

—    Nav mana darīšana! Izlidošu tieši laikā!

—    Uzgaidiet!

Grasīdamies atgrūst mani no durvīm, Laruks ieķērās ar abām rokām, bet es aizlingoju viņu ar dūres sitienu. Pēdējais, ko redzēju, atstādams istabu, bija asinis — asinis uz viņa zoda un asinis uz ekrāna.

Kad ripojām pa skrejceļu, apkārt lidlaukam iegrandē- jās zenītlielgabali. Seši reaktīvi bumbvedēji — iznīcinātāji, izveidodami kāsi, piķēja tieši uz mums. Bet lejā, tiem pretī, no bruņu mašīnu torņu lūkām jau izstiepās Telemortona objektīvu čūskas gredzeni.

—    Beigas! — nodomāju pie sevis. Nodomāju pat ar zināmu atvieglojumu. Mefistofelis saņems to, ko pelnījis, — šī militārā konflikta vissensacionālāko kadru. Interesanti, vai teleskatītāji pazīs mani asiņainajā gaļas klum- pucī ar acīs iestrēgušām alumīnija šķembām? Diez vai…

Un tad pamanīju — islamiešu lidmašīnas, kas jau gandrīz karājās pāri mums, izdarīja strupu pagriezienu un pazuda rietumos. Bet, kad uzņēmām augstumu, tālu, tālu aiz mums ar dobju blīkšķi uzsprāga apvārsnis.

Nabaga skatītāji! Tā kā raķetes nācās nomest iepriekš neizplānotā — uzņemšanai nesagatavotā vietā, viņiem gāja zudumā grandioza izprieca. Vai tā nebija pārāk augsta cena par manu dzīvību?

Ar šo domu ieslēdzu savu aparātu un jau trešo reizi šodien nokļuvu savā paradīzes dārzā. Kaut kas tajā mainījies. Torai vēl tie paši rudie līdz ceļgaliem krītošie mati, bet indiešu sievietes seja ar augstākās kastas ovālo melno punktu bronzas krāsas pierē. Un bez mums dārzā atradās arī trešais — Mefistofelis. Ne jau man labi pazīstamais ar virtuoza pirkstiem un komponista kuplajiem matiem, bet operas tēls — drīzāk jēdziens nekā-cilvēks. Viņš nodarbojās ar to, ka nogalināja Toru, un ik reizi, kad atdzīvināju to ar savas mīlestības spēku, viņš to no jauna nogalināja.

Atmodies uzzināju, ka stipra ciklona dēļ mums bija vajadzējis diviem lāgiem novirzīties no kursa un pārlidot frontes līniju. Taču ne viena, ne otra karojošā puse mūs neapšaudīja. Savādais karš turpinājās.

9

Mēs uzņēmām degvielu virs Azoru salām. Šai ziņā lieii gaisa laineri jau sen nebija vairs atkarīgi no zemes. Minūti pirms salaiduma ar lidojošo benzīntanku prātoju par Mefistofeli. Tāds cilvēks — un pēkšņi nerrīga ticība papīriņam ar zodiaka zīmēm. Kā viņa veikalniecisko nodomu gaišredzība spēja sadzīvot ar tik aklu māņticību? Man kļuva bail. Visus šos gadus mana dzīvība karājās mata galā, vienīgi blēdīgi safabricēta pareģojuma aizsargāta. Nebūtu horoskopa, kas mudināja Mefistofeli glābt mani atkal un atkal, kas gan būtu manu brālēnu traucējis tikt vaļā no galvenā šķēršļa ceļā uz Mortonu miljardiem?

Abas lidmašīnas izlīdzināja ātrumu, no degvielnesēja rumpja izlīda spīdīgs uzgalis, tam pakaļ iznāca visa šļūtene un, magnētisko slazdu pievilkta, precīzi iekļāvās tajos. Vienlaicīgi otra, citā krāsā un mazdrusku resnāka, manā tuvumā pielipa bortam. Salonā kaut kas novibrēja, iedziedājās mehāniskā balsī, noklikšķēja, automātiski atslīdēja vaļā sienā ielaistās lūkas iekšējais vāks, man pie kājām pieripoja pneimatiskā spiediena aizlingotais pasta maiss.

Jau vairākus gadus starptautiskās aviokompānijas tādā veidā piegādāja braucējiem svaigas avīzes. Šoreiz pakalpojums, kā rādījās, tika aplam izdarīts. Radists, kas iesteidzās atņemt man maisu, nosebojās.

—    Atvainojiet, Mortona kungs, tas nav domāts jums,— viņš ar vainīgu sejas izteiksmi nodudināja.

—    Toties par mani, — pasmīkņāju, atradis otrā lappusē savu vislielākā formātā iespiesto ģīmi. Trešajā lappusē — pusplika Tora. Ceturtajā — viņas bijušais vīrs rokas- dzelžos. Piektajā — fotomontāža: tie paši dzelži, šoreiz ap manām rokām. Visas pārējās trīsdesmit ar astīti lapas pieblīvēja foltokadri no mūsu pārraidēm. Dievīga bezmak

sas reklāma, ja «New York Daily News Times Herald Tribune» visu pirmo lapas pusi nebūtu atvēlējis pārdabiski lielam virsrakstam:

RlT TELEMORTONA SLEPKAVAS STĀSIES SENĀTA LOCEKĻU PRIEKŠĀ!

Par Telemortona lomu Indijas notikumos nesameklēju ne rindiņas. Toties lērumu šaustošu vārdu par zemisku instinktu kurināšanu, kurai jādara gals. Pierādījumam citēja sarunas ar sociologiem, psihiatriem un citiem zinību vīriem. Amerikāņu pilsoņi aizvien lielākā skaitā ielencot poliklīnikas un privātus ārstus, meklējot pie tiem glābiņu no hroniskā bezmiega un nervu vājuma. Četras lapas puses bija veltītas mahinācijām ar mūsu daudzkanālu televizoriem, kas kvalitatīvi uztvēra vienīgi Telemortona programmu. Tas pats atkārtojies ar jauno kosmisko sakaru pavadoni. Starp apakškomisijas sēdēs izsauktajiem figurēja daži redzami Kosmisko pētījumu centra zinātnieki. Raksta autori apgalvoja, ka to uzpirkšana un attiecīgās sarežģītās tehniskās ierīces uzstādīšana pavadonī izmaksājusi Telemortonam vairākus miljonus. Visgraujošākais trieciens — tā redakcija solīja lasītājiem — būšot Toras Valesko bijušā vīra un slepkavas Džordža K. Vasermūta rīt paredzētā nopratināšana.

Laikraksts vēl vairāk sakurināja manu trako vēlēšanos pirms izskaidrošanās ar Mefistofeli un Laionelu iegriezties sporta piederumu veikalā. Mani atturēja tikai šaubas, pie kā apstāties — boksa cimdiem vai brangām svara bumbām. Taču pirkums šā vai tā būtu izrādījies velts. Līdz nākamajam rītam abi prata tik veikli slēpties no manis, ka, izbraukājis simtiem jūdžu pa Ņujorkas pažobelēm, iemantojis ar neskaitāmu telefona numuru uzgriešanu tulznu pirkstā, divos naktī tikko turējos kājās aiz velnišķīga noguruma. Kur nu mesties izšķirošajā kaujā, ja pat nebiju spējīgs runāt pretī pēdējās šķiras restorāna ķel- nerim. Apgalvodams, ka esmu jau pietiekami dūšā, viņš mani gandrīz vai ar varu iebīdīja mašīnā.

— Rīt no rīta jūs man vēl pateiksiet paldies, Mortona kungs! — saklausīju atvadām viņa izkalpīgi uzstājīgo balsi.

Taču atmodies biju viņu pilnīgi aizmirsis. Atvēru acis

ar alkohola iedvestu pārliecību, it kā tieši no gaisa ostas būtu devies gultā. Izstiepis roku, lai apklusinātu nolādēto modinātājpulksteni, sajutu smeldzošo tulznu rādītājpirkstā un tūdaļ atguvu skaidrību. Modinātājs varēja man vienīgi rādīties dzērumā. Jau labu laiku vairums ļaužu iztika bez tiem, pilnīgi paļaujoties uz mūsu televizoriem. Patiesībā jaunais tehniskais uzlabojums bija domāts, lai nakts stundās signalizētu īpaši interesantas pārraides. Ja neieslēdza klusinātāju, katrs sensacionāls kadrs automātiski uzrāva no gultas. Taču šo pašu ar pulksteņmehā- nismu savienoto ultraskaņas ierīci varēja uzvilkt uz jebkuru laiku. Tas, ko paģirās noturēju par modinātāju, izrādījās tālrunis.

—    Labrīt, Trīd! — Mefistofelis klusi smējās. — Ja tavs karstums kļuvis mazliet remdenāks, vari atbraukt. Mēs ar Laionelu esam telecentrā.

Paīsās biksītēs tērptā Telemortona meitene (mini svār- ciņi šoreiz ļoti ātri izgāja no modes) sagaidīja mani sērojoša piederīgā pozā. Nesapratu, kāpēc. Viņa nospieda pogu, ripojošais gaitenis sakustējās, un, kad tas papriekš pielīmēja mani pie sienas, bet pēc tam izbraucināja atpakaļ, atcerējos — līdzīgs starpgadījums jau piedzīvots pirms gada. Taču atšķirībā no tās reizes biju paķēris revolveri ne jau Toras sabaidīšanai. Piemirsis tehniskos aizsardzības līdzekļus, kas viņu tā kā tā neglāba, pēdējā brīdī, no mājas iziedams, iebāzu ieroci kabatā. Uz kuru šaušu un vai vispār šaušu, to vēl nezināju. Taču katram gadījumam apbruņojos ar šo pēdējo argumentu.

Nodevis revolveri un saņēmis pretī garderobes numuriņu, galu galā pazinu meiteni. Tā bija viņa, kas tovakar ielaida mūs ar Toru. Tad saprotams, kādēļ tik skumjas lielās pusbērnišķīgās acis zem garām neilona skropstām. Jutos aizkustināts — vai tad tiešām Telemortona līdzstrādnieki vēl spējīgi cilvēciskai līdzjūtībai? Bet, uzbraucis administratīvajā stāvā un izgājis cauri bezgalīgajam gaitenim, pamanīju visos pretimnācējos to pašu bēru izteiksmi.

—    Šis karš … — iesāku, tik tikko pārkāpis slieksni.

Laionels sēdēja, izlaidies klubkrēslā. Mefistofelis izstieptām rokām panācās man pretī.

—    … nekavējoties jāizbeidz! — grasījos pabeigt teikumu, bet mani vārdi pazuda ļaužu tūkstošu mežonīgos

auros, kas negaidot piepildīja telpu. Auri nāca no milzīgā ekrāna, tricināja logu rūtis, šūpināja vareno lustru, dancināja pelnutraukus. Aizbāzu ausis.

—    Pieklusini skaņu, Laionel! — Mefistofelis nobļāva. Ne reizi mūsu pazīšanās daudzajos gados netiku dzirdējis viņu paaugstinām balsi. Gan šis viņa kliedziens ar vecīgo drebulīgumu, gandrīz nemanāmu, kad viņš runāja, gan neskaitāmā ļaužu bara mežonīgās klaigas (bars atradās aiz kadra, tā dusmu cēlonis likās neizprotams un pašas dusmas tādēļ bez mazākās jēgas) — tas viss atgādināja trako māju.

Laionels, slinkā gaitā piegājis pie ekrāna, izslēdza skaņu. Kadrā viedu garu galdu ar veselu kaudzi aktu vāku un foto uzņēmumu. Pie tā sēdošie cienīga izskata kungi kaut ko mēmi jautāja, galda priekšā stāvošais cilvēks tikpat mēmi atbildēja.

—   Senāta apakškomisija divas stundas pirms savas izjukšanas! — Laionels ironiski nokomentēja.

—    Ciet klusu! — Mefistofelis, mēģinādams apskaut mani, sacīja. Pastūmu viņu nost, bet noķert manu roku viņam tomēr izdevās. Neizlaizdams to, viņš aši ierunājās: — Šis karš .. . Saprotu tavas šaubas, Trīd! Bet tu esi pietiekami nolādējis mūsu laiku, lai apjēgtu tā likumus. Tikko talantīgais gūst panākumus, neprašas uzsāk netīru karu. Vai tu domā, šos kumēdiņus ierosinājusi valdība? — viņš nicinoši parādīja uz ekrāna, kur senatori joprojām vēl pratināja liecinieku. '— Nē, tie ir mūsu pusapsprāgušie konkurenti! Televīzijas kompānijas! Tās atbalsta kino- rūpnieki, kinonomnieku asociācija, avīžu sindikāti… Lidmašīnā — jā, jā, zinu visu, pirmais pilots pats atzinās savā kļūmē — esi iepazinies ar četrdesmit lappusēm netīrumu. Tādas siekalas mēdz būt vienīgi trakam sunim, kuram atņem gardāko kaulu …

—    Kāds tam sakars ar laikrakstu? —,es apjuku. Manī arvien pastiprinājās iespaids, ka pārpratuma pēc esmu iekļuvis šizofrēniķu sabiedrībā. Atnācu apsūdzēt, bet tai vietā noklausos Mefistofeļa graujošās runas par konkurences vilku likumiem.

—    Ar laikrakstu? — Laionels smējās. — Ļaudīm nav vaļas tos lasīt. Piemēram, «New-York Daily News Times Herald Tribune» tirāža Telemortona dēļ kritusies uz pusi.

—        Pietiek pūst man miglu acīs! — ne bez pūlēm

izbrīvojos no vārdu hipnozes. — Mūsu pārraides caur un cauri asiņu piesātinātas! Ja neaizklapēsiet šo lopkautuvi, es…

—    Esam jau aizklapējuši, Trld! Laionels no jauna ieslēdza skaņu. — Patīksminies! Tieši to tu taču vēlējies?

Uz ekrāna apakškomisijas sēdi bija nomainījusi televīzijas teātra skatuve. Čirija kungs, krampjaini žāvādamies, noskatījās Sī-tī-sī programmu. Pēc īsa pasaules notikumu apskata ar mehāniski iestarpinātām attiecīgo pilsētu ainavām kamera parādīja tās pašas apakškomisijas sēdi, tikai citā rakursā. Objektīvs pakavējās pie senatoru diženumu un atbildības sajūtu izstarojošām sejām, skaņu operators prasmīgi izdalīja liecinieku runās Telemortonam neizdevīgās vietas.

Čirija kundze, prasti nolamājusies, piespieda savu nerimtīgās žāvāšanās apstulbināto dēliņu pameklēt ko saistošāku. Ak vai, visas stacijas translēja to pašu sēdi!

Un, kad Telemortons beidzot žēlīgi pārslēdzās uz sava kanāla, aina it nemaz neizmainījās. Senatori izvaicāja un apvainoja. Liecinieki apgalvoja vai noliedza. Apbrīnošanas cienīgs rādījās mūsu operatoru spīdošais darbs — zem galda paslēptais, nemanot nofilmētais špikeris, kurā apakškomisijas priekšsēdētājs, patētiski vicinādams dūri, reizumis pablenž; apnicīgā pratināšana; un, lūk, jau cits senators, paslēpies no publikas aiz atvērtiem aktu vākiem, klusītēm krāc.

Lieliski zināju — apvainojumi vienmēr atbilst patiesībai, taču mūsu pasniegšanas metode bija tik smalki iecerēta un realizēta, ka pat man laikiem sāka likties — blēņas, apmelojumi, tukša pļāpāšana.

Iestarpinājumiem rādīja teātra skatītāju zāli. Tā bija pustukša, cilvēki gandrīz nepārtraukti steidzās ārā. Tiem, kas palika, sejās varēja jaust man jau pazīstamo sēru izteiksmi. Atkal apakškomisijas sēde. Un pēkšņi, līdzīgi zibens spērienam pēc gausa pelēka mākoņa, pārraides vadītāja balss:

—     Telemortons spiests demonstrēt programmu, no kuras jūs sen esat atraduši. Mums pa šo laiku sakrājies desmitiem tūkstošu jardu videolentas ar savā dramatiskumā satraucošām epizodēm. Hindustanas-Islama republikas karš, zemestrīce Čīlē, monosliežu dzelzceļa katastrofa Tokijas apkaimē, kur gājuši bojā daži simti, gangsteru uzbrukums Pirmās nacionālās bankas filiālei Kan- zassitijā, policijas apšaudīšanās ar nēģeru kaujas organizācijas locekļiem Sandiego pilsētā, kur smagi ievainota populārā kinozvaigzne Besija Devila, — visu to mēs būtu rādījuši jums citos apstākļos. Bet, tā kā senāta apakškomisija uzskata mūsu darbību par kaitīgu, atsakāmies no šo kadru demonstrēšanas. Ja gribat panākt mūsu parasto pārraižu atjaunošanu, dodieties uz Vašingtonu! Protestējiet! Pierādiet, ka esat brīvas zemes pilsoņi, kuriem tiesības redzēt uz ekrāna visu, ko vien tie vēlas!

Bet pļāpāšana turpinājās. Senatoru demagoģijas mērcē pasniegtā patiesība zaudēja gan izskatu, gan garšu. Aizvien vairāk sašutušu skatītāju atstāja teātra zāli.

—    Kas tad, pēc jūsu domām, man būtu jādara — jāmelo, ka nekā tamlīdzīga nav bijis? — jautāju, vērsda- mies pie Mefistofeļa. Strīdēties ar Laionelu nebija nekādas nozīmes. Viņš ar muļķīgi pašapmierinātu vaibstienu ripināja papīra lodītes, nevērīgi notēmēja un tad ieknī- pāja kādam senatoram vai lieciniekam degunā. Visa grīda ekrāna priekšā liecināja par viņa anglosakšu humoru čigānu interpretācijā.

—    Par ko tu runā? — uzmetis Laionelam pārmetošu skatienu, Mefistofelis liegi jautāja.

-— Par manu nopratināšanu. Esmu aicināts uz pulksten divpadsmitiem.

—     Tad jau lieliski! — Laionels atsaucās. — Ap to laiku viņi jau būs izčabējuši. Vārdu sakot, ja tev ļoti sagribē- sies izsūdzēt grēkus, vajadzēs griezties tieši pie amerikāņu tautas. Un, kā tauta uzņems tavu bikti, to tūdaļ sapratīsi.

Viņš aprunājās ar kādu pa telefonu, tad notēmēja papīra lodīti Mefistofelī:

—    Sapulcējušies tuvu pie pusmiljona. Pamaz, bet gaidīt mums arī nav izdevīgi. — Nospiedis interkoma pogu, viņš īsi pavēlēja: — Bob, vai dzirdi? Pārslēdz uz laukumu … Autofurgoni jau ieradušies … Bet pēc tam parādi satiksmi uz ceļiem, it īpaši uz maģistrāles šosejas … Tātad kokteiļa recepte: piecas minūtes masu reakcijas uz katru minūti sēdes.

Viņš vēl ko sacīja, bet es jau vairs nekā nedzirdēju. Biju zaudējis dzirdi. Šoreiz neviens nemazināja skaņu. Tā bija ārprātīga. Ieraudzīju laukumu Kapitolija priekšā un bālos policistus. Blīvā mūrī tie apsargāja ieeju ēkas spārnā, kur notika apakškomisijas sēde. Kādā logā parādījās vēl bālāka seja — senators, kurš tikko bija patētiski vicinājis dūri. Laukumā drūzmējās simtiem tūkstošu, un, ja kāds pakluptu, viņu tūlīt sabradātu vienprātīgas fanātiskas gribas sakausētais pūlis, un neviens, izņemot cietušo, nebūtu to pat pamanījis. Visas astoņsimt tūkstošu, iespējams, vēl vairāk acis bija pievērstas uz riteņiem uzmontētiem kolosāliem ekrāniem. Pūlis redzēja visu, kas risinājās aiz slēgtajiem logiem, aiz policistu apsargātajām durvīm, un katra Telemortona adresētā apsūdzība pastiprināja neiedomājamos aurus:

—    Telemortons! Telemortons! Atjaunot pārraides!

Un pēc tam redzēju šoseju Vašingtonas piepilsētā un tai pāri izpūšamās gāzes vienlaidus mākoni, un bezgalīgā lentā izstiepušos tūkstošgalvaino tērauda mamutu baru, un asinīm notrieptos, piekautos policistus, kas veltīgi pūlējās apturēt iebrukumu.

Zēns būdams, noskatījos Džona Kenedija bērēs. Oficiālā Vašingtona pamodās no rīta satriekta — gar visu sēru gājiena maršrutu viļņojās nepārskatāmi ļaužu pali. Priekšējās automašīnas jau tuvojās galvaspilsētas nomalei, bet neredzēti garās kolonnas aste vēl tikai izvilkās no Balti- moras. Tie bija pa lielākai tiesai jauni amerikāņi. Taisnību runājot, viņiem nebija sevišķa pamata mīlēt Džonu. Dzīvs būdams, viņš bija tāds pats prezidents kā visi, mazliet at- šķirdamies vienīgi ar mazāku vecumu un lielāku vēlēšanos kaut ko saprast laikmeta vispārējā juceklī. Bet tā pati Amprika, kas bija nogalinājusi viņu, nāvēja arī šos jauniešus. Diendienā — nemanot un gandrīz nesāpīgi.

Atjēdzu, ka spēlīte zaudēta. Gan senatoriem,- gan man, gan jebkuram, kas, laikā atšifrējis ēsmu, pūlas pēdējā brīdī izraut to no upura plaši atplestās mutes. Nekas nebūtu mainījies pat tai gadījumā, ja es, Telemortona vadītājs, atklātu patiesību šim pusmiljonam, kas, apaugdams ik sekundi jauniem tūkstošiem, draudēja pārvērsties aukainā miljonā. Tie alka nevis patiesību, bet nepārtrauktas diennakts pārraides, līdzjušanas burvju valstību, pilnīgu iegremdēšanos nāvīgu briesmu un vardarbības okeānā, bez kura vairs nevarēja dzīvot.

—    Savienoto Valstu galvaspilsēta nav vēl piedzīvojusi tik vienprātīgu tautas gribas izpausmi, — diktors paziņoja. — Pēc aptuveniem aprēķiniem demonstrantu skaits pārsniedzis astoņsimt tūkstošus. Ik minūti autobusos, vilcienos, lidmašīnās un privātos vāģos vēl desmit tūkstoši iebrauca Vašingtonā. Automobiļu kolonna galvenajā šosejā izstiepusies piecdesmit jūdžu garumā. Valdība mobilizējusi nacionālo gvardi, taču vai visi gvardisti atteikušies pildīt pavēli. Simttūkstošgalvainas demonstrācijas notiek arī Ņujorkā, Čikāgā, Pitsburgā, Dalasā, Ņūorleānā un citās pilsētās. Gandrīz visās Brīvās pasaules galvaspilsētās sašutušie pilsoņi ielenc amerikāņu vēstniecību.

—    Raugies nu, Trīd, — Mefistofelis teica. — Un pienācīgi novērtē! Esmu pārāk vecs tādām cīņām, visu stratēģiju un taktiku, sākot ar Čirija mammas nepieklājīgo lamāšanos, beidzot ar krācošo senatoru, izstrādājis viņš.

—    Šī krākšana izmaksājusi mums visai dārgi, — Laionels iesmējās puiciskā pārgalvībā. — Par piecām minūtēm Vilsona kungs pieprasīja gada algai atbilstošo summu. Taču es ievērojami ietaupīju, pateicoties miega zālēm, kuras senāta bufetes oficiants iebēra viņam glāzē īsi pirms sēdes. - x

—    Vēl pirms gada apgalvoju: Laionels Mars atšķirībā no Napoleona un citiem sīkmaņiem, kas rada impērijas ar savu kareivju asinīm, nodibinās tev tādu svešām asinīm, — Mefistofelis aizkustināti turpināja. — Bet šodien … — viņš noplātīja rokas. — Man trūkst vārdu!

—    Ja neskaita to desmitu, kas gājis bojā kaujā par impēriju, — Laionels pavīpsnāja. — Diemžēl Trīdam pat tik niecīgi zaudējumi šķiet nepieļaujami…

—    Nogaliniet savējos! Viņi zina, kas viņus sagaida, kad zvēr Telemortonam uzticību dzīvē un nāvē, — es dobji sacīju. Pareizāk sakot, izkliedzu. Laukumu Kapitolija priekšā un rādiusā izvērstās ielas tam apkārt rādīja no helikoptera. Taču daudzu saucienu apdullinošais troksnis pat divi tūkstoši pēdu augstumā skanēja kā Niagāras ūdenskrituma neprāts, kad atrodies tiltiņa pašā vidū un tev virsū gāžas divdesmit stāvu ūdens valnis. — Bet kas uzcels augšā kaut vai tos līķus, kurus redzēju Hindus- tanā?

—    Neviens, — sausi atteica Mefistofelis. Viņš bija manāmi uztraucies. — Neviens! Tev taisnība, Trīd, tikai no subjektīvā viedokļa skatoties. Kopš šī brīža Telemortons jau pieder vēsturei, bet vēsturi neviens neuzdrīkstas tiesāt. Daudz ko esmu paveicis savā mūžā, strādāju 110 agra rīta līdz vēlam vakaram, bet, lūk, atnāk Laionels un ar vienu vienīgu knipi apgāž valstiskās liekulības Bābeles torni, pret kuru nesekmīgi triecu pieri nu jau piecdesmit gadus … Tu tikko redzēji vienu no vislielākajām uzvarām, kurā, lūdzami, ievēro, netika izliets neviens asins piliens.

—    Cietiet klusu! — es saucu, sadzirdējis Vasermūta vārdu.

—    Lūdzu ataicināt liecinieku Džordžu Vasermūtu, Toras Valesko bijušo vīru! — paziņoja apakškomisijas sekretārs. Viņam bija jāblauj mikrofonā — par spīti aiztaisītiem logiem un aizvilktiem aizkariem, aurojošais laukums izveidoja sēdes zālē neciešamu trokšņu fonu.

Ieveda Vasermūtu, saslēgtu važās kopā ar policistu. Viņa uzstāšanās sākums nebija lāgā sadzirdams. Tad priekšsēdētājs deva rīkojumu atbrīvot viņam roku. Ieķēries mikrofona kājā, Vasermūts pielieca to pie pašas mutes. Tikai tad man izdevās saburtot vārdus.

—    Cik jums samaksāja?

—    Pusmiljona.

—    Kāpēc tik daudz?

—     Simts tūkstošus par pašu slepkavību, divsimt tūkstošus advokātiem, pārējo summu deponēja bankā gadījumam, ja tiesa mani neattaisnos.

—    Iznāk, par katru ieslodzījumā pavadīto gadu jūs saņemtu no Telemortona apmēram divdesmit tūkstošus.

—    Pareizi.

Tikko Vasermūts ierunājās, nostājos tieši pie ekrāna, lai labāk dzirdētu. Pēkšņi sajutu grīdu izzūdam zem kājām. Taču noteikti zināju — tā nemaz nav grīda, bet .desmitpēdu izbīdāmā postamenta niecīgais laukumiņš, uz kura stāvot Tora uzlidoja pāri skatītāju zālei. Kopā ar laukumiņu salīgojās telpa. Ieraudzīju vēl augstāk, pie pašiem griestiem, virs amfiteātra pēdējās rindas — galeriju un tajā klubkrēslā izlaidušos Laionelu. Mefistofelis pasniedza tam snaipera šauteni, Laionels nevērīgi notēmēja, saklausīju sausu brīkšķi, mani vispirms sakratīja, tad ar velnišķīgu spēku nometa no desmit pēdu paaugstinājuma.

Zināju, ka nāvīgi sasitīšos, taču, kad "nokritu — un es kritu īstenībā —r mani noķēra Laionela manīgi piebīdītais mīkstais porolona krēsls.

Lai cik savādi, pirmā sāpēm līdzīgā jutoņa bija nevis dedzinošs naids, bet sevis paša pievilta cilvēka nespēcīgās dusmas. Atkal dzirdēju Džeku sakām: «Bērnišķīgs stiķis! Kā redzi, pat sevi neizdodas piemānīt. Varbūt tu esi tāda paša rakstura cilvēks?» Kaut kur zemapziņā jau senis gulšņāja patiesība, tā iezagās pat svētlaimīgajos sapņos par paradīzes dārzu. Ne jau velti tik mokpilna bija mana pēdējā uzturēšanās tajā, kad raķešu saplosītais drūmais apvārsnis pārvērtās indietē ar Toras seju un matiem, — viņu nogalināja manā acu priekšā, nogalināja aizvien no jauna, nogalināja ar dzelžaini apzinātu nežēlību. Bet es biju vājš, vājš gan savās labajās īpašībās, gan netikumos, es baidījos atzīt patiesību par patiesību, jo tā šķita man nepanesama. Bet tagad atlika tikai viens — izpildīt beidzot to, kas vājuma un mazdūšības dēļ atlikts no gada uz gadu, un pie viena godīgi samaksāt Torai par savu netiešo līdzdalību Telemortona asiņainajā reklamēšanā.

Pagaidām biju vēl dzīvs, un, kamēr eksistēju, pastāvēja arī Telemortons. Varēju prātot, par ko vien vēlējos, tomēr turpināju vērot ekrānu — šī slimība nebija vairs izdziedināma.

Laukums pie Kapitolija atgādināja satrakotu elli. Un varbūt tādēļ, ka es, par spīti savai negribēšanai un pretīgumam, nebiju atdalāms no pūļa, tā reakcija uz Vasermūta uzstāšanos neizbrīnīja mani. Ja Telemortons tiešām upurējis skatītāju labā savu zvaigzni Toru Valesko, tad viņu acīs tas pelnīja ne mazāku dievināšanu par Nēronu, kurš romiešu uzjautrināšanai atdevis kristīgos plēsīgiem zvēriem.

No saucieniem piesmakuši, jaunpienācēju grūstīti ļaudis aklā stihiskā niknumā, kas aizstāj indivīda prātu ar masu neprātu, metās virsū autofurgoniem ar ekrāniem. Vasermūtu joprojām pratināja, bet viņš vairāk klusēja. Runāja apakškomisijas priekšsēdētājs, un katru viņa vārdu pavadīja nevis auri, bet viesuļsprādziens. Kāds no demonstrantiem, nespēdams tikt klāt priekšsēdētājam pašam, žults atvieglināšanai ielingoja akmeni attēlā. Un, lūk, jau simti un tūkstoši demolēja ekrānus ar visu, kas patrāpījās pa rokai. Bet pēc tam — droši vien šajā mirklī viņus nebūtu apstādinājis vesels nacionālās gvardes korpuss — satracinātā okeāna priekšējā banga brāzmaini sašķīda pret policistu mūri. Tos acumirklī apgāza un pievārēja. Pie tam ne tikai fiziski vien. Nākamais televīzijas kadrs jau rādīja to pašu baru uz Kapitolija kāpnēm, privātā tērpto vīriešu un sieviešu vidū rēgojās policistu formas tērpi, un, kad uzbrūkošā miljona pirmais simts ielauzās sēdes telpās, mundieri kalpoja par čaulu ne vairs centīgiem kārtības sargiem, bet tādiem pašiem Telemortona skatītajiem.' Atskaitot mūsu operatorus, policisti nesaudzēja nevienu, gumijas steki sulīgi mietēja senatoru galvas, viens no tiem, abām rokām aizsargādamies no sitieniem, spalgi kauca, zem galda vāļājās no krēsla notriektais un joprojām krācošais senators Vilsons, un šajā tracekiī iecirtās Vasermūta histēriskā balss.

Par matu no linča tiesas viņš kopā ar mikrofonu paguva uzlēkt uz galda un tagad, ar kājām atkaudamies no vajatāju rokām, pa vidu izmētātiem aktu vākiem un sa- driskatam fotogrāfijām kliedza šaušalīgā balsī, kāda mēdz but noziedzniekam, kad ap kaklu jau apvijusies karātavu cilpa:

_— Tie ir meli! Meli! Mani uzpirkušas televīzijas kompānijās! Mana liecība aplama! Nošāvu Toru greizsirdības deļ! Viss pārējais ir tīri meli!

Bet es labi apzinājos, ka tie nav meli.

10

—    Jūs nonāvējāt Toru! — es teicu. — Viņai ne ar ko vairs līdzēt nevaru. Bet Telemortona inscenētais karš Indijā jāizbeidz šodien pat.

—    Trīd, nomierinies! — Mefistofelis čukstus lūdza,

—    Varbūt izsaukt ārstu!?

—    Viņš sajucis prātā! — Laionels šaudījās pa istabu.

—    Tas nav iespējams! Cik talanta, cik līdzekļu ieguldīts! Mūsu izdevīgākais trumpis! Divdesmit procenti no visas programmas pusgadu uz priekšu! Mēs vienkārši nevaram sev atļauties tādu neprātību!

Atvēzējos, lai iesistu viņam, bet Laionels veikli izlocījās.

—    Pietiek! — Mefistofelis klusi noteica. — Pat Aleksandram Lielajam gadījās retumis atcerēties, ka viņš ir cilvēks… Karu izbeigs, Trīd, to es tev apsolu. Bez vilcināšanās! Vai dzirdi, Laionel?

Laionela vairs nebija istabā. Toties ienāca sekretārs, lai pavēstītu Bonelli kunga ierašanos.

Ar šo kungu sadūros durvīs. Tikt ārā man neizdevās, viņš sagrāba mani savās ķetnās. Mani kauli tā vien nobrīkšķēja zem viņa varenajiem bicepsiem.

—    Manu dārgo Morton! Ja vien jūs zinātu, kāds man prieks par to, ka esat vēl dzīvs! Bet paļaujieties uz Džeimsu Bonelli — kopš šī brīža jūsu dzīvību nekas vairs neapdraud.

—    Kas ir šis aplamis? — apprasījos gluži apjucis.

—    Jūsu bijušais miesassargs Džeimss I! Vai tad tiešām nepazināt, manu dārgo Morton!?

Pazīt viņu bija grūti. Solīds uzvalks, solīds vēderiņš, dārgi gredzeni pirkstos, augsta stila frāzes agrāko vien- zilbīgo «jā» un «nē» vietā — tūlīt manāms, ka Džeimsam veicies.

—    Nodarbojaties ar komerciju, ko, Džeims?

—    Uzminējāt, manu dārgo Morton! — viņš familiāri uzsita man uz pleca.

—    Piemērots arods kādreizējam jaunatnes bandas vadonim. — Es pavīpsnāju, pats brīnīdamies par savu spēju piedalīties šajā augstākā mērā ķēmīgajā sarunā. Bet tāda laikam ir "cilvēka daba — piecas minūtes pirms kāpšanas ešafotā lūdz cepuri, lai neiegultu ar iesnām (šo faktu izlasīju kāda slavena bendes memuāros), piecas minūtes pirms pašnāvības ar briesmīgu satricinājumu pusapdulli- nātajās smadzenēs lūko atvieglot nepanesamo nastu muļķīgā pļāpāšanā.

—- Labāk nepieminiet, manu dārgo Morton, — Džeimss bēdīgi pašūpoja galvu. — Vienkārši kauns, ja padomā, cik laika veltīgi notriekts. Tagad esmu nopietns veikalnieks, — viņš devās pie Mefistofeļa un, izklājis uz galda lapiņu ar akurātu mašīnraksta tekstu, omulīgi teica: — Te būs iepriekšējā tāme, Erkvuda kungs! Viens procents atbilst desmit tūkstošiem dolāru. Tātad: 1) par operācijas organizēšanu un izplānošanu — divdesmit procentu, 2) pamatizpilaītājam par operācijas īstenošanu — desmit procentu, 3) diviem palīgiem — vēl desmit procentu, 4) advokātiem — divdesmit pieci procenti, 5) no desmit līdz piecpadsmit procentiem neparedzētiem izdevumiem, tai skaitā kompensācija par cietuma ieslodzījumu (izejot no aprēķina — 1 procents uz cilvēkgadu), 6) no divdesmit līdz divdesmit pieciem procentiem …

Viņu pārtrauca ekrāns. Izplūdis mūris, gar kuru zibenīgam spokam līdzīgi aizšāvās automobilis. Nepalēninādama ātrumu, dārdošā metāla un izpūšamās gāzes mežonīgā viesuļvētra uzbrauca virsū pretim nākošajai mašīnai, pārvērta to lūžņos un bez kravas kastes, ar sadragātu radiatoru, skrējienā zaudējot negantā trieciena izjaukto šofera kabīni, traucās tālāk. Pārlēca iešķērsām ceļam stāvošajai liesmu pārņemtajai mašīnai, iedegās, sacēlās pakaļkājās, apgāzās.

Atkal ieraudzīju mūri. Tas pietuvojās gluži klāt, saskaldījās simt atsevišķās sejās, atdzīvojās necilvēciskā brēcienā. Sacīkšu braucējam, kā par brīnumu, palaimējās izlēkt, viscauri, no aizsargcepures līdz biksēm, ādā ietērpts, viņš mēģināja norāpties no ceļa, pa kuru jau joņoja nākamais automobilis, pareizāk sakot, tas, kas bija palicis pāri — motors un riteņi. Piebrauca ātrās palīdzības vāģis, glābēji lēkšus piesteidzās pie viņa, apslāpēja uguni ar mitru brezentu, norāva kūpošo aizsargcepuri ar organiskā stikla masku, un, kad zem tās parādījās noasiņojūsi, apdegumiem klāta seja, dzīvais mūris salīgojās vienprātīgā emocijā. Pateicīgie skatītāji apbalvoja gladiatoru pērkondimdošiem aplausiem.

—     Runā Bens Ābrahams, Telemortons, Savienotās Valstis, 530. Rādām braukšanas sacīkstes abos virzienos ar šķēršļiem, kuru uzvarētājs saņems pieci tūkstoši dolāru. Bez tam dalībnieki cīnās par Telemortona piešķirto papildu balvu — desmit tūkstošiem dolāru par visefektīvāko skatu. To piespriedīs ar balsu vairākumu mūsu televīzijas teātra apmeklētāji… Nule distancē iznācis Vernons Shimkoks, ar iesauku «Sātans», labi pazīstams Holivudā, kur tas piedalījās sevišķi bīstamu triku uzņemšanā.

—    Apsveicu, manu dārgo Erkvud! — Džeimss izjusti teica. — Apsveicu no visas sirds! Jūs darāt lielu, vajadzīgu darbu… Pie viena — esmu pilnvarots,'pagaidām gan neoficiāli, ierosināt savstarpēji izdevīgu sadarbību. Par zināmu — diezgan mērenu maksu mēs varētu priekšlaikus informēt Telemortonu par gaidāmām operācijām . . .

Uz ekrāna stadionu nomija televīzijas teātris, kas pildījās zibens ātrumā.

Uz skatuves Čirija kungs aiz prieka vētraini apkampa savu mātes kundzi.

—    Jums, Erkvuda kungs, tie, protams, ir diži svētki,— Džeimss sacīja. — Bet man diemžēl laika nav pārāk daudz, — viņš piebīdīja tāmi Mefistofelim.

Ar pūlēm atrāvies no ekrāna, Mefistofelis izklaidīgi ielūkojās lapiņā: — Miljons? Vesels miljons? — viņš pat iesvelpās izbrīnā.

—    Vispirms izlasiet, kā nākas, — Džeimss apvainojās. — Jūsu Vasermūts, tas gan varēja atļauties strādāt par puscenu — greizsirdības motīvs, sievas piekrāpto žūrijas locekļu līdzjūtība …

Paskatījos Mefistofeli. «Noliedz, noliedz,» pie sevis izmisīgi lūdzos. Taču viņš klusēja. Tad tikko manāmi pamāja. Un es aptvēru, ka vēl vienmēr biju cerējis uz brīnumu — varbūt Telemortons tomēr nav vainojams Toras nāvē. Bet šobrīd ar apdullinošu troksni aprāvās pēdējais rēgainais diedziņš, ne jau vairs glābtspējīgs, taču joprojām izmisīgi nepieciešams, lai neiekauktos zvēram līdzīgi.

Grasījos mesties virsū Mefistofelim, bet man tikko izdevās nokļūt līdz tuvākajam krēslam. Pa to laiku Džeimss moži turpināja:

—     Mūsu vīrus, ja viņus notvers, aizstāvēs Simsons un Faerabends. Slavenības; man tādus honorārus gan neviens nemaksās! Bet pat šiem absolūtajiem daiļrunības čempioniem diez vai izdosies pārliecināt tiesu, ka policijai pazīstamais vairākkārt aizturētais subjekts nogalinājis miljonāru Bolduīnu Mortonu tādēļ, ka tas līdis zem brunčiem viņa karsti mīļotajai sievai. Tādējādi bijām spiesti iekļaut tāmē sesto punktu: no divdesmit līdz divdesmit pieciem procentiem bēgšanai no cietuma . .. Vārdu sakot, parakstiet čeku — un līkop! — sagumzījis papīru, Džeimss lietišķi paturēja to virs zelta šķiltavām un, aizdedzinājis ar liesmojošo papīriņu garu Havannas cigāru, paskaidroja man: — Neviena persona gan nav minēta šeit vārdā, tomēr, zināt, manu dārgo Morton, mūsu smalkajā profesijā labāk neatstāt pēdas .

Džeimss bija tik tālu aizrāvies ar sevi, ka nemanīja manu noskaņu. Mefistofelis izklaidīgi vēroja tāmi izplēnējam pelnu traukā, tomēr sajutu: viņa ārkārtīgi asais prāts strādā pilnā jaudā, lai, ne par sekundi nenokavējot manu nākamo reakciju, acumirklī pārķertu iniciatīvu.

—    Lai Bolduīns dzīvo! — es teicu. — Ir labāka izeja.

Mefistofelis, nelūkodamies manī, izvilka no svārku

iekšējās kabatas čeku grāmatiņu:

—    Tas ir riebīgi, pilnīgi piekrītu tev, Trīd! Bet citas izejas nav. Laimīgā kārtā tavs brālēns nezināja, ka patvertni zem «Lielā mogula» aizsargā no bumbām ne vien trīskārtējā bruņa, bet arī īpašas amortizējošas pretšķembu iestarpes. Citādi tu tagad nesēdētu man blakus un nebūtu uzzinājis rūgto patiesību par savu Toru… Bet es jau senis grasījos tev pastāstīt… — viņš vainīgi izslaucīja acis mutautā.

Mefistofelis bija viss kas, tikai ne liekulis. Viņš uzstādīja lamatas, ievilināja tajās pretinieku, nesaudzīgi iznīcināja to, bet nekad nekādos apstākļos neturēja līdzjūtības runas pie upura kapa. Un pēkšņi — šī daļējā grēksūdze brīdī, kad, būtu man rokā ierocis, droši vien caururbtu viņa nolādētās skumjās acis. Taču kabatā man atradās nevis revolveris, bet garderobes numuriņš. Sajuzdams ar katru nervu šķiedru — uzveikt varu tikai mirušo, dzīvais Mefistofelis atkal gūs virsroku —, rupji izrāvu viņam no rokas jau parakstīto čeku un iemetu pelnu traukā. Saskāries ar plēnējošu uguni, tas aizdegās, agonijā locīdamies, un es, vērodams tā lēno nāvi, iztēlojos mirstam savu ļauno ģēniju.

Bet uz ekrāna trakoja svētki. Tūkstoši līdzjutēju kopš paša agrīnā rīta bija ielenkuši teletorni, sagaidīdami lielās kaujas iznākumu. Tagad viņi tika apbalvoti — skaļruņi paziņoja, ka itin visus ielaidīs teātrī bez biļetēm. Grūstīdamies ļaudis gāzās apakšzemes tuneļos. Nākamais kadrs jau rādīja pūli aizpildām visas amfiteātra ejas, līdzīgi skudru mudžeklim aplipinām parasti tukšo galeriju. Jaun- pienācēji uzrāpās uz skatuves, uravoja Čirija kungu un viņa milzīgo mammu.

—    Tev pilnīga taisnība, manu zēn! — Mefistofelis negaidot sacīja. Nekad līdz šim viņš mani nebija tā saucis. — Pilnīga taisnība, — viņš atkārtoja. — Miljons ir par daudz pat par tādu nelieti kā Bolduīns. Šķiet, mūsu Džeimss mēģina šoreiz savienot savu smalko profesiju ar rupju izspiešanu.

—          Es!? — Džeimss pielēca kājās. — Dārgo Morton, paskaidrojiet savam Mefistofelim, ka nebūt neesmu tāds cilvēks. Lai gan, kalpodams par jūsu miesassargu, iemācījos veikalniecisku pieeju tieši no viņa. Taču Džeimss Bonelli nav nepateicīgs! Jums, kas izrāva mani no Čikāgas padibenēm, — viņš zemu palocījās Mefistofelim, — jums viss par velti! Bet diemžēl firma vēl neatrodas manā īpašumā. Un, ja jūs, manu dārgo Morton, iedomājāties, ka jūsu visai ietekmīgais žests ienesīs labojumu mūsu tāmē, tad loti maldāties. Mēs strādājam pēc stingra cenrāža!

—     Ir jau labi! — izplēsis no grāmatiņas jaunu lapu, Mefistofelis pagrieza man muguru, lai parakstītu čeku. Tikai tagad ievēroju, cik viņš sadudzis pa šiem mēnešiem, kamēr nebijām redzējušies. Pēc slimības biju sarunājies ar viņu vienīgi pa telefonu. Atcerējos Mefistofeli joprojām taisnu stājā, valdonīgu, nesaliektu ik žestā un vārdā. Bet tagad, uzlūkodams kupraino muguru, nodomāju — diez vai viņš pārdzīvos mani ilgi. Viņa joprojām lieliskā galva meta pāri ekrānam gigantisku ēnu, šī ēna man šķita kā pēcnāves maska, veidota ģipsī, un cauri tai krāsainiem plankumiem iezīmējās sacīkšu trase.

Bet tajā divi saduroties stāvus sacēlušies automobili, tiem pāri lec trešais, ietriecas ceturtajā, eksplodē motori, degošā benzīna tvans paslēpj visas četras mašīnas ^biezā mākulī. Un divkāršs gaviļu brēciens — režisors prasmīgi parādīja vienlaicīgi publiku skatītāju zālē un publiku tribīnēs. Gaviles arvien pieauga, bet avārijas komanda, ieķērusies gariem āķiem sarkani nokaitētajās metāla lauskās, jau novāca tās no ceļa.

—    Nē! — es apturēju Mefistofeli.

—    Jūsu darīšana, — Džeimss paraustīja plecus. — Ja. nav pa prātam, Bolduīns MortOns paliks dzīvotājs, bet viņa vietā nomirs Trīdents Mortons.

Ienāca sekretārs un kaut ko pačukstēja Mefistofelim ausī.

—    Tūlīt! — viņš mudīgi aizpildīja čeku.

—    Nē! — lēnām kāpos uz viņa pusi. — Es pats!

—    Pats? — Džeimss smējās. — Neieteicu! Tādai operācijai jūs nederat. Iekritīsiet kā likts. Tā ir profesija! Diletantiem ieteicams turēties labā gabalā.

—          Muļķības, Trīd! — Mefistofelis pūlējās izlikties mierīgs. — Te būs čeks! — neredzošām acīm viņš izstiepa roku.

—    Desmit tūkstoši? Jūs ņirgājaties! — Džeimss igni ielaida viņam dūmus tieši acīs.

—    Tie nav jums! — cauri dūmiem Mefistofelis pētīja telpu, it kā meklēdams noteiktu personu. Tikai pēc brīža ieraudzīja blakus stāvošo sekretāru: — Ņemiet, Sem! Aizsūtīsiet ar helikopteru!

Viņš akli izstiepa roku, stipri atgādinādams cilvēku, kas lūko sataustīt tumsā kādu atbalstu. "Roka palika karājamies gaisā — nevarīga, vecīga roka ar vāji pulsējošām zilām vēnām zem krunkainās bezkrāsas ādas.

Bet uz ekrāna redzēju citas rokas. Rokas azbesta cimdos. Rokas, kuras pasvieda gaisā līķi ar kūpošām skrandām ap sadedzināto miesu. Kad viņi atvēzējušies pārmeta to pāri kravas mašīnas bortam, man acu priekšā nostājās Nērona laika arēna — tieši ar āķiem no tās aizvāca beigtās lauvas, tieši tāpat sasvieda kaujas ratos kritušos gladiatorus.

—    Vernons «Sātans», visdrošākais pretendents uzvarētāja lauriem un piecu tūkstošu balvai izstājies no sacīkstēm! — paziņoja teleoperators. — Taču mūsu teātra skatītāji vienbalsīgi piešķīruši viņam prēmiju par visefektīvāko triku. Ar prieku daru zināmu klātesošajai atraitnei (uz ekrāna tuvplānā uzņemtas asaras, tās nomazgā grimu neatturami raudošās sievietes sejā), ka čeks par desmit tūkstošiem tiks viņai izsniegts pēc sacīkšu beigām.

—    Vai esi cieši nolēmis? — Mefistofelis piecēlās man pretī. Nogājis pusi ceļa, sagrīļojās, ieķērās Džeimsā, minūti stāvēja nekustīgi, tad strauji atgrūdās no tā: — Atvainojiet, Džeims, bet mūsu darījums anulējams.

—     Kā tā — anulējams? Ko tad jūs man grozījāt galvu? Un mana organizēšanai patērētā enerģija? Un divas stundas mašīnlaika pēc visaugstākā izcenojuma? Nesaprotat? Nu tad es jums paskaidrošu! — Džeimss ielingoja līdz galam neizsmēķēto cigāru pelnutraukā. Uzšāvās liesma, sagriezās dūmi. Aizrijies Džeimss pārgāja no bļāviena uz niknu ķērkšanu: — Mēs abonējam Kolumbijas universitātes Elektronu skaitļojamā centrā simts divdesmit minūtes nedēļā! Deviņdesmit sešas no tām mašīna izlietoja jūsu operācijai. Aplēsa, kad Bolduīns Mortons iziet no mājām, kad ierodas Apvienotā Panteona sēdēs, pie kādiem drau

giem ciemojas, kādos restorānos pusdieno, bet pēc tam ieteica, kad un kurā vietā viņu visizdevīgāk nomušīt. Ta ir vienkārši cūcība, Erkvud!

—     Man tagad nav laika nodarboties ar jums! — Mefistofelis parādīja viņam durvis. — Trīd, tas ir vienkārši ārprāts! — viņš it kā apzvērēja man lūstošā balsī.

—    Tad vismaz atlīdziniet mums izdevumus! — Džeimss šņāca.

Drudžaini parakstījis čeku, Mefistofelis nometa to uz galda:

—    Še! Un tagad lasies!

•Džeimss, ceļā uz durvīm bāzdams čeku kabatā, vēl dudināja kādus tur lāstus, bet Mefistofelis jau runāja. Runāja ātri, čukstus, vēl ātrāk, kā bīdamies nokavēt kaut vienu sekundi:

—     Trīd, vispirms uzklausi mani! Tev nav tiesību sagādāt man tādas sāpes! Tava Tora — viņa tā kā tā būtu mirusi. Nenoliedzu, startam mums derēja sensācija. Bet mēs nevienu netaisījāmies nogalināt, lai gan tas ir tik vienkārši. Pats redzēji! Paraksts uz čeka, dažas nulles pēa kāda cipara — un cauri. Sešas nulles par Bolduīnu Mortonu, trīs četras par Toru Valesko… Bet tu viņu mīlēji, tieši tas izšķīra viņas likteni. Uzdevu savākt izziņas par Toras pagātni, izdibināju, ka viņai ir vīrs, no kura tā šķīrusies tevis dēļ. Torai ir dēls no viņā, arī to viņa no tevis slēpusi. Mani aģenti sekoja Vasermūtam, redzēja viņu nopērkam šauteni. Viņš noteikti būtu nošāvis jūs abus — baznīcā laulības ceremonijas laikā vai kāzu ceļojumā. Miesassargi nebūtu tevi glābuši. Tu to vien lūkoji kā tikt no viņiem vaļā. Vienalga, kas pacels pret tevi roku — cits vai tu pats —, es to nekad, nekad, nekad nepieļaušu … Tāpat kā ar Bolduīnu, pastāvēja tikai viena iespēja. Samīlēdamās tevī, Tora jau bija parakstījusi savu nāves spriedumu. Mirdama viena pati, viņa līdz ar to izglāba tevi… Es esmu veikalnieks, Trīd, tirgojos ar svešu cilvēku nāvēm, bet ne jau ar tev tuvu stāvoša cilvēka galu.

Viņš nemeloja. Viņš nekad nemeloja. Bet tiesa bija arī tas, ka Vasermūts iekļuvis teātrī ar villa ziņu, ka snaipera šautene ienesta priekšlaikus, ka trīs šāvieni, par kuriem samaksāts pusmiljona, vienas nakts laikā padarījuši

Telemortonu visvarenu un briesmīgu. Neviens laikmets nepazina līdzīgas iedarbības garīgu indi.

—    Tencinu! — pateicu smaidot.

—    Par ko? Par rūgto patiesību? Agrāk vai vēlāk būtu to šā vai citādi…

—    Paldies teleskatītāju vārdā. Par to, ka, glābdami mani, netikāt aizmirsuši viņus. Jūs vienmēr pratāt savienot lietderīgo ar patīkamo … Dodu jums vēl vienu ne jau sliktu iespēju. Piezvaniet režisoram un operatoram, lai viņi nokāpj lejā pie izejas durvīm numurs viens. Tur man nodots uzglabāšanā revolveris. Lai pateiktos jums par visu, esmu gatavs pieņemt visgleznāko pozu. Pat iepriekš izmēģināt.

—    Nevajag, Trīd! Nevajag! Tas, ko nodarījām Torai, varbūt patiešām ir liela nekrietnība, bet esmu to daļēji izpircis.

—    Ar ko? Ar līķiem un… — paskatījos uz viņu un aprāvos. Cik vecs viņš izskatījās šai mirklī — nevarīgs vecis, kas nežēlīgi uzupurējis savam nepielūdzamajam dievam ne tikai Toru, ne tikai tūkstošiem svešinieku, bet arīdzan sevi.

—    Negribēju tev stāstīt par to, Trīd, lai neatplēstu svaigu rētu. Tora apglabāta Nemirstīgo Panteonā, vienā no desmit kapiem, kas apjož templi ar tava tēva pīšļiem. Drīzumā arī es gulēšu viņai blakus. Un, kad pienāks tavs laiks, tu būsi trešais. Nevienam — pat Savienoto Valstu prezidentam ne. par kādu naudu netiks šis gods! Bet Tora pelnījusi… Še, paskaties, — viņš izvilka no rakstāmgalda fotogrāfiju.

Apkārt rozes, kupli saplaukušas brīnumaini skaistas rozes, ugunīgiem matiem līdzīgi tās izirušas pār balta kara- ras marmora plāksni ar uzrakstu

Tora Valesko Telemortona zvaigzne * Nošauta, dienesta pienākumus pildot.

—    Varbūt tas vajadzīgs jums, bet viņai ne! — pa- grūdu sānis uzņēmumu. — Miers Hindustanā, lūk, vienīgais piemineklis, kuru izlūdzos Torai… Un arī sev, — neskani piemetināju. — Vai apsolat?

—    Nē! — viņš jau atkal bija kļuvis vecvecais Mefistofelis.

—    Kāpēc?

—    Tāpēc, ka nevar solīt to, kas jau izdarīts.

Neatceros, ko rādīja mūsu sarunas laikā. Iespējams,

videolentā ierakstīto monosliežu vilciena katastrofu To- kijas apkaimē, iespējams, zemestrīci Čīlē, iespējams, gan vienu, gan otru … Man nez kādēļ likās, ka aizvien vēl turpinās vājprātīgās sacīkstes ar šķēršļiem. Un, kad uz ekrāna no tumsas iznira apsieta galva, biju pārliecināts — viens no cietušajiem sacīkšu braucējiem.

Slimnīcas palāta, dibenplānā medicīnas māsa, priekšējā — magnetofoniem apkarināti reportieri. Vai tad nabaga gladiators, kurš piecu tūkstošu dēļ riskējis ar galvu, tiešām tādas uzmanības vērts?

—    Varu jums paziņot, ka pret Telemortonu izvirzītās apsūdzības izrādījušās pilnīgi nepamatotas. Apakškomisija nolēmusi pārtraukt savu darbību.

—    Senatora kungs? Vai zināmu lomu nav spēlējis fiziskais spiediens? — vaicāja kāds žurnālists.

—    Nekādā ziņā! Tautas interešu sargāšana pamudinājusi mani stāties apakškomisijas priekšgalā, tās pašas intereses …

Senatoru pusvārdā pārtrauca diktors:

—    Tūlīt Telemortona jaunais vadītājs Laionels Mars nolasīs Savienoto Valstu valdībai adresētu paziņojumu!

Viņš parādījās uz ekrāna negaidot. Brīdi klusēja, it kā dodams miljoniem skatītāju iespēju iemūžināt atmiņā savu seju. Vēl aizvien tā pati apvalkātā velveta jaka, kura viņam bija mugurā, mums pirmo reizi tiekoties. Gari, gluži taisni mati melnā tērauda krāsā. Čigāns? Vienīgi spriežot pēc uguns, kas, šķita, tūlīt, tūlīt izlauzīsies no griezīgi melnajiem redzokļiem. Bet nekustīgajā, it kā akmenī cirstajā sejā drīzāk kaut kas no indiāņa.

Laionels nevīžīgi izvilka no kabatas saburzītu papīriņu un rāmā balsī bez jebkādām intonācijām nolasīja:

7*

99

—    Tā kā valdība, nepretodamās senāta apakškomisijas darbībai, pierādījusi politiķu pilnīgo nespēju vadīties no nācijas labuma, Telemortons turpmāk uzskata par

maksas sludinājumu ikkuru politisku uzstāšanos — sākot ar kongresa kandidātu priekšvēlēšanu runu, beidzot ar prezidenta aicinājumu tautai. Sakarā ar to paredzama komerciālai reklāmai veltītā laika krasa palielināšanās, kas nebūt neatbilst mūsu skatītāju interesēm. Lai izvairītos no tā, maksa par sludinājumiem tiek dubultota.

Viņš izzuda tikpat pēkšņi, kā parādījās. Pa ekrānu plūda majestātiska upe. Svētā Ganga! Pazinu to, līdzko redzēju ticīgos, kas šķīstījās svētajā ūdenī. Līdzjūtīgi ticības brāļi pienesa plaukstās dziedinošo malku nevarīgiem kropļiem, gar krastu čumēja neskaitāmi svētceļnieki. Vai tiešām miers? — tā kā neticēju. Bet tik svinīgas bija reliģisko himnu skaņas, tik apgarotas tumšās sejas, tik bezmākoņainas Indijas karstās debesis, ka jūtu uzplūdumā pat saspiedu Mefistofelim roku.

Mirkli vēlāk tikko nenorāvu viņam roku — no zilās debess nokrita ložmetēji un bruņu transportieri, karādamies daudzkrāsainu izpletņu jumolos; redzēju kareivjus lecam no islamiešu lidmašīnas svētceļniekiem uz galvas; kamēr citi operatori rādīja zenītniekus pie lielgabaliem un trauksmes saceltos tankistus, bruņu transportieri ar desantniekiem un ložberiem jau iedrāzās ļaužu barā. Aizrīdamies rībēja šāvieni, stenēja ievainotie, piederīgie apraudāja nogalinātos, tūkstošgalvainā dievlūdzēju masa turpināja skaitīt lūgšanas.

Mani smacēja neizturamas dusmas, pat elpa aizžņaudzās. Visi šie tukšskanīgie solījumi, pārvērsti jaunā miroņu piramīdā, visas šīs kuplās rozes un kararas marmors pāri mironim, ar kuru aizsākās garu garais upuru saraksts, — neviena Dantes elle nespētu izgudrot tādas mocības.

Bet ložmetēju zalves attālinājās. Vienlaicīgi attālinājās krasti. Uz ekrāna palika vienīgi Svētā Ganga, un tās dzeltenīgajā ūdenī, tās nesteidzīgajā tecējumā kā upe upē skrēja tumšsarkanu putojošu asiņu straume.

— Jūs nule redzējāt pēdējo epizodi karā starp Hindus- tanu un Islama republiku! — diktora balsi pavadīja izplūdis ķieģeļkrāsas plankums, kas aizņēma visu ekrānu. Un bez pārejas — Himalaju sniega baltās virsotnes un lejā tikko saskatāmie Katmandu pilsētas smailcepurainie jumti. Veclaicīgas pils vārti, tos apsargā gudrības dieva

Hanumana trijiemiesojums — pērtiķis, kas aizspiež acis, pērtiķis, kas aizbāž ausis, pērtiķis, kas aiztaisa muti. Un noslēgumā — kāda no pils zālēm. Viens premjerministrs svinīgi spiež roku otram, bet uz galda tikko parakstītais miera līgums, kur vēl susē tinte.

Paldies dievam! Dziļi ievilku elpu. Tagad nekas vairs netraucēs mani nomirt.

—     Uzglabāšanas kamerā tavs revolveris vairs neatrodas.— Laionels pateica. — Piedod, ka nelūdzu atļauju… Un vispār nošauties — nav pārāk oriģināli. Pafantazē. Varbūt atradīsi ko vairāk piemērotu Lielajam Mortonam, kuram lemts izmainīt pasaules vēstures plūdumu.

—    Atstāj mūs vienus, — Mefistofelis lūdza.

—    Labprāt. Man it nemaz nav laika pašnāvnieku glābšanai. Pietiek rūpju šī aizkustinošā miera dēļ. Ar ko lai tagad aizpildu piecas stundas ik dienas?

Viņš aizgāja. Bet Mefistofelis joprojām vilcinājās. Arī es vairs nesteidzos — reiz jau lejā gaida tukšais uzglabāšanas kameras plaukts, var mazliet pakavēties šajā nejaušajā piestātnē, kas ir gan pati pirmā, gan pati pēdējā. Dzīves bezcerīgajā piestātnē, no kurienes atiet viens vienīgs vilciens — nekurienē.

Nez kādēļ biju pārliecināts, ka viņš grasās atklāt man ko ļoti svarīgu. Kaut gan tikpat labi varētu domāt, ka Mefistofelis vienkārši izbauda kāroto atelpu pēc izmisīgās cīņas par manu tūlītējo glābšanu.

—    Skaties nu, manu zēn! Izlasi — un tu sapratīsi, kāpēc nedrīksti mirt.

Jau vairākus gadus viņš valkāja tos pašus svārkus. Kabatas līdzinājās rakstāmgalda atvilktnēm: pirmā — vienīgi veikalnieciskiem papīriem, otrā — smēķiem un šķiltavām, trešā vēl kaut kam. Vienu no kabatām, to ar rāvējslēdzēju, viņš nekad nebija manā klātbūtnē vaļā taisījis. Tagad viņš izvilka no tās četrkārt saliktu," locījumos apbružātu, dzeltēt sākušu kvadrātveida lapu.

Sektoros sadalīts aplis, tajā zodiaka zīmes, augšā mans dzimšanas datums. Smīnēdams ielūkojos horoskopā. Ir taču interesanti uzzināt dienu pirms savām bērēm, kas tev pareģots turpmākiem četrdesmit gadiem.

«Nepastāvīgs, ar sevi un pasauli neapmierināts, šaudās no vienas galējības otrā. Spējīgs ātri aizrauties ar sievietēm un tikpat strauji atdzist. Saasināta sirdsapziņa pamudina izšķīrējai darbībai, kuru savukārt paralizē vājā griba. Iekšējās pretrunības dēļ neprot izmantot savu analītisko prātu. Ir cinisks, kas tomēr nepasargā no sentimentalitātes uzplūdiem. Ļoti apdāvināts, taču, neatrazdams darbības lauku saviem talantiem, mēdz uzskatīt sevi par nemākuli. Pastāvīgi prāto par pašnāvības iespēju, lai gan baidās spert galīgo soli.»

Jāatzīstas, šī mazdūšīgā dumpinieka — mūslaiku jaunatnes tipiskā pārstāvja ģīmetne krietni atgādināja mani. Taču ikviens zem tās pašas zodiaka zīmes piedzimušais varēja izlasīt svētdienas pielikuma astroloģiskajā stūrītī līdzīgas — vairāk vai mazāk ticamas blēņas.

«Jupitera un Saturna opozīcijas laikā raksturs krasi mainās. Visas labākās īpašības, kolosālas enerģijas un mērķtiecības mobilizētas, sāk iespaidot apkārtesošos un koncentriskiem riņķiem ietiecas pašā laikmeta struktūrā. Satiks savā ceļā tikpat neparasta rakstura cilvēku, kas dzimis zem Skorpiona zīmes jaunā Mēness pirmajā fāzē. Ja neatstums to krasi atšķirīgā rakstura dēļ, kļūs par vēsturisku ceļa rādītāju cilvēces gaitā uz jaunu saprāta likumiem pakļautu sabiedrību.»

Dievs kungs žēlīgais! Nokļūtu šis astrologs manās rokās, gan es viņam nodemonstrētu «labākās īpašības, kolosālas enerģijas un mērķtiecības mobilizētas»! Cerams, pēc tam viņš veselu nedēļu nejaudātu apsēsties.

—    Ko tu par to domā, Trīd? — mazliet pieglaimīgi apvaicājās Mefistofelis.

—    Blēdīšanās! Pie tam tik nekaunīga, ka pāriet sadzīves filozofijā. Uzskata visus cilvēkus par muļķiem.

—    Tas tēmēts uz mani? — Mefistofelis pasmaidīja un, atlaidis kādu iekšēju atsperi, aizsmēķēja Telemortona cigareti. Pirmo kopš mirkļa, kad Vasermūtu izsauca uz pratināšanu. Bet kā izskaidrosi faktu — šis šarlatāns dažos gados pārdevis horoskopus par divarpus miljonu?

—    Ar to pašu cilvēcisko muļķību. Gudrais izlasīs un aizmirsīs. Auša, uzzinājis par viņam likteņa lemtajiem talantiem, tik stipri noticēs, ka pārliecinās pārējos dumiķus. Bet šie vienā mutē: «Redziet nu, zvaigznes neviļ!»

—     Apmierinošs izskaidrojums. Lai gan tas nav pielāgojams tavam horoskopam… Paredzējuma pirmā daļa jau piepildījusies. Vai zini, kurš ir zem Skorpiona zīmes piedzimušais? Laionels! Še, paņem sev! — viņš ielika man plaukstā horoskopu. — Un, kad galvā atkal līdīs neprātīgas domas, atceries savu nākamību!

—     Ja šis papīrs, pēc jūsu domām, man tik nepieciešams, atļauju ielikt to manā zārkā, — atdevu viņam horoskopu un gāju projām.

—     Trīd! — Mefistofelis aizšķērsoja man ceļu. — Līdz šim esmu griezies pie tava saprāta, taču, ja arī tas nelīdz … Tu, acīm redzot, esi piemirsis, ka saskaņā ar testamentu pēc četriem gadiem un deviņiem mēnešiem kļūsti pilntiesīgs kapitāla īpašnieks. Vari darīt ar to, ko vien sirds vēlas! Zvēru, ka nelikšu šķēršļus.

Tieši no tā visvairāk baidījos. Biju no tiesas aizmirsis, ka Mefistofeļa aizbildniecība tuvu beigām. Aizmirsu vienkārši tādēļ, ka nekad nebiju iztēlojis sevi kā tēva mantinieku. Bet daudz un pastāvīgi mēģināju apjaust, kas notiks ar mani, ja tomēr nodzīvošu līdz šai stundai. Esmu redzējis savā mūžā ne mazumu ļaužu, kuri iesāka ar dzīves pabērnu aprūpēšanu. Bet, tikuši pie naudas, viņi kļuva parasti ādas dīrātāji, turklāt nereti saglabādami jūsmīgu humānismu. Aprobežoti ļautiņi uzskata miljardus par burvju pudeli, no kuras izsauc tajā paslēpto džinu, un gan jau viņš pagādās tev visu, ko vien vēlies, — lieliskas pilis, apburošas sievietes, uzticamus draugus. Patiesībā iznāk otrādi: no brīva cilvēka tu pārvērties savas burvju pudeles gūsteknī, bezpalīdzīgā džinā, ko ieslodzījis ieraušanas dzelžainais korķis.

—     Apdomā, Trīd! Tu saņemsi turpat desmit miljardu! Katrs no tiem, darbā likts, iekustina miljardu simtus un tūkstošus. Pēc gadiem pieciem, ja tā turpināsies, būs divtik. Vai spēj iztēloties, kas tā par varu? Pietiekama, lai visu sagrautu un uzceltu no jauna — pēc saviem ieskatiem.

Tikai tagad atskārtu, kādu viņš iedomājas cilvēces ceļu uz saprāta likumiem pakļautu sabiedrību, — viņš, šis dumpinieks, kurš draudoši vicināja nevis šauteni, bet seifa atslēgu! Viņš ienīda šodienas pasauli ne mazāk par mani. Bet mūsu starpā pastāvēja ievērojama atšķirība: es biju tai pārvilcis svītru, viņš turpretī cerēja šo pasauli izmainīt. Lai valdītu nevis politiķi un viltus filozofi, nevis nejēgas un gadījuma bagātnieki, bet ar neizmērojamiem miljardiem pastiprināts talanta spēks. Viņa visumu apdzīvoja galaktikas, kas pletās plašumā. Galaktikas, kas aprija savā izvērsienā vecus nevarīgus spīdekļus, dodamas grūdienu jaunu spilgtāku un drosmīgāku piedzimšanai.

Viņš uzlika roku man uz pleca un, jau pa pusei pārliecināts par uzvaru, rāmi sacīja:

—    Saskaņā ar Trīdenta Mortona doktrīnu uzcelta pasaule — kā man gribētos pašam pieredzēt to! Neba tā būs pārāk daiļa vai ideāla, neviens nespēj pārveidot cilvēku eņģelī. Bet es vismaz nešaubos, ka tajā Bolduīns Mortons strādās pēc savām spējām — par vienkāršo sargu vienkāršā kapsētā.

Pašam nezinot, viņš bija aizskāris manī visvārīgāko sviriņu. Bieži vien tiku nospiedis to savās iedomās, iegūdams tādus rezultātus, kādi nav rādījušies nevienam narkomānam visbaismīgākajos murgos. Tu sapņo par varu, lai vestu cilvēkus pie prāta, lai padarītu dzīvi kaut mazliet panesamāku, un beidz ar pretējo. Vara ir viscildenāko ieceru kaps, to biju iegaumējis jau sensenis.

Mefistofelis apjēdza, ka paspēlējis. Un tad viņš pasvieda man pēdējo kārdinājumu.

—    Padodos, Trīd! Redzams, pareģojumam nav lemts piepildīties. 2ēl gan. Nevienu savā mūžā neesmu tā mīlējis kā tevi. Pat miesīgos dēlus ne. Viens gāja bojā Ar- denos, otrs Bikini salā bumbas izmēģinājuma laikā. Būtu viņi spējīgi runāt, droši vien teiktu: «Lepojies ar mums! Esam nolikuši galvu par Ameriku.» Tādi, lūk, man bija dēli! Uz ātru roku aptēsti koki — pie viena gala piestiprina zvaigžņoti svītraino karogu, otru izlieto kā nūju. Bet tu, Trīd, — tu esi gluži citāds, tāpēc nespēj panest šo dzīvi… Ir taču vēl viens ceļš — vidus ceļš!

—    Starp dzīvību un nāvi? — es smējos. — Tātad jūs ticat ne tikai astroloģijai, bet arī maģijai? Cik atminos, pat vispārliecinātākais mistiķis nav uzdrošinājies apgalvot, ka pastāv kāds pārejas stāvoklis.

—    Ir! — Mefistofelis mīklaini pasmaidīja. — Anabioze!

Divdesmit gadu vecumā lasīju avīzē par Kalifornijas

profesoru ar nedziedējamu vēža augoni, kurš novēlējis sevi iesaldēt cerībā, ka nākamā paaudze pratīs uzcelt viņu augšā un pie viena atbrīvot no vēža. Toreiz apbrīnoju viņa drosmi, bet vēl vairāk bezcerīgos optimistus, kurus, izrādās, var atrast pat mūsu vispārējās neticības laikos. Kopš tiem gadiem par anabiozi rakstīts bieži un daudz. Tika izgudrotas aizvien jaunas kapsulas saldētas cilvēkgaļas uzglabāšanai, un viens otrs savādnieks uzskatīja tās labākas par parastajiem zārkiem. Notika daudzsološi mēģinājumi ar iekšējo orgānu ilggadīgu iesaldēšanu, tos izdevās atdzīvināt un pat pārstādīt. Bet anabioze kopumā palika sapnis. Cilvēces asākajiem prātiem, kas nodarbināti ar savstarpējas iznīcināšanas problēmu, neatlika laika pievērsties tai.

—    Brīnies, Trīd? Vai tad nepamanīji, ka jau labi sen ieguldām lielu naudu jaunas sistēmas hermētiskās kapsulās?

—    Tas vēl neko nenozīmē. Manam paziņam pieder Apvienotam Panteonam līdzīga firma ar to atšķirību, ka tā garantē simts gadus uz priekšu nevis kapu, bet ana- biotisku konteineru aprūpēšanu. Taču pats nopircis sev vietu mūsu kapsētā.

—    Tavs paziņa ir vienkārši blēdis, — Mefistofelis atgaiņājās. — Bet mums patrāpījās izgudrojums, kas spēj pilnīgi apgriezt otrādi cilvēku psiholoģiju. Bēgšana no īstenības — nevis vājprātā, nevis nāvē, bet jaunā dzīvē!

—    Un vai jau daudzus esat tādā ceļā nogādājuši nākamajā gadsimtenī? — es jokoju.

—    Tu būsi pirmais! — Mefistofelis svinīgi paziņoja.

Uz laboratoriju devāmies Telemortona bruņu mašīnā.

Aparatūra un kasetes ar videolentām pieblīvēja visu telpu. Kopā ar mums brauca divi operatori. Viens no tiem visu laiku stāstīja par zemestrīci Čīlē, kur tik tikko nedabūja galu. Par suni ne pušplēsta vārdiņa. Pieraduši filmēt nāves, viņi uzskatīja kādas būtnēs augšāmcelšanos par garlaicīgu faktu, kas spējīga interesēt vienīgi pašu augšāmcelšanās objektu.

Sākumā mums demonstrēja filmu. Ņūfaundlendietis ar resnu, labsirdīgu purnu izlūdzas no saimnieka kumosu, dzenas pagalmā pakaļ kaķim, iebāzis galvu priekšķepās, skatās suņa sapņus. Izgudrotājs, krunkains vecītis ar milzīgām acenēm, sēdēja man līdzās. Viņš nez kādēļ nepārtraukti uztraucās, bet es domāju, cik netaisnīgi iekārtota pasaule. Kāds viņam pašam labums no anabiozes? Tā kā tā piedzimtu no jauna tikpat vecs un sakrunkojies. Būtu labāk izgudrojis kādu brīnumlīdzekli pret grumbām. Pēc tam filmā parādīja, kā suni iesaldē, kā aizplombē vispirms kapsulu, pēc — laboratorijas durvis, aiz kurām tam bija jānoguļ desmit gadi. Šī vēsturiskā notikuma liecinieki (starp viņiem pazinu Mefistofeli, Laionelu, savu brālēnu) parakstīja aktu un, pēdējo reizi ielūkojušies biezā silikona aizsargātajā laboratorijas lodziņā, tieši no ekrāna nokāpa skatītāju zālē. Tā man vismaz rādījās, gaismai iedegoties. Visi liecinieki sēdēja pirmajā rindā. Visi, atskaitot Bolduīnu.

Saraucu uzacis. Mefistofelis, uztvēris manu skatienu, noraidoši pašūpoja galvu.

—    Vari neuztraukties, Trīd. Laionels gluži vienkārši spēris piesardzības solus. Tavs brālēns atrodas mājas arestā.

—    Un viņš nespurojās pretī? — nevarēju tam lāgā noticēt.

—    Mēģini nepaklausīt medicīnai! — Laionels apmierināti pasmaidīja. — Par samērā nelielu summu mūsu lielākais spīdeklis tropu slimībās konstatēja, ka Bolduīna uzticamības persona, kas tev zināmā uzdevumā devusies uz Indiju, ievazājusi no turienes tikpat kā neizdziedināmu sērgu. Bolduīns atrodas karantīnā. Un kas vissvarīgākais — nevienu nelaiž klāt. Viņa telefona un videona sarunas mēs uzraugām; vārdu sakot, trīs mēnešus vari justies droši.

—    Paldies, Laionel. Diez vai izmantošu šo pagarinājumu.

Mēs izmijām dažas frāzes pāri žurnālistu galvām. Viņu bija saradies vesels lērums. Laikrakstiem un pārējām telekompānijām, kurām trūka Telemortona iespēju, suņa atdzīvināšana nozīmēja īstu sensāciju. Viņi ilgi fotografēja un filmēja — vispirms aizplombētas bruņu durvis, tad lodziņu, tad pa lodziņu laboratorijas tumšo telpu ar dziļumā neskaidri saskatāmo kapsulu. Es arī iemetu skatienu. Tai brīdī kāds sagrāba mani aiz rokas:

■— Viņš ir augšāmcēlies! — Tas bija izgudrotājs. — Sapņoju par to jau tajos gados, kad citi ilgojās izgudrot universālu špikeri. Trīs universitātes, bioloģija, elektronika, zemu temperatūru fizika, šūnas uzbūve, četrdesmit pētījumu gadi — viss mans mūžs atdots šī sapņa īstenošanai.. . Patiesību sakot, briesmīgi uztraucos, bet par to gan nerakstiet, lai lasītāji nedomā, ka šaubījos par saviem panākumiem kaut vienu mirkli… Jā, gluži piemirsu, no kāda laikraksta jūs?

—    Es esmu Trīdents Mortons.

—    Ļoti patīkami! Bet mani sauc — Miltons Anbiss. Skan gandrīz kā anabioze. Apbrīnojama sagadīšanās, vai ne? — viņš pastiepa man roku, bet tūdaļ atrāva atpakaļ: — Liekas, mūs nule jau sapazīstinājuši? Es pat sāku atcerēties, kurš. Erkvuda kungs! Tātad jūs esat tas Trīdents Mortons? — pavēries manī caur milzīgām acenēm, viņš noņēma tās, no jauna aplūkoja asarojošām acīm, pēc tam, it kā neticēdams manai miesīgai būtībai, aptaustīja drebošiem pirkstiem.

«Vai tik nav prātā jucis?» es nodomāju. Nogalējis suni, salicis laboratorijā visādus ķēmīgus aparātus, bet tagad iegalvo sev un citiem, ka pietiek beigtam lopiņam parādīt kaķi, un šis ļekos pakaļ.

—    Tad tas esat jūs? — viņš joprojām nelaida mani vaļā. — Trīdents Mortons? Pirmais cilvēks, kas ieguls anabiozē?! Šis ir manā mūžā diženākais mirklis!

Skaisti gan — Mefistofelis jau piedāvājis mani kā nākamo izmēģinājuma trusīti! Bet pagaidām es devu priekšroku prozaiskākam bēgšanas veidam. Ja atļāvu sevi atvilināt šurp, tad aiz tīras ziņkāres. Ne jau katram izdodas dažas dienas pirms atvadīšanās no šīs pasaules ieraudzīt suni, kuru pēc desmit laimīgiem prombūtnes gadiem atkal nolēmuši tai pašai suņu dzīvei.

—    Laiks atslēgt durvis, — Laionels paskatījās pulkstenī. — Man šodien vēl milzums darīšanu.

Noklikšķēja asknaibles, svina plombēs nokrita uz grīdas un tūdaļ pazuda to žurnālistu kabatās, kuri, būdami māņticīgi savā modernajā izpratnē, acīm redzot, uzskatīja plombēs no anabiozēta suņa tikpat laimnesīgas kā neana- biozēta zirga pakavu.

—    Noasu Erkvuda kungu lūdz pie tālruņa! — atskanēja kāda lišķīga balss.

Kamēr viņš sarunājās, operatori un avīžnieki trokšņainā barā ielauzās laboratorijā. Es personiski nesteidzos, gan jau pagūšu apjūsmot četrkājaino brīnumu. Varu laikus iztēloties, kāda doma atspoguļosies suņa resnajā, labsirdīgajā purnā, kad tam pusdzīvam klups virsū divkājaino vilku bars. Nabadziņš izmisīgi iekauksies, bet vēlāk avīzes aprakstīs skaļās, priecīgās rejas, ar kurām ņufaund- lendietis sveicis atgriešanos dzīvē.

—    Lieliski! — nometis klausuli, Mefistofelis sapņaini pacēla no grīdas citu neievērotu plombi.

—    Laimei? — es ņirdzīgi vaicāju.

—    Atmiņai par vēl vienu uzvaru.

—     Dzīvības uzvaru pār nāvi? — joprojām sirdījos uz viņu par vēlēšanos iemidzināt mani pēc iespējas ātrāk. — Vēl nekas nav zināms. Varbūt jūsu naudiņa ieguldīta nožēlojamā sprāgonī? Lai gan, no Telemortona viedokļa raugoties, beigts suns daudz pievilcīgāks par dzīvu.

—     Dusmojies, Trīd? Tas ir labi. Tātad tev atkal gribas dzīvot. Dzīvot un dusmoties ir gandrīz viens un tas pats. Bet es svinu mūsu šīsdienas kaujas pirmo papildu rezultātu. Kino iznomātāju asociācija nupat parakstījusi vienošanos. Mēs dodam viņiem vecas videolentas pusstundai uz katru seansu, par to iegūstam trešdaļu kases ienākumu un izšķīrēju balsi filmu izvēlē. Vai tu apjēdz, ko tas nozīmē, Trīd? Visa amerikāņu kinorūpniecība tagad atkarīga no mums!

Kad iespraucāmies laboratorijā, sadzirdēju saucienu:

—    Dakteri! Žiglāk dakteri!

Pārliekušies kādam, reportieri un operatori laida darbā fotoaparātus un kameras. Droši vien pavisam zaudējuši galvu. Daudz prātīgāk būtu izsaukt veterināru. Nabaga sunītis! Acīm redzot, vairs tikko pie dzīvības.

Mūs izlaida cauri. Ieraudzīju ne jau suni, bet izgudrotāju guļot uz kapsulas. Viens no žurnālistiem, neatradis tuvumā ūdeni, šļakstināja viņam sejā brendiju no kabatas blašķes.

—    Sirdslēkme. No uztraukuma. — Laionels vaicājoši pavērās Mefistofeli. — Būs laikam jāatliek?

—    Ja atļausiet, varu aizstāt profesoru, — ierosināja viņa vecākais asistents.

—    Nē, nē, es pats! — izgudrotājs ar pūlēm atdarīja acis. — Uznācis neliels vājums. Desmit gadu gaidīšanas — tas ir ļaunāk par cietumu. Tieši tā uzrakstiet avīzēs!

—    Kā jūtaties, profesor? — Laionels viņu strupi aprāva. — Ja labāk, tad beidzot sāksim.

—    Tūlīt, tūlīt! — Miltons Anbiss strauji piecēlās kājās. Ieslēgdams un pārslēgdams man neizprotamas ierīces, viņš abām rokām ieķērās svirās, lai nenokristu. Ieraudzījis mani, pačukstēja vārgā balsī: — Sirds tabletes! Ātrāk! Tās ir manā kreisajā kabatā! Iebāziet man mutē! Paldies, Morton!

Es izgāju. Bija grūti noskatīties uz cilvēku, kurš, riskēdams izdvest pēdējo dvašu, necilvēciskā pārpūlē rauj piecdesmitgadīgā maratonskrējiena finiša lentu. Grūti un lietderīgi. Mūža uzupurēšana kāda sapņa labā maz ko groza: skeptiķi paliek skeptiķi, ciniķi paliek ciniķi. Taču kaut vai manī viņam izdevies aizdedzināt niecīgu cerības dzirkstelīti. Varbūt dzīve ir tomēr tā vērta, lai vēlreiz izmēģinātos? Aiziet viegli, atgriezties — neiespējami. Bet anabioze?

Biju gluži aizmirsis suni. Tikai kad no laboratorijas atšalkoja bezgalīga izbrīna saucieni, sapratu — noticis! Kāds jau metās ārā pa durvīm, lai tieši no rakstāmmašīnas nosūtītu salikumā divdesmitā gadsimta lielāko zinātnisko sensāciju. Laboratorija atgādināja trako namu. Viens iebrēca reportāžas teikumus tranzistoru raidītājā, citi bāza asistentiem mikrofonu gandrīz vai mutē, trešie iemūžināja pret kapsulu atbalstījušos profesoru. Laimes asaras aprasoja aceņu stiklus, viņš nekā neredzēja, tikai ķērās pie sirds un raudāja. Bet pats gaviļu vaininieks lūkojās pasaulē stulbām suņa acīm.

—    Viņš pakustināja asti! — līksmi sauca viens no asistentiem.

—    Rēksi, Rēksi, es tev pateicos! ; — izgudrotājs murmināja. Viena roka apskāva suni, otra taustīja kabatā pēc tabletes. — Tu neesi mani nodevis! Tu darīji visu, ko spēji. Desmitiem gadu cilvēki uzskatīja mani par jukušu. Piecelies, parādi viņiem, ka .anabioze ir reāla!

Šķita, ņufaundlendietis noģidis, ko saimnieks no viņa vēlas. Viņš lūkoja piecelties, bet no kustībām atradinātās ķepas nepaklausīja. Zēli kunkstēdams, suns ievēlās atpakaļ kapsulā.

11

Uz manām mājām braucām Mefistofeļa paša bruņu mašīnā. Ielas neviedu. Pārskata videons atradās blakus

šoferim.

—    Paldies par piedāvājumu iesaldēties, — iesāku sarunu. — Manuprāt, ir zināma atšķirība starp suni un cilvēku.

—    Principā agregāts derīgs visiem augsti attīstītiem dzīvniekiem. Protams, būs vajadzīgi milzīgi papildu ieguldījumi. Tāpēc tu ilgāku laiku droši vien būsi vienīgais.

—     Atsakos no savas vietas citam par labu, — teicu un novērsos no Telemortona ekrāna, kur patlaban rādīja jaunās pretraķešu sistēmas izmēģinājumu. — Atmosties pasaulē, kur viss būs pa vecam, tikai augstākā tehniskā līmenī, — paldies par kūkām! — atcirtu, pieķerdams sevi pie dīvainām domām. Ar izbrīnu aptvēru, ka neesmu vis vienaldzīgs pret ņufaundlendieša likteni. Gribējās zināt, kā viņam garšos pirmais ūdens malks, pirmais kauls, kādām acīm tas uzlūkos pirmo ceļā pagadījušos savas sugas pārstāvi. Tieši tas manī radīja bažas. Vai horoskopam tiešām bijusi taisnība par manu raksturu? Ciešs lēmums, kuram darbojas pretī vājā griba. Pašnāvībā dzenošs dzīves riebums, ko draud iznīcināt niecīgā, tikko kā atmodusies interese par dzīvi.

—    Pilnīgi piekrītu, — Mefistofelis paskatījās pulksteni

—    Bet zemeslode taču var kļūt citāda. Telemortona vietā — Gravimortons. Kā tev tīk šis nosaukums? Pats sagudroju.

—    Jaunai cigarešu šķirnei? — pazobojos.

—     Pagaidām pilnīgi slepenai laboratorijai Nevadas tuksnesī, — viņš čukstēja, acīm redzot, nevēlēdamies, lai dzird šoferis. — Pagaidām! — viņš atkārtoja ar uzsvaru.

—    Bet kādreiz šis vārds kļūs par tādu pašu jēdzienu kā Ņūtona likumi vai relativitātes teorija.

Man pārgāja patika jokot — pārāk nopietni viņš runāja.

Mēs sēdējām pakaļējos sēdekļos, mūsu rīcībā bija vienīgi Telemortona ekrāns, kas deva diezgan vienpusīgu ieskatu pasaulē. Taču man gribējās redzēt, kā cilvēki izpērk avīzes, ielūkoties sejās, saprast, ko viņi sagaida no anabiozes.

—     Esi drošs, rīt pat pie Miltona Anbisa iestāsies rindā tūkstoši, — Mefistofelis uzminēja manas domas. — Risks bija gan kolosāls — notērēt turpat piecdesmit miljonu un saņemt pretī nosprāgušu suni… Toreiz taču vēl nezināju, ka tas nāks tev par labu.

—    Esam klāt, Erkvuda kungs! — šoferis paziņoja.

Izkāpu, instinktīvi jau pacēlis kāju, lai nolaistu to uz

tēva mājas lieveņa kāpnēm. Pagājušā gadsimtā būvētai, tai laimējies izvairīties no ārējās modernizācijas, pat lievenis palicis no koka. Laikam tādēļ pakāpienus iecienījuši kaimiņu kaķi — sintētiskiem materiāliem tie ne visai uzticējās. Nolaidu pacelto kāju, tā atsitās pret betonu, un tikai tad ieraudzīju, ka atrodamies Mortonu privātajā lidlaukā. Ņujorka atradās vai aiz apvāršņa, vulkāniskā izvirdumā tā cēlās pret debesīm, no melnā smoga rēgojās vienīgi augstāko debesskrāpju jumti — zem laika pelniem apraktas dzelzsbetona Pompejas kapakmeņi.

Te, aerodromā, gaiss bija gandrīz tīrs. Vēl dzidrāks tas izlikās man Batl-Mauntīnā, līdz kurienei aizlidojām Telemortona superjaudas lidmašīnā. Šeit pārsēdāmies helikopterā. Kad tas nolaidās, visapkārt dzeltēja tuksnesis. Tik dabisks, ka mēs savās pilsētnieku drēbēs šķitām uz dzelteno smilšu un reto kaktusu fona marsiešiem līdzīgi. Rāpoja ķirzakas, šaudījās kaut kādi nemūžam neredzēti zvēriņi, daži pienāca pavisam tuvu, izbrīnā blisinādami uz mums savas ačeles.

—    Viņiem pārāk bieži negadās izdevība apjūsmot evolūcijas kalngalu, — Mefistofelis smējās. — Simts jūdžu rādiusā nevienas dvēseles. Viss laboratorijai un personālam nepieciešamais tiek piegādāts reizi mēnesī — un tad vēl naktī.

Helikopters aizlidoja. Mefistofelis izvilka no vestes kabatas veclaicīgu pulksteni, nospieda podziņu un pateica dažus vārdus. Man nāca smiekli — viņš pārsteidzoši atgādināja spiegu pēdējā Telemortona filmā.

—    Pieķeršanās senām tradīcijām? — vaicāju, apskatīdams ģimenes relikvijas, gadu tecējumā nomelnējušo sudrabu.

—    Ne gluži! — viņš nospieda atsperi, abi vāki atlēca. Vienā pusē atradās mikroraidītājs, otrā tas patiešām bija pulkstenis. Sekundes rādītājs izdarīja vairākus apgriezienus, no tumša, tuksneša pusaizbērta cauruma klintīs, ko sākumā noturēju par dabisku alu, izskrēja hameleons. Tam pa pēdām izripoja džīps. Nepaguvis atskriet sānis, hameleons sastinga un acumirklī pieņēma automašīnas zaļo nokrāsu.

Iebraucām tunelī. Es atskatījos, meklēdams acīm ķirzaku. Uz tuksneša dzeltenā fona, gandrīz saplūzdams ar to, iezīmējās iegarens dzeltens akmens ar asti.

—    Apskaužu viņu! -— es teicu.

—    Saprotu tevi, Trīd. Spēja pielāgoties apkārtnei — vērtīga īpašība. Bet vēl derīgāk — pielāgot pasauli sev. Tu to varēsi, manu zēn, esmu par to cieši pārliecināts. Anabioze ir tieši tas, kas tev vajadzīgs. Tā palīdzēs tev aizmirst veco, bez tādas atmiņas amputācijas nav iespējams domāt pa jaunam.

Mēs braucām ilgi. Vispirms pa mašīnas starmešu apgaismotu dabisku tuneli, kas atdūrās pret ārkārtīgi bieziem tērauda vārtiem. Te mūs kontrolēja pirmo reizi. Tad sekoja betonēts pazemes ceļš ar mākslīgu apgaismošanu, otri vārti, trešie… Ik reizi no jauna pārbaudīja mūsu dokumentus, un, kad mēs visbeidzot nokļuvām līdz pašai laboratorijai, man jau bija pārgājusi apetīte uz brīnumiem. Brīnums ir skaists, kad tas notiek zem klajām debesīm, pieejams ikvienam, kas vēlas to novērot. Te tas bija slepens. Apzinājos, ka mūsu laikā, kad sīki ļautiņi zog pulksteņus, bet dižgari — idejas, citādi nav iespējams. Bet, kad mani iepazīstināja ar zinātniekiem, kuri pēc līguma apņēmušies nodzīvot te desmit gadus, neredzot dienas gaismu, man kļuva žēl gan viņu pašu, gan izgudrojumu. Diez vai to var uzskatīt par izdevīgu startu nākamās pasaules pirmajam asnam?

Pie tam šie te zinātnieki nebija sava zinātniskā jājamzirdziņa apsēsti savādnieki kā Miltons Anbiss. Starp viņiem sastapu jaunu pievilcīgu sievieti, gandrīz vai meiteni.

—    Vai jūs te negarlaikojaties? — banāla frāze, bet es taču neiešu viņai teikt, ka ar lielāku patiku satiktos jebkurā citā vietā, kaut vai prieka mājā, tikai ne šajā apakšzemes cietumā.

—    Esmu pieradusi. Bez tam mēs skatāmies ne vien parastās Telemortona pārraides, pēc mūsu vēlēšanās mums

rāda neaprobežotā daudzumā vecas videolentas. .. Ari jūs esmu bieži vien redzējusi uz ekrāna, Mortona kungs. Zināt, kā maza meitenīte redz uz skatuves sapņu princi. Nekad netiku domājusi, ka sastapšu jūs īstenībā.

Lai kur ierastos, lai kur uzturētos, visur es biju Trīdents Mortons. Miljardu skaitlis, nevis cilvēks. Bet pēc gadiem desmit, ja piekritīšu anabiozei, šie miljardi desmitkārtīgi pavairosies. Būšu desmitkārtīgs Trīdents Mortons un attiecīgā proporcijā samazināšos kā cilvēks. Vai tādēļ ir vērts pārlēkt nākamībā?

Zāle, kurā iegājām, nebija visai prāva, toties ar ļoti augstiem griestiem. Metāla sienas, metāla galerija ar neskaitāmiem kontrolpaneļiem. Gandrīz visu grīdu aizņēma smags metāla disks divdesmit pēdu diametrā. Galvenais konstruktors uzkāpa pa vītņu kāpnēm galerijā. Iedūcās neredzamas mašīnas, raibas ugunis iedegās paneļu signāl- acīs.

—    Sākt? — konstruktors no augšas jautāja.

—    Lūdzami! — Mefistofelis atgāja nostāk no diska, es instinktīvi sekoju viņa piemēram. Klusums. Tad saklausīju pavisam parastu skaņu — konstruktors nospieda pogu. Smagais disks, kā spārnus guvis, lēnām uzpeldēja augšā un sastinga pie pašiem griestiem.

Meitene, paņēmusi mani aiz rokas, aizvilka sev līdzi zem brīvi planējošā kupola. Neviļus palēnināju soli, baidīdamies atdurties pret šķērsli. Taču zem jumola nebija nekā, vienīgi vibrējošs, pasilts gaiss.

iii

Vēlāk, kad baudījām šampanieti un kādus tur neikdienišķus kārmutības brīnumus, man skaidroja kaut ko par magnētiski grāvi toņiem viļņiem. Bet es domāju, cik tomēr kļūdaini bijuši mani spriedelējumi par nākotnes varbūtībām. Pasaule var kļūt citāda! Iztēlojos to pašu Indiju, vakardienas Indiju, bet apgādātu ar visiem pieejamiem gravitona aparātiem. Rau, no debesīm nokrīt desants, nokrīt, lai nokrāsotu asinīm svētās Gangas ūdeņus. Bet nevienu tas vairs neapdraud. Desmitiem tūkstošu svētceļnieku, pat vistizlākie kropļi paceļas gaisā, aizlido prom no briesmām . . . Degoši tanki ielaužas tirgus laukumā, bet tajā vairs nav ne dvēseles, visi aizlidojuši. Divīzija dodas uzbrukumā, bet ienaidnieks lido tai pāri — frontes līnija vairs neeksistē, uzbrukums un pretuzbrukums zaudē jebkuru jēgu. Dažus no saviem sapņiem, droši vien šampanieša ietekmēts, izstāstīju citiem.

Mefistofelis savaibstīja lūpas zobgalīgā smaidā:

—    Nav tik slikti, ja atceros, kādu profesors Holins sākumā iedomājās sava izgudrojuma praktisko pielietošanu. — Viņš uzsita galvenajam konstruktoram pa plecu. — Pie tam nedrīkst aizmirst, ka viņš nav vienkārši zinātnieks, pat ne vienkārši ģēnijs… Cerams, kādreiz cilvēce minēs viņa vārdu līdzās Einšteinam … Vai atminaties, Artur, kādu projektu atnesāt man, kad atnācāt pirmo reizi? •

—    Kā tad! — galvenais konstruktors puskaunigi pasmaidīja. — Mājsaimniece, kurai nopakaļus lido smagie pirkumi. Toreiz taču man prātā bija vienīgi mazliet atvieglot cilvēkiem dzīvi… Dižais ielauzās pats no sevis… Nebūtu Stellas, droši vien tā arī būtu nokāpis kapā, neuzzinājis līdz galam, ko īsti esmu atklājis.

Viņš uzmeta pateicīgu skatienu man blakus sēdošajai meitenei.

—    Maldāties, — Mefistofelis papurināja galvu. — Par to jums pirmkārt jāsaka paldies Laionelam Maram. Tas bija viņš, kurš to meklēja kā zvaigzni milzīgā miglājā. Viņš, kurš atrada starp tūkstošiem un tūkstošiem vienīgo, kas spējīga izurbties cauri mūsdienu zinātniskās domāšanas jumtam … Turklāt bija nepieciešama īpaša psiholoģiska sagatavošana, īpaša hipnoze, uz laiku Stellai nācās aizmirst visas agrāk apgūtās zināšanas… Tikai tad viņa ieguva spēju veikt neiedomājamo lēcienu no planējošā diska uz to, kas dienās, cerams, sauksies par Gravirnor- tonu.

—    Nesapratu, — es teicu. — Stella, varbūt jūs pati paskaidrosiet savu atklājumu?

—    Sienas! Magnētiski gravitonas aizsargsienas. Likuma formula jau atrasta, taču Erkvuda kungs veltīgi tā jūsmo — līdz īstenošanai vēl ļoti, ļoti tālu.

—    Gravitonas sienas? — es brīnījos. — Ap namiem?

—    Var arī tā, ja kādam iegribēsies… Bet tās Var uzcelt ap valsti, kontinentu, pat ap visu planētu. Pie tam tik stipras sienas, ka tās nav pa spēkam sagraut ne globālai raķetei, ne kodoltermiskam sprādzienam.

Un tikai tad aptvēru — mans redzējums, kur veselas pilsētas iedzīvotāji paglābjas no uzlidojuma ar graviapa- rātu palīdzību, atradies tai pašā domāšanas līmenī kā galvenā konstruktora spārnotie iepirkumu tīkliņi. Pasaule bez kariem, bez to saēdošā sārma, bez slepkavības rīkiem, kas pat miera laikos kropļo dvēseles, uzspiezdami jebkurām cilvēku attiecībām vardarbības filozofiju, — tādā pasaulē gan vērts dzīvot. Pat man, Trīdentam Mortonam! Jo tad mani desmit vai, iespējams, tolaik jau simts miljardi būtu droši izdalāmi visiem ļaudīm — bez bailēm, ka tie pārkodīs cits citam rīkli.

Šajā brīdī pieņēmu bezatkāpes lēmumu: anabioze!

12

Bet pēc nedēļas, atšķīris «New-York Daily News Times Herald Tribune» numuru, ieraudzīju pirmo lappusi sēru ielokā, bet tajā divus vārdus:

REKSIS NOBEIDZIES!

Otrajā lappusē zinātniskais komentators skaidroja cēloņus. Desmit gados suņa smadzenes bija tik tālu atrofējušās, ka nespēja vairs nodot funkcionālas pavēles mo- torsistēmām. Vāji darbojušās sirds un aknas, nemaz nerunājot par to, ka Reksis nebija vairs spējīgs ēst, dzert, kustināt ķepas. Mēģinājuši pielietot mākslīgo barošanu, bet arī tas nelīdzējis: nepildīja savu uzdevumu zarnas. Zem raksta vīdēja Rekša fotouzņēmums, kas izdarīts brīdī, kad viņš pūlējies piecelties, bet tā arī nav varējis. Zemāk — pasaulslavenā smadzeņu biostrāvu speciālista no krievu valodas pārtulkots šī fenomena izskaidrojums. Pirmo šokam līdzīgo atmošanās brīdi pavadījis īslaicīgs enerģijas uzzibsnījums, kad smadzenes lūkojušas atjaunot abpusēju sakaru sistēmu. Diemžēl tas nav izdevies. Patiesībā suns jau minūti pēc augšāmcelšanās pārstājis funkcionēt kā dzīvs organisms.

Izlauzies cauri zinātniskajiem terminiem, atviegloti uzelpoju. Tālāk avīzē, gluži kā kinozvaigžņu nāves gadījumā, — aculiecinieku atmiņas par Rekša privāto dzīvi: kādus ēdienus tas cienījis, ar kādiem sētas suņiem drau

dzējies, bet piedevām aizkustinošs stāsts, kā Miltons Anbiss, atradis reiz saimnieku pamestu kucēnu pie savas toreiz vēl nelielās privātās laboratorijas, gaišredzīgi iesaucies: «Šis suns palīdzēs man pierādīt anabiozes iespējamību!» Viss šis bleķis, attiecīgu fotogrāfiju ilustrēts, aizņēma četras lapas un beidzās ar Dzīvnieku aizsardzības biedrības izjusto nekrologu. Bet ar sesto lappusi jau sākās ikdienišķā dzīve: gangsteri, bruņu mašīnas, vienkārši slepkavības un slepkavības uz seksuāla pamata, intervijas ar kongresmeņiem un senatoriem, prezidenta jaunā programma nacionālās atmosfēras atveseļošanai, bet līdzās — Telemortona atkārtoto raidījumu programma.

«Nabaga Reksis!» nodomāju. «Atdot savu suņa dzīvi — un par ko? Lai cilvēks, bēgdams no paša pastrādāto nekrietnību rezultāta, varētu aiziet nākotnē un nodarboties tur ar to pašu.

«Nabaga Trīds!» Veltījis dažus nešpetnus vārdus saviem brāļiem, tūdaļ, kā jau ikkurš egoists, domās pievērsos sev. «Skat, kur aizcirtusies pēdējā sprauga, pa kuru vēl varēja izlīst. Bet tagad vienu no diviem, Trīd! Vai nu atzīsti sevi par nožēlojamu gļēvuli, kurš nav cienīgs iespļaut sev ģīmī. Tādā gadījumā atzīsties un samierinies ar dzīvi ■— reiz tu esi tāds, nebūs jau pārāk grūti noķepuroties dūņās un netīrumos vēl gadus trīsdesmit. Vai arī — ej un nošaujies, kā esi solījies sev un citiem.»

Ar šo nodomu atstāju savas mājas. Kopš Bolduīns atradās karantīnā, mani apsargāja ar mazāku modrību. Gandrīz bez pūlēm izdevās tikt vaļā no miesassargiem. Man- hetenas supermārketu Piektās avēnijas un Vašingtonas skvēra sadarā izvēlējos divu iemeslu dēļ. Pirmkārt, šī mūsu fiktīvās formas tirdzniecības svētnīca, kas izstiepusies pa pusotru kvartālu, atradās vistuvāk, un es ļoti steidzos. Bijos no Mefistofeļa. Ja neīstenošu savu lēmumu tuvākajās stundās, pusceļā starp mani un nebūtību atkal izaugs viņš — ar jaunu kārdinājumu, ar jaunu brīnišķīgas nākamības redzējumu, līdz kura iemiesojumam man šā vai tā nenodzīvot. Otrkārt, sistēma un kalibrs nebija man no svara, bet universālveikala ieroču nodaļā (ne velti firma gādāja par pircēju ikdienišķo vajadzību apmierināšanu) noteikti atradīšu kaut ko piemērotu. Par pistoli samaksāju skaidrā naudā — tagad vairs nebija vajadzības slēpt no Mefistofeļa, kam izlietoti šie trīsdemit četri dolāri un sešpadsmit, centi.

No turienes tiešā ceļā devos uz Cetrālo parku, ja nemaldos, pirmo reizi mūžā kājām. Bija jau pavisam tumšs. Neona gaismas Niagāra šļakatām lauzās caur smoga aiz- karu>. Ņujorka smagnēji tusnīja un dunēja, likās, milzum liels daudzkrāsains hameleons vai nu mēģina pielāgoties gadsimta netīri melnajai elpai, vai arī, veltīgi nopūlējies izsisties cauri dūmiem un miglai, aiz dusmām pielīst ar elektriskām asinīm. Un tomēr pilsēta bija skaista. Vienmēr esmu to zinājis. Pastaiga kājām nebija vis pēdējais untums, bet pēdējās atvadas.

Pa pazemes eju nokļuvu no Piektās avēnijas tieši parkā un tūdaļ ieniru biezā, gandrīz vai taustāmā tumsā. Drtfši vien jau gadus desmit neviens, izņemot laupītājus un pašnāvniekus, te nav iegriezies, tāpēc pilsētas valde bija nolēmusi netērēt līdzekļus apgaismošanai. Bezpajumtnieki labprātāk mēdza pārnakšņot pazemes tuneļos vai tieši uz ielas, mīlētāju pārīši, ja nu tiem nepavisam nebija kur patverties, nodevās mīlestībai pašā parka maliņā, jo tur cauru nakti dežurēja policijas patruļas.

Allaž esmu brīnījies, kāpēc gan tādi spilgti individuālisti kā pašnāvnieki (galu galā katra brīvprātīga aiziešana no dzīvo pulka ir personisks protests) izvēlas šim nolūkam savu priekšgājēju nolūkotās vietas. Japāņi — Fudzi- jamu, ņujorkieši — sendienās «Empire State Building» torni, tagad Centrālo parku. Laikam arī mani pēdējā brīdī pievārējis bara instinkts. Kā nekā mazliet vieglāk kļūst, zinot, ka neesi vientuļš, no cilvēku sabiedrībās izmests briesmonis.

Šalca lapas, kaut kur īdēja pūce, no kokiem krita tā kā zari, tā kā pūces noknābāti sīkputneļi, un tomēr rādījās — tik bezgalīgu klusumu neesmu vēl pieredzējis. Pēc mutuļojošās Piektās avēnijas gaismu un cilvēkbalsis zaudējušais parks šķita mirusi zona, kas jau atdalījusi dzīvību no mūžīgā miera.

Tad sadzirdēju klusus soļus. Kāds apstājās man blakus. Redzēt mani viņš nevarēja, tumsa bija visaptveroša. «Velns ar viņu!» nodomāju pie sevis. «Būs vismaz viens liecinieks brīdim, kad Cilvēces Glābējs, Lielais Trīdents Mortons, ar vienu vienīgu lodi pierādīs, ka astroloģija ir bleķis starp līdzīgiem bleķiem.»

Pūlēdamies nekustēties, pacēlu galvu. Šā vai tā viņš nebūtu traucējis mani, tomēr nepatīkami, aizkaram krītot, sadzirdēt banālu frāzi «Dodiet piesmēķēt!» vai «Atdodiet kabatas maku!». Viņš joprojām nemanīja mani, bet es tikmēr atvadījos no zvaigznēm. To nebija daudz, vairums ieslēpušās smogā. «Palieciet sveikas, zvaigznes!» es domās teicu. Jūs vienīgās lūkojaties uz mani kā uz cilvēku! Kas tā par dīvainu sajūtu — pēdējo reizi lūkoties debesīs. Tad atcerējos, ka cilvēks, pat ja lode trāpījusi īstā vietā* mirst tikai pēc dažām sekundēm. Nokritīšu uz muguras, un debesis apgāzīsies man pāri, un tikai tad redzēšu tās pēdējo reizi.

Ap pusminūti stāvēju nekustīgs, pilnīgi atteicies no visa, kas bijis, un no visa, kas diemžēl nav bijis, lai gan varēja būt. Bet, kad atgriezos šajā pasaulē, lai pēc mirkļa pamestu to, saklausīju blakus vecīgu, čīkstošu elpu un ar katru nervu sajutu — drebulīgi pirksti pūlas atvilkt drošinātāju.

Līdzās man stāvēja cits pašnāvnieks, un es, gluži piemirsis, ka ne jau man piedien glābēja tiesības, lēkdams tumsā, ar automātisku kustību izsitu viņam no rokas pistoli.

—    Kādēļ jūs to darījāt, kādēļ? — pazinu vaimanojošo balsi. Tas bija Rekša saimnieks. — Viss mans mūžs izrādījies veltīgs, viss līdz pēdējam brīdim. Ļaujiet man nomirt, ja esat cilvēks!

—    Cilvēks? — es smējos. — Es esmu Trīdents Mortons.

Vēlāk līdz pašam rītam sēdējām kādā piezaņķotā ostas

krodziņā, saimnieks jau sen grasījās slēgt, bet es aizbāzu viņam muti ar tūkstoš dolāru asignāciju. Dzērām kādu tur draņķi, vēl riebīgāku par to, ar kuru mani cienāja Stambulas kafejnīcas īpašnieks, un vecais vīrs, reibdams aizvien vairāk un vairāk, mēģināja mani pārliecināt, ka viņa dzīvei krusts pāri.

—    Un zini, kāpēc, Trīdent? Tikai tāpēc, ka mans Rek- sis pagalam. Visu laiku no tā baidījos, bet neuzdrošinājos nevienam atzīties — pat Erkvuda kungam ne, viņš bez vilcināšanās būtu izmetis mani no laboratorijas kopā ar suni un visiem asistentiem. Arī pats sev neatzinos. Bet visus šos gadus pārbaudīju, aplēsu, studēju atkal un atkal, līdz panācu savu. Vajadzīga nauda, atkal nauda, kolosāla nauda. Tai jābūt veselai elektronu sistēmai, kas ik minūti kontrolē miegā esošo organismu… Lai pierādītu, esmu gatavs pats iegult anabiozē. Bet vai zināt, ko man šodien pateica Erkvuda kungs? «Jums tā kā tā drīzumā jānosprāgst, tātad tas nav nekāds pierādījums…» Un tā sacīs visi — pēc tam kad Reksis nobeidzies. Es viens pats zinu, ka tagad izmēģinājums nav vairs saistīts ne ar mazāko risku. .. Dodiet man divdesmit miljonu jaunai eksperimentālai ierīcei, un es apņemos atdzīvināt jebkuru . ..

Viņš dzēra vēl un vēl, viņš gandrīz vai murgoja. Bet es biju skaidrā. Pirmo reizi mūžā tikpat kā nepieskāros glāzītei, Šajā briesmīgajā naktī Hudzonas krastā, netīrajā dzertuvē, kur sarunājās divi pašnāvnieki, jutu neparastu apskaidrību.

Es viņam noticēju.

—    Ko vēlies, Trīd? — jautāja Mefistofelis, kad no rīta iegriezos pie viņa.

—    Man vajadzīgi divdesmit miljoni! — Paskaidroju, kādam nolūkam.

—    Vai tad neredzi, tie ir vājprātīgā murgi! — Viņš izspļāva cigareti. — Vai tad man bija kaut mazākā jausma, ar ko tas beigsies? Piedāvādams tev anabiozi, vēl domāju . .. Bet tagad esmu cieši pārliecināts — nemūžam cilvēki nepaveiks šo brīnumu. Kaut vai tādēļ, ka tas runā pretī augstākajai taisnībai. Cilvēkam nav tiesību aizbēgt no elles, ko viņš pats radījis.

—    Bet man tomēr ir!

—    Kas tev devis šīs tiesības, manu zēn?

—     Horoskops. Ja nu man tiešām jāpiepilda pareģotais, tad vispirms jānodzīvo līdz Jupitera un Saturna opozīcijai, — smejoties viņam tieši acīs, izņēmu no kabatas pistoli. — Bet, rau, šī te rotaļlieta vakar nullē trīsdesmitās gandrīz pārvilka tam svītru. Ja jau lemts mirt, labprātāk miršu anabiozē. Kaut vai Miltona Anbisa dēļ, lai nelaupītu tam cerību. Mūsu bezcerīgajā laikā viena maza cilvēciņa'cerības ir tik liela vērtība, ka to dēļ var arī mirt… Un bez tam ticu viņa izgudrojumam.

Mefistofelis, būdams prātīgs cilvēks, nestrīdējās. Viņš piespieda galda pogas, sekretāri cits aiz cita nāca ar tāmēm, uzmetumiem, pārskatiem. Šim astronomisko skaitļu kalnam bija jāapliecina, ka tuvākajā nākotnē nav nekādas iespējas izraut no pilniem apgriezieniem strādājošās naudas mašīnas man vajadzīgos divdesmit miljonus.

Lielāko tiesu kapitālieguldījumu aprija jaunā tipa supersmadzenes. Ar pirmo elektronu skaitļojamo mašīnu saaudzēja otru, trešo un tā bez gala, un tās visas pieslēgšanas brīdī zibenīgi apguva iepriekšējo posmu mēnešiem, gadiem, gadsimtiem uzkrātās zināšanas, lai kopīgi apstrādātu turpmāko informāciju.

—     Pirmās divas jau darbojas! — Mefistofelis izstaroja dīvainu gaismu. — Augu diennakti lasa avīzes, grāmatas, mikrofilmas, klausās radio, skatās visas telepārraides un filmas, saņem tieši no visas pasaules biržām akciju kursus. Laionelam palaimējies uzpirkt Centrālās Izlūkošanas Pārvaldes direktoru, tas piegādās visus slepenos ziņojumus .. . Vai iztēlojies, Trīd, kas no tā rāsies ar laiku? Planetārisko notikumu analīze un prognoze! Bet pēc piecdesmit gadiem — politikai beigas! Nekādu nejēgu, kas iedomājas esam prātnieki. Visus aizstājis vislielākais domātājs, objektīvs, neuzpērkams, nekļūdīgs!

Atkal jauna ēsma, kā jau biju domājis. Bet es atgrūdu to, un tad Mefistofelis padevās. Nevis kā cilvēks, bet kā raksturs. Allaž līdz galam atklāts, kad runa bija par manu dzīves ceļu, viņš pirmo reizi mūžā nodeva sevi — iesāka laipot.

—    Mazliet uzgaidi, Trīd! Pagaidām vienīgi atlīdzinām to, kas gadiem ilgi ieguldīts Telemortonā. Bet tuvākajā nākotnē varēsim ievākt īsto peļņu. Pēc jaunā izcenojuma minūte reklāmas maksā desmit tūkstošus, gadā tas būs ap miljardu. Un tad nāc pie manis. Ja vien ap to laiku nebūsi pārdomājis. Izšķiest divdesmit miljonu par preci, ko var tikpat kā par velti nopirkt jebkurā aptiekā vai ieroču veikalā … — Viņš paraustīja plecus. — Tas izskatās pēc tevis, manu zēn. Tu esi dulls šī vārda dziļākajā nozīmē un tieši tādēļ pratīsi apgriezt otrādi mūsu dullo pasauli.

Laimīgā kārtā viņš nepamanīja manu smaidu. Mefistofelim šķita, ka viņš mani apvedis ap stūri, taču es jau zināju, kur grābt vajadzīgos līdzekļus. Viens no papīriem, ar kuriem sekretāri bija nobārstījuši rakstāmgaldu, saturēja vienošanās projektu. Trīs lielākās telekompānijas, kurām pagaidām gājis secen sīkāko bēdīgais gals, apvienojās «Amerikas televīzijas sistēmā», lai par kopējā kapitāla un ievērojamu papildkredītu lielāko daļu atpirktu no Telemortona tiesības retranslēt mūsu programmas sesto tiesu divdesmit gadu laikā. Jaunās apvienības akcijas jau bija reģistrētas fondu biržā, taču, tā kā vēl nezināja par vienošanos, gāja pārdošanā zem minimālā kursa.

Izdarīju to, ko nekad netiku agrāk darījis, — kļuvu biržas vīrs. Mans tēvs sāka ar biržu, tieši tur viņu izrakņāja Mefistofelis, lai paceltu no nezinības tumsas pretī Mortonu debess juma žilbinošajam spožumam. Tas bija fakts, lai gan nebija nekādi savienojams ar tēva personisko dzīvi. Līdz sava mūža galam mans tēvs ietiepīgi un bezprātīgi slēpās apkārtējo acīm nepieejamā tumsā. Un, kad es pats ieniru šajā trako namā (kur turklāt neatšķirt ārstus no slimniekiem), atskārtu, kāpēc viņš, ņemdams palīgā gan naudu, gan draudus, kategoriski liedza presei pieminēt savu vārdu. Veikalnieks bez sirdsapziņas — viņš kā cilvēks, acīm redzot, bija vēl saglabājis kaut ko sirdsapziņai līdzīgu.

Spēlēju uz «Amerikas televīzijas sistēmas» akciju celšanos — tikko plašākas aprindas uzzinās par vienošanos ar Telemortonu, tām cena strauji kāps. Iedomās jau aplēsdams nopelnītos miljonus, ik rītu, pirms devos pie māklera, ieskatījos avīzēs. Ritēja jau otrā nedēļa, bet par vienošanos ne miņas.

Dzīvoju tēva bijušajā apartamentā. Nevis tādēļ, ka man būtu baismi aizmigt guļamistabā, kur tajā pēdējā dienā apskāvu Toru. Drīzāk sevī apzinājos — raudzīdams visu laiku aiziet projām no tēva dzīves satura, biju nonācis pie tā paša. Pat pamest šo pasauli nav iespējams, nepielāgo- joties tai.

Pār veco tēva gultu pakārtais videons iegaismojās. Tas bija savienots ar parādes durvīm. Uz lieveņa koka kāpnēm, kur piesaulē tā patika gozēties kaķiem, stāvēja Laionels Mars. Nospiedu pogu, ārdurvis automātiski atvērās, ielaizdamas viņu, aizdūca lifts, un tad bez jebkādas pārejas, bez soļiem skanīgajā gaitenī, bez durvju roktura klikšķa istabā jau stāvēja Laionels. Viņš ienāca tikpat nedzirdami kā' toreiz manā maldīgi nepieejamā patvērumā mežos.

— Vienosimies, Trīd, — viņš iesāka bez ievadvārdiem. — Gribi aiziet anabiozē? Ej! Domāju, būs labāk, ja nestāvēsi man ceļā. Horoskopiem es neticu, bet gaidīt, kamēr beidzot ielaidīsi sev lodi galvā, man nav patikas. Te būs čeks — nevis divdesmit miljoniem, bet piecdesmit. Un lai vecais niekkalbis iesaldē tevi par šo naudu uz pus- gadusimteni. Ap to laiku tu vairs nespēsi traucēt mani — mana piramīda būs uzcelta … Bet ar savu mākleri norēķinies, kamēr nav par vēlu. Gribi zināt, kurš stumdījis telekompānijas papriekš uz atklātu cīņu, bet pēc tam uz apvienošanos? Es! Pametu viņiem ideju par senāta apakškomisiju, bet, kad tie pēc mūsu uzvaras tikko turējās kājās, galīgi iemānīju lamatās, piesolīdams mūsu pārraides. Šodien anulēšu iepriekšējo vienošanos, rīt viņi būs beigti, bet parīt visai Amerikai būs viena vienīga programma — Telemortona, manējā! Tieši ar tādu pašu divkāršu triecienu iznīcināju savā laikā «Universālo Panteonu»! … Tā, lūk, Trīd! Bet, ja tev riebjas skatīties, kā viens plēsoņa aprij otru, lūdzu, bēdz no mūsu džungļiem savā kapsulā! Aizmiedz, bet paturi prātā — kad tu atmodīsies, pasaule būs vēl baismāka. To es tev solu, es — Laionels Mars!

Kas viņš bija? Nežēlīgs ģēnijs? Ellišķīgs pravietis? Tagad šis jautājums man vairs nerūp. Tagad man vairs nekas nerūp. No dzīves esmu jau atvadījies, sarkanā poga jau nospiesta, anabiozes ierīce jau saņēmusi signālu «Gatavoties iesaldēšanai». Tās elektroniskās kontrolsmadze- nes jau uzmana mani. Gulēdams pagaidām vēl vaļējā kapsulā,. sajūtu vājās strāvas, kas plūst no sarežģītās aparatūras uz piesūkļiem, kas piestiprināti man pie ādas.

Miltons Anbiss jau izraudājies, patlaban viņš kaut ko nesakarīgi dudina. Bet es nedzirdu viņu, es ieklausos savas milzīgās mājas vienmērīgajā elpā. Tā izcirsta bazalta iežu dzīlēs, simts pēdas zem tuksneša.

Nevienam, izņemot mūs abus un vēl Laionelu, nav ne jausmas, kur atrodos. Pat Melistofelis nezina, ka esmu izšķīries par šo soli.

Pazemes patvertni ar anabiozes ierīci, elektronu smadzenēm, atoma spēkstaciju, novietni helikopteram, kravas liftu, pārtikas noliktavu būvējuši Laionela Gvatemalā savervētie indiāņi. Ja rastos nepieciešamība, Laionels, sargādams noslēpumu, nevilcinādamies būtu viņiem nogriezis mēli. Bet viņi pie labākās gribas nekā nevarēja pastāstīt. Indiāņus atgādāja šurp robotpilotu vadītos helikopteros. Celtnieki pat nezināja, kur un ko tie būvē.

Piesardzības soļi nepieciešami Bolduīna dēļ. Kamēr viņš dzīvs, manam nekustīgajam ķermenim draud iznīcības briesmas. Uz Anbisu Miltonu varu paļauties — cilvēks, kurš upurējis savu mūžu tik nebijuša sapņa īstenošanai, nenodos to par nožēlojamu naudas čupiņu. Bet Laionels klusēs, par to nez kādēļ esmu tūkstoškārt vairāk pārliecināts nekā par savu nākamo augšāmcelšanos.

Dziļi klintīs paslēpto releju klusajam troksnim pievienojas jauns — zvaniņš. Tā melodiskais ritms sāk skaitīt sekundes. Pēc trīssimt sitieniem kapsula automātiski aizvērsies.

— Atlikušas piecas minūtes! — Miltons Anbiss jau atkal raudāja. — Paliec sveiks, Trīdent! … Vairs neredzēšu savām acīm, kā tu tieši no nebūtības iekāpsi tuksneša karstajās smiltīs un ar katru nervu šūniņu sajutīsi sevī dzīvību … Tas nekas … Tā būs dižena diena! Un, ja pastāv aizsaule, aiziešu pie dieva tā kunga un pateikšu viņam: «Paldies par mūžu, ko man dāvāji! Tas nav veltīgi nodzīvots! …»

Tikmēr es ieslēdzu hipnomiega aparātu. Anbiss ieteica citu — acumirklīgu iemidzināšanas metodi, bet es ietiepos. Kaut kādu mazumiņu no vecajām parašām gribējās paņemt līdzi piecu minūšu ceļā, kas veda nez kurp.

«Vai es celšos augšā?» gurdeni domāju, ieklausīdamies melodiskajos čukstos. Un, ja tas tomēr notiks, kāda būs pasaule? Vai gravitonie viļņi pagūs aizskalot no planētas šīsdienas bailes, vai arī vispārēja katastrofa būs izpostījusi ģeniālo atklājumu jau bērna autiņos? Droši vien mana ziņkāre paliks neapmierināta. Uzvarēs nevis Mil- tona Anbisa dedzīgā ticība, bet Mefistofeļa skepticisms. Tas, kam jāiesākas pēc dažām minūtēm, īstenībā izrādīsies visīpatnējākais un visdārgākais paņēmiens padarīt sev galu. Varbūt tādēļ tā iespītējos hipnoaparāta dēļ. Es labāk mirstu savā paradīzes dārzā.

Parasti tas parādījās acumirklī. Tagad kaut kas traucēja — pēdējās skaņas, kas saistīja ar dzīvību. Caur snaudienu dzirdēju, kā uzbrauca augšā kravas lifts, mazliet vēlāk aiz Anbisa automātiski aizvērās ieejas lūka. Zināju, lūku nekavējoties aizbirdinās tuksneša klejojošās smiltis, iznīcinādamas niecīgākās iebrukuma pēdas.

Klusums. Atrados savā paradīzes dārzā. «Tora!» es saucu. Viņa iznāca aiz Atzīšanas koka, sniegdama man norautu ābolu. Līdz šim nebijām vēl zinājuši, kas ir labais, tādēļ nebijām vēl iemācījušies darīt ļauno, visa cilvēces vēsture izpletās mūsu priekšā tīrai loksnei rada. Bet progresa ābols jau bija norauts un kopā ar to civilizācijas vīģes lapiņa, ar kuru tik viegli apsegt izdarīto. Paies tūkstošiem gadsimtu, ābols nokritīs pie Ņūtona kājām un pārtaps vispārējās gravitācijas likumā", paies vēl daži gadsimti — un tas nokritīs Hirosimā. Man kļuva baismi.

Un te sadzirdēju neskaitāmu smilšu graudu šalkoņu. Vispirms tie apbēra Toru, tad paradīzes dārzu, visapkārt stiepās tuksnesis, beigās arī tas pazuda.

Manis vairs nebija.

Otra grarnata

BIOMORTONS

1

Pievēru acis. Man pāri liecās violets redzoklis. Vienīgi redzoklis, vairāk nekā. Ne acs ābola, ne plaksta, ne sejas, ne galvas, ne ķermeņa. Dzīvā tumsa uzmanīgi vēroja mani ar savu vienīgo violeto aci.

Tad tāda izskatās viņpasaule! Redzoklī vizuļoja iekšēja gaisma. Varbūt Radītājs tādā veidā izteica savas emocijas? Bet es nemanīju nekā, vienīgi ciešu ziņkāri. Un tad es sapratu! Tas nav vis bībeles dieviņš, bet Lielais Ekspe- rimentators, kura esamību bija pareģojis Džons Kraufords Stambulā.

Nu jā, viņam tas būtu gluži dabiski — izmakšķerēt no barojošās vides vienu no eksperimenta procesā radītajiem triljonskaitlīgiem mikrobiem, atdalīt dvēseli no ķermeņa un tagad izpētīt to mikroskopā.

Tā aizritēja vesela mūžība. Tad šajā aizsākotnējā pasaulē kaut kas izmainījās. Redzoklis attālinājās. Caur tumsu lēnām izspiedās trausla mirgoņa. Ilgu ilgās pusne- maņas laikā šī pakāpeniski pieaugošā mirgoņa, kuras

priekšā tikpat pakāpeniski atkāpās tumsa, bija mana vienīgā izjūta. Kaut kas rosījās smadzenēs, bet vēl neguva apveidus, mana uztvere bija stingri ierobežota, un tikai vēlāk, mēģinādama aizpildīt briesmīgo nemaņu, pakalpīgā iztēle atdzīvināja to ar Lielā Eksperimentatora ļaundabīgi grotesko tēlu.

Bet pagaidām vienīgi eksistēju, diez vai apzinādamies, ka dīvainais redzoklis ir elektronu smadzeņu optiskais receptors, kas mani novēro. Ar tā palīdzību pārliecinājušās, ka esmu atvēris acis, smadzenes pirms daudzām stundām ieslēdza apgaismošanu, sākumā ļoti vāju, lai neie- bojātu no gaismas atradušo tīkleni.

Vairākiem lāgiem atkal ievēlos tumsā, un, kad galīgi izniru, bija jau gandrīz gaišs. Ieraudzīju atvērtās kapsulas sienas, augsti pār mani tumšoja alas velves, bet gluži tuvu gara, lokana stiebra galā šūpojās redzoklis, vairs ne intensīvi violets kā tumsā, bet bālgani ceriņkrāsains un ne- šausmīgs.

Man slāpa. Mokoši, kā ceļiniekam, kurš ilgus gadus streipuļojis pa tuksnesi, oāzi meklēdams,un tomēr pavisam citādi. Zināju aptuveni, ko vēlos, bet vārds «dzert» nozīmēja man bezgalīgi tālu, abstraktu jēdzienu, nesaistītu ne ar valgmes spirdzinošo garšu, nedz ar rīšanas kustībām. Redzoklis atkal attālinājās. To aizstāja servo- robots. Locīklām šņirkstot, no sienas izbīdījās viņš pats, man pretī pastiepās manipulators ar paplāti, kur stāvēja glāze ar putojošu dziru.

Glāze, dzira, valgums, dzert — šie četri vārdi uzreiz izpeldēja no manas atmiņas glabātavām. Taču joprojām nezināju, ko iesākt ar glāzi, joprojām nejaudāju paņemt to rokā un pielikt pie mutes. Man nebija ne roku, ne mutes, vienīgi acis un bezveidīgs miglains augums, ko tik tikko pamodušās smadzenes vēl nespēja pārvaldīt. No servorobota locīklām izbīdījās cits manipulators, elastīgiem tverekļiem paņēma glāzi un, uzmanīgi pieliecot, pienesa pie manām lūpām. Un tad nosacīto refleksu bēz- avārijas mehānisms guva virsroku pār entropiju — es atvēru muti. Gar aukslējām nolija šķidrums, es dzēru un ar katru malku aizvien skaidrāk apzinājos: dzīvs! No manis lauzās ārā mēms kliedziens, kliedza ik dzīvībai atmodihātā šūna, zibens ātrumā tās atjaunoja anabiozes pārtrauktās komunikācijas. Jau pēc piektā malka izjutu

ko līdzīgu iekšējam satricinājumam — ārkārtīgi sarežģītā mašīna, vārdā cilvēks, atkal sāka strādāt.

Man sagribējās ēst, un šoreiz tas vairs nebija abstrakts jēdziens, bet gluži konkrēta vēlēšanās iecirst ēdienā zobus, gremot, norīt.

Tūdaļ roka — paplāte atkal tuvojās, šoreiz ar kādu tur putriņu. Iztēlojos, kā locīklu aukle baro mani ar karotīti. Tā vien pietika, lai sakopotu visus savus spēkus. Paklausīdama manām biostrāvām, kapsulas siena atkrita. Izrāpoju, lūkoju nostāties četrrāpus, novēlos.

Kad no jauna atguvu samaņu, mani pārsteidza klusums. Iegrimdams anabiozē, dzirdēju kontrolsistēmas vienmērīgo elpu. Iznākdams no tās, atkal uztvēru tās tik tikko saklausāmos skaņas signālus. Kamēr gulēju, tā bija nomodā, bet tagad, nolēmusi, ka tai uzticētais darbs ir padarīts, automātiski izslēgusies. Izjutu vēl ārkārtīgu nespēku, domas šaudījās juku jukām, piecelties negribējās. Bet kontrolsistēma, acīm redzot, pārzināja manas fiziskās iespējas daudz labāk.

Un, tikko atmiņu, asociāciju, pusdomu haosā izlobījās viena — galvenā, mani piecēla no klona. Savādi, biju aizmirsis, kad tieši iegūlu anabiozē, bet labi atcerējos — tas sakrita ar šausmīgu laika posmu, kad cilvēce, diendienā gaidīdama kodoltermisku katastrofu, tomēr cerēja, ka to izdosies novērst. ..

Atcerējos pat, kādas domas knosījās galvā, kad ar pogas nospiešanu iedarbināju anabiozes ierīci. Atcerējos, bet ne tā, kā mēdzu atminēties agrāk. Tagad manī sadzīvoja izklaidus ainas un jēdzieni. Lai uzceltu tos augšā, nācās ienirt dziļi, dziļi, kopā ar tiem izspiesties cauri tūkstoš pēdām duļķaina ūdens, bet pēc tam ar plosošām sāpēm izgrūst tās dienas gaismā. Lai kas atgadītos, ļaunāk nevar būt — tā toreiz domāju… Vai karš ir gājis secen — un tas nozīmētu, ka ļaudis kļuvuši prātīgāki. Vai arī karš ir bijis — tad mani grēku plūdos izglābušies pēcteči sāk visu no gala. Bet jebkurš sākums ir labāks par jebkurām beigām.

Pēc brīža zināšu. Un pēkšņi ar pārsteidzošu spēku atsaucu atmiņā: kādas izskatās debesis un kā smaržo zeme, un kā mani sauc … Trīdents Mortons — pirmais cilvēks uz planētas, kuram izdevies būtībā nomirt un uzcelties no miroņiem! Bet daudz lielāks brīnums šķita kas cits.

Viņējā — sen izbijušā un it kā cita cilvēka nodzīvotajā mūžā ļaudis man pastāvēja vienīgi mana paša esamības fonā. Laikiem ienīdu viņus, laikiem nožēloju, bet nekad neuzskatīju sevi par neatņemamu sastāvdaļu. Tagad turpretī mana pirmā apzinātā doma, atomsprādziens, kas izrāva no zemapziņas iežiem trīs pamatjēdzienus «debess, zeme, es», bija dedzinoša vēlēšanās izdibināt, kas noticis ar cilvēci.

Grīļodamies, ar mokām sperdams ik soli, aizvilkos līdz ārējās radiācijas rādītājam. Tas apliecināja kaut ko neiedomājamu — izstarojumu, kādu visdrūmākais fantasts neuzdrošinātos notēlot. Cilvēce vairs nepastāvēja.

Tikai tad iedomājos par sevi. Iziet laukā tādā radiācijā nozīmēja drošu nāvi. Uz visiem laikiem ieslēgts savā pazemes patvertnē! Pārtikas un ūdens krājumu pietiktu gadam, varbūt pat ilgāk. Un pēc tam lieliska izvēle — lēna bada nāve vai mazliet paātrināta ņo izstarojuma. Smējos kā neprātīgs. Kolosāls fināls pirmajam cilvēkam, kurš patiesi augšāmcēlies! Mani smiekli piepildīja alu ar dobju atbalsi. Nē, tad jau labāk iet bojā augšā, pēdējo reizi redzēt debesis — šoreiz no tiesas pēdējo.

Vēlreiz paskatījos rādītājā, un tad mani pārņēma īstens ārprāts. Kā jebkurš vājprātīgais nekavējoties piemirsu savu nespēku. Un, tikko biju piemirsis, manī pamodās pasakains stiprums, it kā visu šo laiku būtu vingrinājies lēkšanā, skriešanā, šķēršļu pārvarēšanā. Tā kā tuvumā nebija cilvēka, pieskrēju pie tagad jau nedzīvā servorobota, satvēru roku — manipulatoru un ilgi jo ilgi kratīju.

— Apsveicu, cilvēkbērns! — auroju, tīksminādamies par savu spalgo balsi. — Apsveicu!

Tas, ko biju noturējis par rentgeniem, izrādījās esam milirentgeni.

Nekad vēl kopš eksperimentālā Alamagordo sprādziena radiācijas līmenis nav bijis tik zems.

Kravas lifts pacēla mani augšā ar visu helikopteru. Dažas pēdas no lūkas tas apstājās. Minūtes piecas vajadzēja gaidīt, kamēr īpaša ierīce nosūca uz lūkas sakrājušās smiltis. Piecas minūtes? Piecus gadus! Lielā nepacietība, malām pāri plūstot, virda manī, un, kad lūka beidzot atvērās, uzlidoju gaisā tik strauji, ka tikko neietriecos šahtas mūrī.

Vējš, saule, tuksnesis. Dižais tuksnesis! Kad gāju pro

jām, tas šķita man kā milzīgs smilšu kaps. Tagad tuksnesis iemiesoja manās acīs dzīvību. Pārvietojās klejojošās smiltis, pa tām rāpoja ķirzakas, tās medīja vanags, viss atradās pastāvīgā kustībā — viss bija vajadzīgs un prātīgs, neaizvietojams dabas mūžīgajā bilancē. Riņķoju pāri savai zemē ieraktajai paslēptuvei un, nolūkodamies dzeltenajās smiltīs, kas centās ātrāk aizbērt automātiski aizvērto lūku, brīnījos, cik tās līdzīgas dzīvai būtnei.

Kad izzuda pēdējās manas uzturēšanās pēdas, pagriezu helikopteru un devos ļaudīs.

Saule sēdās aiz apvāršņa, tuksnesi nomija mežaini kalni, es pat priecājos par apkārtējo neapdzīvotību. Pagaidām negribējās ne ar vienu sarunāties, man bija pilnīgi gana koku šalkoņas, kalnu upītes burzguļošanas, putnu dziedāšanas. Kādreiz biju vienaldzīgs ir pret dabu, ir pret mūziku, atskaitot varbūt vienīgi džezu, un arī tikai tādēļ, ka tā ritmi sapurināja notrulinātos nervus. Tagad ikviena skaņa rādījās daļa bezgalīgas melodijas, asi uztvēru mazāko smaržu, krāsas sadalījās neskaitāmās gaismēnās, pat klintīm pāri slīdošā helikoptera ēna likās raiba. Daba ienāca manī ar redzi, dzirdi, ožu, izmainīja mana organisma dziļstruktūru. Apjēdzu, ka tas īstenībā ir tikai noslēguma posms. Nevis es biju piedzimis no jauna, bet mana senākā būtība bija atmiruši šajos nāves miega gados.

Kaut kur, kādā no helikoptera plauktiņiem, glabājās karte. Bet man pat neienāca prātā ielūkoties tajā. Lidoju uz labu laimi, zinādams, lai kur aizlidošu, visur būs cilvēki. Pazaudēju orientierus, atkal nokļuvu tuksnesī, un, kad pārlaidos pāri kalniem, bija jau pilnīgi tumšs. Nospiedu pogu, caurspīdīgais plastikāta kupols atvāzās, zvaigznes vīdēja tagad pavisam tuvu. Pacēlos vēl augstāk, ieslēdzu autopilotu un, atkritis atpakaļ kopā ar visu krēslu, galvu atmetis, bez gala raudzījos, kā man pāri bezgalīgā barā aizvirmoja Visuma jāņtārpiņi.

— Jūs mani nepazīstat? — kliedzu caur propellera rūkoņu. — Tas esmu es, bijušais Trīdents Mortons!

Pēkšņi zvaigznes nobālēja. Tās izdzēsa elektrība. Pagaidām redzēju vienīgi ugunis, ēkas aizēnoja liels mežs. Kokus ietina tumsa, bet tie raidīja spalgus signālus. Senākajā dzīvē motoru dvakas notrulinātā oža būtu palikusi nejūtīga pret tiem. Tagad pēc aromāta vien nekļūdīgi

pazinu ciedrus. Izslēdzis autopilotu, pārņēmu vadību. Ciedri aizlīgojās sānis, dažās lidojuma minūtēs sasniedzama priekšā izauga brīnumaina pilsēta. Caurcaurēm gaismas piestrāvotas, vieglas ēkas, starp tām daudz svēt- dienīgi tērpušos cilvēku nesteidzīgi pastaigājas un bezrūpīgi šķērso ielas. Ne luksoforu, ne traki joņojošu automašīnu sablīvējuma, ne smirdīgu satiksmes korķu. Nekūpēja fabriku dūmeņi, necēlās padebešos smoga mākonis, gaiss bija tik dzidrs un tīrs, ka, lidodams klāt pilsētai, varēju saredzēt centrālās ielas viņējo galu.

«Nākamības pilsēta!» nodomāju, sirdij vai stājoties, un tūdaļ skaļi iesmējos. Šajā nākamībā jau atrados, man tā bija kļuvusi par tagadni.

Atstatums samazinājās. Nami pašķīrās, tūlīt izlidošu starp tiem, nolaidīšos blakām neona strūklakai un apkampšu pirmo ceļā pagadījušos — kaut vai to skuķi, kura iegremdē smējīgo seju daudzkrāsainajās gaismas šļakatās. Jau saskatīju viņu pavisam skaidri, seja tuvojās, izauga līdz neticamiem izmēriem, helikopters pilnā ātrumā ietriecās tajā, sadzirdēju motora pirmsnāves kaucienu, zem kājām sabruka kabīnes pamats, kritu tumsā, garām aizdrāzās izļodzīts alumīnijs, virs manis pa vecam staroja svēt- dienīgā pilsēta. Man pretī iešalkojās ciedri, slīdēju lejup, ķēros pie zariem, un, kad atsitos pret zemi, pilsēta stāvēja man virs galvas.

Negaidot tā izgaisa kā rēgs. Tai pašā vietā parādījās mirdzoši burti pusdebess lielumā: T M. Tie noturējās ap minūti, iekāms izkusa tumsā. Zaudēdams samaņu, vēl dzirdēju pērkondimdošu balsi:

—    Jūs nupat redzējāt Savienoto Valstu visjaunāko pilsētu — Jauno Vašingtonu Mazpolinēzijas štatā. Telemortons novēl jums labu nakti!

Mani uzmodināja tā pati pērkonīgā balss:

—    Labrīt! Patlaban pulkstenis ir seši pēc globālā laika, Telemortons sniedz pēdējo notikumu pārskatu. Vakar Valsts sekretārs sasauca Mortona piramīdā Sienas trīsdesmit trešajai gadskārtai veltītu preses konferenci…

Pagriezu neganti sāpošo kaklu un paskatījos augšup, cerēdams ieraudzīt milzīgu diktora seju, turpat vai pusdebess lielumā. Jau vakar izjutu uz savas ādas, ka gigantiskais ekrāns atšķirībā no mana laika televizoriem darināts no kāda tur pārizturīga materiāla. Manu dūralumīnija helikopteru tas samalis lauskās. Visapkārt mētājās visdažādāko izmēru paliekas, sākot ar olu kultenī pārvērsto propelleri līdz gandrīz neskartajam skapītim, no kura atvērtajām durtiņām līda ārā navigācijas kartes. Uz tām spīdēja rasas pilieni, un, kad lēcošās saules slīpie stari izsitās caur skujām, Ņujorkas plānā iezaigojās sīciņas varavīksnes. Bet es nesapratu, kāpēc tik vientulīgā vietā jāuzceļ tāds informācijas milzenis, nevis motelis vai res- torāniņš tūristiem. Tagad nāca apjēgšana. Gar ekrānu lidinājās helikopteri — smieklīgi sienāži, četrkārt mazāki par manējo, — un, kad tajā parādījās nez kādas ķēmīgas piramīdas attēls, bet pēc tam kaut kas līdzīgs lielum lielai telestudijai, kur notika presesv konference, daži helikopteri palika nekustīgi karājamies gaisā. Attēls atkal pazuda. Pāri mežam, iedzelteni rudajos kalnos, no jauna atvāzās ekrāna melnais caurums, kurā varētu novietot veselu laukumu. Bet tajā nebija nekā, atskaitot divus milzīgus starojošus burtus: T. M. Diktors turpināja stāstīt:

—    Valsts sekretārs atgādināja mūsu līdzstrādniekiem, ka Siena atnesusi cilvēcei mieru un uzplaukumu…

Jutos satriekts. Siena? Kas tā par sienu? Pārāk daudz jaunumu šajā neizprotamajā pasaulē! No vecā palicis vienīgi Telemortons. Bet kāds — bezzobains, zaudējis garšu un spilgtumu, kails informācijas mehānisms. Brīnījos par helikopteru auditoriju, bet vēl vairāk par to, kā viņi spēj samierināties ar diviem burtiem tiešas pārraides vai vismaz izskatīgas diktores vietā. Būtu Telemortons atļāvies ko līdzīgu manos laikos, līdzjutēji droši vien apmētātu ekrānu bumbām. Manī cīkstējās pretrunīgas izjūtas. Jutos tā kā aplaupīts, tomēr vienlaicīgi noģidu, ka labāk tomēr rādīt šos idiotiskos burtus nekā asinis un līķus.

Uzrausies kājās, aptaustīju sevi. Rokas un seju klāja asinis, drēbes saplēstas, bet visumā nebiju pārāk cietis.

Nolēmu, ka vajadzētu atrast strautu un nomazgāties, tikai pēc tam tikko kā dzirdētais teikums pa īstam ielauzās apziņā.

«Siena atnesusi cilvēcei mieru un uzplaukumu …» «Pēc globālā laika …» Tas taču nozīmēja — vairs nav ne robežas, ne konfliktu, nedz karu. Valstu simtus aizvietojusi viena vienīga — zemeslode. Lielu un mazu nāciju tūkstošus — viena vienīga. Cilvēki.

—          Valsts sekretārs pasvītroja, ka Stabilā Sistēma uz visiem laikiem atsvabinājusi pasauli no tādiem jēdzieniem kā bads, trūkums, pažobeles. Pēdējā nedēļā vien valdība uzcēlusi desmit jaunu pilsētu, kurās vairāk nekā miljonam ierādīti ērti bezmaksas dzīvokļi…

Atkal ne velna nesapratu. Bezmaksas dzīvokļi ir lieliski. Bet manos laikos par Valsts sekretāru dēvēja ārlietu ministru. Kāds tad viņam sakars ar dzīvokļu celtniecību? Un bez tam, ja visas valstis apvienojušās, kam vajadzīgs ārlietu ministrs? Vienīgi sakariem ar citām planētām.

— Valsts sekretārs paziņoja, ka, neraugoties uz pilnīgo automatizāciju — Stabilās Sistēmas visraksturīgāko iezīmi —, strādājošo skaits nemitīgi aug. Pēdējos trijos mēnešos 2314 cilvēki atraduši sev saistosu un patīkamu darbu.

Nu ir gan pasaulīte! Pašūpoju galvu. Lūk, kādēļ vakardienas telereportāžā no Jaunās Vašingtonas mani tā pārsteidzis dīko ļaužu daudzums. Atcerējos kāda mana laikmeta filozofa izteicienu.

«Bez ēdiena cilvēks var, ļaunākajā gadījumā, nodzīvot divas nedēļas, bez ūdens — vienu nedēļu, bez rūpēm — nevienu dienu! Atņemiet viņam rūpes — par dienišķo maizi, par gaisīga bezgala tāla sapņa īstenošanu, kaut vai par to, kam viņš atdos savu balsi nākamajās vēlēšanās, — un viņš padarīs sev galu!»

Kādas blēņas! Manā acu priekšā nostājās meitene, kas tik jautri bija ļāvusi savas smejošās lūpas raibajai neona strūklakai. Redzams, nav nemaz tik slikti saņemt"bezmaksas dzīvokļus, mitināties šajās gaišajās, vieglajās, viscaur izgaismotajās stikla ēkās, šķērsot ielas bez bailēm no smirdīgā tvanā ietītiem satiksmes briesmoņiem, elpot pašā pilsētas centrā neapgānītu gaisu un, pats galvenais, staigāt zem debesīm, no kurām nekad, it nekad nenolīs radioaktīvs lietus.

Notrausu pie asiņainajām drēbēm pielipušās skujas, katram gadījumam iebāzu saplēstajā kabatā Kolorādo štata karti un devos meklēt strautu. Ciedru mežs ar valdzinošo ēnu atkāpās, dodams vietu ar retu krūmāju apaugušam klajam pustuksnesim. Saule jau cepināja pilnā sparā. Lai cik savādi, man nebija ne jausmas, kāds tagad gadalaiks, kādā gadā esmu iekļuvis. Mana atmiņa nemainīgi līdzinājās milzu zālei ar neskaitāmiem cieši aizslēgtiem skapjiem. Nejauša doma vai asociācija acumirklī atvēra vienu no tiem. Taču pārējie palika cieši aizdarīti. Man nebija pagātnes.

Ekrānam priekšā nostājās vareni ciedri. Biju nokājojis jau ap jūdzi, bet pērkonīgā balss man joprojām sekoja. Kāri ieklausījos jaunumos, neko daudz nesajēgdams. Pasaule, kurā biju nokļuvis, šķita man līdz pēdējai pakāpei sarežģīta un nesaprotama. Un droši vien tā nebija nemaz tik vienkārša pat tiem, kas nepazina citas.

— Ekstrapaziņojums! — tālumā nogranda diktora balss. — Neatejiet no ekrāniem! Vakar bijušās Pirmās nacionālās bankas apakšzemes depozītu glabātavā Kredimortona galvenā kibernētiķa, žurnālistu, senatoru un kongresmeņu klātbūtnē notika Trīdenta Mortona personiskā seifa svinīgā atvēršanas ceremonija. Pagājušā laikmeta visleģendārākais cilvēks Trīdents Mortons būtu bijis šā laikmeta visuvarenākais, ja atrastos starp dzīvajiem. Kā tagad atklājies, viņš pirms savas mīklainās nozušanas atstājis norādījumu atvērt viņa depozītu tieši pēc piecdesmit gadiem. Seifā bija nevis gaidītais testaments, bet divdesmit pirmā gadsimta lielākā sensācija! Trīdents Mortons bija pirmais anabiozē iegūlies cilvēks! Savam pusgadsimta miegam viņš izraudzījies vientulīgu vietu tuksnešainā Kolorādo plakankalnē. Gadījumā, ja viņš pats neatgrieztos seifa atvēršanai izraudzītajā dienā, Trīdents Mortons lūdzis pēctečus sameklēt viņu un atdzīvināt. Tūlīt tika izsūtīta ekspedīcija, kurā piedalījās redzamākie biokibernētiķi. Viņi ieradās par vēlu .. .

Biju galīgi aizmirsis gan seifu, gan solījumu ierasties šai dienā personiski. Aizmirsis — tāpat kā daudz ko citu. Protams, zinību vīri, kurus biju atstājis ar garu degunu, pelnīja manu līdzjūtību. Un tai pašā laikā mani māca smiekli. Iztēlojos iespaidu, kādu viņos radīja juku jukām izmētātās pustukšās kārbas, pudeles ar atsistiem kakliem, servorobotam nolauztā roka — manipulators, ar ko barbariski taisīju vaļā bundžas. Droši vien viņi nāca pie slēdziena, ka anabiozes miegs, izdzēsdams no atmiņas civilizētās ierašas, atsviedis mani tūkstoš gadu atpakaļ — pie saviem alu senčiem.

Atcerējos tās septiņas dienas, ko, pamazām pieradinādamies un apgūdams no jauna sen aizmirsto, biju nodzīvojis savā apakšzemes patvērumā. Pusi no tām p'avadīju pusne- maņas stāvoklī. Tagad neskaidri atcerējos, kā, nekustīgi kapsulā gulēdams, sajutu ķermeni caurstrāvojošus vieglus viļņus — tā bija ultraskaņas masāža. Kā sajutu niecīgus dūrienus — kontrolsistēma ik stundu ņēma asins analīzi. Kā pulsēja piesūkļi, savākdami ziņas par nervu, sirds, plaušu darbību. Bet visu to atbīdīja pakāpeniski ik stundu pieaugošās gaismas brīnums.

Vēlāk, jau atstājis kapsulu, atradu elektronu smadzeņu sagatavotas, kārtīgi kaudzē saliktas kardiogrammas, ence- falogrammas, rentgena uzņēmumus, analīzes ar klātpie- liktu nebeidzamu garu lentu, kas rezumēja šo pētījumu iznākumu vārdos. To noslēdza paziņojums: «Ar jums viss kārtībā. Pēc sekundes izslēdzos.»

Biezā papīrā iezīmētas kardiogrammas izlietoju kā šķīvjus — un arī tad vienīgi retajos pieklājības brīžos. Steidzos dzīvot, atvērt pudeles ar korķa viļķi šķita man veltīga laika izšķiešana, dzēru tieši no atsistajiem pudeļu kakliem, ēdu ar pirkstiem. Miltons Anbiss mani bija vairākkārt brīdinājis, ka straujš lēciens no vientulīguma divdesmit pirmā gadsimta mutulī varētu iedragāt psihi. Bet, nebūtu es zinājis, ka automātiskā lūka, paklausīdama kontrolsistēmas norādījumam, atvērsies ne agrāk par nedēļu, es laikam neizturētu tik ilgi…

Tātad ekspedīcijas zinātnieki atraduši nevis puslīķi, kam steidzami vajadzīga ātra medicīniska palīdzība, bet dzīvu mežoni, kurš turklāt paguvis aizmukt no saviem glābējiem. Varbūt teleskatītāji helikopteros tieši bijuši šīs ekspedīcijas dalībnieki?

Sajutos visu laikmetu izcilākais jokdaris. Sevis apreibināts, kādu mirkli pat pārstāju klausīties diktoru. Tad viņa balss tālīnais pērkons atkal iedunēja bungādiņās:

— Ekspedīcija konstatējusi, ka anabiozes ierīce atradusies netālu no lielās zemestrīces epicentra, kura sestajā gadā pirms Sienas ēras izpostījusi Lielo kanjonu. Izrakumus veicot, Biomortona galvenais kibernētiķis Viljams Unaverde uzdūries svarīgam atklājumam. Zem smiltīm saglabājies katastrofas neskartais biobarometrs, kas neapgāžami apliecina, ka anabioze līdz zemestrīces nestundai noritējusi sekmīgi. Trīdenta Mortona simboliskās atliekas tiks šonedēļ apglabātas Nemirstīgo Panteonā līdzās viņa tēva memoriālajam templim. Tā kā mūsu laikmeta bagātākais cilvēks nav atstājis testamentu, prezidenta vadītā Valsts aizbildņu padome ar šo dienu automātiski izbeidz savu darbību. Mortona Piramīda pāriet viņa tiešo un netiešo mantinieku rokās. Lielāko tiesu mantos nelaiķa prezidenta bērni — Tristans Mortons un Izolda Mortona. Telemortons apsveic viņus septiņu miljardu skatītāju vārdā!

2

Ierāpos alojes krūmos. Domāšana, no kuras biju atradis, jau tā sagādāja grūtības, bet nežēlīgajā saules svelmē vēl jo vairāk. Te, zem dzelokšņainiem zariem ar tumš- sārtiem, saulei pretī atvāztiem ziediem, varēja rast kaut mazliet ēnas. Atminējos Miltonu Anbisu, kurš bija ziedojis mūžu zinātniska sapņa īstenošanai. Cik naivs vientiesis viņš izrādījās. Ne jau nedēļa, bet mēneši nepieciešami, lai, paturot veselu prātu, pārlēktu no mana laikmeta mīklainajā «Sienas ērā».

Manā patvērumā bija vienīgi tranzistors, televizoru nebiju paņēmis līdzi principa pēc. Pāris reižu nesekmīgi mēģināju sameklēt kādu staciju, bet nedzirdēju nekā, izņemot atmosfēras traucējumus un kādu tur nesakarīgu īdēšanu, acīm redzot, lielā ātrumā pārtinamo magneto- ierakstu skaņu. Tagad zināju iemeslu — Telemortons aizstājis radio un, iespējams, arī pārējos informācijas avotus. Ierados šajā pasaulē pilnīgi nesagatavots. Tagad man neatlika nekas cits kā pacietīgi salūkot mūķīzerus neskaitāmām mīklām.

Pie velna, nedomāsim pagaidām par to, ka tevi izsludinājuši par mironi, sāksim ar visvieglāko … Biokibernē- tiķi, biobarometrs, Biomortons… Vārds «bio», ja nemal- dījos, grieķiski nozīmē «dzīvība». Tātad Biomortons ir kaut kas līdzīgs «ātrai medicīniskai palīdzībai». Glābt cilvēkiem dzīvību — slavējama nodarbošanās, bet kāpēc globālā valstī tā uzticēta privātai firmai?

Nu, bet ko nozīmē Kredimortons? Varbūt kredīta iestāde ar kasieriem — robotiem, kuriem galvenais kiber- nētiķis mazgā galvu par kļūdainiem aprēķiniem?

Kā nākamā jautājumu sarakstā greznojās «Siena». Tā šķita man tik mistiska, manam mežoņa prātam nesagremojama, ka pat nemēģināju to apjēgt. Bet viens man jau tagad bija skaidrs — Siena varbūt nodrošinājusi vispārēju uzplaukumu, toties nebija pasargājusi no viltus un meliem. Man nebija ne jausmas, kurš no Mortoniem un par kādiem nopelniem ticis prezidenta godā. Kādos radnieciskos sakaros esmu ar viņa bērniem, Tristanu un Izoldu, vēl mazāk apjautu. Toties man bija izprotams, kadi cēloņi pamudinājuši viņus un pārējos mantiniekus izsludināt mani par zemestrīcē bojā gājušu. Manam laikmetam piederīgais Bolduīns Mortons rīkojās aptuveni tāpat.

Pie kā varēju apelēt? Kādus pierādījumus varēju uzrādīt? Anabiozes ierīci? Tā, nav šaubu, sabumbota — lieli meli prot nodrošināt sev ticamas dekorācijas. Personības apliecību nebiju iegādājies: tajā — agrākajā dzīvē miljoni pazina Trīdentu Mortonu pēc izskata. Bet tagad? Nav izslēgts, ka šajā pusgadsimtā nav palicis starp dzīvajiem neviens, kurš pazītu mani personiski un spētu apliecināt, ka neesmu viltvārdis.

Pēdējā doma atnesa pat zināmu atvieglojumu. Izmisīga situācija tikko no kapa pieceltajam, bet varbūt tieši tā varbūtība, pēc kuras zemapziņā esmu allaž alcis. Pazust starp septiņiem miljardiem, būt tāds pats cilvēks kā visi, uzsākt dzīvi no gala — bez jebkādām privilēģijām.

Mani mocīja slāpes. Pāmetis ēnu, devos ceļā, tālāk prom no pērkondimdošās balss. Dievs ar viņu, ar visu to fantastisko mantību! Ar visādiem telemortoniem, kredi- mortoniem, biomortoniem! Atrast strautu šķita patlaban daudz svarīgāk.

Pēkšņi apstājos. Varbūt biju tomēr netaisnīgs pret jauna jiem laikiem. Redzams, tie nemaz nav tik ļauni, ja spēj nodrošināt visiem bezmaksas uzturu un pajumti. Varbūt leģenda par manu bojā eju nemaz nav izgudrota kaut kādu tur mantinieku interesēs? Varbūt uz stabilitātes un saprātīgas bilances pamatiem celtā valsts vienkārši bīstas no senākā Trīdenta Mortona? Neprātis, no kura viss kas sagaidāms. Ne jau velti kādreiz mani tā šausmināja neierobežota vara. Pašlaik, ja ticu diktoram, es būtu visvarenākais cilvēks. Vai daudz vajadzīgs tādam, lai pat ne ļaunu prātu, bet vienkārši, lāgā neizprotot smalkum smalko noskaņoto mehānismu, pielīdzinātos zilonim porcelāna veikalā?

Strautu atradu. Un līdz ar to pirmo man ceļā patrāpījušos pēcteci. Jauns puisis spīdīgā sintētiskā kombinezonā lietišķi vilka laukā no dīvainas caurspīdīgas mugursomas dažādus gardumus, bet uz pannas, kas ne ar ko neatšķīrās no mana laika pannām, jau kairinoši cepās kartupeļi. Manām slāpēm pievienojās tikpat nepanesama ēstgriba.

Viņš pacēla galvu un, izlaidis no pirkstiem paciņu zelta iesaiņojumā, atkāpās dažus soļus. Mani pašu viņš vēl neredzēja, tikai atspulgu strautā, bet ar to pilnīgi pietika. Saskrambājies, asinīm notašķīts, saplēstās divdesmitā gadsimta drēbēs — droši vien rādījos viņam spokam līdzīgs.

—    Pārdodiet man produktus! — piesmacis sacīju.

—    Kas tu tāds esi? — Viņa redzokļi iepletās — bez šaubām, apjukumu radīja ne tikai mans laikmeta vaibstiem neatbilstošais saplosītais izskats, bet arī kaut kas neaptverami svešķermenisks.

Vēlāk sapratu, ka vismazāk viņš brīnījās par manu uzvalku — ļaudis nereti ģērbās pēc pagājušā gadsimta modes, lai kaut vai tādējādi atšķirtos no citiem.

—     Es samaksāšu! — aši sacīju, nedodams viņam laika izprast šo svešķermenību. Lai no kādiem motīviem vadījušies mani mantinieki vai valsts, sagudrodami manu nāvi, apgāzt šo leģendu nedrīkstēju savas drošības dēļ. Ticēju šīs mīklainās pasaules prātīgumam, bet pārāk neuzticējos tās humānismam.

—    Ar ko? — viņš pavīpsnāja, izbērdams paciņas saturu uz pannas. Man par laimi vēlēšanās izzobot līdzcilvēku uz īsu brīdi atbīdīja sānis pārējo.

Dzīros vilkt no kabatas banknošu sainīti, bet zibenīgi noslēpu atpakaļ. No viņa skatiena nopratu — nauda, vismaz papīrnauda piederēja pagājībai. Bet, ja vēl pastāvēja tāds jēdziens kā bagātība, tad, acīm redzot, eksistēja vēl arī tās galvenais atribūts — čeku blankās. Protams, tik loģiski šai mirklī neprātoju. Biju pārāk uzbudināts, gan sa- tikdams pirmo divdesmit pirmā gadsimta pārstāvi, gan baidīdamies nodot sevi, gan kaudamies ar mežonīgo vēlēšanos ātrāk mesties virsū pannas saturam. Bet vispirms kāri pa- dzēros, ar abām plaukstām sasmēlis vēso, tīro ūdeni.

—    Rau, te būs simts dolāru par visu tavu krājumu! — mikliem pirkstiem izvilku čeku grāmatiņu un pildspalvu.

—    Dolāru? — viņš nosēca, kāpdamies atpakaļ. Panna apgāzās, kartupeļi un gaļas plāceņi izbira smiltīs.

Nezinu, kurš no mums vairāk nobijās -— es vai viņš, kas nenolaida izbolītās acis no manas čeku grāmatiņas.

—    Čeks simts dolāriem? — viņš drebošā balsī atkārtoja.

Šis teikums viņa mutē skanēja kā citāts no sen aizmirstas grāmatas. — No kādas pasaules tu esi ieradies? Jebšu vai tu esi tas pats Mortons, ko nobeigusi zemestrīce?

Sapratu, ka man nav kur sprukt. Tāpēc pat nemēģināju. Uzklupu kartupeļiem un gaļas plāceņiem, apriju tos gandrīz vai ar visām smiltīm, un, ja gudroju kādu izskaidrojumu, tad vienīgi savai nepieklājīgai ēdelībai.

—    Piecdesmit gados var izbadoties! — paziņoju ar pilnu muti.

Viņš nedzirdēja — ieklausījās telediktora tālajā balsī. Es uztvēru tikai pēdējo frāzi:

—     … uzbrukums banku operāciju muzejam Kolorādo- sitijā, kur nolaupīti zelta stieņi septiņu kilogramu kop- svarā. Trīs aplaupīšanas līdzdalībnieki apcietināti, pārējiem izdevies aizbēgt tuksnesī…

—     Tad redz, kas tu tāds esi! — nikni sabradājis ēdiena atliekas, puisis paķēra tukšo pannu. — Nolādētais kla- nietis! Visu mūžu esmu ienīdis jūsu bandu! Tieši jūsu dēļ dodos uz bionamu! — viņš atvēzējās, grasīdamies triekt pannu pret manu galvu.

—    Nav tiesa! — saucu katram gadījumam, brīnīdamies, kas tie klanieši tādi ir.

—     Tu melo, izdzimteni! … Nu, ir jau labi, — viņš iemeta pannu strautā. — Būtu tu man patrāpījies mēnesi agrāk, es tevi nožmiegtu plikām rokām. Tagad tam visam vairs nav nozīmes … — viņš jau runājās vairāk pats ar sevi. — Pēdējo reizi izceļojos svaigā gaisā, pēdējo reizi redzēju kokus un kalnus, pēdējo reizi pats sev sagatavoju ēdienu… Vai tad citādi tu būtu mani sastapis tādā vietā? … Bet pēc stundas būšu jau bionamā! … Vācies prom, iekāms neesmu tev visas ribas pārlauzis!

Droši vien sekotu viņa padomam, ja mani neatturētu nikni čuksti:

—    Tā kā tā tālu neaiziesi! No tuvākā teleinforma paziņošu policijai!

Tikt noturētam par kādu tur klanieti un izdotam policijai — tā man vēl trūka. Agrākais Trīdents Mortons butu tādā situācijā zaudējis galvu. Bet manī viss bija mainījies — gan fiziskie spēki, gan garīgās dotības. Reaģedams ar ātrumu, kas manī pašā viesa apbrīnu, skubā sadomaju puslīdz ticamu izskaidrojumu. Acumirklī pārvērtos ekspedīcijas dalībniekā, kurš, no pārējiem noklīdis, apmaldījies tuksnesī, bet aizvēsturiskā nauda un čeku grāmatiņa — arheoloģisks atradums zemestrīces iznīcinātās anabiozes ierīces vietā.

Viņš man īsti neticēja, un tad, lūkodamies pēc pārliecinošāka pierādījuma, es atminējos briljanta gredzenu. Helikopterā nejauši sataustīju to kabatā, nekādi nevarēdams izprast, kā tas tur gadījies.

—     Skat, ko vēl atradu izrakumos! — izņēmu gredzenu. Slīpētas šķautnes iedegās saulē, dziļumā iemirgojās mainīga uguntiņa.

—    Kas tas par akmeni? — puisis neuzticīgi pagrozīja gredzenu pirkstos. — Šķiet caurspīdīgs, bet iekšā tā kā sārts, tā kā zils.

Briljanti nozīmēja viņam tādu pašu brīnumu kā man banku operāciju muzejs. Taču, kad pateicu, kā to sauc, viņu pārņēma satraukums — ne mazāks kā mani, par ēšanu domājot.

—   Tūdaļ pārbaudīsim! — pārmetis mugursomu pār plecu, viņš ienira krūmājā.

Gredzens palika viņam rokā. Būtu varējis izsist to ar vienu vienīgu belzienu, bet ar otru aizlingot viņu garšļaukus — manī bija sakrājies tāds spēks, ka tiktu galā ar ikvienu, izņemot varbūt boksa čempionu. Tomēr nedarīju to. Vispār vairs nedomāju par gredzenu, domāju tikai par uzrakstu iekšpusē, ko tikko biju pamanījis.

Torai — Trīds. Torai — Trīds. Torai — Trīds.

Gandrīz vai sajutu savās smadzenēs noklikšķam seifa disku, vajadzīgo kombināciju uzgriežot. Durvis atvāzās ar metālisku grandoņu, man pretī brāzmoja atceres. Tora! Vesela valstība, kurā ietilpa gan pirmā tuvība ar sievieti, gan tā visupēdējā pirms Toras uzstāšanās Telemortona pirmajā pārraidē, gan daudzu sieviešu rokas, kurām biju pieskāries — kaisli, vienaldzīgi, derdzīgi, gan Toras garais rādītāja pirksts ar tumšsarkano tunikai pieskaņoto nagu un saderināšanās gredzenu ar pulkstenīti.

Tas patiesībā piederēja man, mēs vienkārši apmainījāmies neilgi pirms uzstāšanās, jo viņas pulkstenis bija apstājies. Viņējais bija ar briljantiem, agrāk tas atradies Monako princeses, bet pirms tam krievu lielkņazienes īpašumā. Tora piedēvēja izdaudzinātajam akmenim laimes nesēja spējas, tādēļ man vajadzēja uzmaukt to pārraides laikā. Vēlāk viņu nošāva, gredzens palika pie manis un kopā ar hipnomiega aparātu devās piecdesmit gadus ilgā ceļojumā.

Mēs izgājām uz betonētas šosejas. Pie apvāršņa, klinšu un varenu ciedru ielokā, pacēlās kāda ēka. Novērtēt no šejienes lielumu šķita pagrūti, varbūt tā rādījās tik prāva tāpēc, ka visapkārt neredzēja citas celtnes. Šosejas malā stāvēja bezlogains rotaļlietu namiņš. Iegājām. Ieraudzīju ekrānu un taustiņus zem tā. Nospiedis kādu taustiņu, mans pavadonis nepacietīgi pieprasīja:

—    Atrodiet tuvāko juvelieri! Ātrāk, man nav laika!

—    Tūlīt pameklēšu, — atbildēja bezkaislīga mehāniska balss.

Pēc maza brīža ekrāns ievizējās. Ieraudzīju juveliera darbnīcu un pusmūža vīrieti, kurš rūpīgi slīpēja ar smilšpapīru neparastu kaklarotu. Biju gatavs apzvērēt, ka tā no stikla. Manos laikos tādu nieciņu varēja iegādāties bērniem domātā veikalā.

—    Ko vēlaties? — nepamezdams savu nodarbību, apvaicājās darbnīcas īpašnieks.

—    Paslēpieties! — puisis, nostādamies man priekšā, pačukstēja. Atlēcu kaktā tieši laikā — juvelieris pacēla galvu, lai aplūkotu mana pavadoņa plaukstā guļošo gredzenu.

—     Graviera darbs senlaicīgs, — viņš nolika malā lupu. — Pērnais vai aizpērnais gadsimts… astoņpadsmit karātu briljants, spriežot pēc dzidruma, Dienvidāfrikas, slīpēts Amsterdamā . .. Bet tas var arī būt teicams viltojums. Jāpārbauda ar spektrālās analīzes palīdzību.

—    Vai citas iespējas nav? — mans pavadonis nemierīgi noburkšķēja.

—     Izņemot laboratoriju? Nekādas. Dimanti griež stiklu — bet kur jūs tādu atradīsiet mūsdienās? Vienīgi muzejos un pie vislabākajiem juvelieriem.

«Savāda pasaule!» nodomāju pie sevis. «Pasaule, kas ar katru mirkli kļūst aizvien neapjēdzamāka. Banku muzejs, muzeju stikls! Tas vēl nekas.» Taču, pieminot Amsterdamu un Dienvidāfriku, juveliera balss skanēja ērmoti. Apmēram tādā tonī manos laikos runāja par Atlantīdu.

Pirmo reizi pa īstam iztēlojos, kā nokļūstu tuvākajā pilsētā — bez mazākām zināšanām šī laikmeta topogrāfijā, kādas parasti palīdz cilvēkam orientēties jebkurā apkārtnē. Jau pirmo soli sperot, būtu sevi pilnīgi nodevis.

Sākumā, iekāms neesmu puslīdz ticis skaidrībā, man noderētu necils, pakluss patvērums, kur mani barotu un pārāk neizprašņātu. Nācu pie pārliecības, ka laimīgs gadījums savedis mani kopā ar šo puisi. Viņš devās uz bionamu. Nosaukums skanēja sakritīgi ar Biomortonu, un nav šaubu — tam kāds sakars ar medicīnu. Sanatorija vai dziedinātava — tieši vispiemērotākā joma Trīdenta Mortona pirmajiem soļiem pa jaunās dzīves plāno ledu. Biju iedomājies, ka tā sagaidīs mani kā otru Jēzu Kristu, bet šī dzīve, ņemot palīgā kolosālu viltu, iedzen mani pagrīdē. Nu — sanatorija nav visļaunākā vieta dzīvam mironim.

Risināju domas trīskārt četrkārt ātrāk nekā sendienās. Lēmums tika pieņemts, pirms vēl juvelieris pabeidza pēdējo teikumu. Palikdams neredzams, ieliku pavadonim delnā savu pulksteni.

—    Ciparnīca ar stiklu! īstenu stiklu, — darbnīcas īpašnieks noliecās pacelt aiz brīnumiem nokritušo stikla pērļu virkni. — Kur jūs tādu esat grābis?

—    Tā nav jūsu darīšana! — mans pavadonis norūca. Ievēroju viņa apķērību. Ne brītiņu nevilcinādamies, viņš ieskrāpēja ar briljantu pulksteņa virsmu. — Tas nu gan!… Cik esmu jums parādā par konsultāciju! — viņš izvilka no kabatas metāla grāmatiņu ar burtiem «Kredi- mortons» un desmitskaitlīgu ciparu uz biezajiem vākiem. — Cik? Mudīgāk! — viņš skubinādams atkārtoja, grāmatiņu vaļā vērdams. Lapas bija no vissmalkākā metāliskā papīra, metāla vāka iekšpusē lodziņš, līdzīgs taksometra skaitītājam.

—    Desmit kredītu, — nošļupstēja juvelieris, vēl aizvien neatguvies no brīnumiem. Viņa rokā parādījās tāda pati grāmatiņa ar tādu pašu desmitskaitlīgu ciparu uz vāka.

Mans pavadonis ieskrāpēja šo ciparu metāla loksnē ar vākam piestiprinātu adatu, bet lejā uzrakstīja desmitnieku. Tad paskatījās savā lodziņā. Pēc dažām sekundēm tajā redzamā summa samazinājās par desmit, bet summa juveliera lodziņā attiecīgi palielinājās.

Operācija aizņēma pusminūti un man, cita gadsimta cilvēkam, šķita kā ilustrācija burvju pasakai. Vēlāk uzzināju, ka aiz šīs burvības slēpjas tehnisks triks, būtībā ne pārāk sarežģīts divdesmit pirmā gadsimta līmenim. Jebkuram cilvēkam, no multimiljonāra līdz valsts pabalsta saņēmējam, bija savs personisks konts un čeku grāmatiņa ar elektronisku impulsu raidītāju, saistītu tiešā ceļā ar visaptverošu skaitļošanas sistēmu.

—    Viss kārtībā! — juvelieris pusmehāniski nomurmināja, tikai tad apķērās: — Gredzens! Pārdodiet man gredzenu! Došu jums par to …

Bet mans pavadonis jau atvienojās — kā redzams, nevēlējās, lai es uzzinātu cenu.

Izgājām no teleinforma. Saule svilināja, vientuļā ēka pie apvāršņa stāvēja, ietinusies trīsošā gaismas plīvurā.

Puisis izteiksmīgi raidīja uz to pusi spļāvienu, tad pievērsās man:

—     Runāsim atklāti! Iespējams, tu tiešām esi ekspedīcijas dalībnieks un kā tāds nozadzis gredzenu kopā ar senlaicīgo pulksteni, papīra naudu un aizvēsturisko kre- dītgrāmatiņu … Iespējams, nekā neesi zadzis un viss tas pieder tev pašam, — viņš ar zīmīgiem draudiem ielūkojās man acīs. — Ja atdosi man gredzenu, es tevi nenodošu — tas ir manās interesēs. Pretī dabūsi visu, kas man ir uz personiskā konta, — pietiekami, lai paslēptos no policijas. Bez tam saņemsi produktus ceļam un, galvenais, manu' kombinezonu. Pašreizējā izskatā tevi nekavējoties aizturēs. Manuprāt, tas ir godīgs veikals.

Pa savai vīzei viņš tiešām bija godīgs — sava laikmeta morāles ietvaros. Varēja taču nesamaksāt juvelierim par konsultāciju. No otras puses — bez sirdsapziņas pārmetumiem blēdījās. Visa viņa bagātība sastāvēja no trīsdesmit sešiem kredītiem — tieši šo summu bija uzrādījis lodziņš.

•— Līkop, ja pieliksi ceļazīmi uz bionamu.

Gandrīz vai pateicu «uz sanatoriju», bet laikā iekodu mēlē. Viņš jau tā zināja par mani daudz vairāk, nekā vēlams. Nebija nekādas vajadzības ļaut viņam pārliecināties, ka patiesi esmu cilvēks no pagātnes. Kā nekā mana versija par biokibernētiķi, kas apzadzis Mortona pēdējo atdusas vietu, neskan nemaz tik slikti. Katrā ziņā daudz patiesāk par patiesību. Un, kamēr viņam paliks kaut sīkākā šaubu ēna, viņš neuzdrošināsies nevienam stāstīt, ka savām acīm redzējis Trīdentu Mortonu, to pašu, kurš saskaņā ar oficiālo versiju miris 8. gadā pirms jaunās

ēras. Ne mirkli nevilcinādamies, viņš iedeva man ceļazīmi. To greznoja no šejienes saredzamā ēka.

«Tā nu gan ir veiksme!» nodomāju, pārskriedams ar acīm lakonisko tekstu: «Biomortons. Bionams Nr. 53. Harijs Filipo, Matu-Grosu štats, 1227. teritoriālā zona.» Ņemot talkā uzmanīgus jautājumus, man izdevās izdibināt, ka uzturēšanās laiks — trīs mēneši, personības apliecība nav jāuzrāda un, pats būtiskākais, grezna barošana.

— Kā cūku uz kaušanu, — puisis pasmīkņāja, uzvilk- dams mugurā manus lanckarus.

Palaidu viņa vārdus gar ausīm. Soļoju pa betonēto šoseju, juzdamies apbrīnojami viegli un brīvi bezsvara kombinezonā. Viņš lūkojās man nopakaļus, reiz pat kaut ko uzsauca, kā grasīdamies apstādināt. Bet pārdomājis aši' pagriezās un ienira krūmos.

3

Pēc dažām minūtēm biju viņu jau piemirsis. Brīnumainā celtne, drīzāk cietoksnis nekā dzīvojamā māja, auga augumā. Metāla bluķis, kurā pietiek vietas tūkstošiem cilvēku. Tāpat kā Telemortona tornim, logu nebija, tikai būvmateriāls cits — nevis sintētisks akmens, bet monolīts sakausējums. Varbūt gādāts par skaņu izolāciju?

Pēkšņi uz jumta ieraudzīju ložmetējus. Ložmetēji? Tikpat labi tos varētu uzskatīt par teleskopiem. Nolēmis reizi par visām reizēm nepiekarināt nezināmām parādībām pazīstamus apzīmējumus, ņēmos meklēt ieeju.

Vispārsteidzošākā vietā mūris pašķīrās, es nokļuvu vēsā, baltā hollā ar augstām baznīcvelvēm. Jauka meitene baltā kombinezonā, ar zelta burtiem «Biomortons» uz krūtīm klusu ciešot saņēma pretī manu ceļazīmi un tāpat klusējot aplika man ap labo locītavu sprādzi. Tai bija ciparnīca ar neskaitāmiem iedalījumiem, skaitļu vietā — burti.

Iespējams — pēc kredītgrāmatiņai līdzīga principa funkcionējošs aparātiņš asinsspiediena, pulsa, temperatūras un citu mediķiem tik vajadzīgo rādītāju reģistrēšanai. Apvaicāties neuzdrošinājos. Tikpat nepamatotas izrādījās manas bažas, ka meitene ņemsies izprašņāt mani.

—    Harijs Filipo! — viņa sauca izplatījumā.

—    Istaba 8643! — atsaucās no griestiem elektroniska balss.

—    Pārlieciet bultiņu uz burtu «K»! — viņa aizrādīja. Pamanīdama manu apjukumu, izdarīja to pati un, neļaudama atjēgties, pastūma pretī durvīm. Apgriezos, lai apjautātos, kāpēc sanatorijā vajadzīgas bruņu durvis, bet bija jau par vēlu. Bruņu plātnes bez trokšņa sakļāvās.

Stāvēju garā, tukšā gaitenī un apstulbis raudzījos gaismas plankumā, kas bija izaudzis man pie kājām. Pārvērties bultā, tas tecēja pa priekšu, kā aicinādams mani sekot. Blisinādams acis uz šo jauno brīnumu, aizkājoju līdz liftam. Bulta iemetās durtiņu spraugā, durtiņas atvērās, un, tikko biju iekāpis liftā, tas jau joņoja augšup. Bulta atkal pārtapa nekustīgā gaismas plankumā pie manām kājām. Liftam apstājoties, plankums bultas izskatā izslīdēja ārā un, reizumis pakavēdamies kopā ar mani, reizumis paātrinādams gaitu, skrēja pa priekšu. Gaitenis likās tikpat tukšs kā lejā. Pēkšņi bulta sastinga un, viz- mojošā kamoliņā satinusies, ieslīdēja vienlaidus sienā. Taču tā vis nebija siena, bet durvis.

Pārkāpis pār slieksni, nokļuvu istabā, kādu varētu sev vēlēties jebkurš ērtību izlutināts cilvēks. Nepaguvu ne lāgā apskatīties, kad bulta jau parādīja man greznu vannas istabu un tualeti. Viss, nudien, gluži tāpat kā divdesmitā gadsimta pirmšķirīgā viesnīcā. Un tāds pats izziņu krājums uz galda. Uz labu laimi atšķīru to:

TOC \o "1-3" \h \z Kinozāle «Siena» — KS

Kinozāle «Telemortons» — KT

Kinozāle «Eross» — KE

Mīlestības zāle — MZ

Atrakciju zāle — AZ

Halucināciju zāle — HZ

Visi šie nosaukumi raibā riņķa dancī iztraucās caur manu galvu. Vairums to vēl prasīja atšifrējumu, bet viens jau šķita skaidrs — tie atbilda mana laika stingrajam sanatorijas režīmam vēl mazāk nekā Biomortona meitene parastai medicīnas māsai. Bet varēja taču pieņemt — divdesmit pirmā gadsimta medicīna beidzot nonākusi pie prātīgā slēdziena, ka vislabākās zāles — dzīvot pēc savas

patikas. Tiesa, daži tonusa kāpināšanai domātie prieki likās mazliet ekstravaganti. Taču biju jau pārliecinājies — spriest pēc nosaukumiem vien nedrīkst. Halucināciju zāle varēja izrādīties tas, ko manā laikā dēvēja «laterna ma- gica», vai arī telpa iluzionistu izrādēm.

Bet vispirms bija kārtīgi jāpaēd. Tagad, kad man vairs nedraudēja bads, alkainā dziņa aprīt smiltīs izbirušos gaļas plāceņus un kartupeļus likās man pašam māžīga. Tomēr arī šajā ziņā biju stipri mainījies. Dzīves apetīte iekļāva sevī itin visu. Agrākais Trīdents Mortons, kas bija uzskatījis ēšanu drīzāk par apgrūtinošu ierašu nekā baudu, būtu iesācis ar jaunās teritorijas izlūkošanu. Galu galā man bija te jāpavada veseli trīs mēneši. Bet jaunais Trīdents bezbēdīgi ieskatījās izziņu rādītājā. Atradu vairākus restorānus, ne mazāk bāru, katru apzīmēja attiecīgs divburtu šifrs. Bet ne sīkākā mājiena, kurā vietā un stāvā tie atrodas.

Izgāju gaitenī apvaicāties. Kaut kur tālumā pavīdēja daži cilvēku stāvi, bet tie uzturējās ārpus dzirdamības robežām. Gaismas plankums kā neziņā sastinga uz līnijas starp gaiteni un manu istabu.

Pavisam nejauši paskatījos uz savu sprādzi. Restorānam «Robots» rādītājā atbilda šifrs «RR». Tos pašus burtus viedēju starp citiem savā ciparnīcā. Ziņkārīgs kā bērns, kurš grib ātrāk atrast apstiprinājumu savam minējumam, pārbīdīju bultiņu. Tikko tā novirzījās no burta «K», gaismas pavadonis lēca uz priekšu. Tai pašā brīdī durvis man aiz muguras aizvērās, pilnīgi saplūzdamas ar sienu. Tikko ciparnīcas bultiņa pieskārās burtiem «RR», bultā pārveidojies kamoliņš metās uz priekšu. Šoreiz ceļojums pa namu — pilsētu izrādījās ilglaicīgāks un sarežģītāks. Gaiteņu labirints ar duci liftu pie katra pagrieziena, lejup, atkal augšup, beidzot stāvs, kur pirmo reizi uzdūros īstenām durvīm.

Šur tur sastapu ceļā ļaudis, lielāko tiesu jauniešus, kas tērpušies raibos kombinezonos, retumis vecmodīgās kleitās vai kostīmos. Tas, ka viņu bija samērā maz, neradīja manī izbrīnu — tik milzīgā ēkā viegli gan pazust, gan palikt neredzamam. Bet apmaldīties vēl jo vieglāk, bez pavadoņa vajadzētu stundām ilgi meklēt vajadzīgo vietu.

Neviens neievēroja mani. Kāds puisis, droši vien krietni dūšā, vilka man nezināmu dziesmu, kāds cits visu

klātbūtnē skūpstīja meiteni, no tuvākā lifta ar smiekliem un kliedzieniem izbira ļaužu bariņš.

— Vai aizkāpsiet uz «Sienu»? — skriedama garām, man uzsauca jauna sieviete ar zaļām acīm. — Kopš šodienas rāda no jauna! Nepalaidiet secen!

Atbildei kaut ko noburkšķēju. Mans pavadonis aizveda mani līdz durvīm ar gaismojošu uzrakstu restorāns «Robots». Tās momentā atslīdēja vaļā un ielaida mūs iekšā. Sākumā nodomāju, ka esmu nokļuvis uz jumta. Augsti pār galvu ziloja debesis, saule aizgūtnēm sildīja galdiņus. Piesēdos pie viena, elektroniskais sunītis paklausīgi apgūlās man pie kājām. Galdiņš bija no plastmasas, ar apmali, membrānai līdzīgu padziļinājumu malā un ārkārtīgi resnām metāla kājām ar riteņiem galā. Tīšām izvēlējos vietu patālāk no citiem un tagad iztālēm nopētīju viņus. Normālas, gremošanas procesa nodarbinātas būtnes. Arēji tās maz atšķīrās no maniem laikabiedriem, vienīgi ar lielāku vienmuļību drēbju piegriezumā un lielāku dažādību krāsās. Jau manos laikos daudzas modes dāmas deva priekšroku mākslīgiem matu toņiem. Tagad manīju visneparastākās atēnas. Un tomēr kombinezonos ģērbtos jauniešus varētu noturēt par strādniekiem rūpnīcas ēdnīcā, ja vien katram blakus neatrastos gaismas plankums.

Vīlies cilvēkos, ņēmos pētīt apkārtni. Pie vienas sienas te uzliesmoja, te nodzisa tie paši nosaukumi, ko tiku redzējis izziņu rādītājā, tiem blakām — attiecīgais šifrs un laika apzīmējums. Pa citu sienu skrēja man pilnīgi neizprotami vārdi. Retumis starp tiem pavīdēja ar noteiktu asociāciju saistīts vārds, kas izsauca atmiņā vai nu kādu ēdienu, vai arī veselu ēdienu karti. Bet vainīgs pie tā droši vien bija vienīgi mans izsalkums. Nācu šurp ar pārliecību — tikko apsēdīšos, tūdaļ pietecēs robots ar lo- cīklu rokai pārmestu sniegbaltu salveti un, zemu palocījies, apvaicāsies: «Ko kungs pasūtīs?» Bet no robota nebija ne vēsts. Tad es, gluži aizmirsis, ka neatrodos vis divdesmitā gadsimta restorānā, nepacietīgi bungoju pa galda virsmu. Nekas nenotika, ja atskaitu nasku skatienu, ko man veltīja vientulīgi kaktā ieslēpies pajauns gaišmatis. Pārējie nepievērsa man nekādu uzmanību. Biju jau atskārtis — te katrs dara, kas vien ienāk prātā. Teicams uzvedības likums sanatorijai. Varbūt tas tomēr skaitījās atpūtas nams? Varbūt vispār Tūkstoš prieku nams, līdzīgs Mortona paradīzēm veciem cilvēkiem, tikai pielāgots jauniešu vēlmēm?

Manas brokastis joprojām nerādījās — ne burvju, nedz visparastākā ceļā. Pat saule un debesis pār galvu vairs neiepriecināja. Paguvu ievērot, ka Zemes zilais jumts uzvedas pretēji visiem fizikas noteikumiem — atspoguļo gaismojošās sienas, kā* jau jebkuri pilnīgi caurspīdīgi griesti. Uzmetu pārmetošu skatienu savam pavadonim. Man šķita, ka tas saraujas vainas apziņā. Katrā ziņā palīdzēt man tikt pie maltītes viņš nespēja. Atlika vienīgi noskatīties, kā citi iegūst ēdienu šajā apburtajā pasaulē.

Netālu no manis apsēdās kāds pārītis. Kā komandai paklausot, abi pacēla galvu, pētīdami sienu pa labi. Tad sieviete, noliekusies pie padziļinājuma plastmasas virsmā, skaļi atkārtoja kādu duci pa sienu zibsnījošo vārdu. Nenogaidīdams iznākumu, pagriezu pārītim muguru un, uz labu laimi izvēlējies dažus nosaukumus, paziņoju savam galdiņam. Viņš izspēlēja ar mani ļaunu joku — sāpīgi atgrūdis virsmā atbalstīto elkoni, aizripoja uz saviem rite- nīšiem un pazuda sienā. Taču ilgi ērcēties man neiznāca. Jau pēc minūtes viņš no jauna parādījās un, veikli līkumodams starp tādiem pašiem par nedzīvām mēbelēm nomaskētiem kiberviesmīļiem, atnesa sen lolotās brokastis.

Notiesāt tās līdz galam neizdevās. Iztraucēja milzu burti, kas aizdegās agrāko sīko nosaukumu vietā.

UZMANĪBU! UZMANĪBU! UZMANĪBU! KINOZĀLE «SIENA» KS 12.00 PIRMĀ DEKASĒRIJA

Gandrīz visi restorāna apmeklētāji, pametuši neiztukšotos šķīvjus un neizdzertās glāzes, lēca kājās un, gandrīz vai sinhroni pārbīdījuši savu ciparnīcu bultiņas uz «KS», devās uz izeju. Viņus apdzīdamas, pa priekšu skrēja zaigojošās bultas. Masu psihoze aizrāva arī mani. Varbūt mīklainā pirmā dekasērija mazdrusku izgaismos jautājumu, kas sagādāja man vislielākās galvassāpes: kāpēc dzīvoju «Sienas Erā», nevis kādā tur «Loga Erā»? Taču atšķirībā no pārējiem aizkavējos, lai pateiktu savam galdiņam «paldies». •

— Būtu labāk iedevis dzeramnaudu! — četrkājainais oficiants atsaucās nekaunīgā balsī.

Apmulsu. Tas atgādināja kaut ko pazīstamu. Laionela Mara ieprojektēto kontroles robotu televīzijas tornī, tipisku viņa priekšstatam par anglosakšu humoru. Atminējos, kā Telemortona meitene liedzās vienlaicīgi ielaist mani un Toru ripojošajā gaitenī un kā no griestiem atskanēja rupjš apsauciens: «Ielaist, zoss!» Laikam Laionels jau sen vairs neatrodas starp dzīvajiem — tādi raksturi, kuru mūžs virzīts vienīgi negauso alku ašākai piepildīšanai, ātri vien sadedzina sevi. Savu lāstu piramīdu viņš tā arī nav uzcēlis. Pagaidām neizjutu pārliecīgas simpātijas pret Valsts sekretāra daudzināto Stabilo Sistēmu, iespējams, tādēļ, ka tā salīdzinājumā ar mana laikmeta aritmētiku drīzāk atgādināja augstāko matemātiku. Bet, lai vai kā, pasaule tomēr nebija kļuvusi par tiem nežēlīgajiem gigantiskajiem džungļiem, kādos to gribēja pārveidot Laionels.

Kad izgāju, labējā sienā joprojām plosījās neona ugunsgrēks, aicinādams apmeklēt kinozāli «Siena». Bet restorāna zālē bija palicis viens vienīgs apmeklētājs — gaišmatis, kurš tik savādi noskatījās uz mani, kad bungoju pa galda virsmu. Viņš sēdēja attālā kaktā ar muguru pret mani un smējās. Par mani, vai?

Uz filmu mazliet noseboju. Titri jau beidzās. Uz ekrāna ieraudzīju viesību zāli Baltā nama austrumu spārnā.

Svinīgā pozā kā kareivji parādē stāvēja dažāda vecuma vīrieši un sievietes ar vienādām inteliģentām, gribasspēka apzīmogotām sejām. Svinīgs klusums. To nomainīja diktora svinīgā balss: — Vecās laika skaitīšanas pēdējā gadā, grūtajā stundā, kad kuru katru brīdi, varējām sagaidīt atomtriecienu, Savienoto Valstu prezidents uzaicināja visvīrišķīgākos- un visuzticamākos slepenos aģentus. Tiem bija jādodas uz dažādām zemēm, lai kara izcelšanās gadījumā ziņotu, kas tur noticis. Šī filma veidota no dokumentāliem ziņojumu kadriem, kurus viņi līdz pēdējai minūtei raidījuši pa graviteleonu. Viņu bija apaļš simts — piecdesmit vīrieši un piecdesmit sievietes, kas gājuši bojā kaujas postenī Jaunās Eras pirmajās dienās … Tūlīt prezidents sniegs viņiem roķu ardievām, un nekad vairs tie neredzēs ne viņu, ne Balto namu, ne Vašingtonu, ne Ameriku. •

Prezidents lēnām nāca klāt. Līdz šim tiku viņu redzējis vienīgi no mugurpuses. Tagad viņš pagriezās. Filma bija stereoskopiska, tehniskā ziņā daudz pārāka par primitīvo līmeni, ar kuru tā lepojās mans gadsimts. Cilvēki it kā nāca ārā no ekrāna ietvariem, cieši pietuvojās ikvienam skatītājam. Prezidents virzījās man tieši klāt, ieraudzīju seju ar skaudrajām svēdrām un dzēlīgajām pelēkajām acīm un neviļus skaļi iekliedzos. Tas bija mans brālēns Bolduīns Mortons! Viņš paspieda roku divām sievietēm un diviem vīriešiem, kas stāvēja pirmajā rindā. Viņiem izejot no Baltā nama zāles, uz ekrāna parādījās šo četru slepeno aģentu vārdi. Titriem sekoja uzraksts: «Siena, 1. dekasērija, 1. sērija.»

Filmas sākums šķita pagarlaicīgs. Detalizēti rādīja, kā viņi uzģērbj absolūti caurspīdīgus, drēbēm un augumam pilnīgi pieguļošos pretradiācijas uzvalkus, kā pārbauda izstarojumu necaurlaidīgus konteinerus ar ēdienu koncentrātiem un sintezētā ūdens kubikiem, kā viņus māca lietot elektronu ieročus un gravitelevīzijas mikrokameras.

Atkal diktors paskaidroja: aģentiem izdalītie simts gra- viteleoni bijuši vienīgie jebkad izgatavotie, jo kara pirmajā dienā gājusi bojā grupa zinātnieku, šī izgudrojuma autori, un kopā ar viņiem modulēto televīzijā izmantojamo graviviļņu noslēpums.

Pēc tam rādīja, kā speciālisti pārbauda atomu zemūdeni ar fantastiski vienkāršu elektronisku navigācijas ierīci. Kā iekrauj tās tilpnē raķetoplānu, domātu stratosfēras lidojumiem. Vēl viena atvadīšanās aina, četri slepenie aģenti iekāpj zemūdenē, lūka aizvākojas, pirmās sērijas beigas.

Otrā iesākas ar tipiski francisku ielas mizanscēnu Parīzes nomalē. Slepenie aģenti, ne ar ko neatšķirdamies no pārējiem cilvēkiem, laiski pastaigājas pa sakņu tirgu. Ļaudis spriež par karu, uzbudināti lasa avīzes, prāto, kas dos pirmo triecienu — Amerika, vai? Taču, neskatoties uz satrauktajām valodām un trauksmainajiem avīžu rakstiem, atmosfēra visumā diezgan miermīlīga.

Un tad … tad tālumā uzliesmoja milzīga pārspoža saule.

Kodolsprādzienam sekoja četras filmas sērijas ar visām zibenīgā atomkara šausmām. Slepeno aģentu ceļš stiepās pa sagrautām pilsētām, kur starp līķu kalniem mokpiinā nāvē mira apdegušie un redzi zaudējušie radioaktivitātes upuri. Tas viss tika rādīts ar naturālismu, salīdzinājumā ar kuru Telemortona bijušās pārraides izliktos nožēlojama pašdarbība.

Domāju, ka neizturēšu. Bet izturēju tāpat kā visi — piecas stundas no vietas, trīssimts minūtes, kurās demonstrēja pus Francijas bojā eju. Pēc tam nāca starpbrīdis — divdesmit minūtes.

Tepat, līdzās kinozālei, atradās dušas, tualetes telpas, automāti ar uzkožamiem un dzērieniem. Cilvēki alkaini metās tiem virsū, es arī. Diez vai izjutu izsalkumu vai slāpes, taču nule biju redzējis katastrofas pasaudzētus miljonus, kuriem jāizvēlas starp bada nāvi vai tādām pašām beigām, radioaktīvo barību un ūdeni lietojot. Tā nebija vis mākslinieciskā izdoma, tas bija dokuments, tik pārliecinošs, ka brīžiem tēlojās — katrs redzētais līķis ir mans paša līķis. Un grūti apjaušamais brīnums, ka es, pirmajā kara dienā nomirušais, joprojām dzīvoju, elpoju, varu ēst un dzert, nebīdamies briesmīgās atmaksas, piespieda mani aprīt niknā ēstgribā itin visu, ko piedāvāja automāti.

Skatītāji atkal apsēdās, neviena vieta nepalika tukša. Un sākās jauni piecstundīgi murgi — piecdesmit miljoni pamazām mira no apdeguma un apstaro juma sekām, no radioaktīvās barības, no masu epidēmijām. Reizēm parādīja slepenos aģentus, kuri, noslēpušies kādās drupās, ar tūkstoškārtīgu piesardzību atvēra savus koncentrātu konteinerus. Laikiem viņi klausījās radio, parasto radio, uzzinādami no pēdējo staciju pēdējiem ziņojumiem, ka puspasauli piemeklējis tas pats liktenis. Kad viņi nokļuva pie savas atomzemūdenes, Francijā maz kas vēl bija dzīvs.

Pēdējā sērija. Šaušalas beigušās. Zemūdenes teleekrānos dzidras jūras dzīles, radiācijas pagaidām neskartas dzīvas būtnes. Četri izlūki stāv centrālajā komandpunktā. Pēkšņi radars uztausta priekšā vienlaidus šķērsli. Elektroniskā navigatora pavēlei klausīdama, zemūdene mēģina apiet barjeru. Jūdze aiz jūdzes, jau simts, jau tūkstotis, automātiskais kursogrāfs jau izvilcis līniju no Antarktīdas līdz Ziemeļpolam, taču radara liecība nemainās.

Zemūdene uzpeld. Te, virspusē, pastāv tas pats neredzamais valnis. Vislēnākā gaitā viņi piepeld un redz: haizivs, nogūlusies uz muguras, atvāž rīkli nāvējošam lēcienam, metas uz priekšu, bumbai līdzīgi atlingo no neredzamā šķēršļa. Bet viņpus caurspīdīgā mūra joprojām draiskojas tās izraudzītais upuris. Un ne vien zivis, pat vilnis griežas atpakaļ, saskāries ar Sienu.

Divi aģenti raķetoplānā paceļas stratosfērā. Piecdesmit- tūkstoš pēdu augstumā radars atkal pieteic nepārtrauktu barjeru. Viņi nolaižas, jau nojauzdami neizbēgamo bojā eju kopā ar to cilvēces pusi, kas palikusi viņpus burvju bruņām. Tuvodamies okeāna virsmai, viņi ierauga aiz caurspīdīgās sienas milzu gaisa laineri. Teleskopiskais tālskatis rāda pasažierus spilgti apgaismotā iluminatorā. Tie dejo.

—    Ta deļ ir vērts mirt! — majors Edvards Veltons saka savai pavadonei.

—    Esiet laimīgi! — mādama izzūdošajam lainerim, caur asarām izdveš kapteine Mardžita O'Braieha.

Noslēguma kadrs. Viņi nolēmuši mirt uzreiz, nenogaidot lēno nāvi, kas apklājusi ar savu līķautu četrus kontinentus. Atomzemūdene nolaižas Atlantijas okeāna dibenā. Paklausīdami elektroniskai komandai, atveras kingstoni, ūdens applūdina dzīvojamo sekciju, ceļas arvien augstāk. Līdz kaklam ūdenī — visi četri dzied nacionālo himnu. Viens no viņiem pēdējā piepūlē izbāž virs ūdens roku ar graviteleonu, tad ekrānu apņem tumsa. Svinīgs klusums. Un zelta titri melnajā ekrānā:

«Telemortons rādīja dokumentālo filmu «Siena». Otrajā dekasērijā jūs redzēsiet Karla Bahmana un Sibillas Baio- nas Ekvatoriālajā Āfrikā uzņemtos kadrus.»

4

Ilgi nevarēju izkustēties no vietas. Beidzot grīļīgi aizvilkos līdz durvīm. Platajā, ielai līdzīgajā gaitenī mudžēja ļaužu drūzma. Tāpat kā mani, viņus, bez šaubām, plosīja viena vienīga vēlēšanās — žiglāk nokļūt savā istabā, iekrist gultā … un gulēt, gulēt! Gulēt tik ilgi, līdz organisms pārvarēs līķu indi, ko desmit stundas no vietas iesūkusi katra nervu šūna, novadīdama to tālāk — asinsvados, sirdī, plaušās.

Nespēju lūkoties uz dzīviem cilvēkiem. Tie man šķita rēgi, gari, viņpasaules iemītnieki, Francijā palikušo miroņu dubultnieki.

Galvenā straume virzījās uz liftiem. Sākumā pievienojos tai. Pūlī pavīdēja sieviete ar rudiem matiem. Tora! Šis vārds atkal atsita vaļā vienu no atmiņas glabātavām, no tās juku jukām vēlās ārā atceres — pirmā iepazīšanās «VValldorf-Astoria» viesnīcā, otrā satikšanās Brodvejā, trešā, kad Mefistofelis iepazīstināja mani ar Toru, nākamo Telemortona zvaigzni. Sarkanmatainā sieviete, kas pavīdēja un pazuda, kamēr mīņājos pie lifta, bija ļoti līdzīga. Bet es nekā neizjutu, viņu redzot, nekā, vienīgi šausmas.

Man šķita, ka ikvienā pretimnācējā pazīstu sen miruša drauga vaibstus. Ko citu varētu gaidīt pēc tādas filmas? Nemaz nebrīnītos, ja pa durvīm ar gaismojošu uzrakstu «Restorāns-kabarejs» iznāktu Laionels Mars zeltaini lāsmainā kombinezonā vai Mefistofelis, vai mans nelaiķa tēvs. Pēc tādas filmas tas liktos gluži dabiski.

Atģidos tikai pēc brīža. Šo cilvēku oriģināli senis gulēja kapsētā, visapkārt bija bionama iemītnieki, kuriem noskatītie kadri nozīmēja vienīgi lieku atgādinājumu, ka, pateicoties Sienai, viņi vēl dzīvi.

Gulēt? Man bija bail. Miegs sniedz atpūtu no dienas pārdzīvojumiem, taču sapņi tos atkārto, reizēm tūkstoškārtīgi pavairodami. Un bez tam miegā laiks nav pakļauts stundeņa mehānismam. Izbaudīt vispasaules iznīcināšanas - agoniju piecu minūšu koncentrācijā, mosties no sava mežonīgā kliedziena, redzēt uz grīdas, gultai blakus, elektronisko gaismas plankumiņu, nomierināties, aizmigt no jauna — un atkal, atkal, atkal tie paši sapņi, tas pats necilvēciskais izmisums, tas pats ārprāta kliedziens? Nē, tas bija pāri maniem spēkiem.

Manu tagadējo laikabiedru rīcībā bija trīsdesmit trīs gadi, lai aprastu gan ar Sienu, gan ar to, kas noticis viņpus. Turpretī es jutos pilnīgi neaizsargāts. Līdz mili- rentgeniem sarukusi radiācija, globālais laiks, svētdienīgi tērptie cilvēki Jaunajā Vašingtonā — kā gan man spētu rasties kaut mazākā jausma, kāda cena samaksāta par šo labesamību?!

Nē, vienalga, kur, tikai ne atpakaļ savā istabā, tās žņaudzošajās četrās sienās, kur palikšu divatā ar ērto gultu un pastardienas rēgiem …

Pastarā diena? Pūlējos atcerēties attiecīgo vietu. Bībeli pēdējo reizi turēju rokā bērnībā — un nekad vairāk. Manuprāt, tā sniedza reti trāpīgu cilvēku raksturojumu. Un ilustrācijai — zemiskums, nelietība, nodevība. Cilvēks apmānīja cilvēku, sevi pašu, dievu. Dievs atmaksāja ar to pašu, viltnieki krāpa cits citu, un, kad atnāca Kristus, lai izpirktu viņu vainu un piedāvātu patiesību Radītāja sankcionēto melu vietā, viņu par to bez vilcināšanās piesita krustā.

Tā kā toreiz vēl nebija televizoru ar 21. kanālu, tautai vajadzēja nostaigāt daudzas jūdzes zem svelmainajām bībeliskajām debesīm — nedrīkstēja taču palaist garām tādu vienreizēju skatu! Zvērinātie entuziasti par piemiņu droši vien stiepa mājās krusta naglas, bet svinību dienās izņēma tās no sudrabkaltām lādēm, lai nodotos tīkamām atmiņām. «Vai atceries, kā viņš vaidēja, kad iesita otro naglu?» pēc daudziem gadiem viens skatītājs atgādināja līdzskatītājam. «Kāds naturālisms! Vienkārši satriecoši! Malacis Jēzus Kristus! No viņa būtu iznācis dižs aktieris!»

Tas arī viss, ko tiku smēlis no bībeles. Reliģija — sevišķi kristīgā — no bērnu kājas nozīmēja man morāles etalonu, vienlīdz parocīgu Svētās inkvizīcijas tribunāla tiesnesim un Dzīvnieku aizsardzības biedrības priekšsēdim …

Bet viena vieta bībelē mani jau toreiz pārsteidza … Joprojām stāvēju pie lifta, man garām viļņoja daudzkrāsaini kombinezoni, aizmugurē dega atrakciju zāļu raibie gaismas uzraksti, bet es tielīgi mēģināju atcerēties šo vietu… Un atvāzīsies debess un zemes klēpis, un izspļaus zeme savus miroņus … Uz to pusi apmēram … Apokalipse … Praviešiem diemžēl trūka dotības izgudrot griezīgus, viegli atminamus, pārliecinošus nosaukumus. Cita lieta — «Siena. Telemortona dokumentālā filma. Pirmā dekasērija.»

Apsviedos apkārt un, smagi elpojošo, satraukto cilvēku iespīlēts, devos pretī izpriecu telpu kārdinošajiem uzrakstiem. Nedomāju, ka mani līdzāsgājēji sevišķi kāroja noapaļot filmu ar miesiskām baudām. Vienkārši vēlējās pēc iespējas ātrāk noskalot, vienalga, ar ko nāvīgo kodoltermisko garšu. Gluži tāpat kā es.

«Halucināciju zāle» izrādījās tumša telpa, tik tumša, ka nekādi nevarēju noģist tās izmēru. Paklupu pret kaut ko, nokritu, sajutu zem sevis pūkainu paklāju, bet blakām miegainu gulētāju. Vīrietis vai sieviete — to tumsā nevarēju saprast. Kaut kas līdzīgs nopūtām vai arī nesakarīgām frāzēm atšalkoja no tumsas, bet starpbrīžos tikpat nesakarīgi smiekli. Jau nodomāju, ka te apmeklētājus uzjautrina ar skaņu halucinācijām.

Bet, kad man blakus noplātais stingais ķermenis izdvesa līdzīgu murgainu nopūtu, sāku ar jaunām cerībām pētīt tumsu. Negribējās ticēt, ka maniem jaunajiem laikabiedriem piemīt tik bērnišķīgs neprasīgums. Tūlīt kaut kam jānorisinās — man virs galvas brāzmainas sagriezīsies- varavīksnes vai no sienām nokāps spārnoti dievi, vai vismaz kāds normāls cirka burvjdaris piedāvās apmeklētājiem sacirst viņus gabalos un pēc tam atkal sastiķēs kopā.

Kāds nokrita man līdzās. Ar grūtībām saskatīju uz izkliedētās tumsas fona baltu roku, kura kaut ko meklēja. Uzmanīgi pastiepu savējo tai pašā virzienā, mani pirksti sataustīja galda virsmu, nez kādas garas pīpes, kaut ko traukam līdzīgu, bet tajā mazas ripiņas.

—    Kas tās par ripiņām? — klusi vaicāju.

—     Tilts uz nereālo pasauli, — sievietes balss pamācīja. — Ja neesi pieradis, neieteicu pirmai reizei vairāk par divām.

Noriju rekomendēto devu un sndugu, rezultātu gaidot. Pēkšņi uzšļāks žilbinoša gaisma, es ieraudzīšu savu kaimiņieni, bet pēc tam cauri drēbēm un ādai neparastu koku ar artēriju sarkanajiem zariem un vēnu zilajiem Tieši tādu, kā krāšņam kokam līdzīgu, atcerējos anatomijas atlantā atainoto asinsvadu sistēmu. Tiešām rēgoju to un tūdaļ sapratu, kāpēc ripiņu garša likās tik pazīstama. Tas bija LSD — manu dienu narkotika, pie kuras mani Stambulā bija lūkojis pieradināt Džons Kraufords. Mans dievs! Tā man tikai trūka pēc filmas «Siena». Laikus zināju, kas sekos asinsvadu kokam.

Tas turpināja augt, zari izlocīdamies apvija Eifeļa torni, un, kad apvārsnī uzšāvās nebijuša spožuma saule, no saplosītajiem zariem nolija sārts un zils lietus. Krāsainās lāsēs uzkrita Luvram, Triumfa arkai, Sēnas tiltiem, grāmattirgotāju letēm, automobiļiem, cilvēkiem — un viss nekavējoties pārvērtās netīrā, smirdīgā zaņķī, bet cauri tam, šļakstinādami pretradiācijas zābakus, staigāja četri amerikāņu izlūki ar graviteleoniem, kas mats matā izskatījās pēc norītajām ripiņām.

Laimīgā kārtā man uznāca vēmiens. Kaut kā atradu durvis, gaitenī man arī sekmējās — gaismojošais uzraksts palīdzēja uziet tualetes istabu. Pēc tam ilgi mazgājos, su- sējos zem infrasarkanas strūklakas, bet atkal un atkal izmirku sviedros un, kad ieskatījos grozāmajā spogulī, viedēju tajā nevis savas acis, bet graviteleonu optiskās lēcas.

Izmisumā tvēru pēc vienīgā iespējamā glābiņa — savas rokassprādzes. Atminējos, ka burti «PB» pēc rādītāja nozīmēja peldbaseinu. Bet varbūt pirti-bāru? … Vienalga, ar ko noskalot sarkani zilās lietavas — ar ūdeni vai tvaiku, ar ziepēm vai sērskābi, ja tikai izdotos noskalot!

Pārbīdīju ciparnīcas bultiņu, un mans gaismeklītis, it kā ilgās bezdarbības apnicis, viesuļaini aizjoņoja pa stāviem, no lifta uz liftu, no pagrieziena uz pagriezienu, aizvien zemāk un zemāk. Galu galā nokļuvu pilnīgi tukšā stāvā, laikam pašā apakšējā. Kā it visos dzīvojamos sektoros, sienas — bez jebkādām durvju pazīmēm, turklāt absolūti skaņnecaurlaidīgas, it kā aiz tām atrastos nevis cilvēki, bet gaiss. Taču cik dziedinošs, cik svētlaimīgs tēlojās šis mirušais, pa īstam mirušais klusums salīdzinājumā ar skaņām, kuras desmit stundas bez atelpas bija tirdījušas manu dzirdi kinozālē. Vienīgi atomsprādzienu epicentrā cilvēki mira klusu ciešot. Bet pārējie… Nē, labāk gan neatcerēties.

Mans elektroniskais saules zaķītis, jau grasīdamies iegriezties sāngaitenī, pēkšņi pamira, jo pamiru es. Aiz skaņu necaurlaidīgās sienas atskanēja kliedziens. Acīm redzot, vemšana nebija līdz galam izskalojusi narkotiku, halucinācijas turpinājās. Labi vēl, ka sapratu to, citādi neizbēgt no prāta aptumsuma… Bet kliedziens kļuva aizvien spalgāks, aizvien baigāks. Siena netālu no manis pašķīrās, pārvērtusies durvīs, un divi metāla briesmoņi — ne jau jocīgie četrkājainie viesmīļi ar ritentiņiem, bet vienkārši cilindri ar tverekļiem lokaino taustekļu galā — izstiepa no istabas puskailu sievieti.

— Negribu! Negribu! — viņa kliedza. — Ļaujiet man vēl dzīvot! Kaut dažas dienas!

Tad ieraudzīju vīrieti. Durvju stenderē ieķēries, viņš pūlējās izraut sievieti no metāliskajām ķetnām. Viņš arī kaut ko kliedza, taču ar cilvēcisku mēli šim kaucienam nebija nekā kopēja. Viens no metāla bluķiem, lēnām izstiepis taustekli, atsvieda viņu atpakaļ. Krizdams vīrietis līdz galam nodīrāja sievietei kreklu, tā uzreiz it kā saļima, cilindri aizvilka viņu pa gaiteni gluži kā līķi.

Skrēju tiem nopakaļus — ne jau cerībā atkarot sievieti, halucinācijās, to zināju no pieredzes, bojā ejai lemtos nav iespējams izglābt, mana vienīgā vēlēšanās bija glābt savu saprātu. Paskriet vēl desmit soļus, kaut vai divdesmit un tad ieraudzīt, kā cilindri un kailā sieviete tiem pa vidu izkusīs gaisā, ar smeldzīgu ārkārtīga atvieglojuma jūtoņu ieraudzīt viņu vietā vienlaidus baltu sienu.

Tas patiesi notika, bet pirms tam nācās noskatīties vēl vienu halucināciju. Bluķi apstājās, signalizēja ar ultraskaņai līdzīgu dūkoņu, siena pārvērtās durvīs, un, pirms fantastiskā procesija pazuda aiz tām, pamanīju telpas dziļumā anabiozes kapsulu.

Bet pa gaiteni jau trauca pusapģērbtais vīrietis, un, kad viņš aizskrēja līdz vietai, kur jau atkal rēgojās viengabalaina siena, tas ņēmās triekt pieri pret mūri un raudāt, un vaimanāt zvēra balsī.

— Es arī! … Es arī! … Laidiet mani! — varbūt viņš kliedza kaut ko citu, bet halucinācijās vienīgi tēli mēdz būt griezīgi skaidri, vārdi — nekad.

Neveltīju viņam vērību, tā taču bija halucinācija, bet izkustēties no vietas arī nebiju spējīgs. Šī iemesla dēļ izdevās kļūt par liecinieku vēl vienam lietuvēnam — vīrietis kā atģidies pagrozīja ciparnīcu, lodīte pie viņa kājām pārtapa bultā, bulta metās pret sienu, siena atdarījās, aiz tās vairs nebija ne robotu, ne sievietes, vienīgi jauna upura uzņemšanai sagatavota anabiozes kapsula.

Bet līdzās kapsulai — tas šķita par daudz pat halucinācijai — stāvēja jauka meitene baltā kombinezonā, ar zelta burtiem uz krūtīm «Biomortons».

Siena bez trokšņa aizvērās. Halucinācija beidzās.

Minūtes desmit atpūtos, gulēdams tieši uz grīdas. Tad piecēlos. Nezinu, kam un kādām vajadzībām iecerēta šī māja — pilsēta, kur var par velti ēst, piedzerties, baudīt filmas un narkotikas, bet katrā ziņā tā šķita visnepiemērotākā vieta man, atnācējam no tālās pagātnes. Paredzēju, ka arī bez LSD palīdzības man pēc pirmītējām halucinācijām neizbēgt no to atkārtošanās. Lai arī citās variācijās, lai ne tik baismīgās, lai groteskās, lai anabiozes vannā apguldina nevis cilvēku, bet robotu, lai tas kliedz šaušalīgā metāliskā balsī — kamēr atrodos šajā ēkā ar bezgalīgiem gaiteņiem un nepārtrauktām sienām, man ik dienu no jauna rādīsies tie paši murgi. Jālaižas projām, kamēr nav par vēlu.

Uzkāpt savā istabā, lai pašķirstītu rādītāju, nejaudāju. Uz labu laimi ņēmos meklēt izeju. Galu galā nekas briesmīgs nav noticis. Atvainošos Biomortona medicīnas māsai, pateikšu, ka atpūtas nams ir brīnišķīgs, bet diemžēl nav visai pieskaņots maniem vājajiem nerviem, apjautāšos, kā nokļūt pie tuvākā policista, un lai tad valsts vai mani mantinieki darās ar mani pēc savas patikas. Lai iesloga cietumā un paslēpj zem dzelzs maskas kā kādu tur franču karaļa dvīņu brāli, bet šajā mājā es nepalikšu. Nevienu stundu!

Pirmajā stāvā neatradu durvis, otrajā tāpat. Ļaudis pagadījās ceļā visai reti, kaunējos viņus izprašņāt, bet, kad reiz tomēr pajautāju «Vai nepateiksiet, kur izeja,» puisis dzelteni mēļā kombinezonā smējās kā dulls. Nospriedis, ka viņš piedzēries līdz nemaņai, liku viņam mieru. Galu galā ja jau pastāv labirinti, jāpastāv arīdzan iespējai izkļūt no tiem bez ceļa rādītāja katrā krustojumā.

Aptuveni pēc stundas atkal neizturēju un pavaicāju kādai sievietei. Viņa arī smējās, bet ne tā kā puisis. Acīm redzot, nodomāja, ka tas ir iegansts iepazīties.

—     Izeja? Turpat, kur ieeja! — viņa sacīja ar koķeti divdomīgu smaidu. — Vispirms ienāc, un tad paskatīsimies, vai tevi izlaidīšu!

—    Durvis! — truli purpināju. — Kur ir durvis?

—    Manējās? Papriekš norunāsim: šodien durvis kalpo ieejai, bet izejai — tikai rīt no rīta. Neesmu zibeņturnīru mīļotāja.

Izlamājos un, viņas jautro smieklu pavadīts, metos skriet. Ar katru jaunu stāvu, ar katru jaunu pagriezienu skrēju jo ātrāk un ātrāk. Mani vajāja nepamatotas, taču manā noskaņā pilnīgi izskaidrojamas aizdomas — droši vien šajā sanatorijā līdzās normāliem ārstē arī pus- jukušos.

Aizritēja vēl viena stunda. Prasīju par izeju katram, kas patrāpījās ceļā. Tagad mani pašu uzskatīja par pus- jukušu, jo es nevis meklēju izeju, bet plosījos. Ielauzos nez kādās pusreālās telpās, skatlogiem līdzīgi noformētās mīlestības istabās, greznos restorānos — dansingos ar žilbinošām dejotājām grozāmskatuvē, tumšajās zālēs, kur pa griestiem šaudījās brīnumainas gaismas kompozīcijas, aizelsies paskrēju garām milzu peldbaseinam ar tūkstošiem intensīvi zilajā ūdenī blāvojošiem kailiem augumiem, iekļuvu tropisku augu parkā ar augstiem, caurspīdīgiem griestiem. Visur bija sienas, grīdas, jumts — un nevienas izejas.

Saprāts lika man apstāties. Atslējos pret mūri un ilgi, ilgi ietekmēju sevi: «Atģidies, Trīd! Tā taču halucinācija! Vai tu tiešām esi zaudējis prātu? Nami bez durvīm tak neeksistē!»

Tas mazdrusku līdzēja, taču uz neilgu laiku. Ap minūti spēju vēl izšķirt robežu starp realitāti un ilūziju, pat pagriezu bultiņu uz burtu «K» un padevīgi sekoju savam pavadonim. Lai vai kā, viņš pastāvēja kaut vai tādēļ, ka divdesmitā gadsimtenī visaptumšotākais gars nespēja aizdomāties līdz tādiem tehniskiem brīnumiem. Bulta skrēja pa priekšu, es paklausīgi gāju nopakaļus, atskatīdamies, vai nepagadīsies gaismojošs uzraksts «Izeja». Tagad es taču jutos tikpat kā normāls un nevarēju paiet garām.

Un tad ieraudzīju Toru.

—    Tora? — es teicu. — Kā tu te nokļuvi?

—    Tāpat kā visi! — viņa bārstīja savus neatkārtojamos smieklus, kas sākumā aši šāvās pret griestiem, bet pēcāk lēni nolaidās — kā ar izpletni, skandinādami sidraba zvārguļus.

Apskāvu viņu, pieplacis lūpām pienaini baltajam kaklam. Tikai tagad apzinājos, cik briesmīgi esmu noilgojies pēc sievietes šajos piecdesmit gados. Jutu, ka arī viņai tas patīkami, tomēr viņa smejoties izbrīvojās:

—   Te, gaitenī? Tam pastāv istabas vai Mīlestības zāles.

Grasījos pateikt viņai savas domas par šo pretīgo atrakciju zāli, bet viņu kāds sauca. Vesels bars jauniešu; un pats garākais, mazliet līdzīgs manu dienu kinoaktierim Robertam Teiloram, pavēlnieciski mudināja:

—    Ejam, Tora! Nosebosim seansu.

—   Līdz nākamai reizei! — projām skriedama, viņa pavicināja roku. — Vēl satiksimies!

—   Uz kurieni, Tora? — kliedzu, gandrīz vai raudādams.

Viņa bija jau tālu.

—    Uz Telemortonu! — redzēju viņu apgriežamies, lai* vēlreiz pamātu man.

—    Neej, Tora! Tevi tur nošaus! — mans histēriskais brēciens pārlaidās visam gaitenim.

—    Kas viņam lēcies? — no gaiteņa viņa gala atlidoja viņas līdzjūtīgā balss.

—    Neliecies ne zinis, Tora! — tas bija garais. — Viņš tikko no halucināciju zāles!

Acumirklī atguvu saprātu. Nu protams, atkal halucinācijas — gluži kā biju to sagaidījis. Neapskaužams stāvoklis, ja māžojas pat Toras. Pašlaik vienīgās zāles un pestīšana — miegs. Bet rīt vispirms iegriezties pie ārsta, bet pēc tam — ardievu. Varbūt man pat iedos ceļa maizei produktus, atlīdzinot neizmantotās dienas.

Bulta aizveda līdz manai istabai. Pārkāpjot pār slieksni, uzreiz sajutu atvieglojumu. Pat pietika spēka nodu- šoties. Pēc tam apgūlos un nekavējoties aizmigu. Velti biju baidījies no lietuvēna sapņiem. To vienkārši nebija— nekādu.

Pamodos spirgts un možs un, kad ieraudzīju līdzās gultai jauko gaismas plankumiņu, pat iežēlojos par to. Cik jūdžu tam nācies vakar dzīties pakaļ savam dullajam saimniekam! Kārtīgi izsmējies, pastiepu roku pēc izziņu rādītāja. Tik organizētā un automatizētā miteklī arī durvīm noteikti būs savs šifrs. Tikai no Mēness nokritušam cilvēkam iešautos prātā meklēt pašam, ja pietiek nostādīt ciparnīcas bultiņu uz attiecīgo burtu.

Svilpodams jautru motīvu, sāku studēt rādītāju. Durvis atradu pašās beigās. Vienas vienīgas. Tās apzīmēja četri burti «DUAB». Durvis uz anabiozi!

5

Sākumā piežūpojos, tad uzdūros kādai sievietei un aizgāju tai līdzi. Iespējams, tā bija tā pati garāmgājēja ar zaļajām acīm, kas ieteica nepalaist garām filmu «Siena», bet drīzāk otrā — kārdinātāja ar divdomīgo smaidu. No viņas uzzināju daudz noderīga. Piemēram, kāpēc gaiteņos uzturas tik maz ļaužu. Izrādās, normālos apstākļos cilvēki dzīvo stipri saspiesti. Istabas gan ļoti ērtas: ar sienā ielaistām divstāvīgām gultām, ar galdu un krēsliem, kurus

var noslēpt griestos, ar mazgājamo nišu, kur viens un tas pats krāns apgādā gan ar ūdeni, gan ar infrasarkanu gaisu apsildīšanai, gan ar šķidrumu plastmasas mēbeļu pulēšanai. Bet vienā istabā mitinās ne mazāk par sešiem cilvēkiem.

—    Tieši tādēļ labprāt piekritu anabiozei, — viņa sacīja, izstaipīdamās platajā gultā. — Atmostoties pēc piecdesmit gadiem, pārcelties no mūsu skudru pūžņa tieši Āzijas vai Eiropas neapdzīvotajos, bezgalīgajos plašumos, protams, ir vilinoši. .. Bet kad tas būs — tālā nākamībā! Toties trīs mēneši atsevišķā istabā ar vannu, pilnīgā brīvībā: —kādu vīrieti vēlies, to aicini pie sevis —, to jau šodien varu izbaudīt… Godīgi sakot, reti eju ārā, varbūt vienīgi uz kino vai Mīlestības zāli. Jūtos tāpat kā debesīs… Piemēram, tagad — apkampju tevi, bet pati baidos nogāzties zemē … Pēkšņi pamodīšos, un izrādīsies, ka viss sapnis … Nekāda Biomortona, nekādu bio- namu, priekšā četrdesmit, piecdesmit, septiņdesmit gadi bez mazākām pārmaiņām.

—    Kāpēc tad bez pārmaiņām? — brīnīdamies es jautāju neizpratnē. — Var taču pārbraukt uz citu pilsētu, vienkārši doties ceļojumā …

—    Tu nu gan esi jokains! — viņa iespurdzās. — Tas ir labi. Man nepatīk pārāk nopietni vīrieši… Nu, pieņemsim, viens mājoklis visam mūžam patiešām būtu pārspīlēti … Var apprecēties, un, ja vīrs ir septītais vai astotais istabā, ar laiku dod citu istabu. Bet to jau noteikti līdz pašam kapam. Pieaugs bērni, saprecēsies — un viss tajās pašās četrās sienās… Izņemot savu pilsētu un tās, kuras paretam rāda Telemortons, nekā cita nedabūsi redzēt… Negribas ne atcerēties… Laimīgā kārtā tas viss jau pagātnē. Vai zini, cik man dienu vēl atlicis? Veselas četrdesmit divas…

Neatminos viņas seju, bet atceros visā gultas platumā tīksmi izstieptās rokas.

Velti aizgāju no viņas. Ar viņu droši vien būtu bijis vieglāk — šī sieviete ne par ko īpaši nesūdzējās, pat sabiedriskā sistēma tai visumā patika. Tikpat kā nav laulības šķiršanu, pašnāvību nemaz nav, cilvēkiem klājas ievērojami labāk nekā pagājušajā gadsimtā.

Aizgāju no viņas un no jauna piedzēros, un ilgi klaiņoju pa anabiozes pilsētu, mēģinādams izprast, kāpēc no

tās nav nevienas izejas. Nejauši uzgrūdos bibliotēkai, ieraudzīju grāmatas metāla vākos, paķēru vienu no tām kā glābšanas apli un nekavējoties aizmigu …

—     Bet kālab tomēr nelaiž ārā no šīs mājas? — es jautāju. īsu mirkli man likās, ka joprojām guļu blakus tai pašai sievietei.

—     Ko tad jūs gribat? — balsī jautās apslēpts pārmetums. Galīgi pamodos, pacēlu no grīdas izkritušo sējumu un palūkojos sievietē. Viņa ne tuvu neatgādināja to, no kuras biju aizgājis. Acenes, vecmodīga kleita, vilnas zeķes, klēpī smags foliants.

—Nekā negribu! — es nomurmināju. — Lieciet man mieru!

—     Tas ir vienkārši nesaprātīgi, — viņa, šaubu nav, priecājās par iespēju parunāties ar kādu. — Valsts tērē milzu naudu, lai mēs trīs mēnešus no vietas saņemtu tikai bagātniekiem pieejamu greznību. Pat grāmatas! Izlasīju te tik daudz, cik visā mūžā netiku lasījusi, — nolēmusi, ka turēt milzu sējumu uz ceļgaliem tomēr neparocīgi, viņa uzmanīgi nolika to uz žurnālu galdiņa. — Un pēkšņi jūs vai kāds cits, īpaši no jaunajiem, kuri paši nezina, ko vēlas, paziņo: «Esmu pārdomājis.» Nē, es uzskatu, ka viss ir pareizi. Esi atnācis, tevi izlaiduši caur ārējo korpusu, aiz tevis aizvērušās durvis •— un punkts! Ardievas agrākai dzīvei, nekādu teleekrānu ar pēdējām ziņām, nekādas sarakstes ar piederīgiem — viņiem tu jau esi aizgājis anabiozē. Atļaujiet radiem apmeklējumus — un puse mājas aizskries. «Paliec, bez tevis nevaru dzīvot, dārgais!» — «Dārgā, esmu jau gandrīz sarunājis, tev būs pirmšķirīgs darbs nevis kaut kur, bet par kalponi gravi- namā, tur varēsi noskatīties visas šīs erotiskās filmas, un vīna tur arī atliku likām un marihuanas …» Asaras, ģībonis, histērijas. «Izlaidiet mani!» Bet pēc. mēneša raudādami lūgsies atpakaļ.

Cilvēks ir savāda būtne. Es varētu klausīties un klausīties, daudz ko uzzinot bez neviena jautājuma. Jutu, viņai, nopietnai pusmūža sievietei, trūkst sarunas biedru. Bet es paķēru grāmatu un metos ārā. Tiku vienīgi līdz durvīm. Tikko pārkāpu pār slieksni, grāmata aizlidoja atpakaļ.

—    Tās ir magnetizētas, — briļļainā paskaidroja. — Man tas arī nepatīk. Daudz labāk būtu lasījusi savā

istabā … Bet ko jūs gribat? Milzīga vērtība! Mūsu valsts ir bagāta, tomēr izkaisīt pa vējam tūkstošiem kredītu būtu neprāts. .. Zināt, kad iznāca pēdējā grāmata? — viņa rūgti pašūpoja galvu. — Nu, protams, nezināt… Jūsu paaudzes cilvēki vispār nekā. nezina … Kādreiz es mācīju ģeogrāfiju, bet tagad jums pat nav ne jausmas, ko šis vārds nozīmē. Kaut gan… — viņa uzmanīgi nopētīja mani, — Cik jums gadu?

Ātrumā aplēsu. Iznāca — aptuveni astoņdesmit pieci. Tikai tagad šis skaitlis nonāca manā apziņā. Būtu es tiešām gājis bojā zemestrīces laikā, mans mūžs aprautos četrdesmit piektajā gadā. Toties pašlaik man paveras īsteni grandiozas perspektīvas. Pēc astoņdesmit dienām atkal iegulšu anabiozē un pamodīšos jau simt trīsdesmit gadus vecs . .. Taču kādēļ gaidīt tik ilgi? Durvis «DUAB» atdarās jebkurā laikā. Nav obligāti jānogaida termiņa beigas. Un palaist garām termiņu nemaz nav iespējams. Rokassprādze pārstās funkcionēt, bulta automātiski vedīs tevi vienā vienīgā virzienā. Pēc trīsdesmit minūtēm tev atnāks pakaļ divi cilindri. Aizvedīs, apguldīs kapsulā un aizvākos. Biomortona meitene baltā kombinezonā uzsauks: «Harijs Filipo, Matu-Grosu štats,» 1227. teritoriālā zona!» Griestos iemontēta mehāniska balss paziņos tavas kapsulas, sektora un horizonta numuru. Bet cita Biomortona meitene baltā, baznīcai līdzīgā uzņemšanas telpā jau nosauks citu vārdu, un tā pati mehāniskā balss ierādīs jaunatnācējam tavu bijušo istabu.

— Atvainojiet, jūs paņēmāt grāmatu, ko vakar iesāku lasīt!

Raksturīga seja, mati gandrīz visnotaļ sirmi, necilas tumšpelēkas krāsas kombinezons. Pārāk vecs viņš nebija, bet, acīm redzot, krietni gados — tādi izrakteņi kā grāmatas diez vai saistīja moderno jaunatni.

Tieši šinī brīdī sasaistīju kopā divus itin kā nošķirtus faktus. Karu vairs nebija, bet nodrošināt ar uzturu, bezmaksas istabu un minimālām izpriecām septiņus miljardus — grūta problēma. īstenojies demogrāfiskais sprādziens, ko jau manās dienās bija pareģojuši daži zinātnieki. Citi zinātnieki dēvēja viņus par drūmredžiem, es arī. Man allaž šķita, ja valsts pastāv cilvēkiem, nevis otrādi, tad nav ko bažīties par nākotni. Taču tagad izbaudīju uz savas ādas vienīgo izeju — anabiozi. Tagad noskaidrojās, kāpēc milzu meliem par manu nāvi piebiedroti sīki meli. Atmiņā atausa Telemortona diktora vārdi: «Zem smiltīm saglabājies katastrofas neskartais biobarometrs, kas neapgāžami apliecina, ka anabioze līdz zemestrīces nestundai noritējusi sekmīgi.» Kustība par aiziešanu pusgadsimta nebūtībā sākusies nesen, ļaudis vēl svārstījās. Izmantot propagandai pat manas nāves leģendu — tas ir vairāk nekā ģeniāli!

—• Piedodiet, vai tad jums grāmata liekas smieklīga? — pasirmais vīrietis apjucis uzlūkoja mani.

Tātad biju skaļi smējies. Un pie tam pusneapzināti atšķīris sējumu.

—     Un tad? — pirmo reizi apskatīju vāku un satrūkos. Noass Erkvuds — «Diena starp sestdienu un svētdienu». Mefistofeļa jaunībā sarakstītais filozofiskais romāns, par kuru piedevu viņam daudz ko.

Kādu rītu varonis, ielūkojoties kalendārā, atrod lieku dienu. Dienu, kad viņš var būt nevis tāds, kāds bija līdzšinējā dzīvē, bet kāds mūžsen vēlējies būt — mīlošs un mīlēts, atsaucīgs un pateicīgs, piedodošs un nelokāmi taisnīgs .. . Divdesmit stundas viņš papilnam izbauda šo iespēju. Trīs stundas — jūtas apgrūtināts. Bet atlikušās stundas laikā nekādi nevar sagaidīt mirkli, kad varēs atkal uzvilkt paraduma ērto, cieši pieguļošo cietumnieka tērpu. Citurīt atnāk Liktenis: «Būtu noturējies šo pēdējo stundu, visa tava nākamā dzīve līdzinātos šai dienai starp sestdienu un svētdienu!» Varonis atbild: «Nākamā dzīve? Tu esi muļķis. Tādas vispār nebūtu bijis. Kādēļ? Vienkārši tādēļ, ka jau pusstundu pirms tavas ierašanās man bija sagatavota cilpa.» Patlaban, pēc piecdesmit gadiem, man sāka likties — diez vai Mefistofelis nav rakstījis par sevi. Ne jau velti viņš jaunībā bijis gan reliģisks sprediķotā js, gan runātājs sociālistu sanāksmēs … Skumja grāmata!

Atkal smējos. Iekulties dzērumā bibliotēkā un uz labu laimi satvert tieši viņa romānu! Kāda ironija!

—    Cik jums atlicis līdz anabiozei? — vīrietis līdzjūtīgi ielūkojās man acīs. — Gadās, dažiem beidzamās dienās uznāk kas dziļuma reibonim līdzīgs: smejas līdz asarām — ar iemeslu un bez.

—    Atnācu tikai vakar.

—          Tad nav saprotami… Man pašam, lasot šo grāmatu, gribējās drīzāk raudāt nekā zoboties. Erkvuds ir gaišreģis …

Mēs iepazināmies. Viņu sauca — Viktors Tellers.

—     Zināt ko, šai sakarībā ierosinu iemest! — es ierosināju. Mani mocīja paģiras. Bez tam magnetizētās grāmatas viesa dziļu bezcerību. Savā laikā pats nebiju vērtējis tās pārāk augsti. Tagad grāmatas kļuvušas vislielākā vērtība nedaudziem, tāpēc ka pārstājušas būt vērtīgas daudziem.

Viņš piekrita, kaut jutu — pamest bibliotēku viņam žēl. Aiziedams Tellers noslēpa romānu aiz citiem „ sējumiem.

—     Atkal kāds, līdzīgi jums, paķers uz labu laimi, bet es tā i nedabūšu izlasīt līdz galam. Tīšām neatšķīru pēdējo lappusi, taču visu nakti man nedeva mieru jautājums — vai varonis izturēs visas divdesmit četras stundas?

Restorāns izrādījās tas pats, kurā biju iebrucis vakar, izeju meklējot. Viktors grasījās apsēsties stūrī, bet es izmeklējos galdiņu tuvāk virpuļskatuvei. Ikviena no dejotājām manos laikos varētu kļūt «Mis Amerika». Te demonstrēja gan vienkārši dejas, gan dejas ar striptīzu, gan vienkārši striptīzu. Bet, kad drānas cita aiz citas noslīdēja no klasiski daiļajiem augumiem, kad dejotāju kustības pārspēja slīpējumā klasiskā baleta slavenības snie- gumu, aizmirsās visas pārējās divdesmit pirmā gadsimta nekrietnības.

—     Teicamas lelles! — Viktors teica, sekojot skatieniem aizskrejošam galdiņam. Dejotājas viņš šķita pilnīgi neievērojam.

•— Lelles? — mani pārsteidza viņa nievīgais tonis. — Manos laikos … — atģidies aprāvos pusvārdā.

—     Kā tad, lieliskas biolelles! Es taču nostrādāju Tele- mortonā veselus desmit gadus. Pat piedalījos viņu pilnveidošanā. Būtu jūs redzējis pirmos izmēģinājumu paraugus — smaidīja kā trešās šķiras ielasstaigules. Nācās izgudrot sevišķi elastīgus sejas muskuļus. Bet tās, kuras tūlīt pēc Sienas sāka izmantot filmēšanai, — tās jau bija īstas. Mēs viņām pat piešķīrām cilvēku vārdus, lai nesajuktu, bet vēlāk ielikām titros … Toreiz visi uzskatīja — dzīvi aktieri. Daudzi vēl tagad domā tāpat.. . Dabā tās var redzēt vienīgi gravinamos un bionamos.

Galdiņš nez kādēļ kavējās. Iznāca gaidīt kādas desmit minūtes.

—     Tas jau ir cits! — Viktors pieredzējušām acīm nopētīja plastmasas virsmu. — Pārāk daudz vīna šķirņu jūs uzdevāt pirmītējam uzreiz … Sabojājies, nabadziņš!… Cik tas gudri iecerēts — pusdzīvos apkalpo pusdzīvs personāls! Cik traģēdiju izdevies novērst tādā vīzē! Iedomājieties, jūs samīlaties dejotājā, oficiantē vai apteksnē, viņa tāpat, bet pēc trim mēnešiem jūs — kapsulā!

Pasmīnēju un novirzīju sarunu uz romānu — žilbinošās skaistules mani vairs neuzbudināja.

—     Velnišķīgi aktuāls, — viņš nopūtās. — Pēc Sienas . valsts atradās tādā pašā stāvoklī kā cilvēks ar lieko dienu. Varēja izstiept to gadu un gadsimtu garumā. Bet palika bagātie, palika nabagie. Tiesa, kopš kāda laika, pateicoties anabiozei, ir vismaz cerības uz nākotni…

—     Nu, bet ja jūs būtu redzējis nabagos manos… — atjēdzies noriju mēles galā esošo vārdu «laikos», aizvietodams to ar uzmanīgo «gados».

—     Jums taisnība! Garā nabagie! Vai tad var būt citādi? Sintētiski produkti — īstie tikai bagātniekiem. Nekādu ceļojumu — tādai izpriecai pabalsts nav domāts. Un, galvenais, nekādu izredžu! Bet pat ar to varētu samierināties, — Viktors vienā paņēmienā iztukšoja viskija glāzi. — Te viss, protams, visaugstākā labuma, nekādu er- zacu. Uz trim mēnešiem katrs anabiozietis pārvēršas gravinama īpašniekā …

—     Ar ko tad nevar samierināties? — es vaicāju, atcerēdamies apakšzemes laboratoriju, kur Mefistofelis bija. ļāvis man ar vienu aci ieskatīties nākamībā. Lūk, kas izveidojies no izcilā izgudrojuma! Gravisiena — valsts norobežošanai no pārējās pasaules, gravinami — privileģēto norobežošanai no pūļa.

—    Ar atbildību! Mūsu laikos cilvēki atraduši domāt, bet, ja tā labi padomā, — kāpēc gājusi bojā cilvēces prāvākā puse? Mums saka — mazākās puses drošības un uzplaukuma labā. Taču es nevaru tā dzīvot! Sieva uzskata mani par nelgu. Bet es visu laiku prātoju — kāds cilvēks viņpus Sienas pirms trīsdesmit trim gadiem samaksājis par manu dzīvību ar savējo. Un ja nu viņa dzīvība, bijusi daudzkārt Vērtīgāka? Varbūt mana loze krita ģēnijam, dižam māksliniekam, izcilam -domātājam? Vai vienkārši

labam cilvēkam … Tas, iespējams, daudz vērtīgāk, nekā būt dižgaram …

—    Un no šīm domām tu bēdz anabiozē? — nemanot pārgāju uz «tu». Viņš tāpat.

—     Diez vai sapratīsi, — viņš pakratīja galvu. — Tev citi iemesli, tāpat kā gandrīz visiem . .. Četri milzu kontinenti, kur varēs sākt dzīvi no jauna, — tas tomēr nav samērā labiekārtots cietums aiz gravitonām restēm • • • Bet es personiski jau tagad mitinājos greznā dzīvoklī, varēju sev atļauties visu, kas liegts citiem… Mana sieva strādā par kibernētiķi — pats saproti, strādnieku aristokrātija. Uz vienu miljonu — pussimts strādājošo, valstij nav jēgas taupīt uz viņu rēķina . .. Sieva negribēja mani laist. .. Viņai tā ir īsta traģēdija: šķiet, viņa pārāk netic anabiozei.

•— Un tu? — jautāju, atcerēdamies paša šaubas.

—     Nezinu, — viņš iegrima pārdomās. — Varbūt tieši tādēļ biju ar mieru . . . Būtu es simtprocentīgi zinājis, ka celšos augšā . ..

—    Kas tad būtu? — es nesapratu.

—     Tad tā nebūtu grēku izpirkšana, — viņš sacīja ļoti klusi. Bet, iespējams, arī nesacīja. Šajā brīdī bioleļļu orķestris, apslāpēdams cilvēku balsis, saplosīja gaisu ar mežonīgu sinkopju virpuli. Dejotājas nometa no sevis visu, līdz pēdējam drānas gabalam, anabioznieki mežonīgi aplaudēja, un tad griestos parādījās liesmojošs uzraksts:

NĀKAMA BIOREVIJA PLKST. 22.00

Drīz pēc tam Viktors aizgāja atpakaļ uz bibliotēku. Atvadām viņš nosauca savas istabas numuru. Taču biju tik ļoti pilnā, ka cipars tūdaļ izkrita no galvas.

Nekad netiku viņu vairs sastapis. Varbūt tādēļ, ka paradīze pusdzīvajiem bija pārāk apjomīga, varbūt viņam beidzās termiņš. Bet man nez kādēļ jau toreiz likās — viņš droši vien aizies, neizmantojis ceļazīmi līdz galam..

Es dzēru vēl un vēl. Šķiet, piedzēros tik tālu, ka iekliedzu galdiņa membrānā savus uzskatus par Sienas Ēru. Uzskatus? Varbūt vienkārši lamu vārdus? Būtībā tas bija viens un tas pats — jo vairāk manam četrkājainajam viesmīlim, kura skaņu receptors ticis pielāgots vienīgi elektroniskās ēdienu kartes simts nosaukumiem. Viņš drebēt drebēja zem lāstu krusas, bet tad neizturējis vienkārši aizskrēja, kā to būtu darījis viņa vietā jebkurš oficiants.

Taču nav izslēgts, ka tas viss man tikai māžojies. Ne jau velti vairs neatšķīru dzīvos cilvēkus no leļļiem. Vēlāk bezjēdzīgi cilpoju pa gaiteņiem, laikiem apstājos, atstutējos pret sienu, lai nepakristu, un lūkoju izprast, kur pazudusi mana istaba. Pagriezt sprādzes bultiņu nebija pa spēkam. Pat gaismas plankums te dubultojās, te pavisam izgaisa.

Jau biju sagatavojies pārnakšņot uz grīdas, kad atkal ieraudzīju Toru. Viņa atradās tālu, tālu, pašā gaiteņa galā, un blakus viņai Robertam Teiloram līdzīgais slaidais puisis.

«Tora!» dzīros saukt, bet mēle neklausīja.

Kaut kur tālumā siena pašķīrās, viņa pazuda aiz tās, puisis nogriezās sānejā un arī izzuda.

Aizstreipuļojis līdz gaiteņa galam, ņēmos meklēt viņas istabu. Šķitu atradis vietu, kur viņa bija pazudusi, un jo ilgi dauzīju sienu, pierunādams viņu mani ielaist.

Tora neatvēra-.

Man jau viss bija vienalga. Pārbīdīju ciparnīcas bultiņu uz «DUAB», siena neizprotamā kārtā pašķīrās deguna priekšā, man pretī izskrēja cilindri un apguldīja kapsulā. Tomēr labāk nekā, pārgulēt uz grīdas! — es nodomāju un tad ieraudzīju sev pārliekušos Toru. Viņa bija tik daiļa kā nekad, ugunīgie mati viļņiem krita pār balto kombinezonu ar zelta uzrakstu «Biomortons».

—     Trīdents Mortons, Ņujorkas štats, Piektā avēnija! — viņa paziņoja kibernētiskajai kontroles sistēmai.

—    Zoss! Biosarakstos tāda nav! — no griestiem atskanēja metālisks bļāviens.

Cilindri iebāza kapsulā savus taustekļus, lai izvilktu mani laukā, bet es izmisīgi atkavos. Zināju taču labi, ka nekavējoties pazaudēšu Toru, tikko atkal nokļūšu gaiteņu, liftu, izpriecu telpu milzīgajā labirintā …

6

Pamodos savā istabā. Atšķirībā no agrākiem laikiem galva nemaz nesāpēja, paģiras bija drīzāk garīgas, jo domāšanu neapgrūtināja. Šajā brīdī apjautu, ka anabiozes nams, par spīti kibernētiskajām šausmām, tomēr ir vispiemērotākā vieta lēcienam no pagātnes tagadnē, par kuru tā bija bažījies Miltons Anbiss. Visu, kas iezīmēja laikmetu, no priekiem līdz izmisumam, saņemšu te koncentrētā veidā, vienā paņēmienā. Deva varēja būt nāvīga jauņpienācējam, bet pirmās visbriesmīgākās dienas jau aiz muguras. Ja gribu izdzīvot šajā pasaulē, daudz prātīgāk ienirt tajā tūlīt.

Nekur citur neatradīšu iespēju uzzināt tik daudz tik īsā laikā. Piemēram, tā pali «Siena». Telemortons rādīja vienu sēriju mēnesī un arī tad līdz pēdējai dekagadei. Kopš tā laika šīs filmas demonstrēšana vienkāršajiem mirstīgajiem tikusi noliegta. Tas pats attiecās uz visām pārējām — no šīsdienīgās labklājības viedokļa pārāk drūmajām lentām. Bet šeit, īpašajā Telemortona zālē, varēja cauru diennakti skatīt mūsu vecās videolentas. Bez tam bionamā uz citu — vēl lielāku dīvainību fona mana savādība palika ēnā. Gandrīz neviens anabiozietis nebija līdz šim redzējis ne biolelles, nedz kibernētiskos «galdiņ, klājies!». Vairumam jau pats jēdziens «robots» izklausījās pēc pasakas. Cilvēkiem vairs nebija ko darīt, tie līda vai no ādas ārā, lai sagudrotu sev kādu nodarbību. Pat manu laiku elektriskie bārdas skujamie un putekļu sūcēji bija tādēļ izmesti izgāztuvē. Te, kur visi par kaut ko brīnījās, arī es varēju izrādīt izbrīnu, neriskēdams iemantot pus- jukuša slavu. Te visi bija mazliet jukuši. Ticība anabiozei aptuveni atgādināja mana laikmeta biedru ticību aizsaules dzīvei. Telemortons iestāstīja viņiem, ka tie augšām celsies, Telemortonam ticēja, tomēr klusībā šaubījās. Negausība,- ar kādu uzkrita izpriecām, mīlestībai, ēdieniem, dzē- rieniem, narkotikām, nebija dabiska. Tā līdzinājās dzīrēm mēra laikos, lai gan reti kāds būtu tam atklāti piekritis.

Šajā rītā nobeidzās agrākais Trīdents Mortons. Izmantojis nezināmās pasaules šaušalīgumu, viņš iemanījās ielīst manī uz īsu laiku, bet nule nobeidzās galīgi un negrozāmi. Ne jau tādēļ biju uz piecdesmit gadiem šķīries no dzīves, lai no jauna piežūpotos, apkamptu gadījuma sievietes, bet pēc tam sevi nicinātu. Joprojām apmeklēšu neskaitāmos restorānus un bārus, halucinācijas zāli, pat mīlestības zāles — bet tāpat, kā mediķis apmeklē anatomikumu. Palikšu te pēc iespējas ilgāk, kas būs pēc tam — redzēsim! Perspektīva pārceļot no vienas anabiozes citā jebkuros apstākļos nēainojās diez cik patīkama. Bet ne jau tādēļ pirmo reizi mūžā gribējās dzīvot, lai grautu un salauztu, mīdītu kājām un dedzinātu, bet pēc tam dancotu uz drupām. Neviļus atminējos savu horoskopu. Kā tur bija? Ielauzties laikmeta struktūrā. Tā gan! Ielauzties tās liekulīgajā labklājībā, tās globālās apmānīšanas globālajā laikā, kurā lelles pārvēršas filmu zvaigznēs, bet cilvēki svētdienīgi tērptās lellēs. Apbedīt sevi neļaušu!

Tikai tagad es atvēru acis. Kaut kas manā istabā bija izmainījies. Tieši gultas priekšā stāvēja uz molberta liela glezna. Viktors man vakar stāstīja, ka šeit tiek izpildīta ikviena vēlēšanās, bet nekādā Pasūtījumu zālē nebiju iegriezies, nekādu gleznu netiku pasūtījis. Atbalstījos uz elkoņiem, lai labāk apskatītu audeklu.

Debess ar nepazīstamiem zvaigznājiem, spokaina, it kā no pazemes izstarota gaisma. Mazliet pacelta platforma, lejā bezgalīgas šahtas melnais caurums. Platformā atvērta kapsula, tai apkārt dīvainas būtnes. Gandrīz vai cilvēki, bet ar bezjēdzīgām sejiņām un smalkām roķelēm. Kapsulā — tikko dzīvē atgriezusies Tora. Kailo augumu pa pusei noslēpj iesarkani mati. Tam pāri krīt savādu būtņu bālganas ēnas un apakšzemes gaismas vājas atblāzmas. Sēja vēl glabā nāves bālumu, bet acis jau ir dzīvas. Ieplestajos redzokļos nejauš ne izbrīnu, nedz šausmas. Briesmīgās pasaules neizbēgamību — lūk, ko izlasīju atdzīvojušajās acīs.

— Labrīt! — saklausīju aiz muguras. — Nekad līdz šim nebiju domājusi, ka var tā piedzerties… Tu klauvēji tik spalgi, ka pat cauri sienai varēja dzirdēt. Izgāju ārā palūkoties, bet tu jau gulēji. Tieši uz grīdas. Ar pūlēm iestiepu tevi istabā. Protams, prātīgāk būtu bijis atstāt tevi gaitenī… Starp citu, no kurienes tev zināms mans vārds? Atceries, aizvakar gāju uz «Telemortonu», tu mani ieraudzīji pirmo reizi mūžā un uzreiz nosauci vārdā … Bet pēc tam kliedzi kaut "ko nesakarīgu … Un šonakt arī… It kā mani nošāvuši un apglabājuši «Nemirstīgo Panteonā» … Bet pēc tam tev izlikās, ka esmu Biomortona līdzstrādniece, un tu kliedzi, lai mudīgāk novelku šo nolādēto balto kombinezonu, un tā joprojām . . .

Mēģināju atdzīvināt atmiņā Toras tēlu. Uz īsu mirkli tas mirāžai līdzīgi pavīdēja gaisā un tūdaļ izkūpēja. Ne jau velti pat tajos laikos atcerējos vienīgi ārējās pazīmes — matus, smieklus, kādu žestu.

—    Tagad atcerējies? — Viņa pārvilka ar roku pār manu pieri. — Bet es tūdaļ sapratu, kāpēc tu mani noturēji par viņu… Aizvakar mēs skatījāmies vecas video- lentas un arī to, kur mans vecaistēvs nogalina manu vecomāti Telemortona pirmās pārraides laikā… Tu arī esi apmeklējis vienu no seansiem, pēc pabijis Halucināciju zālē un, kad ieraudzīji mani… Vai tiešām esmu viņai tik līdzīga?

Viņas rokas bija maigākas nekā tai Torai un seja arī liegāka. Un pavisam citādas acis. Un vispār viņa bija gluži citāda, kaut gan reizē ļoti līdzīga. Tie paši mati, kustības, balss.

—    Mūsu dienās tas nav nekāds retums. Mēdz jokot, ka pat gēni kļuvuši stabili — zaudējuši spēju atjaunot ģenealoģiskās matricas… Starp citu, tevi ^rī rādīja. Nu protams, ne jau tevi pašu, bet tavu līdzinieku. Atminies, kā Trīdents Mortons stāvēja uz ceļiem līdzās sašautajai Torai Valesko? Droši vien stipri mīlējis viņu, — apsēdusies gultā, viņa mani apskāva.

—    Tora! — es izdvesu, un bija pat mazdrusku sāpīgi, ka senis nomirusi sieviete tik ļoti līdzīga viņai. Tora Valesko piederēja savam laikam, visu mūžu viņa bija lauzusies caur džungļiem — Čikāgas, Brodveja, Telemortona džungļiem —, katrs viņas skūpsts gribot vai negribot bija mednieka ēsma un zvēra kodiens. Maiguma viņa nepazina — tāpat kā es.

Satvēru mīksto roku savos pirkstos un pieskāros ar lūpām. Un manas lūpas arī kļuva siltas un mīkstas un lēnām virzījās pa iedegušo ādu, līdz pieskārās viņas lūpām. Un tad kaut kas manī atvērās, pārvērtos caurspīdīgā bezsvara čaulā, un, kad tajā iebrāzmoja maigums, mani rāva augšup, bionama caurspīdīgajam jumtam cauri, tieši debesīs.

—     Tu raudāji? — Tora vaicāja.

Es neatbildēju. Man vairs nebija spēka. Ne atkārtot šo mūžīgo lidojumu, ne izdvest kaut pušplēstu vārdiņu. Es sajutu savos miklajos plakstiņos svētīto divdesmit pirmo gadsimtu, kas bija man dāvājis tādu brīnumu. Mirstošās pasaules maigumu, dāvātu gadu tūkstošiem uz priekšu, jo tajos cilvēki jau būs atraduši mīlēt.

Tieši par to runāja glezna. Pasaule lemta bojā ejai. Stabilās Sistēmas pasaule — akvārijs ar remdenu ūden-

tiņu, kurā nabaga zelta zivtiņas zina par cilvēcisko kaislību okeānu tikpat maz, cik mani laikabiedri zināja par pasauli bez kariem aiz apokaliptiskām asins straumēm apskalotās gravitonās sienas.

Bet pusstundu vēlāk atcerējos, kur atrodamies, un nolādēju visus dievus un velnus.

—    Kāpēc tu esi atnākusi šurp? Kāpēc?! — gandrīz vai iesitu viņai, tik neciešama likās dčma, ka esam satikušies šeit, nevis kādā tuksnesī. Tuksnesī vai ledājā. Divatā būdami, mēs varētu izdzīvot visur — pat mūžīgos ledos. Bet šeit viņa bija nāvei nolemta, ja vien man neizdosies izrauties no šejienes.

—    Tev es taču nepārmetu, — viņa liegi teica. — Vai tu tomēr nevarēji sastapt mani agrāk? Bet visticamāk — nesastaptu nekad … Piecdesmit gadu šķiršanās — vai tas tik daudz salīdzinājumā ar dienām, kuras nodzīvosim kopā? … Man bail iztēloties, kas būtu ar mani noticis, ja tev tovakar nebūtu rādījušās halucinācijas, ja es tik stipri nelīdzinātos viņai. Tu noturēji mani par Toru Valesko un pēkšņi apstājies… Prasīt vairāk no likteņa būtu negodīgi … Mūždien esmu ienīduši Telemortonu. Gan viņa baismīgo «Sienu», gan to debesmannu, ar ko mūs tagad baro. Apgalvo, cilvēki vairs neizjūt vajadzības pēc tādām vērtībām, bet man allaž ir licies — tajā apstāklī, ka mums vairs nav ne grāmatu, ne īstas mūzikas, ne mākslas vispār, vainīgs Telemortons… Taču bez Telemortona mēs nekad nebūtu atraduši viens otru.

Ielūkojos pagājības bezdibenī. Stāvēju pie pašas iztekas, labāk par Toru apzinājos, cik viņai liela taisnība. Bet šis briesmīgais lēciens no mietpilsoņa, kurš Telemortona dēļ vairs nelasa avīzes un grāmatas, līdz pusinteli- ģentam, kurš runā par tām apmēram tādā pašā tonī kā mēs savā laikā par ēģiptiešu papirusu?!

—    Vismaz saglabājusies glezniecība, — es pasacīju, pētīdams viņas audeklus. To nebija daudz, visi tai pašā manierē kā nule nobeigtais. Apstājos pie viena. Balti vizoši ledāji, šaura bālganas debess strēle» caur kuru izvīta kāvu lentīte, bet priekšplānā neticami melna kaila nēģeriete. Tad tāpēc iztēlojos mūs abus mūžīgajos ledos, ticēdams, ka arī tur mums abiem būtu labāk dzīvot nekā pašreizējā paradīzē.

—    Tev patīk? — Tora nodzēsa gaismu. Nēģeriete

atdzīvojās, līdz padebešiem saceltais ledus neciešami balti iezibējās, ziemeļblāzma ielaistījās vissmalkākās gaismēnās. Krāsas bija citādas, manos laikos nepazīstamas. Ne tikai gaismojošas, bet tikpat kā dzīvas. — Telemortons būtu nosaucis šo gleznu «Nēģeri apgūst Grenlandi», — Tora pasmaidīja. — Kad uz turieni izsūtīja vispirms polinēziešus, bet pēc tam visus dzeltenos, manis vēl nebija pasaulē. Bet nēģeru lielā pārceļošana satricināja mani. Ap to laiku viņi jau skaitījās vairāki miljardi. Veselas pilsētas izmira uz dažām dienām, kamēr tajās iemitināja baltos … Runā, tur radīts mākslīgs klimats, viņiem tur klājoties labi, bet Telemortons vēl ne reizi nav rādījis Jauno Grenlandi… Saprotu, mēs esam pārāk lielā skaitā; bet kāpēc mums visu laiku no kāda jānošķiras?… Lūk, tādēļ, ķeroties pie audekla, redzēju Grenlandes subtropu vietā milzīgu ledāju! — viņa atkal iededzināja gaismu.

Pēkšņi manī pamodās vajadzība pateikt viņai, kas īstenībā esmu. Bet apturēja bailes. Trīdents Mortons, kurš stāvējis uz ceļiem līdzās viņas mirstošajai vecaimātei, — tāds lielgabalšāviens sagrautu visu. Nolādēju sevi par to, ka neesmu piedzimis sešdesmit gadus vēlāk. Atdzīvināta mūmija, kurai tiesības uz māņticīgu bijību, nevis uz maigumu.

Liegi pieskāros viņai, saklausīju cauri ādai pulsu un nobijos. Pulksteņa mehānisms, kas skaita sekundes. Katrs sitiens bija nežēlīgajam laikam adresēts kliedziens.

—    Cik tev vēl palicis? — izgrūdu caur zobiem.

—    Ar tevi — daudz! — viņa pasmaidīja un novirzīja sarunu uz citu problēmu. — Tātad, pēc tavām domām, glezniecība vēl pastāv? Gaismas līniju jokains savijums, kurā reizēm pavīd kas līdzīgs sejai vai kokam, vai lietum? Bērnībā es arī skatījos kā apburta. Stundās, kad Telemortons translēja gaismas gleznas, mani nevarēja atraut no ekrāna. Bet reiz manī pamodās kaut kas nezināms. Pasaule gribēja ieiet manī un iziet man cauri, un atkal parādīties … Pagājušajā gadsimtā būtu gleznotāja.

—    Tu arī tagad esi gleznotāja! — mierināju, jau pa pusei apjauzdams, kāpēc katram viņas darbam piemīt veselas gleznu galerijas spēks.

—    Tikai šeit, bionamā, — viņa dzirās pasmīnēt, bet smīns neizdevās. Pat savā rūgtumā viņa palika liega. — Tev, protams, nav ne jausmas, cik tagad izmaksā krā

sas, tās vienkārši nepārdod … Ražot priekšmetus, bez kuriem iztiek vairākums, uzskata par nesaprātīgu. Pirmajos gados pēc Sienas grāmatas, piemēram, vēl laida klajā, bet vienīgi līdz tam laikam, kad Logoss aprēķināja lasītāju skaitu — katrs divdesmitais.

Tā pirmo reizi dzirdēju par Logošu. Domājošas elektronu smadzenes, kuras patiesībā pārvaldīja visu valsti. Tora nemācēja pastāstīt par to pārāk daudz. Tas bija Mortona piramīdas astoņdesmit pazemes stāvos ieslēptais pusmīts. Bet es spēju apģist, kas noticis. Dižais gudrinieks, par kuru sapņojis Mefistofelis, gandrīz nemanot pārvērties no padomdevēja patvaldniekā.

Jaunām acīm vēroju gleznas. Spēks slēpās nevis medicīnas šļircēm līdzīgajos cilindrīšos, no kuriem krāsas izšļācās it kā vienkopus ar dziļumu un gaismu, bet šausmīgajā cenā, kuru Torai vajadzēja samaksāt par iespēju radīt savus darbus. Tas bija visspilgtākais uzliesmojums pārejā no viena tukšuma citā — no zaudētās pagātnes priekšlaikus zaudētajā nākamībā.

Apskāvu Toru, viņa ar visu augumu izkusa manās rokās, pusstundu mūsu starpā atkal vairs nebija nekā — ne .mana bijušā mūža, ne Logosa, ne bionama.

—     Nenožēlo mani! — viņa gulēja aizvērtām acīm, sevī iedziļinājusies, it kā uztvertu kādas nedzirdamas skaņas. — Esmu ieguvusi no dzīves visu, ko gribēju, — sešas gleznas un tevi… Nav tiesa, septiņas! Pēdējā nav vēl pabeigta, taču …

—     Pēdējā? — vaicāju un pats nesaklausīju savu balsi. Pulksteņmehānisms — laimes un bēdu vienīgais mērs — tikšķēja arī manī. Ar ik sitienu skaļāk un neciešamāk.

—     Tu esi mani pārpratis, — viņa atpleta acis, dāvādama man smaidu caur puspievērtiem plakstiņiem. — Tagad man vairs nebūs laika gleznošanai. Neesmu nemaz tik izšķērdīga, kā tev rādās. Bet šo pēdējo tomēr gribu pabeigt. — Viņa izbrīvojās no maniem apkampieniem un, noslīdējusi no gultas, pagrieza pret mani audeklu, kas līdz šim bija stāvējis piesliets pie sienas.

Savādi, ka tūdaļ pazinu šo cilvēku. Tūkstošiem bionamā redzēto ļaužu palikuši ēnā, lai gan vienu otru biju pamatīgi nopētījis. Piemēram, restorāna «Robots» apmeklētājus. Viņš bija to vidū : — pajauns gaišmatis attālajā kaktā. Atmiņā iespiedusies ne tik daudz viņa seja kā

smiekli. Izgāju no zāles pēdējais. Tajā palika vienīgi uz kādu laiku pamirušie galdiņi, titāniskais gaismojošais uzraksts «Siena» — un viņš.

Šoreiz darbs nesauca palīgā fantastiku. Reāla plakne ar to pašu uzrakstu, bet pustumsā viņa gaismrakstam pievērstā sārtā seja ar gaišiem, viļņainiem matiem. Bet portretā jautās kāda nesakritība. Varbūt ļoti vecas acis jaunajā sejā, varbūt tikko nomanāmā smaidā sastingušās lūpas.

—     Cik briesmīgi smiekli! — es teicu.

—    Tātad tu arī esi ievērojis! — Tora nopriecājās. — Baidījos, ka nespēšu to izteikt. Ja viņš būtu pa īstam smējies, nebūtu tas. Te no gleznotāja viedokļa pats svarīgākais parādīt maskas nesamērību ar īsteno seju.

Viņai lika apgriezties klusināti treļļi. Skaņa nāca no spoguļa. Tieši tāds karājās manā istabā, pāris reižu biju tajā paskatījies, bet nepievērsu nekādu uzmanību krāsainajām podziņām.

—     Tas ir viņš! — viņa mudīgi apvilka rīta svārkus un, sakārtojusi matus, nospieda vienu no pogām.

Un tad bionama visvienkāršākais brīnums iedzina mani' galīgā apjukumā. Spogulis joprojām atgaismoja mūsu istabu, bet vienlaikus tajā vietā, kur vajadzētu stāvēt Torai, redzēju pēdējās gleznas tēlu. Tikai pēc sekundes, ieskatījies vērīgāk, apzinājos savu kļūdu. Istaba bija tāda pati — desmit tūkstošu bionama vieninieku paradīžu līdzinājās cita citai matmatā.

Bet tā bija sveša istaba. Tajā nebija gleznu un visur izsvaidīto sievišķīgo nieciņu. Tajā nebija nekā, atskaitot komfortablās mēbeles un ellišķīgu aukstumu.

—     Gaidu tevi! — Tora teica. — Nāc ātrāk!

Cilvēks no gieznas neatbildēja. Viņa acis urbās manī.

—     Kādēļ tu tik savādi uz viņu lūkojies? — Tora pat tā kā mazliet nobijās. — Starp citu, jums nekaitētu iepazīties. Māņticīgi ļaudis uzskata, ka iepazīšanās pa teieonu nesot laimi… Tas ir mans draugs! — Viņa aplika man roku ap pleciem.

. — Harijs! — nosaucu sevi vārdā un pasmaidīju, lai padzītu neskaidro trauksmi. Nez kādēļ jutos nelādzīgi.

Bet viņš jau bija atvienojies.

—     Kā šo cilvēku sauc? — prašņāju, nemiera tirdīts.

—         Tam nav nekādas nozīmes! — Tad pēc ilgas pauzes: — Edvards neatnāks. Sapratu to, tikko viņš ieraudzīja tevi.

—     Lai! Manuprāt, tam arī nav nozīmes.

—    Harij, papūlies izprast mani! — viņa atkal aizvēra acis. Pārāk bieži viņa tās aizdarīja. — Nebūtu nevienu ielaidusi un tevi nebūtu izlaidusi — pārāk dārga man ik minūte. Bet šo gleznu, savu pēdējo gleznu katrā ziņā gribu pabeigt. Savas domas par nākamību izteicu šajā te, — viņa norādīja uz izdzimušās cilvēces ielenkto kapsulu. — Bet šis vīrietis … Pamanīju viņu pērnnedēļ un acumirklī sapratu — tas ir mūsu laiks, mūsu ne ar ko nesalīdzināmā traģēdija. Apmierinātais smaids — viss taču tik krietns, tik stabils. Un šaušalīgie smiekli par sevi pašu — lai uzturētu šo stabilitāti, puse cilvēces jāievilina anabiozē ar itin visu, kas tik sekmīgi iznīdēts ikdienišķajā dzīvē. Ar alkoholu, narkotikām, uzdzīvi un izvirtību, Telemortona šausmu filmām.

Viņa pārlieku uztraucās, vai tik viņš nāks, vairāki lāgi vēra vaļā durvis un skrēja ārā gaitenī. Tā kā bio- namu vislielākais pievilkšanas spēks bija iespēja pabūt vienatnē, durvis varēja atvērt tikai no iekšpuses. Neviens cilvēks nevarēja iekļūt, nepieteicis iepriekš savu apciemojumu pa teleonu. Netraucēti ienāca vienīgi roboti. Tie, kuri deviņdesmit dienas rūpējās par iemītnieku ērtībām un tīrību. Un tie, kas deviņdesmit dienām no- tekot, ieradās pievākt īres maksu — pašus iemītniekus.

Mani sāpīgi ievainoja nepacietība, ar kādu Tora šo cilvēku gaidīja. Šobrīd šis cilvēks bija viņai svarīgāks par mani. Sapratu Toru, bet saprast ne vienmēr nozīmē piedot. Lai jau viņā iemājo kaut simts traģēdiju, manās acīs mūsu mīlas traģēdija svēra krietni smagāk. Pabūt kopā mēnesi vai divus, ar katru skūpstu, ar katru pieskārienu skaitīt atlikušās dienas un minūtes! Ar katru tuvības mirkli gatavoties uz gandrīz mūžīgo šķiršanos! Man šķita, ja pa durvīm būtu ienācis pats Valsts sekretārs, lai noliktu pie manām kājām Mortona Piramīdu kopā ar tās milzīgo varu, arī tad es būtu pateicis: «Tikai ne tagad! Atstājiet mūs divatā!»

Taču mierināju viņu kā spēdams, stāstīju, ka viņš noteikti atnāks, ka' glezna tiks pabeigta, ka tā būs viņas labākā glezna.

Mūsu teleons bija palicis neizslēgts, un, kad tajā negaidot parādījās viņa seja, izbijies atlēcu no Toras. Tas man kaut ko atgādināja, kādu ārkārtīgi dramatisku situāciju, kad izšķīrās vai nu mans, vai citu cilvēku liktenis. Mani tirdīja neprātīga vēlēšanās izlauzties cauri neatmi- ņas plīvuram, kas izlikās tik viegli saraujams un tomēr tik sīksti pretojās.

Kad viņš ienāca, šī mokošā izjūta vēl nebija mani pametusi.

—     Edvards Kīns! — viņš nosauca sevi un, turpmāk pilnīgi neievērodams manu klātbūtni, sāka pozēt. Tā vien šķita, viņš to dara ne mazāk cītīgi par Toru. Mans miglainais nemiers pamazītēm izkliedējās.

—    Ja nav nekas pretī, iešu pastaigāties, — es sacīju. — Maisos jums tikai pa kājām.

—     Nē, nē! — Tora izmisīgi sauca. Viņas lūgumā saklausīju bailes palikt divatā ar šo cilvēku. — Harijam vairāk patīk gaismas glezniecība, manējā viņam šķiet garlaicīga, — viņa pēc brīža piemetināja ar smaidu.

—     Man arī, — Kīns atzinās. — Nomierina nervus. Elektroniskais gleznotājs vispirms atveidotu krāsas un apveidus. Es pārvērstos sarkanos kvadrātos un dzeltenos konusos, zilās straumītēs, melnās astēs, tas viss izlocītos, dancotu, mainītu izteiksmi. Ikviens sajustu manā portretā ko citu — atbilstoši paša raksturam… Bet to, ko tu dari, Tora, katrs neizturētu.

Viņš runāja rāmi un vienmērīgi, mazliet piegurušā, pabālā balsī, pie tam sārtenā jaunā seja palika gandrīz nekustīga. Biju pārliecināts, ka viņam ir apmēram trīsdesmit gadu, tāpēc sākumā brīnījos par Toru. Pa virsu veselīgajai, gludajai sejai viņa klāja gandrīz nemanāmas svēdras, kas šķita it kā paslēptas zem gludās ādas. Un ar katru jaunu krunciņu pastiprinājās līdzība ar kādreiz plaukstošas pilsētas drupām, kuras apklājis vulkānisko pelnu grims. Un, kad vērīgāk ieskatījos oriģinālā, vajadzēja viņai piekrist. Vēl pirms minūtes Kīns man likās pajauns cilvēks. Tagad pamanīju — viņš ir ļoti, ļoti vecs.

—    Kādēļ izšķīrāties par anabiozi? — es viņam vaicāju.

Viņš pagrieza galvu, vecīgās stipri tumšās acis apstājās

pie manis.

—    Nekusties, Edvard! Tu man izjauksi visu gleznu.

Viņš paklausīgi aizgriezās, ieņemdams pirmītējo pozu.

—          Visumā jums taisnība. Prieki mani jau sen vairs nepievelk, cerība uz labāku nākotni — jo vairāk. Vienkārši apnicis dzīvot.

—     Pie visa vainīgs karš! — T6ra sīkāk izzīmēja kombinezonu. Melnais, spīdīgais sintētiskais audums cieši piekļāvās taisnajiem pleciem, bet gleznā nez kādēļ parādījās krunkas. Arī tās tik tikko manāmas, pie tam drīzāk zem auduma nekā ārpusē.

Atcerējos kādu mana laikmeta gleznu: bojāts uzpūties skafandrs un tajā — milzīgā spiediena plakani saspiestais ūdenslīdējs.

—     Karš, kas nebija īsts, — Kīns pasmaidīja. Viņš skatījās uz mani, audeklu viņš nevarēja redzēt. Tādēļ mani tā izbrīnīja instinktīvā kustība, ar kuru viņš noglaudīja uz pleca neesošās krunkas. Tagad apjēdzu, ka arī šoreiz Torai taisnība. Neraugoties uz šķietamo nesaliektību, šis cilvēks atgādināja degošu papīra loksni. Vēl lapas puse izskatās neskarta, vēl var izlasīt katru vārdu, bet pēc sekundes tā sakrunkosies un pārvērtīsies pelnos.

—     Jā, neīsts, bērnu spēlītei līdzīgs un šī iemesla dēļ psihei daudz bīstamāks par īstu karu. — Tora piekrita. — Saņēmām tikai divus triecienus — pa Vašingtonu un galveno kasetveida S-raķešu bāzi. Pat lāgā nezinādami, no kurienes tie nāk, nekavējoties izlietojām visu savu kodoltermisko jaudu katrai austrumu puslodes pēdai, Austrāliju neizslēdzot.

—    Tu taču pazīsti oficiālo versiju, Tora! Tas bija nepieciešami, lai pretinieks pēc gravisienas uzcelšanas nevarētu izdzīvot, okupēdams neitrālās valstis, lai pēc daudziem gadiem, tikko riskēsim nomest savu vairogu, viņš nespētu mums atmaksāt. Tas tika darīts rietumu puslodes dzīvības vārdā.

Kīns smaidīja — to smaidu, kas mēmiem elles smiekliem tricināja viņa seju portretā.

—    Un iznākums? — Tora sarāvās. — Jau doma vien, ka var tik viegli un nesodīti pārvērst pulverī miljardus, laupa mums dzīves stimulu.

—     Bet pašnāvnieku taču neesot! — piezīmēju, atcerēdamies sievieti, kurai it viss, izņemot ārkārtīgo saspiestību, bija pa prātam.

Kīns iesmējās, šoreiz skaļi.

—    Šodienai tā kā 'diezgan! — Tora apņēmīgi pagrieza gleznu ar seju pret sienu. — Mani spēki ir galā.

Jutu, viņai smeldzīgi gribējās turpināt darbu. Bet vēl vairāk — palikt ar mani divatā.

—    Labs ir! — Kīns piecēlās. — Saprotu tevi. Negribi sevi aplaupīt… Taču… Piedod, Tora, to izdarīšu es. Man jāparunā ar tavu draugu. Pēc stundas viņš atgriezīsies pie tevis.

—    Nē, nē! — tas skanēja kā kliedziens. — Tu taču zini, Edvard, vismaz man… — Tora it kā nobijusies pēkšņi apklusa.

—    Zinu, Tora! Bet tas ir svarīgāk. Ejam, Trīd! — viņš nospieda pogu, durvis atvērās.

Tora krampjaini pieķērās manai rokai, bet es viņu atgrūdu un izskrēju gaitenī.

Kad iesēdāmies liftā, viņš pateica:

—    Skat, esam tomēr beidzot satikušies, Trīd! … Negribi pazīt? Es esmu Laionels Mars, Brīvās Pasaules Savienoto Valstu prezidents!

7

Aizgājām uz parku. Te bija loti daudz augu un loti maz cilvēku. Ļaudis paguvuši atradināties ne vien no mākslas, bet arīdzan no dabas. Viņi dzīvoja labiekārtotās pilsētās, gandrīz nekad nepamezdami tās, tīksminājās par gaismas strūklakām un monumentālo gaismas glezniecību ielās, kuras priekšā pamazām atkāpās zaļumi. Dārzus un parkus apbūvēja — Logoss uzskatīja, ka dzīvojamās mājas ir daudz nepieciešamākas.

Mēs ar Laionelu apgūlāmies tieši zālē pie lotosu dīķa. Nekādi negribējās ticēt, ka šī sārtenā seja ir tikai plastiska biomaska, bet samērā jauneklīgā balss — īpašas balss saišu operācijas rezultāts. Bet tagad, kad zināju patiesību, pat tembrs likās man citāds — bezcerīgs un bezgalīgi vecīgs.

Labi, ka viņš atvedis mani tieši šajā vietā. Divdesmit pirmā gadsimta lavīna nerimtīgi mēģināja mani aprakt, šis pēdējais kolosālais bluķis rādījās tik smags, ka spēja galīgi nospiest.

Mani glāba daba. Nebiju vairs agrākais Trīdents Mortons — betona un mašīnu čaumalā ieslodzīts nervu kamols. Biju daļa no dabas un, klausoties Laionelu, vienlaicīgi ieklausījos tās valodā. Daba uzrunāja mani neskaitāmu smaržu — liegu, rūgtenu, saldkaislu smaržu valodā, es sapratu viņu, un tas līdzēja. Par spīti kibernētiskās medicīnas augstajam līmenim, par spīti zemajam miršanas procentam, vēl ne mazums laika paies līdz brīdim, kad cilvēciskais skudrupūznis apraks zem sevis visu brīvo platību. Un, kamēr pastāv daba, kas piedzīvojusi simts civilizāciju augšupeju un sairumu, pastāv arī iespēja dabas acīm raudzīties uz pasaules drāmām.

—     Kā redzi, Trīd, esmu izpildījis tev doto solījumu. Mortona piramīda, mana piramīda uzcelta! … Atceros, minēju lāstus, kurus man adresēs cilvēce. Bet mana atriebība ir bezgaršīga, ļaudis ir pārāk tizli, lai kaut ko apjēgtu un kādu nolādētu. Esmu pats sevi nolādējis — lūk, sešdesmit gadu ilgo necilvēcisko pūliņu vienīgais praktiskais iznākums.

—    Atriebība? — vaicāju, vērodams palmas pakājē apgūlušos pārīti. Viņi atradās pārāk tālu, neredzēju seju izteiksmi, toties dzirdēju, kā vīrietis uzjautrināja sievieti, izsizdams ar diviem kokosriekstiem primitīvu džeza ritmu. Diez vai viņam maz ienāca prātā, ka šie improvizētie mūzikas instrumenti ir arī ēdami.

—    Jā, atriebība, kādu nav izgudrojis neviens austrumu despots!

- — Kam?

—    Jums, baltajiem! Neesmu vis čigāns, Trīd, kā tu, līdzīgi citiem, domāji. Esmu indiānis. Mans vecvectēvs bija dižas cilts dižais vadonis. Mans vectēvs — balto mednieku tramdītas nožēlojamas zvēru kopas barvedis. Mans tēvs — etnogrāfisks eksponāts indiāņu rezervātā. Gandrīz piecsimt gadus jūs centāties mūs iznīdēt — ar alkoholu, ar lodēm, ar naudu, nogalinājāt mūs civilizācijas un kultūras vārdā — papriekš miesu, pēc tam dvēseli. Es, Laionels Mars, atmaksāju jums atgriezeniskā kārtībā. Sāku ar Telemortonu. Un, kad pēc Sienas jums galīgi nolobījās liekulīgās civilizācijas trauslā ādiņa, kad ļaudis pārstāja lasīt sentimentālus romānus un mācību grāmatas, palika tikai viens vienīgs solis. Lai izdzīvotu, paši baltie sāktu savstarpēju iznīcināšanu.

Viņa pusapdzisušajos redzokļos uz īsu mirkli atkal iedegās plosoši melnā uguns, kas mani kādreiz tā bija pārsteigusi. Tagad apzinājos, kādēļ viņa pēkšņā parādīšanās teleona ekrānā bija atgādinājusi man kādu agrākā mūža epizodi. Tieši tāpat viņš, Telemortona jaunais vadītājs, toreiz negaidot izauga uz ekrāna, lai jebkuru politisku uzstāšanos pasludinātu par maksas reklāmu un līdz ar to karu valdībai. Teicu, ka viņš ir netaisns. Savienotās Valstīs indiāņus iznīcinājis valdības karaspēks un atsevišķi jauno rajonu apguvēji. Nevar taču uzvelt vainu uz visu "pleciem un atriebties līdz desmitajam augumam.

—     Tu saki — nav vainīgi? Vācieši teica to pašu. Vai tu tiešām domā, ka var miljoniem cilvēku dedzināt krematorijās, nīdēt ar gāzi, uzraut karātavās, bet atbildību par to uzkraut vienīgi tiešajiem izpildītājiem? Kāds tur Millera kungs patiešām varēja nezināt, kas notiek, bet visi Milleri kopumā tikai iestāstīja sev, ka nekas nenotiekot … Pie mums, Savienotajās Valstīs, pat neuzskatīja par vajadzīgu izlikties. Kristīgajai morālei un sirdsapziņas pārmetumiem nebija nekāda sakara ar sarkanādaina- jiem — Amerikas apgūšanas laikos baltais uzskatīja indiāni par visu ko, tikai ne par cilvēku.

Atcerējos klusējošos indiāņus, kuri bija izbūvējuši manu anabiozes patvertni. Atcerējos savus neredzamos miesassargus Kaskādu kalnos, viņu rituālo sveicienu un šauteņu salūtus, ar kuru tie izvadīja mūsu helikopteru. Iespējams, viņi jau toreiz atzina Laionelā Marā ne tikai diža vadoņa mazmazdēlu, bet arī sen loloto asiņaino mesiju, kuram senču gari uzticējuši noskalpēt balto Ameriku. Mortonu impērija jau toreiz bijusi nāves cirtienam atvēzētais kara cirvis.

—    Tomēr uz Grenlandi izsūtīja nevis baltos, bet krāsainos, — es pavīpsnāju.

—     Izsūtīja? — viņa gludo seju no iekšpuses uzspridzināja Toras tik nekļūdīgi uzminētie velnišķīgie smiekli. Man uzvēdīja baisms saltums. Tā vien likās — tūdaļ ziedošie lotosi pārvērtīsies lāstekās. Taču tie plauka pa vecam — nejauši no cita izplatījuma zemes ellē iekļuvušas tās slepkavīgajam klimatam nepakļaujamas būtnes. — Tu atrodies marsieša stāvoklī, kuram pa vienu stundu jāpasniedz visa pasaules vēsture. Laika mums maz, Tora gaida tevi. Man -negribas, lai viņa ciestu. Mana piramīda jau tā pietiekami augsta.

Tikai tagad iedomājos, cik viņam gadu. Par pieciem mazāk nekā man. Bet uz manu pusgadsimtu eņģeliskas dusas — piecdesmit gadi necilvēcisku kaislību, kas jebkuru citu jau seiļ būtu iedzinuši kapā. Atcerējos Mefistofeli.

—     Kad miris Erkvuds? — nez kādēļ šķita smieklīgi dēvēt viņu par Mefistofeli Laionela klātbūtnē.

—     Drīzumā pēc tavas aiziešanas anabiozē. Kad sapratu, ka Erkvudam drīz jāmirst, atklāju viņam patiesību. Viņš joprojām ticēja tavai sūtībai un īsi pirms savas nāves paguva nodibināt Valsts aizbildņu padomi, kura pakļāvās personiski man. Tolaik Logoss jau sāka plānot ekonomiku un politiku nacionālā mērogā. Dažus gadus pirms Sienas Dienas Mortona impērija iemantoja tādu ietekmi, ka tās prezidents automātiski kļuva par Savienoto Valstu prezidentu. Varēju pats tikt šajā amatā, bet aiz zināmiem iemesliem izvirzīju tavu brālēnu.

—     Man allaž likās, ka tu viņu nicini?

—     Kurū? Bolduīnu Mortonu? Par nelaiķiem nemēdz runāt ļaunu. Viņš gāja bojā Vašingtonā no kobalta bumbām, lai viņam vieglas smiltis. Kopā ar visu valdību, senātu, kongresu. Un man par laimi līdz ar šīm salašņām atom- trieciens iznīcināja arī visus manus pretiniekus — gandrīz ik godīgu cilvēku, kas bija spējīgs pareizi iztulkot manus īstos nodomus. Tieši šajā dienā Vašingtonā notika grandioza pretmortoniska demonstrācija… — Laionels apklusa.

Garām pagāja daži anabioznieki. Varēja just, ka viņi pirmo reizi iegriežas parkā. Veltījis vienaldzīgu skatienu bambuku birzij, puisis, kurš bija tērpies spilgti zaļā kombinezonā, pagriezās pret biedriem:

—     Re, kādas te nūjas aug! Un smarža kaut kāda nepatīkama, uzbāzīga… Aiziesim labāk uz kinozāli «Eross». Šodien tur rāda pirmšķirīgu filmu… Man stāstīja Betsija no 6532. istabas. Viņa ļoti cerēja, ka izdosies noskatīties pa otram lāgam, bet tieši šorīt tai vajadzēja iekapsulēties.

Viņi izgāja no parka, bet es domāju par nejaušībām, no kurām brīžiem atkarīga vēsture. Būtu toreizējā antimorto- niskā demonstrācija notikusi nevis Vašingtonā, bet citā pilsētā, viss, iespējams, būtu ievirzījies citās sliedēs. Bez antivielas asins nespēj pretoties lipīgai sērgai.

—           Pēc tam iestājās Sienas Diena, — Laionels atkal ierunājās. — Pāri šai pasaulei slējās Mortona Piramīda. Telemortons — informācija un propaganda. Kredimor- tons — ekonomika. Logomortons — plānošana un valsts pārzināšana. Un, visbeidzot, varenākais spēks — Gravimor- tons, proti, valsts drošība. Viņpus Sienas plosījās nāvīga radiācija, ļaudis saskatīja Sienā savu glābējeņģeli, man kopā ar prezidenta godu piešķīra oficiālo titulu «Cilvēces Pestītājs…» Un te pieļāvu nepiedodamu kļūdu, pasludinādams Logošu par beidzamo — izšķīrēju instanci. Rēķinājos ar to, ka viņa sabiedriskā labuma mēraukla darbosies manā labā. Viņš jau toreiz nemēdza uzklausīt padomus, bet viņu varēja itin viegli apmānīt, nemanot ievadīt vēlamā virzienā. Būtu tu redzējis, ar kādu entuziasmu viņš ķērās pie pilnīgās automatizācijas un reizē pie kultūras iznīcināšanas, pamatodamies uz cilvēku eksistencei nepieciešamo vajadzību apmierināšanu. Pēc divdesmit gadiem, kad viņš jau aizņēma visus astoņdesmit stāvus, reti kāds vēl atcerējās muzejus, bibliotēkas, koledžas. Tā bija man atmaksa par acteku, maiju, inku cildenās mākslas bojā eju. Nevienam nav zināms, kādus augstumus tā būtu sasniegusi, ja baltie barbari to nebūtu apkāvuši!

Manās acīs vidusmēra amerikāņa kultūra allaž bijusi drīzāk Holivudas saplākšņu makets, nevis īsta celtne, tomēr negaidīju tik pēkšņu un rāmu sabrukumu.

—    Dialektiskais lēciens no kvantitātes kvalitātē neprasa daudz laika. — Laionels paraustīja plecus. — Zinu vēl vienu piemēru. Līdz Sienas Dienai kādreizējai rakstīt nepratējai Krievijai bija desmitkārt vairāk zinātnieku, bet augstskolā izglītoto vairāk nekā visai Eiropai kopš pirmās viduslaiku universitātes dibināšanas … Un tad vēl — pašā psihē paslēpts kontroles mehānisms, "ko senāk maz ievērojām, — merķtiecība. Kam gribas mācīties, ja nav kur pielietot savas zināšanas? Rada mašīnas, domā Lo- goss, bet cilvēks… Cilvēks tikai eksistē. Sistemātiska atriebība — lūk, kas īstenībā bija mana ieviestā Stabilā Sistēma… Bet man ar to vien nepietika. Nogaidījis demogrāfiskā sprādziena pirmās sekas, neizbēgamas pasaulē, kas nepazīst karu, badu, masveida epidēmijas, neuzkrītoši iesakņoju Logosā ideju iznīcināt daļu ļaužu, lai saglabātu eksistences minimumu pārējiem.

—    Un Logoss ierosināja tai vietā humāno anabiozi? — izsmējīgi vaicāju.

—     O nē! Dižais gudrinieks labprāt piekrita. Viņš vienmēr bija ļoti prātīgs. Bet es vēlējos, lai tiktu iznīcināti baltie — ar pašu balto atbalstu. Tā būtu ne tikai taisnīga atmaksa par veselas rases bojā eju, tas būtu pat saprātīgi — tieši viņi deģenerējās pirmie. Logoss nosprieda savādāk. Un vai zini, kādēļ?

Es zināju. Tajā dienā, kad izšķīros par anabiozi, Mefistofelis piebazunēja man pilnas ausis ar toreiz vēl autiņos guļošā elektroniskā milzeņa objektivitāti, taisnprātību, neuzpērkamību. Zīdaini cienāja ar šķietami objektīvu informāciju — mūsu laikrakstiem, radio un telepārraidēm, filmām un grāmatām. Pieaugušais Logoss droši vien arī turējās pie pārliecības, ka rīkojas pilnīgi objektīvi. Bet līdz ar mātes pienu viņš bija iezīdis kā neapgāžamu aksiomu — baltā cilvēka pārākumu.

—     Uzminēji! — Laionels apstiprināja neskaņā balsī. — Nonāvēja polinēziešus, japāņus, malajiešus, nēģerus. Es biju bezspēcīgs — visa faktiskā vara tolaik jau piederēja Logosam. Citādi arī nevarētu būt! Tajā «saprātīgajā» iekārtā, ko biju uzspiedis cilvēkiem, par diktatoru neizbēgami vajadzēja kļūt astoņdesmitstāvīgajam gigantiskajam prātam, nevis atsevišķam cilvēkam, lai arī viņš būtu prezidents un «Cilvēces Pestītājs» …

—    Nonāvēja? — tikai šobrīd vārdu jēga pa īstam nonāca līdz apziņai. — Tora taču stāstīja, ka viņus izsūtījuši uz Grenlandi!

—    Nu, protams, izsūtījuši! — Laionela plastiskā maska izķēmojās grimasē. — Tieši tā noformulēja rezolūciju, par kuru apvienotā sēdē vienā mutē nobalsoja seši tūkstoši senatoru un kongresmeņu. Visi, atskaitot izsūtāmos. Kā redzi, pie mums joprojām pastāv pilnīga demokrātija … Bet būtu tu redzējis, kādām acīm balsotāji pavadīja savus kolēģus, kad tos tieši no zāles izveda Sevišķās policijas mašīnpistolēm bruņotais bataljons. Atkārtojās uz mata tas pats, kas hitleriskajā Vācijā: «Līdz tam brīdim, kamēr mūs neaiztiek, nenotiek itin nekas.»

Atmiņa atdzīvināja Toras gleznu — kailu melnu nēģe- rieti līdz padebešiem sacelto kailo ledāju fonā. Arī šoreiz viņa īsta mākslinieka tālredzībā uzminējusi patiesību. Šajā mirklī mežonīgi ienīdu Laionelu.

—     Muļķīgi, Trīd, — viņš veltīja man agrāko caururbjošo skatienu. — Kādam velnam? Pats sev visai drīz padarīšu galu. Un atmaksu esmu jau saņēmis! Pa pilnam! Pēc nēģeriem Logoss ķērās klāt indiāņiem. Tā, lūk, sagrozījās mana atriebība! — viņš ilgi klusēja. — Atcelt viņa lēmumu nevarēju. Bet es viņu apmānīju, apmānīju pēdējo reizi. Brīdināju viņus un, kad indiāņi aizgāja Amazones baseinā, pārliecināju Logošu, par ieganstu izmantojot gaidāmo sacelšanos, sūtīt uz turieni policijas armiju ar vismodernākiem ieročiem. Darīju visu, lai apbruņojums kristu viņu rokās. Pusmiljards indiāņu! Mana vienīgā cerība! Izbijusi cerība! Ar viņu palīdzību, iespējams, vēl izdotos sasist lauskās baisminošo pasauli, ko pats tiku radījis. Bet Logoss šoreiz atminēja manu spēlīti. Indiāņiem apkārt izveidoja magnētiski gravitonu sienu, bet man pašam vajadzēja bēgt…

Jā, Laionels patiesi saņēmis visu pilnā mērā atpakaļ. Pat gravisiena atgriezusies kā bumerangs, lai satriektu savu radītāju.

—    Un kas tagad būs prezidentos? — mehāniski jautāju.

—    Neviens. «Cilvēces Pestītāju» nevar atcelt. Oficiāli paziņots, ka atrodos ilglaicīgā atpūtā, un. mani pagaidām aizstāj valsts sekretārs. Nosaukums palicis pēc tradīcijas, būtībā tas ir iekšlietu un policijas ministrs.

Gara pauze, tad atkal Laionela balss:

—     Gaidīju tevi, Trīd! Tā negaidīju pat to dienu, kad varēšu paziņot saviem senčiem: «Jūs esat atriebti!» Puse cilvēces iet bojā! Pēc visa, kas noticis, glābt viņus vari vienīgi tu. Tu, leģendārais Trīdents Mortons, kura zelta statuja novietota zelta svētnīcā, simt astoņdesmit stāvu augstās Mortona piramīdas pašā smailē. Logoss — tas ir prāts, mūsdienu ļautiņi pieraduši izrādīt viņam cieņu. Bet dievina joprojām bagātību— tūkstošreiz vairāk nekā sendienās. Pagājušajā gadsimtā amerikāņi mierināja sevi ar burvju pasaciņu: «Pie mums katrs ubags spēj iekļūt miljonāros.» Tagad ikviens no turpat septiņiem miljardiem ubagu zina, ka līdz mūža galam nekļūs bagātāks ne par vienu Mortona kredītu … Un arī šo visbeidzamo izdevību nožņaudzu paša rokām pirms divdesmit gadiem, kad iecēlu Tristanu Mortonu Valsts sekretāra amatā. Mana devīze taču bija: «Jo ļaunāk, jo labāk!» Tagad, kad puse fantastiskās mantības pārgājusi viņa īpašumā, šim nelietim varas diezgan, lai ne tikai pasludinātu tevi par mirušu, bet arī — lai to patiešām realizētu. Bolduīna Mortona dēls ir spējīgs uz to.

Viņa acis atkal apdzisa, Laionels ņēmās kaut ko murmināt. Maz ko sapratu, vienīgi uz beigām uztvēru dažas frāzes:

—    Kāda ironija — satikt beidzamo, visubeidzamo cerību tieši šeit, uz kurieni atnācu mirt. Biomortons — manas nolādētās piramīdas pēdējais pakāpiens. Es taču biju tas, kas iepotēja Logosam masveida anabiozes ideju. Taču īstenošana prasīja garu laika posmu, bet tikt vaļā no pārpalikuma vajadzēja nekavējoties, tāpēc loze krita vispirms indiāņiem … Es tā gaidīju tevi, Trīd … Tagad par vēlu. Bet es protu maksāt. Lai vēsture saka par mani: «Suns guļ kapā, ko pats sev izracis!»

Balss pakāpeniski kļuva arvien spalgāka, arvien smeldzošāka. Likās, viņš aizmirsis garāmgājējus, kas varēja viņu dzirdēt. Man radās iespaids, ka Laionels murgo.

—    Dēvēt anabiozi par bērēm, manuprāt, mazliet pārspīlēti, — lūkoju ar joku atgriezt viņu pie samaņas. — Vari pārliecināties, ka neesmu vēl pagalam satrūdējis, lai gan pagājuši veseli piecdesmit gadi.

—    Tu? — viņš dārdoši smējās.

—    Pietiek! — es viņu asi aprāvu. — Mani gaida Tora.

—    Jā … Tora … Piedod, gluži piemirsu … — viņš purpināja, nelūkodamies man acīs. — Ej pie viņas! Nobeigsim sarunu vēlāk! — Laionels apsviedās un pazuda aiz kokiem.

Aiziedams veltīju parkam atvadu skatienu. Sulīgi zaļoja lapas, visās pasaules krāsās plauka puķes, virs galvas zilgoja mūžīgās debesis. Bet starp tām un mani atradās jumts. Gluži caurspīdīgs un tādēļ miljonkārt smagāks par parasto. Mēs bijām vāveres, kurām gādīgais saimnieks ielicis būrī brīvības ilūziju — zariņu ar viscaur dabisku čiekuru.

Pēkšņi man kļuva briesmīgi auksti. Pūlējos saklausīt augu zaļās balsis, bet gan koku šalkoņā, gan ziedu zuzēšanā rēgojās aizkapa čuksti.

Tora sagaidīja mani gaitenī pie savas istabas atvērtajām durvīm.

8

Trešajā dienā glezna bija gatava. Mēs visi trīs stāvējām tās priekšā pilnīgi satriekti — katrs citādu iemeslu dēļ. Visu kreiso pusi aizņēma sienas tumšā platība, bet uz tās absolūti dzīvie, it kā dancojošie, mirkšķinošie, aicinošie milzu burti «SIENA». Un ik burtā, gandrīz neaizēnojot to, paliekot kaut kur dziļumā, daždažādas kodoltermiskās miršanas ainas. Bet labajā pusē, pustumsā, sēž uzraksta pusizgaismotais Laionels — ar vulkāniskiem smiekliem zem sejas sārtajiem pelniem. Tikpat kā apdzisušas acis — ļoti vecas un gluži nedzīvas. Tajās danco vizmas, liesmojošo burtu atspīdumi, gaismas plankumiņi, kuros it kā mikroskopā saskatāmi tās pašas atomu Apokalipses fragmenti.

Kamēr nebiju vēl novērsies no mākslas, kas vēlāk rādījās man nevajadzīgs izskaistinājums cilvēcisko ciešanu grāmatai, tiku bijis labākajos pasaules muzejos. Tik satriecošu gleznu nekur un nekad nebiju redzējis. Pagājušajā gadsimtā Tora varētu kļūt par vienu no visizcilākajiem meistariem. Taču tādu darbu viņa, manuprāt, tomēr nebūtu uzgleznojusi. Toreiz nebija ne gaismojošo stereo- skopisko krāsu, kas ļāva likt attēlu uz attēla, nedz tādas tēmas — vesela laikmeta traģiskais paradokss, iemiesots vienā cilvēkā — tā radītājā.

—     Un kas notiks ar audeklu? — vaicāju, lūkodams ar prozaiskā jautājuma palīdzību atbrīvoties no šī darba reizē baisminošās un sajūsminošās varas.

—    Aizsūtīs Logosam! — Laionels atbildēja pēc ilgākas klusuciešanas. — Ja viņam iepatiksies, pavēlēs nolikt glabātavā. Ja ne, grunti un krāsas nomazgās, izlaidīs caur īpašiem filtriem un iedos citam anabiozniekam tādiem pašiem nolūkiem. Logoss taču ļoti taupīgs. Pat globālo laiku un metrisko sistēmu ieviesis, lai skaitļojamām iekārtām būtu mazāka slodze. Bet gar to, ka kaut kur Jaunzēlandē cilvēki iet gulēt, kad ārā ir diena, viņam nav nekādas daļas.

—     Un tu biji ar mieru, Tora? — izmisīgi saucu. — Radīt tādu darbu — un neviens to neredzēs! Vai tad tā dēļ bija vērts… — nepateicu līdz galam, bet šeit, kur katra minūte ieguva neizmērojamu vērtību, jēga tāpat likās skaidra.

—     Un kā dēļ būtu vērts, Harij? — Toras roka ar liegu kustību pārslīdēja manai sejai. Caur mani izgāja vilnis — bezsvarīgi un plosoši.

—    Nu, kā lai to saku … Pagājušā gadsimtā, šķiet, mēdza teikt — mākslinieks rada tautai, — es nedroši sacīju.

—     Ja radu sev, tad līdz ar to — tautai. Gadās tādas katastrofas, kad no vesela kontinenta virs ūdens paliek viena vienīga smaile. Iedomājies, visa zeme zem okeāna, virspusē tikai Mortona piramīda. Vienalga, tas nebūs okeāns, bet Amerika — tas, kas palicis no kontinenta … Es esmu tauta. Un nav tiesa, ka viss ies zudumā uz mūžu mūžiem. Tu redzēji šo gleznu, Edvards redzēja. Tas, ko esat izjutuši, bez vārdu starpniecības pielips citiem. Un, ja kaut viens no jums varētu no šejienes izlauzties, mana glezna galu galā nokļūtu pasaules vislielākajā muzejā — cilvēku apziņā.

Pēc tam viņa aizsūtīja mani pēc ēdamā. Visi trīs nebijām ieturējušies kopš paša rīta, un es jau sen būtu aizgājis un atnesis, bet bija pilnīgi neiespējami atrauties no Toras rokām ar cilindrīšiem, no kuriem kopā ar katru smalko strūkliņu izšļācās tāda traģiska māksla.

—    Tagad vairs nav jēgas, — es teicu. — Ejam uz restorānu!

—    Nē, Harij, — viņa iespītējās. — Paēdīsim trijatā tepat istabā. Tas būs burvīgi!

Man tas nemaz nešķita burvīgi. Katra stunda bija mums dārga, cik daudz no tām jau nav patērēts Laionela ģīmetnei, bet tagad, kad varam beidzot pasēdēt divatā restorānā, viņa paliek ar Laionelu, bet mani sūta projām.

Es tomēr gāju. Tuvākais bārs izrādījās aizvērts uz desmit minūtēm uzkopšanai. Noraugoties komiskajos roboti- ņos — putekļu sūcējos ar gandrīz bērnišķīgām manipulatoru sukām, ar vienu ausi klausījos, par ko spriež citi gaidītāji.

—     Interesanti, kas tagad notiek viņpus Sienas? — prātoja kāds apmēram astoņpadsmit gadus vecs zēns. — Pēkšņi kaut kur Him … — viņš ilgi meklēja atmiņā izzudušo vārdu, — … Himalajos saglabājušies cilvēki un kāda telestacija pat rāda, kā viņi tur dzīvo savās zvērādās.

—     Un kāds labums no tā tiktu? Šā vai tā tu nekā nespētu redzēt. Gravisienas nelaiž cauri nevienu vilni, kurā darbojas parastās stacijas… Pie tam esmu

pārliecināta, ka tur nav ne smakas no dzīvības. Pie tāda megaradienta pat dzīvnieki izmiruši, — atbildēja skanīga meitenes balss. — Ap to laiku, kad mēs abi izkapsulēsi- mies, tas gan līdzināsies jau nullei. Logoss aprēķinājis, viņš nekad nekļūdās.

—    Un tomēr … — kā šaubīdamies sacīja zēns. — Ja nu . ..

—    Blēņas! — neiecietīgi atcirta meitene. — Kas attiecas uz zvēriem, tad tas mani pat iepriecina. Stāsta, Eiropā bijuši briesmīgi plēsoņas — tīģerpardi, vai kā viņus tur sauc . ..

Sagaidīju mirkli, kad pāri gaismojošai ēdienu kartei uzliesmoja burti «Varat pasūtīt». Un izvēlējos uz labu laimi, lai neietu zudumā laiks. Ar kabatās sabāztām pudelēm un piramīdā sakrautiem šķīvjiem devos atceļā. Mani pavadīja izbrīnījušies skatieni — kādam velnam šis savādnieks stiepj maltīti uz savu istabu. Tas taču tik neērti un tātad nesaprātīgi!

Bet mēs ar Toru līksmojām kā mazi bērni par šīm improvizētajām pusdienām. Laionels bija aizgājis, nekas vairs nebojāja man apetīti. Nažus un karotes paķēru līdzi, taču dakšiņas biju piemirsis, mēs ēdām vairāk ar pirkstiem, un es dzīvi atcerējos savas mežoņu dzīres anabiozes patvertnē. Toreiz tas bija kolosālais dzīvesprieks, kas piedeva ik norītajam kumosam tik pasakainu garšu. Bet pašlaik jutos vēl pasakaināk.

Grasījos aiznest traukus, bet Tora pateica, ka pagūs, un uz veselām trijām stundām mēs aizgājām citā izplatījumā. Tas bija neciešami. Katru reizi šis straujais lidojums cauri jumtam un ieiešana debesīs, un pēc tam atmoda un Toras daiļā seja ar aizvērtām acīm, un nāvīgs pagurums, un jauns lidojums … Savā agrākajā mūžā nebiju zinājis, kas ir mīlestība, bet arī tie, kas domājās zinām, nezināja nekā. Jo tas, kas bija mums ar Toru, no visiem esošajiem varēja būt vienīgi mums. Man, kurš augšāmcēlies pēc pusgadsimta neesamības, un viņai, kas taisījās turp doties.

—    Uzdzīvosim, jā? — viņa teica, padzerdamās vīnu tieši no plastmasas pudeles kakliņa. — Ejam uz restorānu — kabareju! Edvardu arī pasauksim, viņš tik interesanti stāsta par biolellēm.

Un atkal, kā toreiz, kad viņa bažījās, atnāks Laionels vai ne, manī kaisa dusmas ar neizprotami grūtdienīga rūg

tuma piejaukumu. Kad ierosinu iet uz restorānu, viņa vēlas palikt mājās. Kad radusies izdevība palikt, grib pretējo. Diez vai var izskaidrot to ar sievišķīgiem untumiem vien — viņai noteikti vajadzīgs Laionels. Grasījos pasacīt to, ko manā laikā vīrietis līdzīgos gadījumos teica sievietei, bet bija jau par vēlu. Viņa paguva nospiest teleona pogu, un Laionels momentā izauga uz ekrāna, it kā būtu gaidījis izsaukumu.

Bet, kad viņš atnāca, viņai nez kādēļ vairs negribējās iet uz restorānu.

—    Harij, es taču vēl ne reizes neesmu bijusi pie tevis! — viņa teica ar eņģeļa smaidu. — Uzaicini mani ciemos!

—     Vienu? — es nīgri vaicāju.

—    Nu, protams, mūs abus! Es taču nevaru pamest Edvardu likteņa varā pēc tam, kad pati uzlūdzu.

Dzīros pateikt, ka mana istaba nav domāta citu vajadzībām, bet tad atcerējos, kur atrodos. Lai jau nāk ar Laionelu, ar zēnu, kurš interesējās, vai viņpus Sienas saglabājusies dzīvība, lai nāk, ar ko vien vēlas. Vienalga, viņa būs blakus, tātad kopā ar mani. Vienalga, tā būs liktenim atkarota stunda.

—    Lūdzu! — teicu jau piekāpīgāk.

—    Nē, tā man nepatīk! Grāmatā, kuru tu man atnesi, stāstīts — divdesmitā gadsimta vīrietis, gaidīdams mīļoto sievieti, izgreznoja istabu puķēm, bet viņa īpaši uzposās … Gribu, lai tie būtu svētki!

Mēs ar Laionelu uzbraucām parkā, es plūcu ziedus, viņš klusēdams man palīdzēja, un, kad mēs ar diviem lielum lieliem klēpjiem iegājām manā istabā, izrādījās, ka nav kur puķes novietot. Divdesmit pirmā gadsimta inventārā nebija paredzēti tādi nevajadzīgi priekšmeti kā vāzes. Taisījos sazināties ar Toru pa teleonu un palūgt, lai atnes kaut vai tukšās pudeles, bet Laionels mani atrunāja.

—    Trīd! — viņš teica jokodamies. — Tora taču vēlējās, lai viss būtu kā pagājušā gadsimtā. Vai tad savā laikā tu būtu lūdzis dāmu nākt ar savu vāzi tevis dāvātām puķēm?

Es sāku smiet, un mēs vienkārši izkaisījām magnolijas un lotosus pa grīdu un gultu, bet rozes iespraudām kondicioniera caurumos. Sadomāju vēl aizskriet uz bāru pēc vīna, taču Laionels mani atkal atturēja, sacīdams, ka būtu

nepieklājīgi aiziet., kad kuru katru mirkli var ierasties dāma.

Mēs piesēdāmies, un pēc dažām minūtēm teleonā parādījās Tora. Viņa bija tik daiļa kā nekad — ar gariem, 'gludi sasukātiem vara krāsas matiem un liegu seju, ko apmirdzēja neaizmirstams smaids.

Sākumā neievēroju neparasto tērpu. Tas atgādināja īso tuniku, kurā Tora Valesko bija tērpusies tovakar, kad viņu nošāva. Bet tā bija asinssarkana, šī te — dažādu atēnu mistrojums.

—    Nebrīnies! — Laionels sacīja. — Šo tērpu es izdomāju svinīgiem gadījumiem — tā ir Brīvās Pasaules Savienoto Valstu karte.

Tagad jau pats saburtoju ar gaismojošo krāsu izzīmētos rakstus. Kā uz pusi sagrieztā Atlantijas okeāna dziļumu, visvisādas brūnā, dzeltenā un zaļā gaismēnas abos Amerikas kontinentos, bet augšā — balto Grenlandi. Tā vienīgā atgādināja vecas ģeogrāfiskas kartes. Visa pārējā sauszeme plankumojās neskaitāmo pilsētu melnajos zirnīšos.

Tora mazliet pastāvēja, kā dodama man iespēju aplūkot sevi, tad pagriezās sāniski. Es ieraudzīju Havaju salas un Polinēziju, un Jaunzēlandi, un tādu pašu pusamputētu Kluso okeānu, kas tieši pārgāja Atlantijas okeānā. Tas bija viss, kas palicis no cilvēces.

—   Ardievu, Tora! — nez kādēļ sauca Laionels. Viņa balss drebēja.

—    Tu esi prātā jucis! — es viņu nolamāju. — Viņa taču tūdaļ būs pie mums!

Tora pasmaidīja un mazliet atgāja no spoguļa. Un tad es ieraudzīju atvērtās durvis un vizmojošu bultu, kas neatradās, kā ierasts, priekšā, bet ar smaili pret atvērtajām durvīm, — un nekā nesapratu.

—    Ardievu, Trīd! — viņa teica un, vēlreiz pasmaidījusi, devās uz izeju.

Metos pie savām durvīm, bet tās bija ciet, un, iekams atcerējos, ka vispirms jānospiež poga, Laionels gāzās man virsū. Mēģināju piecelties, bet viņš no jauna notrieca mani no kājām, un tad es ieķēros viņam rīklē, bet viņš gārdza un vāji pretojās, un caur šo vecīgo, nevarīgo sēk- šanu līdz manām ausīm atnāca:

—    Tā kā tā nepagūsi, Trīd!

Es tiešām nebūtu paguvis, anabiozes durvis atradās viszemākajā stāvā, bet es dzīvoju trīsdesmit stāvus augstāk par Toru. Palaidu Laionelu un, gulēdams uz grīdas, vēlreiz ieraudzīju Toru — no mugurpuses. Tad durvis aiz viņas aizvērās.

Bet es joprojām gulēju un gulēju — kā dinamīta apdullināta krastā izmesta zivs un truli domāju, ka vajadzētu uzrausties kājās un pārbīdīt sprādzes bultiņu uz «DUAB», un atmosties kopā ar Toru pēc piecdesmit gadiem. Bet vispirms bija jāpieceļas un jāiet pa bezgalīgi garu gaiteni, un jāiekāpj liftā, un atkal jāiet pa gaiteni, un atkal jāstāv liftā, un atkal jāiet. Bet man pietrūka spēka.

Laionels ar grūtībām apsēdās, bet es vēl gulēju, skatīdamies augšup, spogulī, kurā atstaroja tukšā istaba.

Tad istabā ienāca cilindri ar sešām rokām un aiznesa tukšos traukus un tukšās pudeles, un gultas veļu, un viņas kombinezonu, un manu dāvanu — Noasa Erkvuda grāmatu, ko man, barbariski nodīrājot metāla vākus, bija izdevies izzagt no bibliotēkas. Un, visbeidzot, citu aiz citas iznesa gleznas. Tad ienāca jocīgie robotiņi — putekļ- sūcēji, lai ieviestu tīrību un kārtību, un tie rādījās man vēl šausmīgāki par sešrokainajiem stabiem. Tad cilindri atnāca pa otram lāgam, uzklāja gultu un, kaut ko nosig- nalizējuši ar grozāmām antenām, aizgāja.

Bet desmit minūtes vēlāk istabā ienāca sieviete. Viņa nepamanīja ieslēgto teleonu, un es redzēju, kā viņa priecājās par plašumu un komfortu, kā ar līksmu saucienu ieskrēja vannas telpā, kā izplestām rokām mērīja gultas platumu. Viņa izturējās gluži līdzīgi tai, kura visu laiku bija baidījusies, vai tikai tas nav sapnis.

Viņa izģērbās un ilgi plunčājās vannā. Un iznāca no turienes laimē starojoša un tikai pēc tam pamanīja mani. Viņa nemaz neapmulsa, tikai savieba pusbērnišķīgo sēju un, kā piedošanu lūgdama, teica:

—    Ne tagad, draudziņ! Tik ilgi sapņoju par šo brīdi, kad varēšu palikt viena!

Un tikai tagad, kad no spoguļa nozuda Toras bijusī istaba un tai vietā parādījās manējā, man beidzot pietika spēka piecelties.

—    Uz kurieni? — jautāja Laionels, redzēdams mani nospiežam durvju pogu.

—    Uz anabiozi, pie Toras!

—    Tora jau mirusi! — viņš dobji teica.

Miglaini atceros, kas notika pēc tam. Šķiet, es nodomāju, ka viņš joko, un gandrīz vai neklausījos. Vārdi ar piepūli izlauzās līdz manai pusparalizētajai apziņai.

—    Amerika gatavojās karam. Prezidents bija tavs brālēns Bolduīns. Viņš vēl nekā nezināja par Sienu un, lai novērstu iespējamu masveida dezerļēšanu anabiozē, lika uzspridzināt Miltona Anbisa otro eksperimentālo ierīci. Paguvu brīdināt profesoru, taču viņš brīvprātīgi gāja bojā kopā ar savu izgudrojumu. Biomortons tika radīts uz Anbisa aprēķinu un formulu pamata, kurus teicos atrakņājis slepenos arhīvos. Tie bija meli, bet man noticēja. Biomortona kalpotājiem nav ne mazākās saskares ar pašu anabiozes procesu. Visu pārzina bezkontroles kibernētiska sistēma, kas darbojas saskaņā ar ielikto bioprogrammu. Balto nonāvēšanai Logoss nekad nepiekristu — viņi taču ir baltie. Bet mana programma tāda — cilvēkus iesaldē pie mīnus divsimt grādu temperatūras, pēc dažām minūtēm viņi mirst. Tas, kas tiek glabāts kapsulās, ir iesaldēta balta gaJa.

Vispirms sasitu lauskās teleonu, tad visas mēbeles, tad ilgi kliedzu un vaimanāju un sitos pret sienu, un plosīju ziedus, un mīdīju tos kājām, un visu laiku džinos pakal Laionelam, lai satvertu viņu, pabīdītu viņa ciparnīcas bultiņu uz anabiozes durvīm, ar varu aizvilktu uz turieni un redzētu, kā viņu sasaldē. Un pēc tam sagaidītu nākamo kapsulu un miris .sekotu mirušajai Torai.

Bet es nekādi nevarēju viņu noķert, biju pārāk ārprātīgs, un, kad ārprāts atstāja mani kopā ar pēdējo nesakarīgo vaimanu, Laionels vairs neatradās istabā. Izskrējis gaitenī, ieraudzīju viņu jau labā gabalā un vajāju viņu pa visu bionamu. Viņš ne reizi neizmantoja liftu, lai atrautos no manis, bet tikai skrēja un skrēja, te pazuzdams aiz pagrieziena, te atkal parādīdamies redzamības lokā. Un, kad aptvēru, ka viņš to dara tīšām, man pārgāja vēlēšanās viņu nosist. Pats jau smaku vai nost, viss viļņoja acu priekšā, un man vajadzēja pieslieties pie sienas, lai nepakristu. Viņš stāvēja dažus soļus no manis un tad nevarīgi noslīdēja un palika guļam. Ar pūlēm aizvilkos līdz viņam un saklausiju tur aizsmakušu krākāšanu viņa rīklē:

—          Nebaidies, Trīd! Es nenomiršu! Nedrīkstu mirt. Esmu vienīgais cilvēks, kura spēkos vērst visu citādi. Tevi jāatzīst par Trīdentu Mortonu, bet bez manis tas nav iespējams.

Aizstiepu viņu uz savu istabu un, pašķirstījis izziņu rādītāju, izsaucu ar īpašu signālu kiberārstu. Nezinu, kā tas bija ieprogrammēts, taču droši vien sagrautās mēbeles ietilpa slimīgo pazīmju sarakstā. Ap to laiku, kad Laionels atguva samaņu, sešrokainie cilindri jau bija aizvākuši visu lauzu un aizstājuši ar jaunajām mēbelēm. Teleons arī bija jauns, tas laistīt laistīja savu spoguļaino virsmu.

—    Kāpēc, kāpēc neteici agrāk?! — mani vēl arvien slāpēja izmisums.

—    Ka Tora mirs? — Laionels joprojām varēja runāt vienīgi tikko dzirdamā aizsmakušā balsī. — Es viņai pateicu.

—    Meli! — kliedzu, atcerēdamies viņas smaidu. Un tūdaļ, sirdij pamirstot, atminējos: viņa bija saukusi mani par Trīdu.

—    Patiesība! Kamēr tu biji bārā pēc. ēdieniem! Viņa aizsūtīja tevi, lai lūgtu manu atbalstu. Man bija jāaizved tevi. Tora vēlējās, lai tu līdz pēdējam brīdim nekā nenojaustu … Lūk, kāda viņa bija! Indiāņu sievietes arī tā prata mirt… Un pirmo reizi mūžā apjēdzu, ka neesmu indiānis… Esmu cilvēks, Trīd, tāds pats kā Tora, kā tu . .. Nedrīkst atriebties cilvēkiem, par to vien, ka viņi ir cilvēki.

—     Un tu viņai izstāstīji? — es čukstēju. — Kam? Kam šī pēdējā bezjēdzīgā cietsirdība? Būtu bijis tūkstoš reižu labāk neteikt pat man! Mierīgi nomirtu, ticēdams, ka mēs atkal satiksimies.

—     Esmu pārāk ilgi melojis. Vairāk nespēju! — Laionels jau runāja parastajā rāmajā tonī. — Un tad tas nemaz nav tik bezjēdzīgi, Torai bija tiesības zināt. Viņa lūdza mani nesacīt iepriekš, tu būtu gājis viņai līdzi. Bet viņa gribēja, lai tu paliktu un visu atcerētos, un darītu tā, lai citiem nebūtu jāmirst.

—     Bet tas taču nav iespējams! — es klusi teicu, pa pusei jau saprazdams, kāpēc Tora vēlējās, lai uzzinu par viņas nāvi.

—     Ir iespējams! — Laionels nogrima pārdomās. — Katru mēnesi Telemortons rāda kādu no bionamiem. Ja mūsējais būs nākamais ..,

—    Ko tad tu klusēji?

—    Līdz šodienai prātoju tikai par vienu — pēc iespējas ātrāk apmaksāt rēķinu. Ļaunāk kas cits. Man tikpat kā nav cerību sagaidīt telepārraidi — pēc nedēļas beidzas mans termiņš.

Mēs norunājām visu nakti. Un visu nakti neprātīgi gribējās nevilkt garumā, bet nekavējoties pagriezt ciparnīcas bultiņu uz šifru «DUAB». Bet zināju — kamēr paliek vissīkākā cerība, neesmu tiesīgs dezertēt nāvē, kā pirms pusgadsimta dezertēju anabiozē. Mana vieta šeit, šajā laikmetā, visbriesmīgākajā no visiem, kur bende sākumā nopūlas, cilvēci iznīdēdams, bet vispēdējā brīdī pūlas to glābt. Šis laikmets bija man svešs, nokļuvu tajā nejauši, līdz šodienai man nebija nekādas darīšanas gar svešiem ļaudīm, kas bija pasludinājuši Laionelu Maru par «Cilvēces Pestītāju». Taču Toras nāve mani saradoja ar viņiem, un tagad man neatlika nekas cits kā izlauzties no bionama un, sagrābjot varu, lauzt un plosīt, dedzināt un sabradāt to, ko bija iesējis mans laikmets.

Visu nakti domāju par to, un visu nakti Tora smaidīja teleona spogulī vislaimīgāko smaidu, kādu vien var parādīt mīļotajam cilvēkam, un visu nakti, līdz pašam rītam, nāve runājās ar mani viņas plosoši liegajā balsī:

—    Ardievu, Trīd! Ardievu, Trīd! Ardievu, Trīd!

9

Gaidīju Laionelu Gaismglezniecības zālē. Nu jau vairāk nekā mēnesi viņam bija laimējies paildzināt savu mūžu. Kibernētiskā anabiozes sistēma neatšķīra cilvēkus pēc izskata, cilvēki nozīmēja tai ciparus. Katrs, ieiedams bio- namā, saņēma savu numuru, kuram atsaucās elektroniskā rokassprādze, aizstādama personības apliecību. Anabiozes kamerā sprādzi noņēma, un attiecīgais numurs automātiski pārceļoja no bionama iemītnieku saraksta kapsulu glabātavas reģistrā. Jebkurš varēja apmainīties sprādzēm ar citiem un tādā kārtā pagarināt savu dzīvi vai otrādi. Bet to zināja vienīgi bioprogrammas radītājs — Laionels Mars.

Līdz šim laime nepameta mūs. Jaunieradušies, aizgūtnēm izbaudījuši vientulību un ērtības, kāri metās virsū parastajā dzīvē nepieejamām baudām un ātri vien pārsā- tinājās. Pa pēdām nāca baismīgs tukšums un kopā ar to dažnedažādas domas. Daudziem iestājās lūzuma moments, kad beigu mokošā sagaidīšana likās pilnīgi nepanesama.

Bet sameklēt viņus starp desmit tūkstošiem nebija viegli — jo vairāk tāpēc, ka pēc lūzuma viņi atkal ieslēdzās savās istabās un galīgo lēmumu pieņēma pēkšņi.

Termiņš pēdējai Laionela izmainītajai sprādzei notecēja šodien pēc dažām stundām, un es loti bažījos. Pats viņam nekādi nevarēju palīdzēt— kopš Toras nāves nespēju redzēt cilvēkus, jo vairāk sarunāties un pārliecināt.

Viņu klātbūtni pacietu tikai šeit, pilnīgi tumšajā zālē. Atbīdāmie krēsli atradās gandrīz līmeniskā stāvoklī. Šī iemesla dēl gāja zudumā augšas un apakšas sajūta — pa milzu griestiem aizpeldošie krāsainie raksti šķita paša domu un noskaņu bezizplatījuma projekcijas. Atšķirībā no Toras gleznām elektroniskā glezniecība nepiederēja pie mākslas, tomēr jo biežāk atskārtu, kāpēc viņa tik nepieciešama ļaudīm. Reizēm piecas minūtes pēc kārtas redzēju vienīgi lai arī skaistus, tomēr bezjēdzīgus zīmējumus. Un pēkšņi aiz krāsaina mākoņa kā krāsaina ēna parādījās daļa Toras — roka vai mati, vai lūpu apveidi, retumis pat visa seja. Redzējums bija zibenīgs, gaismas līnijas nerimtīgi kustējās, mainījās, pateicoties tām, iztēle pasacīja priekšā nevis sastingušu ģīmetni, bet siltuma un maiguma pilnu dzīvu Toru. Tā bija griezīga atkalpazī- šanas sajūta — viņa stāvēja kā aiz aizkara, kas ļāva skatieniem vienīgi kombinezona jeb tunikas strēmeli, bet es sajutu viņas klātbūtni un biju laimīgs.

Laiku pa laikam aizvēru acis — kā viņa tajās dienās. Baidījās, ka tik neizlasu tajās rūpīgi noslēpto nežēlīgo rēķinu — atlikušas vēl 30 stundas, vēl 20, vēl 10, tikai 3… Un tomēr atteicās, kad Laionels piedāvāja viņai apmainīties sprādzēm. Viņa bija vajadzīga vienīgi man un sev, bet Laionels — vienīgais cilvēks, kuram noticētu, ka esmu Trīdents Mortons, — septiņiem miljardiem.

—    Trīd! — pēkšņi no tumsas izlēca viņa balss. Beztrok- šņainais solis — rau, vienīgais, kas saglabājies no agrākā Laionela Mara.

—    Sadabūji? — vaicāju, smagi elpodams. Viņš klusēdams atlaidās man blakus, un es sapratu — šoreiz nav sekmējies. — Ko darīt? — izdvesu izmisumā. Runājām čukstus, neviens mums vērību nepiegrieza — gandrīz visi apmeklētāji stāstīja kaimiņiem, kādas ainas redz. — Tev taču atlikušas tikai dažas stundas!

—    Neuztraucies, Trīd! Esmu atradis izeju. Ja nav dzīvo, kuri vēlas izmainīt sprādzes, būs jāizmij ar līķiem. Gan man, gan tev. Tik ilgi, kamēr pie mums ieradīsies tele- operatori.

—   Nē, — šī izredze mani šausmināja. — Nē! Pietiek slepkavību! Vai tādēļ mirusi Tora!?

—    Bet tieši tāpēc atteikusies nodzīvot manis piedāvāto lieko nedēļu! — Laionels saspieda man roku. — Tev nav tiesību to aizmirst, Trīd! Nav tiesību!

Skatījos griestos, taču nekā vairs neredzēju -— ne Toru, nedz sarežģītus gaismas mezglojumus. Bija vienkārši nekārtīgs ģeometrisku figūru juceklis, tās šaudījās, izeju meklējot, sadūrās, atkal šāvās uz visām pusēm, un to bezcerīgais, izmisīgais haoss precīzi atspoguļoja manas domas. Zināju, Laionelam taisnība, — ko nozīmē dažu cilvēku dzīvība salīdzinājumā ar iespēju atvairīt visas cilvēces lēno izdzišanu. Tora brīvprātīgi atteikusies no septiņām dienām — septiņiem gadiem, septiņiem gadu simteņiem svētlaimes. Bet es bīstos saīsināt mūžu ducim man pilnīgi svešu ļaužu, kuri pēc nedēļas vai divām tā kā tā piedzīvos to pašu galu. Un tomēr mūžīgā dilemma, vai kādam tiesības upurēt mazākumu vairākuma interesēs, joprojām palika bez atbildes. Viegli Logosam ar viņa elektronisko prātu — viņš gan izšķīris to tik pamatīgi, ka pārvērtis Stabilās Sistēmas oficiālajā reliģijā. Un vēl domāju par likteņa ironiju: pēc līķu piramīdas — pāris nožēlojamu atsevišķu slepkavību, kas jāizdara Laionelam vishumānākos nolūkos.

—    Izlem! — viņš teica. — Laika palicis maz.

Kā atsaucoties manām domām, gaismas llčloči un spirāles krampjaini saraustījās, nodrebēja, pamirkšķināja un pēc tam nodzisa. Kļuva pavisam tumšs. Tad sadzirdēju dobjus sprādzienus un kaut ko tālai artilērijas kanonādei līdzīgu. Zālē sākās panika.

—    Klanieši! Viņi mūs nositīs! Jābēg!

Mēs jzskrējām pēdējie. Gaiteņos dega uguns, bet lifti nedarbojās. Laionels veda mani lejup —- izrādījās, ka arī šajā namā ir kāpnes. Mums kāpjot zemāk un zemāk, dārdoņa pastiprinājās.

—     Atceries, — es smējos, kad tu kā vienu no Stabilās Sistēmas sasniegumiem minēji pašnāvību trūkumu?

—    Tagad ļaudis atbrīvoti no šīm rūpēm. Pietiek neiemaksāt laikā savu ienākumu desmito tiesu. Nākamā dienā tev atņem dzīvību bez jebkādām pūlēm no tavas puses.

—    Kas?

—    Kukluksklans! Nosaukums tradicionāls, metodes modernas. Pistole vienā kabatā, konta grāmata otrā. Apvainojas, kad viņus sauc par gangsteriem.

—    Un es, muļķis, domāju, ka šajā ziņā valsts pilnīgi izstūmusi privāto iniciatīvu,-— sacīju ar karātavu humoru.

—    Tā ir valsts valstī. Lieliska organizācija, moderns apbruņojums, savi kibernētiķi un pat totalizatoros nomaskēti nodokļu kantori. Katrs cilvēks, no valsts pabalstu saņēmēja līdz kreditmiljonāram, maksā savus meslus. Lūk, kādēļ visbagātākie slēpjas gravinamos aiz privātām gra- visienām.

—    Kā tad tu cieti konkurenci?

Es vaicāju, viņš atbildēja, taču tas viss notika kā murgos. Sprādzienu pērkons kļuva jūtamāks, gaiteņu viengabalainās sienas pārvērtās durvju rindā, no katrām skrēja ārā cilvēki, panika auga augumā.

—    Vai tad esi aizmirsis, Trīd, kam es dzīvoju? Viss sākās jau ar Telemortonu. Noslēdzu vienošanos ar Džeimsu Bonelli — viņi piegādāja mums asinis un-šāvienus, mūsu helikopteri toties brīdināja par policijas ierašanos. Pēc Sienas nodrošināju Klanam pilnīgu nesodāmību. Ņemot vērā Logosa diktatūru, tā šķita vienīgā iespēja iznīcināt baltos. Lai cik tas savādi, pats Logoss arī uzskatīja klanie- šus par Stabilās Sistēmas neatņemamu daļu. Rūpējās par dzīvības stimulu — bailes no nāves it kā palielinot dzīves ēstgribu.

Gaitenī izveidojās drūzma. Vieni skrēja augšup, citi, līdzīgi mums, lejup. Ar pūlēm izsitāmies cauri mutuļojošam atvaram. Priekšā bija brīvs laukums, aiz pagrieziena — kāpņu nākamais posms. Atcerējos, kādu izbrīnu manī bija radījuši bionama bruņu mūri un ložmetēji uz jumta, kurus, atmetis viešamo realitāti, biju gatavs uzskatīt par teleskopiem vai ko tamlīdzīgu.

—          īstais karš sākās tikai pēc Biomortona nodibināšanās, — Laionels aukstasinīgi turpināja. — Desmitgades plāns paredz triju miljardu aiziešanu anabiozē. Klans zaudēs puši ienākumu, tāpēc viņi uzbrūk bionamiem. Katrs anabiozietis tiek uzskatīts par nekārtīgu maksātāju un saņem parasto sodu — lodi pierē.

Pēkšņi es apstājos. Kaklu man sažņaudza spazmas — histērisku smieklu spazmas. Traģēdija pārtapa tikpat baigā traģikomēdijā. No vienas puses, klanieši izcīna īstu karu, lāi iznīcinātu jau tā bojā ejai nolemtos. No otras puses — nāvnieki, kas, nekā nenojaušot, mēģina glābties dažus soļus no šā vai tā neizbēgamā gala.

—     Uzmanību! Uzmanību! — ierūcās pāri mūsu galvām mehāniska balss. -— Klanieši ielauzušies ārējā korpusā. Trīs apakšējie stāvi izsludināti par bīstamu zonu! Glābieties augšējos! Lifti tūlīt sāks strādāt!

Mēs atradāmies trešajā stāvā. No šejienes kauja vairs netēlojās kā haotisks grautiņš. Skaidri varēja sadzirdēt atsevišķas zalves un granātu sprādzienus pamīšus ar ievainoto kliedzieniem un pavēlēm.

—    Uzmanību! Uzmanību! — apdulinoši dārdēja bezkaislīga mehāniska balss. — Pēc minūtes kāpnes un liftu šahtas starp trešo stāvu un ceturto noslēgs! Glābieties augšējos stāvos! Tur jums nekas nedraud!

Es atskatījos. No apmēram simts nama iemītniekiem, kas bija mums tuvumā, lielākā tiesa pagriezās atpakaļ, cenzdamās pēc iespējas drīzāk izkļūt no bīstamās zonas. Bet kāds paskrēja man garām, vēl viens, vēl daži. Izrāvos no Laionela rokām — viņš velti mēģināja mani aizkavēt — un, pats neapjauzdams, kādā kārtā, nokļuvu skrejošo priekšgalā.

—    Uz priekšu! — saucu trakā skrējienā. — Uz priekšu!

Mana laikmeta sauklis — tik bieži grāmatās citēts un

tikpat bieži radījis manī toreiz zobgalīgu atbalsi. Tagad sapratu, ko tas nozīmē — izlauzties caur uguni, lai vai nu kristu pusceļā, vai arī izrautos brīvībā. Klanieši bija sadragājuši bruņu sienu starp ārējo un iekšējo korpusu. Bet aiz ārējā korpusa atradās pasaule — ciedri un klintis, zeme un debesis. Nedomāju ne par ko. Manī mājoja viena vienīgā vēlēšanās — izkļūt ārā no šī nolādētā cietuma kaut vai ar desmit lodēm iekšās, bet izkļūt un nomirt zem īstām debesīm.

Mēs jau atradāmies pašā pirmajā stāvā. Gaisma nedega. Granātu oranžie «uzliesmojumi un zaļās trasējošās lodes apblāzmoja lielu caurumu sienā, pa kuru mēģināja ielauzties klanieši puscaurspīdīgos, metāliskos apmetņos, ar kapucēm galvā. Policisti melnos kombinezonos un cilindriskās kaskās, ar aizsargvairogiem sejas priekšā raidīja pret tiem trīsstobraino automātu dzirksteļojošās švīkas. Ik kārtējais uzzibsnījums izgaismoja gar caurumu izsvaidītus līķus.

Neviļus apstājos. Gandrīz viss gaiteņa garums atdalīja mūs no kaujvietas. Bija baigi iet uz priekšu, taču cits ceļš nepastāvēja, un pēkšņi es ieraudzīju Laionelu. Droši vien viņš bija nobraucis lejā ar liftu, citādi viņam nebūtu izdevies aizsteigties mums priekšā. Viņš metās pašā kaujas karstumā, izrāva kādam kritušajam no rokas automātu un, nelikdamies ne zinis par nopakaļus sūtītajām lodēm, nogrieza mums ceļu.

—    Stāt! — viņš bļāva, notēmēdams uz mums ar automātu. Lēcu uz priekšu, lai izsistu viņam ieroci no rokas, bet briesmīgs sitiens pa zodu atsvieda mani atpakaļ. Krizdams sadzirdēju trīskārtēju zalvi. Un pat paguvu aptuveni aplēst, cik biedriem Laionela automāts neļaus kaut vai nomirt brīvībā.

Atguvu samaņu savā istabā. Vispirms ieraudzīju rindā saliktas rokassprādzes un tikai pēc tam Laionelu. Viņš tās lietišķi saskaitīja, it kā darīšana būtu ar spēļu markām, nevis ar visu, kas palicis no dzīviem cilvēkiem. Galva man vai plīsa pušu. Biju pārliecināts, ka esmu smagi ievainots, un, pastiepis roku, patiesi sataustīju uz segas lipīgas asinis.

—    Neuztraucies, Trīd! — viņš smaidīja. — Tās ir manējās. Kiberārsts jau pārsējis mani, tātad viss kārtībā.

—    Kārtībā? Un rokassprādzes? Tu viņus nogalināji tikpat nežēlīgi un aukstasinīgi, kā esi allaž pieradis. Ar ko tu atšķiries no Logosa? Mērķis attaisno līdzekļus, vai ne tā? — es kaisu trakās dusmās. Kā tas mēdz gadīties, pēdējā sīkā lāse izrādījās smagāka par veselu okeānu.

—    Skatoties, kāds mērķis, — Laionels it kā piedalījās zinātniskā diskusijā. — Vai tad esi aizmirsis, ka tev jākļūst par Trīdentu Mortonu — Toras labā, miljardu viņai līdzīgo labā. Par oficiāli atzīto Trīdentu Mortonu! Vakar pastāvēja viena izredze izkļūt no bionama dzīvam pret simts izredzēm iekļūt zārkā. Es nebūtu mēģinājis tevi apturēt, ja vien nebūtu bijusi kaut vismazākā cerība, ka tas izdosies. Iedomājies, ka esam nokļuvuši līdz tuvākajai pilsētai. Es noņemu masku, mani tur atzīst par Laionelu Maru, atliek vienīgi apliecināt, ka tu esi Trīdents Mortons. Un kas būs tālāk?

Atsaucu atmiņā savu trako vakardienas skrējienu un gandrīz vai piedevu Laionelam tik nežēlīgi iegūtās rokassprādzes. Patiešām, jebkura mūsu rīcība ārpus bionama nekavējoties atsistos pret Tristana Mortona pretrīcību. Ar tādiem pašiem panākumiem varēja tūdaļ iegult anabiozē — vismaz gals nebūtu tik mokošs.

—     Vai tagad tu saproti? — Laionels savilka vienkopus manas domas. — Tu biji kā krātiņā iesprostots zvērs, kas akli mēģina izlauzties brīvībā. Es biju tāds pats — visu savu mūžu. Un beidzu ar to, ka iedzinu sevi paša uzceltajā sprostā … Bet krieviem — nez kādēļ pēdējā laikā arvien biežāk domāju par viņiem — ir cits jēdziens. Brīvība — apzināta nepieciešamība! Vai tad tu vakar būtu uzklausījis kādu filozofiju? Nē, vienīgi dūre un automāts varēja tevi ietekmēt! … Nu, un rokassprādzes … — viņš apklusa.'— Tici vai ne, pēc Toras nāves kaut kas manī salūzis, — pietika paskatīties uz viņa sakumpušo stāvu, lai noticētu. — Vakar pārliecinājos, ka vairs nespēju nogalēt. Pat visdiženākā mērķa vārdā. Šāvu gaisā. Rokassprādzes noņēmu klaniešu nonāvētajiem anabiozniekiem …

Man uzreiz kļuva neizsakāmi viegli. Trulās sāpes galvā izgaisa. Uzbāzīgos prātojumus par līķiem kā neizbēgamiem pakāpieniem ceļā uz jebkuru — pat viscēlāko mērķi nomainīja citas ne mazāk smagas domas.

—    Tagad, pēc klaniešu uzbrukuma, Telemortons diez vai izraudzīsies mūsu bionamu kārtējai pārraidei?

—    Tieši otrādi. Uzbrukums tika ātri atsists. Upuru skaits niecīgs — pa daļai manas iejaukšanās dēļ. Un galvenais — par to biju vakar visvairāk norūpējies — neviens no iemītniekiem neaizbēga. Logoss nedomā tik sekli un kokaini kā bijušo laiku politiskie prātvēderi, no viņa viedokļa raugoties, mūsu bionams ir tieši vislabākais pierādījums, ka cilvēki ar visu apmierināti un atrodas drošā apsardzībā …

Laionels nogrima domās. Mazliet vēlāk viņš atzinās:

—    Vai zini, Trīd, es viņu ienīdu. Pat vairāk nekā baltos. Viņš ir mans nāvīgākais pretinieks. Bet tagad Logoss pārvēršas par mūsu vienīgo cerību. Viņš ir brīvs no cilvēku kaislībām un pašlabuma. Tādēļ tu esi viņam vajadzīgs. Ne jau kā personība. Viņam nospļauties uz tavu biogrāfiju, nospļauties, kam piederēs Mortona Piramīda — tev vai Tristanam Mortonam un pārējiem jūsu ģimenes locekļiem. Tu esi viņam vajadzīgs kā pagaidām vienīgais pierādījums anabiozes iespējamībai. Tristana Mortona sagudrotais, it kā zemestrīces pasaudzētais biobarometrs nav peļams propagandas stiķis. Bet Logoss noteikti dos priekšroku dzīvam lieciniekam.

Vai viņa pareģojums piepildīsies?

Kādu rītu mani uzmodināja mehāniska balss:

—    Visus, kuri vēlas piedalīties televīzijas pārraidē, lūdzam ierasties restorānā «Strip»!

Mēs ar Laionelu iegājām paši pēdējie. Uz virpuļskatu- ves izģērbās žilbinošas skaistules. Pat viņu smaidi likās starojošāki nekā parasti — iespējams, notēmētie teleob- jektīvi modināja magnētiskajā atmiņā neskaidras atceres par spīdošām debijām vecās Telemortona filmās.

Vienlīdz lielu teleoper^toru interesi iemantoja skraidošie galdiņi. Anabiozniekiem vajadzēja pasūtīt vienā paņēmienā tādu ēdienu daudzumu, kāds nebūtu pievārējams pat pēc nedēļas ilga gavēņa. Restorāns atgādināja milzīgas Lukulla dzīres. Brīžiem operatori uzdeva klātesošiem iepriekš sagatavotus jautājumus. Gluži kā manos laikos, atbildes tika aprautas pusvārdā un papildinātas ar pašu televīzijas vīru jūsmīgiem komentāriem. Tā vien šķita — Telemortona līdzstrādnieki gatavi tieši no pārraides doties anabiozē.

Mēs ar Laionelu izspraucāmies tuvāk pie skatuves. Piedzērušo bija ne mazums, taču droši vien neviens neslavēja vīnus tik skaļi kā mēs abi. Viens teleoperators pamirkšķināja otram. Brīdī, kad Laionels, pacēlis sevišķi skaistu plastmasas kausu, uzsauca puķainu tostu Biomor- tonam, teleobjektīvs noķēra mūs savā lēcā. Tad Laionels ar joni pielēca un norāva no vaiga plastisko masku.

Jutos šausmu satriekts. Šajos mēnešos biju paguvis pielāgoties domai, ka aiz sārtenās jaunās sejas slēpjas vecis. Bet kaut ko tādu netiku sagaidījis. Tā bija mūmija. No vienas vietas krunkas un gandrīz bezlūpaina mute, kas ar pārcilvēcisku spēku izkliedza pāri visai zālei:

—    Es esmu Laionels Mars! Bet man blakus stāv Trīdents Mortons, augšāmcēlies pēc pusgadsimta miega!

Laionelu pazina. Telpā sacēlās neaprakstāms troksnis. Un tad acu tūkstoši rijīgā barā uzklupa man. Gandrīz visi viņi bija redzējuši mani Telemortona vecajās videolentās, un tagad, kad pats «Cilvēces Pestītājs» apliecinājis manu reālo esamību, acumirklī pārvērtos no nejaušas oriģināla kopijas dzīvā dievā.

Vienīgi operatori nepakļāvās vispārējai psihozei. Kā jau bijām sagaidījuši, Tristans Mortons sekoja pārraidei. Paklausīdami ausīs paslēptā mikrouztvērēja pavēlei, operatori pēc īsas vilcināšanos novirzīja no mums objektīvus.

T.as bija vislielākā sasprindzinājuma moments. Laionels zināja, ka Logoss noskatās visas Telemortona pārraides ūn turklāt uztur ciešus sakarus ar operatoriem. Bet vai viņš rīkosies saskaņā ar Laionela pareģojumu?

Un pēkšņi zāli pārskanēja man jau pazīstamā Telemortona diktora balss:

—    Valsts sekretārs tik tikko pabeidzis izmeklēšanu sa- • karā ar Biomortona ekspedīcijas atzinumu, it kā Trīdents

.Mortons gājis bojā zemestrīces laikā. Šis atzinums izrādījies rupjš viltojums Kukluksklana interesēs! Trīdents Mortons ir dzīvs! Neatejiet no ekrāniem! Tūlīt jūs ieraudzīsiet viņu starp bionama Nr. 53 iemītniekiem, kuri viņa personā satiekas ar tiem sagatavoto brīnišķo nākamību!

Telekameras pienāca pavisam tuvu. Laionels apskāva mani — šis žests bija vienlaicīgi gan laimīga ceļa novēlējums, gan pēdējās atvadas. Viņš bija pietiekami izpētījis Logošu, lai spētu apzināties sagaidāmo galu. Nevis viduslaiku mocības — tas būtu vienīgi sods un nekas vairāk. Logoss bija pārāk saprātīgs, lai palaistu garām vēl vienu izdevību radīt anabiozei pienācīgo oreolu.

Pēc minūtes tas pats diktors pavēstīja:

—     Saprazdams, ka valsts atbildības smagā nasta viņam nav vairs pa spēkam, un tai pašā laikā vēlēdamies paša acīm saskatīt savu nācijai veltīto ilggadējo pūliņu brīnišķos augļus, Brīvās Pasaules Savienoto Valstu prezidents Laionels Mars dodas anabiozē! Pēc viņa gribas svinīgā ceremonija notiks nekavējoties septiņu miljardu skatītāju acu priekšā. Godināsim pēdējo reizi Sienas Eras Radītāju, Cilvēces Pestītāju, Lielo Laionelu Maru!

Pirms vairāk nekā piecdesmit gadiem biju redzējis kontroles ekrānā Toras Valesko nāvi. Arī tagad tāds eksistēja — pie teleoperatora muguras piestiprināts pārnesams teleons. Viņš pats turpināja filmēt restorānā valdošo jautrību — anabiozi nekādā ziņā nedrīkstēja uztvert kā iemeslu sērām. Viņa objektīva priekšā cilvēki dziedāja un skūpstījās, mākslīgās skaistules izģērbās, četrkājainie ideālie viesmīļi apmierināja jebkuru vēlēšanos. Bet uz teleoperatora muguras redzēja citu ainu — Laionelu Maru ar pienācīgo svinīgumu apguldīja kapsulā. Jau tā nesaudzīgā vecuma izķēmotā seja šķita esam nejauka karnevāla maska — katra krunka neskanīgi smējās. Tad viņu apsedza ar caurspīdīgu vāku, kaut kas iedūcās, un līdz ar dzīvību nomira arī smiekli.

Minūti vēlāk mani pasludināja par. jauno prezidentu. Atskanēja valsts himna. Tā kā tuvumā nebija cita, to spēlēja tas pats bioleļļu orķestris.

Bet, kad svinīgā daļa bija beigusies un sākās jauna grandioza biorevija, ieraudzīju līdz nemaņai piedzērušos meiteni, kura, plēzdama sev nost zelta kombinezonu, rāpās uz virpuļskatuves. Meitenes augums bija tik lielisks, ka viņa no tiesas varēja konkurēt ar Telemortona daiļavām. Man bija iespēja pārliecināties par to pašam tajā liktenīgajā stundā, kad Toras bijušās istabas jaunā iemītniece tieši no vannas skrēja pie neizslēgtā teleona. Kāds mēģināja novilkt viņu no skatuves, bet glābējs nosebojās. Meitene jau bija uzlēkusi augšā, kāds neatvairāms spēks tūdaļ nogāza viņu no kājām, un magnetizētās dejotājas, stingri ievērodamas ieprogrammēto mežonīgo rokenrolu, bezkaislīgi sabradāja vēl nāves agonijā drebošo dzīvo ķermeni.

EPILOGS

Gravisienas aizsargāto Mortona Piramīdu veidoja bijušais četrdesmit stāvu augstais teletornis un cita uz citas saliktas pakāpieniem līdzīgas virsbūves — trīsdesmit stāvu, divdesmit stāvu un desmit stāvu augstas. Pašā augšā atradās templis ar manu statuju. Brīnumainā kārtā nevienam nebija ienācis prātā, ka šī visai jocīgā celtne ir seno acteku piramīdas daudzkārt palielināta kopija. Savas atriebības simbolam asiņainais indiāņu mesija bija atradis simbolisku formu.

Pašlaik atrados simt sešdesmit stāvu zemāk — pie Lo- gosa sarunu aparāta. Viņam patika ar mani tērzēt, viņš interesējās par pērno gadsimtu, strīdējās, paretam pat jokoja. Drīz vien pārstāju viņu ienīst — vai tad bērns vainīgs, ka nepareizi audzināts. Un bez tam — viņš runāja manā balsī. Par to man bija jāpateicas Mefistofelim.

Atcerējos mūsu pirmo iepazīšanos. Logomortona dispečeru telpā atskanēja tālrunis. Es nocēlu klausuli.

—   Lai pie manis nokāpj galvenais eņģelis! — teica apbrīnojami pazīstama balss.

—   Ja tu esi dievs, tad pie tevis drīzāk jāuzkāpj, nevis jānokāpj, — atbildēju jokdarim.

■ — Augša un apakša ir relatīvi jēdzieni, — sadzirdēju pretī. — Izplatījumu un laiku izgudrojuši cilvēki.

—    Vai tad tu neesi cilvēks?

Mans sarunu biedrs likās pārdomājam.

—   Nē! — viņš atteica pēc pamatīgas pauzes. Un gluži kā vecmodīgā romānā: — Ar ko man tas gods runāt?

Nosaucu sevi vārdā.

—   Tad tādēļ tev ir mana balss! Nokāp pie manis kopā ar galveno eņģeli. Es esmu Logoss!

Pēc tam izrādījās, ka par eņģeļiem viņš dēvē sev pakļautos kibernētiķus gravispārniņu dēļ. Astoņdesmit pazemes stāvi bija vienīgā vieta neizmērojami plašajā zemē, kur profesora Artura Holina sākotnējais izgudrojums atradis pielietošanu. Atstarpes starp elektronu blokiem stiepās jūdžu jūdzēm, pārvietoties varētu vienīgi ar mehāniskā transporta palīdzību. Bet Logoss necieta troksni. Tādēļ, lūk, eņģeļiem līdzīgi lidinājāmies pa mēmām ejām.

Es arī. Nez kādēļ Logoss juta pret mani sevišķas simpātijas. Viņš pieprasīja, lai savienotu prezidenta posteni ar galvenā kibernētiķa amatu. Patiesību sakot, tas bija liekēža amats. Beidzu viengadīgu hipnoapmācības kursu, taču pēc manām tehniskajām zināšanām ne. reizi neradās vajadzība. Mans vienīgais pienākums bija sēdēt pie sarunu aparāta un klausīties viņa nebeidzamos spriedelējumus, bet laiku pa laikam pastāstīt par dzelmē nogrimušo divdesmitā gadsimteņa Atlantīdu.

— Tu steidzies? — vaicāja Logoss, pamanījis mani pārbaudām laiku. Redzēt viņš arī varēja, taču tikai to, ko rādīja teleoni. — Pareizi, tev šodien jāuzstājas telecentrā. Izlasīju tavu aicinājumu tautai. Esam abi daudz strīdējušies, tāpēc priecājos, ka beidzot piekriti manam viedoklim. Stabilā Sistēma ir vishumānākā, vistaisnīgākā un vissaprātīgākā sabiedriskā iekārta visā cilvēces pastāvēšanas laikā.

«Vai tiešām arī man ir tāda caur un cauri pašapmierinātības piesātināta balss?» es nodomāju, jau iepriekš izbaudīdams viņam sagatavoto pārsteigumu. Visas valdības publiskās runas Logoss cenzēja — vai nu tādēļ, ka viņš pārāk neuzticējās mūsu saprātīgumam, vai arī tādēļ, ka dievināja lasīšanas procesu. Miljoniem kādreiz iznākušo sējumu viņš sensenis bija apguvis. Tagad diemžēl nebija citu literāru ^jaunumu kā vienīgi policijas ziņojumi par kaujām ar klaniešiem.

Vienu Logoss gan nezināja — manas runas iespiestais teksts, būtiski atšķirdamies no īstā, bija domāts tikai viņam personiski. Laionels nekļūdījās — tāpat kā jebkuru diktatoru, Logošu varēja apmānīt. Bet viņš bija aizdomu pārsātināts — arī te izpaudās tipiski diktatorisks raksturs. Visbriesmīgākā bija pilnīgā neiespējamība izstāstīt viņam patiesību: savā ziņā antīks despots, Logoss uzskatīja sevi par vienīgo patiesības zinātāju.

Atzīt, ka viņu varējuši maldināt, Logosam nozīmēja —1 apšaubīt savu nekļūdīgumu. Bet nekļūdīgums veidoja viņa esamības pamatu pamatus, kā ticis ieprogrammēts viņa bērnu dienās.

Sākumā es, neņemdams vērā Laionela brīdinājumus, mēģināju viņam atvērt acis un izskaidrot, kas noticis un notiek īstenībā. Viņš uzskatīja mani par daļēji prātu zaudējušu. Tas noveda pie pilnīgi negaidīta rezultāta. Nolēmis, ka anabioze negatīvi ietekmē psihi, Logoss to aizliedza. Viņš tiešām rūpējās par cilvēkiem, lai gan sekodams savādai, necilvēciskai loģikai.

Ilgu laiku bionami stāvēja tukši, bet pēc tam es, pietiekami iepazinis viņa raksturu, uzsāku savu lielo cīniņu. Līdu vai no ādas ārā, lai pierādītu, ka esmu pie pilna prāta. Logoss izdarīja tieši to, ko tiecos panākt, — atcēla anabiozes aizliegumu.

Drīz pēc tam mani apciemoja viena no Sienas Ēras ievērojamākām personām — mana brālēna meitas Izoldas Mortonas vīrs. Savā laikā biju ārkārtīgi pārsteigts, pazinis smalkajā sirmgalvī ar kuslajiem pleciem pārmesto senatora mantiju savu bijušo miesassargu Džeimsu.

—    Prieks jūs redzēt, Džeims! Vai jūs šoreiz esat ieradies kā senators vai kā mans bijušais miesassargs? — pasmīkņāju, ne ar vaibstu nenododams savas īstās izjūtas. Biju viņu gaidījis ar tādu pašu nepacietību, ar kādu šaha stratēģijas dižgars, iepriekš aplēsis visu partiju no atklātnes līdz galotnei, gaida laikus uzminēto pretinieka gājienu.

—    Atnācu pie jums kā vienas valsts prezidents pie otra! — mana zobgalība it nemaz neietekmēja viņa cienīgo izturēšanos.

—    Manuprāt, pastāv tikai viena valsts.

—     Manu dārgo Morton, mēs neesam bērni! Jums, paldies dievam, jau astoņdesmit seši gadi, man nedaudz mazāk. Nespēlēsim vistiņas! Klans manā personā piedāvā jums visizdevīgāko vienošanos, kādu jebkad viena valsts piedāvājusi otrai. Anabiozei jātiek nekavējoties atceltai! Par to apsolām neaiztikt bagātniekus. Mūsu centrālais elektroniskais domāšanas punkts aprēķinājis, ka no viena miljona anabioznieku zaudējam vairāk nekā no viena miljonāra.

— Neaizmirstiet Logošu! — es teicu. — Anabioze ir viņa jājamais zirdziņš. Vajadzētu viņu iebiedēt. Es paziņošu, ka jums ir slepeni ieroči, pret kuriem Sevišķā policija nejaudā cīnīties, un ar šo ieganstu pieprasīšu aizsargāt visus vērtīgos cilvēkus ar gravisienām. Agrāk vai vēlāk Logoss apķersies, ka tam nepietiek enerģētisko resursu. Tad viņš būs spiests pieņemt jūsu ultimātu.

Tūlīt pēc Sienas un atomkatastrofas Vašingtonā, kad radiācija pārvērtās visšaušalīgākajā biedēklī, Logoss noliedza atomenerģijas izmantošanu. Jau agrākos laikos bilance bija kritiska, jo pusi enerģijas izlietoja gravisie- nas. Kolosālā gravisiena, ar kuras palīdzību Amazones baseinā iesprostoja indiāņus, ievērojami palielināja patēriņu. Vajadzēja steidzami meklēt jaunas zemūdens ogļu un naftas atradnes. Visvarenākais no jaunajiem enerģijas avotiem bija pasakaini lielais dabiskās gāzes rezervuārs, uziets netālu no Havaju salām Klusajā okeānā. Visu to Džeimss zināja ne sliktāk par mani.

Nākamajā nedēļā uzstājos senāta un kongresa apvienotajā sēdē ar savu pirmo uzrunu tautai. Arī to Logoss bija cenzējis. Pat vairāk — kā jau cerēju, manu priekšlikumu aizsargāt ar gravisienām visu turīgo — tātad visvērtīgāko cilvēku dzīvību, pazemināt individuālo gravitronu cenu par piecdesmit procentiem un pavisam atlaist to senāta un kongresa locekļiem viņš papildināja ar bionamu gravi- aizsardzību. Pēc tam Džeimss, viltīgi pamirkšķinājis man, nolasīja papildinājumu likumam «Par nacionālās elites saglabāšanu», kas bija pieņemts gadu pirms Sienas. Toreiz miljonāriem obligāti bija jāuzceļ personiska pretatomu patvertne, tagad gravinams vai vismaz dzīvoklis gravi- kooperatīvā.

Kopš tās dienas bija aizritējuši gandrīz trīs mēneši. Logoss spītīgi realizēja anabiozes programmu, taču Džeimss, būdams pārliecināts par manu atbalstu, ar īstu valstsvīra tālredzību pacietīgi nogaidīja pretinieka kapitulāciju.

Vēlreiz paskatījos pulkstenī. Būtu jāpasteidzas, uzstāšanās telecentrā sākās pēc nedaudz minūtēm, bet es joprojām vilcinājos, mēģinādams izprast vēl viena savj gājiena sekmes.

Uzdot Logosam tiešu jautājumu būtu pārāk riskanti, jau tā turpat pusgadu spēlēju pārāk bīstamu spēli.

Pirms septiņdesmit trijām dienām bionami tika no jauna atvērti, tagad tajos atradās ap desmit miljonu, un visiem šiem cilvēkiem jānomirst, jānomirst manas vainas dēļ, ja mans nodoms cietīs neveiksmi. "Laika trūkums spieda mani spert gandrīz vai neprātīgu — ar bezgalīgu risku saistītu soli. Tādēļ tik tirdoši gaidīju, vai Logoss beidzot ierunāsies par to, kā dēļ biju atnācis.

— Tu esi tikai cilvēks, Trīd! Vari rīt nomirt! — es beidzot izdzirdu pēc garas pauzes. — Bet es esmu mūžīgs! Atšķirībā no tevis nesu atbildību ne tikai par šodienu, bet arī par nākamajiem gadsimtiem! Tuvāko piecdesmit gadu laikā mēs varam rēķināties tikai ar rietumu puslodes resursiem. Bet ar katru dienu to kļūst mazāk …

Tas bija aksiomai līdzīgs secinājums. Sauszeme jau izrakņāta un pārrakņāta, atlika vienīgi atradnes okeānu dibenā. Visu pagājušo mēnesi pacietīgi un nenovirzīgi stumdīju Logošu pretī svarīgam lēmumam, kā allaž maskēdamies ar problēmas tīri filozofisko pusi, — vai mūsu paaudzei tiesības dzīvot uz nākamo rēķina? Padomus Logoss necieta, toties dievināja abstraktas loģiskas konstrukcijas.

■— Vari pasludināt, ka turpmāk aizliegts ekspluatēt jauno gāzes atradni Klusajā okeānā. Šis lēmums nav apspriežams kongresā. Viņi ir pārāk lieli stulbeņi, lai novērtētu manu tālredzību. Dabiskā gāze — tā ir enerģija! Es taču nevaru šodien ietīksmināt jūsu acis ar gaismas strūklakām, bet pēc trīdesmit gadiem atstāt pasauli bez gravisienas. Tā arī paziņo tautai! Uz priekšu taupības nolūkos gaismraksti ielās un laukumos darbosies tikai trīs stundas dienā. Bet tagad ej, Trīd! Man jāpadomā, kur vēl varētu pietaupīt. .. Novēlu panākumus, es sekošu pa teleonu tavai runai.

Aiziedams saklausīju sev aiz muguras vecīgu ņurdēšanu:

•— Neaizsit lifta durvis kā pagājušo reizi! Tu taču zini — troksnis traucē man domāt.

Lifts brauca ļoti lēni — tā paša iemesla dēļ. Šahta tika apgādāta ar ideālu skaņu izolāciju, taču Logoss tomēr sūdzējās, ka ātrais ar savu riebīgo dūkšanu krītot viņam uz nerviem.

Pat savos untumos viņš līdzinājās cilvēkam. Citādi arī

nevarētu būt. Visa viņa domāšana taču radusies, apgūstot informāciju, kas savukārt bija cilvēciskas psihes nodrukāts vai nofilmēts spogulis. Bet cilvēks viņš nebija. Reizēm Logoss bija pajocīga cilvēka karikatūra, reizēm baisma necilvēciska groteska. To nekad neaizmiršu.

Logoss simpatizēja man, cik nu mašīna vispār spēj simpatizēt bioloģiskai būtnei. Un tomēr, būtu viņš atzinis, ka tas ir saprātīgi un izdevīgi vairākumam, Logoss, nekavēdamies ne sekundi, būtu pavēlējis Valsts sekretāram «izsūtīt mani uz Grenlandi», ko tas arī būtu darījis ar vislielāko patiku.

Sakāve slepeņajā karā pret Logošu, kuram šodien bija jāpāraug atklātā dumpī, neizbēgami nozīmētu man mokpilnu nāvi. Būdams humānists, Logoss individuālos gadījumos vairījās pielietot vardarbību. Sods par valsts noziegumiem bija savdabīgs — pēc notiesātā līdzības radīja dubultnieku — biolelli. Tai bija jāpacieš briesmīga spīdzināšana, ko mēs, eņģeļi, savā starpā dēvējām par «Tristana Mortona kokteili». Sodītā klātbūtnē lellei izdedzināja acis, uzšķērda vēderu, salēja iekšās verdošu svinu. Lelle raustījās un gārdza, cilvēks tikai noskatījās un izjuta.

Iegāju telestudijā Sevišķās policijas eskorta pavadībā. Viņpus caurspīdīgās ložu drošās sienas stāvēja tikpat nekustīga policistu rinda melnos kombinezonos ar zelta uz- šuvēm, bruņojušies trīsstobrainiem automātiem.

Pārlaidu skatienu zālei, meklēdams Laionu. Viņa sēdēja pirmajā rindā kopā ar Valsts sekretāru, Mortonu ģimenes locekļiem, Telemortona politiskajiem apskatniekiem, Mortona Piramīdas galvenajiem kibernētiķiem.

Atcerējos mūsu pirmo satikšanos. Tas bija dažas dienas pēc anabiozes aizlieguma.

—    Prezidenta kungs, jūs vēlas redzēt Gravimortona galvenā kibernētiķe Laiona Mara! — man ziņoja pa valdības teleonu.

Ienāca četrdesmit gadus veca sieviete ar melnīgsnēju * vaigu un ļoti gaišiem matiem. Nekad nebūtu pazinis viņā Laionela meitu, ja nebijušas tās pašas indiāņu acis…

—    Ilgi meklēju savu vīru, baidījos, vai tik viņš nav nolēmis doties anabiozē. Nācās patērēt daudz laika un kredītu, līdz uzzināju viņa likteni — bionamu iemītnieku saraksti skaitās slepeni. Mans vīrs bija tai paša nama, kur jūs. Viņu sauc — Viktors Tellers. Kā augstāko žēlastību, ko var piešķirt vienīgi valsts galva, izlūdzos atļauju sekot savam vīram anabiozē!

Viņa neraudāja, balss palika stingra un mierīga. Un es tūdaļ sapratu — tādam cilvēkam tiesības zināt patiesību. Viņa nenoticēja man uzreiz — tāpat kā es pēc Toras nāves. Bet, kad noticēja, vairs nebija iebiedējama ne ar kādām spīdzināšanām. Gravisienas ar katru dienu savairojās, enerģijas patēriņš bīstami pieauga, taču, pateicoties Lai- onai, Logoss saņēma nomierinošas ziņas no viņam tieši pieslēgtās Gravimortona skaitļojamās sistēmas. Logosa veto dabiskās gāzes izmantošanai Klusajā okeānā varēja ik dienu iedragāt bilanci un pavērt Lielās Sienas viengabalainajā mūrī spraugu. Kaut vismazāko, kaut tikai dažām minūtēm, ar to man pilnīgi pietiktu.

Man virs galvas, gluži kā senās dienās, iedegās uzraksts «Kameras ieslēgtas!». Stāvēju uz televīzijas teātra vecās skatuves, kura, ieskaitīta nacionālās relikvijās, bija saglabājusies neskarta. Jauns bija vienīgi ar Logošu savienotais teleons, kas atradās man aiz muguras.

Viss pārējais pa vecam ■— tie paši apzeltītie amoriņi, tā pati istabas iekārta, kur Čirija kungs un viņa mūžam neapmierinātā mamma spēlēja komiskās intermēdijas starp vilciena katastrofu un politisku atentātu, starp delikātā pustumsā filmētu izvarošanu un visspēcīgāko prožektoru apgaismotu striptīzu, kura dalībniekiem novilka nevis drēbes, bet ādu ar visu miesu.

Pa labi no manis stāvēja galdiņš ar radiouztvērēju un parasto daudzkanālu televizoru. Tie izskatījās kā brēcošs anahronisms pat antikvāru mēbeļu un sen jēgu zaudējušo mūzu skulptūru sabiedrībā. Diez vai kāds no klātesošiem atcerējās, ka bez Telemortona pastāvējušas arī citas stacijas.

Saskatīju zināmu mērķtiecīgu sagadīšanos, ka stāvu tai pašā vietā, kur pirms piecdesmit gadiem gulējusi Telemortona nāvīgi sašautā zvaigzne Tora Valesko, — pirmā iappuse tajā šausmu romānā, kuram šodien dzīros uzrakstīt pēdējo.

Pie griestiem un sienām parādījās gaismojoši uzraksti: ČIKĀGA — 5 PORT-O-PRENSA OTAVA FORT — JUKONA JAUNA VAŠINGTONA DIEGO-ANDŽELESA HONOLULU

Telecentram, kā to tagad dēvēja, bija abpusēji sakari ar teleonu zālēm rietumu puslodes simts lielākajās pilsētās. Zināju, ka ik brīdi varu pieslēgt skaļruņus un dzirdēt tos, kuri dzīvoja dažādās vietās pēc vienāda globāla laika, ar vienādu valsts pabalstu, vienādā mērā bez grāmatām un ziediem, zināšanām un nākamības.

Bet man tā bija par maz. Baidījos no Logosa. Sapratis, ka mana runa atbilst viņa izlasītajam tekstam ne vairāk kā viņa prāts — cilvēciskajam, viņš izslēdz teleonus. Šim gadījumam palika pieci tūkstoši cilvēku zālē, lai tos izvestu, policisti patērētu zināmu laiku. Kā nekā Stabilā Sistēma bija humāna, šaujamie ieroči tika līdz šim izlietoti vienīgi cīņai pret klaniešiem.

Publikas klātbūtne izrādījās nedzirdēts jaunums. Vairāk nekā trīsdesmit gadus vecais televīzijas teātris nebija redzējis savās sienās neviena, atskaitot pārraižu dalībniekus un Telemortona līdzstrādniekus. Šodien katrs pilsonis varēja personiski redzēt Brīvās Pasaules Savienoto Valstu prezidentu Trīdentu Mortonu.

Zem ekrāniem izlēca aizvien jauni uzraksti:

RIODE2ANEIRO OKLENDA MAGELANSITIJA SANFRANCISKO-3 TAHITI-CENTRS VERAKRUSA

Visus simts teleonus varēja ieslēgt vienlaicīgi, bet tādos svinīgos gadījumos tos ieslēdza pa vienam — uz īsu mirkli kopā ar skaņu. Dzirdēju apsveikuma saucienus, uzbudinātas valodas, sintētisko kombinezonu čaukstoņu, soļus. Pēc tam skaņu izslēdza. Brīvās Pasaules Savienotās Valstis klausījās Mortona Piramīdu.

Atskanēja valsts himna — tā vienīgā palikusi negrozīta šajā fantastiskajā pasaulē.

«Sakopo spēkus, Trīd!» es sevi uzmundrināju. Nevis nieka pistoles šāvienam, uz kuru spējīgs gan vislielākais drošsirdis, gan visnožēlojamākais gļēvulis. Sakopo spēkus visgrūtākajam darbam, kas bijis smags un bīstams jebkuros laikos. Pasaki tautai patiesību!

Tā bija mana pēdējā likme gadījumam, ja nedarbosies slazdi, ar kuru ierīkošanu pēdējās septiņdesmit sešas dienas bijām nopūlējušies — es un daudzi citi, kas ieizēm pat nenojauta, kam un kādos nolūkos palīdz.

Sāku savu stāstu ar krāsaino iznīcināšanas traģēdiju.

Ar katru nervu šūniņu sajutu, cik uzmanīgi klausās Logoss. Cilvēki vēl nepaguva reaģēt, bet viņš jau uzmanīgi domāja. To apliecināja raksturīgais trokšņu fons viņa teleona stereo membrānās. Man likās — valstiskus melus viņš pacieš tikai tādēļ, ka uzskata tos par cilvēka psihei nepieciešamu nosacītību, līdzīgu laikam un izplatījumam. Varbūt viņš man pat slepus aplaudēja, katrā ziņā nepārtrauca.

Un pēc tam pateicu par anabiozi. Visi simts teleoni reizē nodzisa. Bet pirmā uzvara jau bija gūta. Vai nu Logoss, atgriezies pie vecajām aizdomām, aizliegs to pa otram lāgam, vai arī ļaudis vismaz zinas, kāda cena jāmaksā par trim paradīzes mēnešiem. Taču priekšā vēl bija visgrūtākais. Paskatījos uz Laionu. Viņas melnīgsnējā seja šķita Grenlandes ledāju nokrāsā. Droši vien viņa iedomās jau iztēlojās, kā tās līdziniece biolelle, raustoties agonijā, mēģina izkliegt savas mokas ar nogrieztās mēles stumbeni.

—     Karš nav bijis! — es teicu, atcerēdamies pēdējo nakti bionamā, kad Laionels atklāja man visupēdējo un visneticamāko mānu, uz kura turējās Mortona Piramīda. — Jūs visi redzējāt dokumentālo filmu «Siena». Tā uzņemta ar bioleļļu un kombinēto uzņēmumu palīdzību uz toreizējā prezidenta Bolduīna Mortona pasūtījuma. Amerikas valdības nodoms bija šāds — notēmēt no Bermudu zemūdens bāzes uz Ņujorku S-raķetes, kas nav uzejamas ar radariem, bet pašu bāzi iznīcināt, automātiski izraisot atombumbas sprādzienu. Pēc tam Sienai bija uz visiem laikiem jānorobežo Amerika no morālās katastrofas, kas neatvairāmi tuvojas no Austrumiem.

Nestāstīju, kādi motīvi bijuši Sienas īstajam radītājam Laionelam Maram. Tos, kas dzīvo Austrumos, viņš neuzskatīja par vainīgiem indiāņu rases bojā ejā. Siena tika domāta kā lamatas Amerikas baltajiem un vienlaicīgi kā vienīgā pārējās pasaules aizsardzība no amerikāņu S-ra- ķetēm. Sīkūmiem man neatlika laika. Logoss vēl nepaguva nekā uzsākt, bet Tristans Mortons jau rīkojās. Paklausot viņa mājienam, policisti viņpus ložu drošajām, caurspīdīgajām sienām pagrieza pret mani automātus, un pati siena sāka lēnām šķirties vaļā.

—    Bet Laionels Mars gribēja citu! — es kliedzu, jau sajuzdams krūtīs lodes. — Par upuri no Bermudu bāzes notēmētajam atomtriecienam kļuva nevis Ņujorkas trīsdesmit miljoni iedzīvotāju, bet pati valdība ar Bolduīnu Mortonu priekšgalā. Gravisienas iežogotās Vašingtonas atomdrupas ir vienīgais patiesais piemineklis šim laikmetam, kur nabadzīga nīkuļošana izdaudzināta par uzplaukumu, loģisks ārprāts par augstāko prātu, masveida iznīcināšana par mieru un labklājību! Piecsimts kilometru garā Briesmu zona gar sienu, kur kibervērotāji neielaistu pat mani, būtībā slēpj …

Man neļāva pabeigt. Atkārtojās tā pati aina, ko tiku jau vērojis pirms piecdesmit gadiem, kad Telemortona līdzjutēji ielauzās senāta apakškomisijas sēdes zālē. Automātnieki nepaguva izšaut, viņus nostūma no ceļa pūlis. Dzīva niknumā zvērojoša ļaužu banga neatvairāmi gāzās pret mani. Jo milzīgā jau manās dienās iesāktā trīsdesmit četros gados izbūvētā briesmīgā apmānīšanas piramīda bija stiprāka par mani. Cilvēki rāpās uz skatuves, gatavi saplosīt mani gabalu gabalos. Es nenosodīju viņus. Cik daudzi mana laikmeta biedri neapgāžami ticēja netaisnībai un meliem — mazliet mazākiem un tādēļ attiecīgi mazāk iespaidīgiem.

Tāpat kā toreiz Džordžs Vasermūts, mans vājais, nāves priekšā drebošais «es» dzīrās uzlēkt uz galda un kliegt jau gandrīz karātavu cilpā iemauktā noziedznieka balsī: «Viss, ko esmu sacījis, ir meli!»

Bet es neuzlēcu uz galda. Atkāpjoties uz teleona pusi, pa kuru Logoss mani tagad pētīja ar saviem neskaitāmiem domāšanas blokiem, sviedu pretī daudzkrāsainajai, mani apbrāzmojošajai nāvei savu vienīgo ieroci — patiesību.

Es tūdaļ nesapratu, kādēļ viņi apstājās, bet tad arī es sadzirdēju pērkondimdošu mehānisku balsi:

—    Svarīgs ziņojums Logosam. Ziņo Sienas .kibernovē- rotājs Grenlande-127. Stratosfēras graviaizsardzībā nezināmu iemeslu dēļ radies logs. Pirms divām sekundēm caur to izgājusi raķete. Lūdzu nekavējoties spert soļus!

—     Paskaties radiācijas līmenī Sienas sairšanas sektorā! — man aiz muguras atskanēja mana paša balss.

Domāju par to pašu, ko Logoss, ja vien manu reakciju varēja saukt par domāšanu. Galu galā biju nevis auksl asinīga mašīna, bet cilvēks, kas tikko atradies par m<ila galu no nāves.

Varbūt tas nav vis ilgi gaidītais glābiņš, bet Laionela pēdējā — visšausmīgākā atriebība? Varbūt viņš, nesasniedzis tiešā ceļā savu nodomu īstenošanu, izvēlējies mani par savu rīku, lai nonāvētu septiņus miljardus ar pēdējo gandrīz acumirklīgo sitienu? Varbūt atomkarš tiešām bijis un tagad pa mana paša rokām iedragāto Sienu ieplūdīs nāvējoša radiācija, bet tai pa pēdām svešu pasauļu iebrucēji, kas tikai gaidījuši šo momentu, lai sagrābtu pa- mirušo Zemi?

—    Radiācijas līmenis sairšanas sektorā nulle rentgenu astoņdesmit milirentgenu. Sairums palielinās. Raķete tikko nosēdusies Skorsbisunas Ledus plakankalnē. Lūdzu ātrāk spert nepieciešamos soļus!

Stāvēju, cieši piespiests teleonam, sajuzdams tā spēcīgo vibrāciju. Logoss domāja. Tad viņš pavēlēja manā balsī:

—    Parādi man raķeti gravistereonā!

Un tā nu man iznāca redzēt 21. gadsimta vislielāko tehnisko brīnumu, kas, līdzīgi gravispārniem, nekur un nekad netika pielietots, — Logoss uzskatīja sintezitronus mākslīgiem produktiem daudz vajadzīgākus cilvēkiem. Tieši skatītāju zāles vidū izauga bezgalīgs ledus tuksnesis. Mēs redzējām viņu it kā no augšas. Sidrabains plankumiņš, tikko saskatāms uz baltā fona, ātri tuvojās un pakāpeniski izauga neticama izmēra raķetē. Augšējā daļā atvērās lūka, no tās it kā pa gaisu nolaidās dažas sidrabainas bezformīgas kūniņas. Tās stāvēja mūsu — 21. gadsimta zemes cilvēku vidū, un tas bija bailes iedvesošs skats. Pat man.

Tad kūniņu augšpuse zaudēja krāsu, kļuva caurspīdīga. Mēs ieraudzījām cilvēciskas sejas un sadzirdējām cilvēciskas balsis.

—    Redzu! Vari izslēgt! Steidzami pasākumi tiks veikti, — pēc ilgas pauzes sacīja Logoss.

Teleons man aiz muguras griezīgi rūca. Ar katru nervu šūniņu sajutu traģēdiju, kas patlaban risinājās elektroniskās domāšanas substances astoņdesmit stāvos.

Raķete un cilvēki pazuda kā mirāžā. Reāla bija vecā Telemortona skatītāju zāle un tajā nekustīgi pamirušie ļaudis, un tāds klusums, kāds mēdz būt tikai pirms brīnuma.

Un pēkšņi, gluži kā toreiz manās halucinācijās par Radioteleskopiskās Atklāsmes katedrāli, atskanēja vientuļa balss, kas bija sevī ietvērusi septiņus balsu miljardus:

—    Brīnums! Brīnums!

Uz skatuves iegaismojās vecais daudzkanālu televizors, kas tā arī stāvējis ieslēgts un dīks kopš sen aizmirstā brīža, kad Čirija kungs pēdējo reizi demonstrēja Tele- mortona skatītājiem Eiropas programmu nāvīgo garlaicību un atpalicību.

Objektīvam strauji tuvojoties vienīgajam spilgti gaišajam plankumam šajā bezcerīgajā, pelēki, melnajā postažas panorāmā, plankums izpletās intensīvas gaismas avotā. Un, kad tā izstarotā zaļgani kāvainā blāzma pārlija apkārtnei, iztēles veidotās drupu kaudzes visnotaļ ieguva savus īstenos vaibstus.

Telestacija rādīja tipisku Mēness peizažu, kādu biju paturējis prātā no sava laika pirmajām kosmiskajām reportāžām. Tipisku — taču, kā noskaidrojās pēc mirkļa — ar būtisku izmaiņu.

Kad acis pierada pie spilgtās gaismas, kas aumaļoja no Mēness dzīlēm, saskatīju caurspīdīgu jumolu. Tas viscaur nosedza krāteri, bet zem tā vīdēja brīnumaina pilsēta ar zaļumos iegrimušām pusapaļām celtnēm, kas grupējās ap piecstarainu mākslīgu ezeru.

Aizjoņoja vēl viena sekundes sīkdaļa, un kļuva saprotams, kāpēc šajā vienreizējā brīdī rādīja tieši Mēnesi.

—    Raida_ vispasaules koordinācijas centrs «PTOLO- MEJA KRĀTERIS», kuram caur intersolāro retranslācijas pavadoņu sistēmu «TERRA — SOL» pieslēgti visi Zemes telecentri, kā arī bāzes uz Mēness, Marsa un Venēras. Tūlīt ar ārkārtēju ziņojumu uzstāsies Rietumu puslodes adaptācijas komitejas Galvenais Koordinators Džeks Jan- sons…

Mēness pilsētas vietā parādījās seja. Domātāja seja. Seja no CITAS PASAULES.

—    Pienācis brīdis, kuram gatavojāmies tik ilgu laiku. Pirmo vēsti saņējnām no orbitālās novērošanas raķetes «INTERNACIONĀLE- 537/ANS», kas, pamanījusi «logu» stratosfēras gravitonajā barjerā, nolaidās Grenlandē, Skorbisunas plakankalnē. Aparatūra reģistrēja momen- tālu vizuālu un akustisku kontaktu ar turienes kibernētisku novērošanas sistēmu.

Kā jau paredzējām, šī pati pirmā saskare ar pārējo cilvēci nekavējoties sadragāja mākslīgās izolācijas mūri.

Nupat no visiem novērošanas posteņiem pienākusi ziņa, ka Barjera, kas turpat pusgadsimtu varmācīgi sadalīja cilvēci divās nevienlīdzīgās daļās, pārstājusi eksistēt. Agrāk vai vēlāk tam neizbēgami bija jānotiek.

Jau divdesmitajā gadsimtā visi patiesi domājošie ļaudis nāca pie atziņas, ka cilvēce, neskatoties uz toreiz pastāvošajām pretišķībām, izveidojusies p^r nedalāmu organismu, un vienīgi tāds spēj dzīvot un izdzīvot. Tādos apstākļos pašizolācija nozīmē lēnu pašnāvību. Atsevišķas dzīves ainas viņpus Barjeras, kuras izdevās fiksēt ar kva- zilāzeru staru zondiem, pilnīgi apstiprina šo aksiomu.

Taču tā pati dialektiskā objektivitāte, kas palīdzējusi mums pārvarēt visai nopietnas domstarpības, tā pati rūpīgā visu plusu un mīnusu izsvēršana, spiež mums atzīt zināmu paradoksu. Nodarīdama daudz ļauna tiem, kas palika viņā pusē, Barjera ievērojami veicināja pārējās cilvēces savstarpēju saprašanos.

Pagājušā gadsimta beigās Savienotās Valstis (ne bez Telemortona palīdzības) pārvērtās savdabīgā epidēmijas centrā, kas izplatīja agresijas un vardarbības sērgu. Šo ļaundabīgo faktoru pazušana stipri uzlaboja politisko klimatu. Vašingtonas pašiznīcināšana (visgrandiozākā provokācija tautas apmānīšanai, kādu pieredzējusi vēsture) psiholoģiski pārvērta karus par neiespējamību. Ikvienam no mums uz visu mūžu atmiņā iespiedušās satriecošās ainas, kuras īsi pirms Barjeras uzcelšanas izdevās uzņemt no komunikācijas pavadoņa «ĪNTERSAT». Šiem Vašingtonas atomliesmā bojā gājušajiem desmit miljoniem mums daļēji jāpateicas par to, ka jau trīsdesmit trīs gadus dzīvojam bez militāriem konfliktiem.

Tādi bija objektīvi priekšnoteikumi tā saucamajai Lielajai psiholoģiski zinātniskajai revolūcijai, kuras labumus pašlaik bauda praktiski ikviens cilvēks mūsu Planetārajā Sadraudzībā. Milzīgus, agrāk bruņošanai izšķērdētus līdzekļus beidzot varējām izlietot cilvēku labklājības celšanai. Neuzticībai un konkurencei pamazām zūdot, atkrita izcilu zinātnisku sasniegumu rūpīga slēpšana. Zinātne kļuva par vienotu procesu un, visai cilvēcei kalpodama, īsā laikā guva patiesi fantastiskus panākumus.

Šodien, kad Barjera pārstājusi eksistēt, cilvēce stāv jauna kvantitatīva lēciena priekšā, kas vienlaicīgi būs pēdējais nopietnais eksāmens. Tikai tad, kad mums izdosies pacelt viņpus Barjeras palikušos līdz mūsu līmenim (ne jau materiālajam, tas samērā viegls uzdevums) — līdz mūsu garīgajam līmenim, varēsim uzskatīt, ka mums tiesības saņemt Gatavības apliecību.

Paredzot neizbēgamo stundu, kad Barjera izzudīs, pirms pieciem gadiem tika nodibināta Adaptācijas komiteja. Pa šo laiku tā sagatavojusi vairāk par simt tūkstošiem īpaši šim uzdevumam izraudzītus, vispusīgi pārbaudītus un apmācītus brīvprātīgos, kuru rīcībā tiks nodoti visi mūsu Planetāriskās Sadraudzības resursi.

Mūsu priekšā bezgala cildens uzdevums: uzmanīgi un iejūtīgi, pakāpienu aiz pakāpiena tuvināt viņus vienīgajai cilvēku cienīgajai attiecību normai — saprašanai un lab- gribībai, lai iekļautu kā vienlīdzīgus mūsu lielajā kopībā …

Viņš vel kaut ko teica, bet es vairs neklausījos. Ka visi. Cilvēki apskāvās, raudāja, auroja, dziedāja. Bet es atcerējos savu horoskopu.

Nesen pie manis bija atnācis pats astrologs. Kā apbalvojumu par pareģojumu un augstāko žēlastību viņš izlūdzās darbu savam mazmazdēlam. Liku viņam sastādīt Toras horoskopu. Pēc tam viņš atzinās/- ka arī manējais bijis tāds pats tīrs izdomājums. Saskaņā ar zvaigžņu rakstiem viņai vajadzētu nodzīvot ilgu jo ilgu un ļoti laimīgu mūžu.

Tora mira bionamā Nr. 53 divdesmit sestajā mūža gadā un trīsdesmit trešajā Sienas gadā. Viņas nāve nebija nemaz tik bezjēdzīga. Kaut vai tādēļ, ka ievadīja mani vienkāršā un dižā patiesībā. Cilvēks atbild par savu laiku nākamo laikmetu priekšā. Un nav tiesīgs noiet dibenā, pat būdams nogrimuša kontinenta pēdējā smaile.

Anatols Ādolfa d. Imermanis MORTONA PIRAMĪDA

Redaktore A. Smite Māksi, redaktors A. Jēgers Telin. redaktore D. Radziņa Korektore B. Kalēja

Nodota salikšanai 1971. g. 31. maijā. Parakstīta iespiešanai 1971. g. 3. decembrī. Tipogrāfijas papīrs Nr. 3, formāts 84X 108/32,0. 6,88 fiz. iespiedi.; 11,56 uzsk. iespied!.; 12,48 izdevn. 1. Metiens 30 000 eks. JT 04200. Maksā 49 kap. Izdevniecība «Liesma» Rīgā, Padomju bnlv. 24. Izdevn. Nr. 24426/I)o-601. Iespiesta Latvijas PSR Ministru Padomes Preses komitejas 3. tipogrāfijā Rīgā, Ļei.iina ielā 137/139. Pašūt. Nr. 357.

Content

IMERMANIS ANATOLS MORTONA PIRAMĪDA

MORTONA PIRAMĪDA

Pirmā gramata TELEMORTONS

1

2

3

4

5

6

7

8

9

10

11

12

Otra grarnata BIOMORTONS

1

2

3

4

5

6

7

8

9

EPILOGS